Datasets:

indiejoseph

/

ted-transcriptions-cantonese

like 2

carolyn_beans_food_expiration_dates_don_t_mean_what_you_think

你雪櫃入面嘅食物有幾多 會喺送上飯枱之前就掉咗？ 喺舊年夏天野餐剩低嘅漢堡包？ 過咗保質期嘅牛奶？ 定係已經唔爽脆嘅紅蘿蔔？ 每年，世界各地浪費大量食物 而美國係其中一個 浪費最嚴重嘅國家 美國食物浪費有三成七 嚟自個人家庭 其中約莫兩成嘅食物掉咗 係因為消費者唔清楚 點樣理解食物標籤上嘅日期 但大部分嘅食物 其實依然可以安全食用 咁如果食物上嘅日期 唔係話俾我哋知啲嘢幾時壞咗 佢哋究竟表示啲乜？ 喺二十世紀之前 由製造食物 到食用地方之間嘅途徑 嚟得直接得多 而大部分人識得憑外觀、氣味同觸感 去評估食物新唔新鮮 但當超市開始積存加工食品後 究竟啲食物擺咗幾耐 就難以估計 喺美國，食品雜貨商採用包裝代碼 去追蹤住食物擺上貨架嘅時間 而喺 70 年代 消費者更要求得到呢啲資訊 好多超市至今仍然採用呢種 叫做「公開標註日期」嘅系統 食品製造商或者零售商 須要喺食品上標示日期 嚟顯示最佳新鮮程度 呢個咁空泛嘅指標 同食品過期或者安全食用毫無關係 事實上，呢種做法背後 都係冇乜科學根據 通常都冇規則訂明 應該用邊啲日子 所以大部分食品製造商 同零售商都傾向攞個早啲日子 確保顧客喺食物最新鮮嗰陣享用 下次會再返嚟幫襯 即係話好多食品喺過咗標籤日期之後 都係可以安全食用 擺咗好耐嘅曲奇、意粉同其他耐儲存嘅食品 食落可能味道會唔新鮮 但佢哋唔會危害健康 罐頭食物可以擺好耐 只要罐身冇凸起 或者生鏽就可以食用 雪櫃低溫處理 可抑制食物產生中毒嘅細菌 冷凍係無限期妥善儲存晚餐嘅方法 雞蛋放喺雪櫃 可以儲存五個禮拜 如果啲雞蛋壞咗 你個鼻會聞得出 而你由異味、滑潺潺嘅表面同霉菌度 分辨到啲壞咗嘅農產品 當然，某啲情況 都係寧願掉咗佢好過冒險啦﹗ 美國農業部建議將買番嚟嘅肉類 喺幾日內食完或者急凍 過咗期嘅 即食沙律、熟食肉類 同冇經巴斯德式消毒嘅芝士 係比較容易傳播致病嘅細菌 而你憑嗅覺同味覺 都察覺唔到 至於嬰兒奶粉配方係受到規管 須要標示安全日期 雖然有啲標籤發揮到預期嘅作用 但係極大部分都冇做到 喺 2019 年嘅調查 訪問咗超過一千個美國人 多過七成人表示會以日期標籤 去判斷啲食物重食唔食得 而接近六成人就表示會掉咗 任何過期嘅食物 餐廳同食品雜貨商 通常都會咁樣做 為要避免浪費食物 好多專家主張要立法 要求日期標籤 必須用兩種標準句語之一： 「此日期前最佳」表示新鮮度 「此日期或之前食用」表示食用安全期 呢個解決方法並非完美 但有啲美國研究員估計 喺聯邦層面制定呢啲標準 可以避免每年浪費 大約三十九萬八千噸嘅食物 雜貨商亦可以嘗試 搣走喺農產品嘅食物標籤 正如英國幾間連鎖超市咁做 鼓勵消費者靠自己做判斷 好多專家亦提倡制訂政策 獎勵食品雜貨商同餐廳 捐出賣唔出嘅食物 目前，對於保質期造成嘅疑惑 令美國至少有二十個州 限制捐贈過咗標籤上保質期嘅食物 其實，縱使聯邦政府 有保護呢種類型嘅捐贈 法國呢類國家更進取 要求多間超市捐贈賣唔出嘅食物 唔理政府點樣決定 防止浪費食物嘅最佳方法 係食曬買嚟嘅食物 唔好唔記得你對眼 鼻哥同埋條脷 通常係用嚟決定 究竟啲食物係唔係重食得 定係掉落堆肥箱度

ted_ed_is_it_normal_to_talk_to_yourself

朝頭早鬧鐘嚮嘅時候 你會問自己 「點解要 set 到咁早噃？」 當擦緊牙你會諗： 「我要剪一吓頭髮…… 除非？」 衝出門口 你喺到摷鎖匙 然之後發覺唔喺度 激到你噉嗌：「我咩都做唔啱！」 啱啱發現你鄰居喺隔離 被人睇到自己同自己講嘢係好醜 仲有人將呢啲嘢生安白造 話係精神唔正常喎﹗ 但係幾十年嘅心理學研究話 自己同自己講嘢 係好正常 事實上每日唔係所有 都大多數人用唔同嘅方式 嚟進行自我對話 噉點解我哋會自言自語嘅呢？ 仲有我哋所講嘅嘢 係重唔重要㗎？ 自我對話指嘅係 你腦入邊嘅旁白 有時亦講話係內在嘅言語 與想像或者回憶嘅 事實同人物有唔同 準確啲嚟講，心理學家 將自我對話解釋為 將啲個人或者生活某方面諗法語言化 包括好似個人對話： 「要畀啲心機鍛鍊自由球。」 亦都包括整日會有嘅自我反省 好似「今晚做gym好擠迫 都係聽日先返嚟做啦。」 大部分成人嘅自言自語都趨向冇聲 大聲同自己講嘢亦都係同一類 心理學家相信最先嘅人類自我對話 其實係講出聲㗎 好似細路噉經常喺玩嘢嗰陣 好大聲噉自言自語 上世紀30年代 俄國心理學家 Lev Vygotsky 假設 呢種對話其實係成長嘅關鍵 通過重複佢地同大人有過嘅對話 小朋友學習到點樣 處理自己嘅情緒同行為 之後，當佢哋大個啲 呢啲外向型嘅自言自語就趨於內在發展 演變成私人嘅內心對話 我哋知道內在嘅自我對話好重要 可以幫助你渡過艱難嘅境況 甚至可提供你整日嘅動力 但係研究自言自語可能有困難 需要透過追蹤研究對像 一啲明確、即時發生嘅 同時經常冇意識嘅行為 因此，科學家仲喺啲 基本問題度掙扎 好似點解有啲人畀其他人 更多自言自語？ 我哋究竟用緊腦嘅邊部分嚟自言自語？ 同平常溝通， 呢個部分又有咩唔同？ 但係，有一樣嘢我哋會好肯定 就係你所講嘅嘢 對你嘅個人態度同埋表現 都會有實際嘅效用 進行富有指導性 同鼓勵性嘅自我溝通 有證據顯示能夠提升注意力 同埋自我肯定 嚟幫助處理日常嘅工作 舉個例，一個對大學網球員嘅研究 將指導性嘅自言自語擺喺實習度 提高咗佢哋嘅專注力同準確度 就好似同朋友傾計可以減少壓力噉 直接同自己講嘢可以調節情緒 疏離嘅自言自語就係 你同自己講嗰陣 好似同其他人講嘢噉 與其講話：「我要考到呢個試。」 而係你諗：「Caleb， 你已準備好呢個考試。」 一份研究發現呢類型嘅自言自語 喺面對焦慮嘅工作時 會有明顯嘅減壓效果 就好似要會見唔識嘅人 或係當眾發言 但係積極嘅自言自語係幫到你 而消極嘅自言自語就害到你啦！ 大部分人偶然都會自我批評 但係當呢種行為經常出現 又或者過份消極 就變成咗一種傷害 頻密消極嘅自言自語 通常都會預示兒童同大人嘅焦慮 而嗰啲當遇到問題就經常怪責自己 同埋反復內耗嘅人 通常會經歷更加強勁嘅壓抑心理 而家有一種心理治療 叫做認知行為治療或者簡稱 CBT 有一部分嘅 CBT 專注喺 調教自言自語嘅語氣 認知行為治療師經常會教嘅策略係 分辨不斷重複嘅消極想法 代入為中性或者富有同情心嘅回應 久而久之，呢啲工具 會改善一個人嘅心理健康 所以當下次發現自己喺度 自己同自己講嘢嗰時 記得要友善啲 嗰把內在嘅聲音係會喺 未來好多年同你對話嘅好搭檔

stephanie_honchell_smith_whatever_happened_to_the_hole_in_the_ozone_layer

喺 80 年代，全球面對 一個好嚴重嘅問題： 喺臭氧層有個迅速增大嘅窿。 究竟發生咗啲咩？ 佢仲喺唔喺度呢？ 返去事件嘅開頭。 太陽使地球可能擁有生命， 但係暴曬，UV 輻射 會傷害植物同動物嘅 DNA。 幸好，約 98% 嘅 UV 畀分布喺平流層嘅臭氧分子吸收， 而喺呢個過程中 佢哋持續噉分裂又重組， 保持住一個脆弱嘅平衡點。 喺 70 年代初，兩位化學家 Mario Molina 同 Sherwood Rowland， 指出一種常用嘅化學物質， 「氯氟烴」、或者 CFC， 會導致失去平衡。 CFC 喺 1920 年代 由三間美國嘅集團開始生產， 作為雪櫃嘅冷凍劑。 唔同當時其他嘅冷凍劑選擇， 例如阿摩尼亞或者二氯甲烷， CFC 係唔會助燃 同埋冇毒嘅， 即係佢哋唔會着火 或者引起致命嘅氣體洩漏。 佢哋亦都可以做推進劑， 發泡劑同阻燃劑。 CFC 好快就滲入咗 喺日常生活用品裏面， 而成為咗每年 幾十億美金嘅行業。 喺低層大氣度，CFC 唔會分解， 亦都唔會同其他分子有反應。 但 Molina 同 Rowland 指出喺平流層入面， CFC 會比 UV 分解， 釋放氯原子。 氯原子其後同臭氧反應， 破壞比修復嘅速度快。 一粒氯原子可以破壞 上千粒臭氧分子， 最後再同其他物質反應， 成為一個穩定嘅分子。 當威脅到商業利益， CFC 嘅製造商反擊， 抹黑嗰啲科學家， 甚至指控佢哋幫 KGB 做嘢。 初步估計指出喺 60 年內， CFC 可以令臭氧濃度降低 7%。 但係到 1985 年， 尤其喺南極洲上空， 臭氧嘅消耗正在加速。 呢度極端嘅寒冷 同南極雲嘅獨特結構， 令臭氧流失速度加快。 喺南極洲駐守嘅科學家 留意到春天 頭頂上嘅臭氧 都會大幅降低。 衛星數據顯示 很大程度上呢啲流失， 同化學驗證都顯示 起因毫無疑問係 CFC 造成。 NASA 不久後發布圖像， 傳播全世界， 吸引咗大眾嘅注意。 如果臭氧繼續流失， 皮膚癌嘅發病率將會飆升。 光合作用亦都會受到影響， 令植物：稻米、小麥、粟米 生長速度減慢，更加容易生病。 全球嘅農業生產總值會急跌， 而整個生態環境會崩潰。 但係好多政治人物重視嘅係 即時經濟問題，長遠嘅就唔會理。 仲反對要做任何嘢。 爭取禁用 CFC 出現兩個唔尋常嘅盟友， 美國總統 Ronald Reagan 同英國首相 Margaret Thatcher。 儘管佢哋通常 反對政府嘅監管， Reagan 因為受過皮膚癌治療， 同 Thatcher 受過化學家訓練， 認識到需要立即採取行動。 美國同英國，聯同加拿大、 挪威、瑞典、芬蘭， 率先呼籲國際禁止使用 CFC。 1987 年，各國代表 簽咗蒙特利爾議定書， 要求快速淘汰使用 CFC 以及成立基金 協助全球南方嘅國家 去獲取能夠負擔、 唔使消耗臭氧嘅替代品。 後來所有國家都通過—— 歷史上只係得 呢個公約能夠做到。 喺 1995 年，Molina, Rowland 同荷蘭籍嘅 Paul Crutzen， 一齊獲得諾貝爾化學獎。 當減少使用 CFC， 臭氧層個窿開始縮細， 而預計 2070 年會完全消失。 但仲未脫離危險。 由於 CFC 係強效溫室氣體， 禁止使用係氣候嘅勝利， 取而代之嘅氫氟烴（HFC） 亦都係類似嘅物質。 HFC 雖然通常比 CFC 冇咁強， 相比二氧化碳 保留住更多嘅熱能， 仍然影響著氣候變化。 喺 2016 年就呢件事 達成咗基加利修正案， 附加到蒙特利爾議定書， 要求要到 2047 年 全球 HFC 用量減少 85%。 呢個修正案直至世紀末， 阻止全球 0.5°C 暖化效應。 現今氣候變化 構成我哋嘅生存威脅， 蒙特利爾議定書 可以作為世界合作決斷嘅典範， 我哋要為此而奮鬥。 問題係，我哋點樣 先可以再次團結一致呢？

ted_ed_what_if_you_experienced_every_human_life_in_history

想像你嘅人生 大概喺 30 萬年前開始 係地球上最早嘅人類之一 嗰個時候你生活喺非洲 而家嘅摩洛哥附近 你嘅生活方式 唔係同猩猩科父母好大分別 你係製造啲簡陋嘅工具 打獵同埋收集食物及物料 直到終有一日你死咗 但係呢個只係開始 因為你死咗之後 會穿越時空嚟轉世 成為世上第二個人類 雖然你忘記咗以前嘅人生 然而過去嘅行為 仍然影響現在嘅你 每次死亡，你又返返嚟 成為第三、第四 第五個人等等 經歷世上每個人踏足喺地球上嘅生活 首尾相連，呢啲生命 大概四萬億年 由於你只係諗到而家嘅生活 你心理上並冇孭起 成個嘅人類歷史 但係每個生命嘅體現 對未來嘅自己有深遠嘅影響 有時你對呢個世界 係有好明顯嘅影響 但作為呢啲重要喺歷史人物 只算係罕有嘅經歷 反而你大部分時間 喺好平凡嘅生活渡過 充滿著每日嘅例行公事 譬如食嘢、歡笑、工作同埋焦慮 大概四萬億年嘅十分之一 你係一位漁獵採集者 有 60% 時間，你係農業家 喺度發展工具同技術 作為約八千億年 應用喺農場度 總結你嘅生命 用咗 15 億年喺性愛度 同埋另外 2.5 億年用嚟生細路 總體嚟講，有 20% 時間 用嚟教養細路 傳授佢哋不同嘅價值文化 影響咗唔同世代嘅發展軌跡 你某啲人生置身喺帝國主義同侵略 粉碎咗一啲地方文化 又有啲人生好痛苦 俾人攞走你嘅土地同所愛嘅人 你有多過 1% 嘅生命 受到天花或瘧疾嘅折磨 其餘嘅時間 你醫治呢啲傳染病 拯救無數喺唔同時間嘅你自己 喺人類嘅早期 平均嘅壽命好短 由於你生存年月少啲 同時你嘅影響經常限制咗 喺附近嘅人類身上 但係隨著人均壽命延長 使到地球嘅人口增加 你開始花更多時間去重溫 嗰啲充滿動感嘅歲月 喺公元 1200 年後 人類存在三分之一嘅時間 喺公元 1750 年後 開始咗人類後四分一時間 嗰陣時，科技同社會 開始咗歷來最快嘅轉變 你發明咗蒸汽機 開始咗配置工廠同生產電力 電力推動你將來 喺日常生活嘅機械運作 你嘅生命穿越喺科學革命 歷史上最殘酷嘅戰爭 同埋巨大嘅環境傷害時期 普遍嚟講新生命 比之前都長命啲 但係你生命嘅節奏不斷噉加速 過去要幾個月先能夠展開嘅對話 現在就只需要幾分鐘 幾個世代冒險經營嘅生意 喺一夜之間翻天覆地噉改變咗 你享受之前想像唔到 甚至比貴為皇帝同皇后 更奢華嘅生活 活過咗一千億次生命之後 你最終重生成為而家 最年青嘅一代 但係即使你經歷咗 三十萬年嘅人類歷史 你而家嘅行為影響 遠遠超越過往 99% 人生 高速嘅航空旅程 使你帶住傳染病同埋治療藥物 數小時就能越過大海洋 互聯網使到你嘅個人影響遍及全球 無論喺世界上同邊啲人合作 你只要喺屋企就搞得掂 喺最近嘅人生，你發明咗 能重寫生物基因嘅工具 可永遠噉改變 生物嘅未來後代 喺呢次嘅人生 你可能創新更多科技 對世界無數嘅生命 更加安全、和善同埋平等 不過，一不小心，所發明嘅嘢 好容易就會釀成大災難 身處喺核武器 實驗室洩漏同氣候變化 同其他生存嘅威脅 人類係從未試過喺噉接近 滅亡危機嘅邊緣 咁快嘅節奏 同互聯互通嘅世界 好令人恐慌嘅係 摧毀咗人類所有嘅進展 或者係潛在縮短咗 所有可能嘅未來 我哋係冇辦法 預知有咩事會發生 但好清楚嘅係 你嘅潛能係無限嘅 因此，你會點樣用呢一生？ 同埋有咩嘢可以做 促成更好嘅未來 畀啲將來嘅你享用呢？

ted_ed_the_best_way_to_apologize_according_to_science

咁多年嚟， 人類諗出咗啲好爛嘅道歉方式 由經典嘅冇歉意式道歉， 到迴避式藉口， 以及口輕輕嘅企業承諾， 求求其其講對唔住， 實在係太容易 但有研究員發現 高質嘅道歉一般包含共同元素， 細心思考下呢啲因素可以幫你 喺多種情況下道歉 由於公開道歉有佢自己獨特嘅複雜性 我哋會專注喺人對人嘅例子 試諗下：你新辦公室擺咗啲免費雪糕三文治 喺共用嘅雪櫃入面— 至少你係咁以為啦 但到咗禮拜五， 當你幫緊你個同事泰倫斯 搞緊另一個同事嘅生日派對嗰陣 佢發現之前為個派對而買嘅雪糕三文治 有一半唔見咗 呢個當然係一件尷尬嘅意外啦 不過依然係要企出嚟道歉， 咁先啱嘅 了解同埋接受你嘅行為帶嚟嘅責任 就係研究員所講嘅「道歉嘅核心」 覺得好艱難同埋冇安全感都好正常 —因為原意就係咁！ 道歉嚟得有意義， 部分原因就係佢要付出代價嘅本質 所以當你試圖為自己嘅行為 狡辯為意外嗰陣 記住高質嘅道歉非常重要 並唔係要令你自我感覺良好 而係要喺受害一方嘅觀點去了解 同修補你段關係之間嘅裂痕 即係話唔係為咗維護自己 而澄清自己嘅意圖會幫到你 你嘅錯誤只係無心之失 唔代表你唔使同對方 真誠咁道歉 但如果你嘅失誤唔係一個意外？ 試諗下： 你應承咗你朋友瑪莉 會去睇佢踢波嘅冠軍戰 但另一個朋友啱啱打俾你 話你知佢有多張飛俾你 係你最愛嘅音樂人嘅告別巡迴演唱會 你知道呢個係一個千載難逢嘅機會 根本冇可能唔去 再講，你覺得瑪莉唔會介意你唔去睇佢 反正佢有好多粉絲撐佢 但係到咗第二日 瑪莉同你講佢好心傷 因為當日佢喺人海中見唔到你 搞到佢咁傷心，你覺得自己好衰 想真誠咁向佢道歉 喺你後悔傷害到瑪莉嗰陣 實在你唔係好清楚 自己究竟有冇做錯咗決定 咁要點講先唔似 嗰個好爛嘅冇歉意式道歉 「對唔住，搞到你咁唔開心」呢？ 喺呢啲情況， 好容易會專注咗喺將自己嘅行為合理化 反而應該要喺對方嘅角度出發 嘗試去了解對方 試下問下瑪莉嘅感受 先可以好好明白自己做錯啲乜 就呢件事上 瑪莉應該解釋番佢好失望 因為你冇口齒 而佢真係好需要你撐佢 呢種澄清方式， 可以幫你認清自己嘅過錯 同埋坦誠咁接受你嘅行為 所帶嚟嘅傷害 然後你可以將你嘅道歉 專注番喺佢介懷嘅地方 即係承認唔守信用係你唔啱 你亦為冇去支持佢而感到抱歉 坦白承認錯誤，表示你知道 自己錯咗啲乜 同時令瑪莉相信 你喺將來會有脫胎換骨嘅表現 通常好有幫助嘅係 能夠展現自己改變咗啲乜 同埋你會做啲咩去彌補 自己犯嘅錯所造成嘅傷害 研究員稱之為「彌補提議」 呢個被評為係 道歉其中一個最重要嘅部分 喺某啲情況，呢啲舉動好直接 例如主動買番你食咗嘅雪糕三文治 但係，如果過錯冇咁實質 咁就可能要多啲象徵意義 例如向你對唔住嘅人 表達番愛意同尊重 口頭承諾係一個常見嘅彌補提議 唔好再犯同樣嘅錯誤 但保證會做好啲 係你真係要做淂好啲先行得通 以受害者角度去接受責任 同埋主動提出具體嘅彌補方案 都只係高質道歉嘅幾種元素 但謹記，道歉嘅重點 唔係尋求原諒然後繼續生活 而係要表示悔意同接受問責 最佳道歉亦只係 通往和解之路嘅第一步㗎咋

anicka_yi_intelligent_floating_machines_inspired_by_nature

都好耐喇，終於有機會 喺呢度同咁多人一齊。 實在係太好啦。 喺過去幾年， 我一路陪伴緊一個新嘅物種。 佢住喺空氣度。 同大家介紹 我嘅好氧生物朋友。 （音樂） （音樂結束） （歡呼同掌聲） 我每次見到佢飛， 都好感動。 身為藝術工作者， 我對身邊嘅世界 提出咗好多問題。 雖然呢個世界嘅問題 係唔容易解決， 但我認為同樣重要嘅係 問正確嘅問題。 點解科技逐漸帶來咁多恐懼? 點解我哋而家嘅生活咁疏離， 科技唔係喺度 改善緊我哋嘅生活咩？ 同埋點解我哋覺得 彼此唔相連？ 我哋嘅發明就係企圖想 將每一個人連結埋一齊。 我嘅作品同進化、 生物學、感官有關。 我有興趣嘅係 唔同生命形態組成嘅生物體， 例如：細菌、真菌和病毒等…… 仲有剎那間發生嘅 各種化學同分子反應。 我成日感受到 現代科技嘅局限性， 源於佢嘅冰冷同平面化。 如果機器更加全面會點呢? 如果機器能夠以更全面嘅方式 同我哋聯繫又會點樣呢? 若果機器唔單止係工具， 而係新嘅夥伴物種， 又會點呢? 我相信需要接納 我哋係共生生物嘅身份， 並設計機器嚟反映呢點。 如果呢個世界周圍都係機器， 好似動物同植物噉， 唔係淨係喺工廠先有， 又會點樣? 噉樣嘅探索可以教會我哋 生命嘅知識， 同佢嘅複雜性。 聽落去好似係科幻小說。 但身為藝術工作者嘅使命 係創造可能性， 創造其他世界、 生活同存在方式嘅可能性， 哪怕只係一陣。 當我被邀請 構想一個大型藝術裝置 擺喺倫敦泰特現代藝術館， 我決定去製造一個、 我描述為現實嘅世界。 藝術館嘅空間極為廣闊。 我當時就決定要將佢 改造成機器水族館。 我問自己： 「人類生活喺個 機器喺野外生存， 仲自行進化嘅世界度， 係乜嘢嘅感受？」 為咗探索呢個問題， 我創造咗兩種新機械物種， 叫做「好氧生物」。 我喺博物館入面 擺咗十二隻好氧生物， 等佢哋發展出 自己小小嘅生態系統。 為咗儘量減少以人為本嘅偏見， 以及避免簡單噉 模仿人類嘅形態， 我同團隊一起參考自然世界， 我哋受到咗 櫛水母同猴頭菇等生物嘅啟發， 我哋仲深入研究 軟體機械人嘅領域， 最終設計咗具有流體運動， 結構比空氣更輕嘅 好氧生物。 當你望住佢哋， 感覺同恐怖谷嘅理論 幾乎係相反。 你知道佢哋係機械嘅， 但明顯覺得佢哋有生命㗎。 你感覺好似靠近一啲 雄偉同遙遠嘅生物。 就好似喺座頭鯨旁邊游水。 佢哋嘅 size 好壯觀…… 而佢哋激發起一種 接近驚嘆多過恐懼嘅感受。 感覺到佢哋 幾乎係生勾勾噉， 令人想要擁抱佢哋 一起生活， 見證佢哋真正嘅成功。 我想要好氧生物有一種自由 同不可預測性嘅感受。 因此同團隊一齊 開發咗模擬人工生命嘅軟件。 呢個軟件令每個好氧生物 發展佢嘅獨特行為， 同時自主噉對環境做出反應。 逐步演變出佢哋嘅個性， 通過彼此間嘅互動同學習。 放佢哋飛行越多， 我哋就越了解佢哋獨特嘅個性 同埋溫柔嘅本質。 呢點對我好緊要， 就係好氧生物 有佢哋自己嘅感官世界。 大部分 AI 嘅運作 係缺少咗身體，只得思維。 另一方面所有嘅生物， 由卑微嘅蜱蟲到隱蔽嘅黑豹， 都係通過佢嘅身體 同感官去了解呢個世界。 好氧生物通過高頻無線電波互相感應， 同時使用熱能感應， 嚟檢測周圍環境嘅其他生物。 一個好氧生物 可能對你嘅熱能特徵會好奇， 跟住會飛過嚟 同你打招呼、又撩吓你。 但有啲好氧生物 可能比較怕醜， 會故意避開人群。 呢啲機器同人類 會點樣喺呢個世界度共存呢? 呢個世界將會變成點樣? 可能機器同人類 會產生新嘅親密關係， 亦開展出不同嘅視野。 我希望好氧生物 將會幫我哋領悟到 更為多樣化嘅生活方式。 佢哋並唔係同我哋競爭 或者支配我哋， 而係要問更兼容嘅未來 會係點樣嘅。 我哋都有份參與 呢次科技嘅談話。 我哋係唔係可以積極協調機器 使到更好噉反映出生物嘅現實? 我誠意希望你哋可以考慮吓， 機器做嘅可遠遠超乎 我哋已經知道嘅範疇， 佢哋點樣體現 來自生物學嘅智慧。 呢個項目係大家嘅， 令到大家可以去想像 唔同嘅世界同未來。 我哋仲有時間去改變機器嘅演化， 並考慮新嘅目標， 令機器同人類 都存有同情心共存， 我相信呢個就係對話嘅起點。 （掌聲） （音樂） （音樂結束） 多謝。 （歡呼和掌聲）

jamie_bernthal_how_to_write_the_perfect_crime_according_to_agatha_christie

Agatha Christie 一直以嚟 都係最暢銷嘅小說家 但佢喺 1916 年仲未係屋企裡面 最有前途嘅作家 當時，佢家姐 Madge 已經寫咗幾個短篇故事 但 Agatha 仲未有 任何故事可以出版 所以當 Agatha 話俾家姐知 佢想寫部懸疑小說嗰陣 Madge 嗤之以鼻 打賭 Agatha 寫唔出 一個引人入勝嘅懸疑故事—— 對 Agatha 嚟講簡直唔係問題 今日，由於打賭 而寫成嘅小說 變成咗 Christie 近百篇懸疑小說之一 每個故事都係 精心設計嘅謎盒 滿佈線索、誤導 同人性群像劇 不如一齊研究吓 佢點樣構思完美犯罪案件嘅呢？ Agatha 以多種方式 嚟設計佢嘅故事 但其中一樣最重要嘅鋪排 就係嗰個場景 由偏遠島嶼 到雪地裏停滯嘅火車 佢最鍾意揀 遠離人煙嘅地方 透過限制故事嘅範疇 Christie 可減少嫌疑犯人數 嚟提升戲劇張力 令到包括兇手啲角色 無法離開原地 有時佢又會為咗 令到劇情更加緊湊 設定啲角色係互不相識 令到佢哋唔知信邊個先好 但正因為佢設計出 既詭異又與眾不同嘅故事 佢啲角色反而平平無奇 佢嘅小說最多人批評嘅地方 就係一眾人物角色 都唔夠立體 但 Christie 有佢嘅原因 避開啲複雜嘅角色 只配上簡單嘅人物設計 等啲讀者估到 邊個就係嫌疑犯 通常好容易預測到 Christie 亦都會利用 讀者嘅預期去捉弄佢哋 儘管呢種類型轉換有時依賴 當代讀者所認識到 有害嘅固有觀念 佢經常諷刺某啲職業 同埋種族群體 嚟製造搞笑效果 協助加深當時啲人嘅偏見 喺 Christie 嘅作品入面， 呢點當然唔值得大家仿效 好好彩，好多現代懸疑小說作家 都揾到較少爭議方式 運用呢種塑造人物技巧 即使 Christie 搞錯咗 佢會花心思 令到啲角色好真實 佢會細心觀察身邊嘅人 仲經常將無意中聽到嘅對話 簡單同潦草咁記低啲細節 佢將呢啲對話內容 改編成懸疑嘅情節 佢筆下亦都經常轉換 邊個係兇手 令到啲線索變得模糊、雜亂 擾亂頭腦清晰嘅讀者 但喺巧妙佈局 同情節混亂之間 要攞到平衡係好重要 冇人想睇估得到嘅懸疑故事 但如果個故事太曲折， 又會失去所有嘅讀者 Christie 盡量用簡易嘅語言 處理咗部分問題 佢用簡短嘅句子 清楚而且活潑嘅對話 幫助讀者順住啲線索睇落去 呢種清晰度係好緊要 因為最出色嘅懸疑故事 全靠精心鋪排嘅線索 嚟牽引啲讀者 Christie 嘅作品 讀者會記住啲好嘅線索 但佢哋通常都唔會 明白哂背後嘅含義 舉個例，死者幾分鐘前講： 「今日乜嘢都唔對路﹗」 讀者會叻唔切去認定 邊個喺杯飲品度落毒 但係佢哋似乎誤解咗 呢條線索嘅含義 如果當日所有嘢 都唔對路嘅話 咁死者應該一早就俾人落咗毒 Christie 亦都會故意 寫一啲線索搞亂讀者 使讀者會將條線索 指向某個嫌疑人 之後先發覺原來畀佢裝彈弓 有時佢又會直接喺故事結構度 帶啲讀者遊花園 好似報告單兇案嘅人 被揭露佢先至係兇手一樣 除咗罪案同線索 Christie 嘅寫作公式 重有一樣元素： 就係偵探 佢創造咗好多偵探角色 但係令人最難忘嘅就係 Hercule Poirot 同女士 Jane Marple 無論係細細粒嘅比利時難民 定係業餘偵探嘅老婦 都唔係典型嘅英雄人物 但正係佢哋嘅局外人身份 先可以逃過保安法眼 亦都令到啲嫌疑犯 放低咗戒心 正如你會估到 Agatha 贏咗佢家姐嘅打賭 佢怪異嘅偵探、巧妙線索 同埋簡化嘅嫌疑犯角色 構成一個難倒 無數讀者嘅故事藍圖 你而家發現咗 佢嘅寫作策略 剩番落嚟嘅謎團 係你用呢啲秘技講述乜嘢故仔

ted_ed_the_4_greatest_threats_to_the_survival_of_humanity

1995年1月，俄羅斯偵測到向自己發射嘅核彈。 呢個警報傳到總統手上， 而總統要決定反唔反擊， 但當時有一另個系統， 顯示同呢個警報相反嘅情報。 呢個原本被認為 係一輪重大攻擊中嘅第一個導彈， 其實只係一支 研究北極光嘅科研火箭。 呢件事係冷戰之後發生， 但無疑係最接近觸發全球核戰爭 嘅一次事故。 人類發明咗原子彈之後， 史上第一次擁有自我毀滅嘅能力。 自此之後，我地嘅滅絕危機 —— 絕種風險 或者人類文明不可逆轉地崩潰嘅風險 一路上升。 我地絕對有能力減低呢種風險， 但係要咁做， 我地就要明白邊啲活動 會係宜家同將來威脅生存。 人類已經生存咗二千個世紀， 每一個世紀都有 自然形成嘅絕種危機 —— 小行星撞擊、超級火山爆發等等。 生存危機本身難以評估， 因為當我地嘗試 搵出一件事有幾大機會發生， 我地通常會睇下 呢件事以前發生嘅頻率， 但人類滅絕係前所未有。 雖然我地冇辦法準確判斷 自然威脅會造成幾大嘅風險， 專家估計我地滅絕嘅機率 大概係每世紀一萬分之一。 係呢個基線之上， 第一個令機率上升嘅原因就係核武。 核武雖然有眾多危險之處， 但係導致滅絕危機係由於 全球核戰爭可能引致核冬天， 焚燒中嘅城市產生灰燼， 長時間擋住太陽， 令人類賴以維生嘅農作物失收。 我地未經歷過核戰爭， 但我地嘅歷史實在太短， 短到唔知係核戰本來就唔可能發生， 定係我地純粹好彩。 我地亦唔可以斷定 全球核戰造成嘅核冬天， 會唔會嚴重到威脅人類生存。 氣候變化係另一個 增加滅絕風險嘅主要原因。 同核戰一樣，氣候變化 會導致好多可怕嘅後果， 呢啲後果係我地應該盡力避免嘅， 但係未至於導致絕種或者 不可逆轉嘅文明崩潰。 我地預期氣溫會上升攝氏幾度， 但係未完全排除 上升6度甚至10度嘅可能， 因而造成一場前所未有嘅災難。 即使係最差情況， 我地都唔清楚全球暖化 會唔會直接威脅我地嘅生存， 但係佢帶黎嘅混亂， 好可能令我地面對其他滅絕風險時， 變得更加脆弱。 最大嘅風險， 可能來自各種發展中嘅科技。 例如係經過設計嘅大流行病。 大流行病造成 人類歷史中最大嘅災難。 借助生物技術， 我地可以改變同者創造病菌， 令佢地比起自然存生嘅病菌更容易致命。 呢類病菌可以透過生物戰爭 或者研究事故引致大流行。 基因組序列分析同編輯嘅成本降低， 同時更容易取得有潛在危險嘅資訊 好似係已被公開嘅致命病毒基因組， 都令更多人或組織 有能力製造呢類病原體。 另一樣令人擔心嘅 唔配合人嘅價值觀嘅人工智慧。 大部分人工智慧嘅研究員 都認為係今個世紀內， 我地就會發展出 超越全人類嘅人工智慧。 如果我地將智力嘅優勢拱手相讓， 我地就將自己嘅未來 交俾我地創造嘅電腦系統控制。 就算只係以人類最大福祉 作為設計理念， 極為聰明嘅人工智慧 依然有可能威脅我地嘅生存， 只要佢嘅取向同人嘅價值觀 唔係完全一致 —— 呢樣嘢對於眾多科學家黎講 都係極難做得到。 以目前所知， 有啲專家估計人類嘅滅絕風險 超出自然造成嘅背景機率100倍有多。 但實際有幾可能發生， 好大程度取決於人嘅選擇。 因為大部分嘅危險都來自人嘅活動， 係人嘅掌握之內。 如果我地將保障人類將來 作為呢個時代最重要嘅命題， 我地係可以減低呢個風險。 人類能唔能夠 履行使命， 就掌握係我地嘅手中。

noah_r_bressman_and_douglas_fudge_the_world_s_slimiest_animal

當架貨車急速煞停 車入面有個貨箱跣咗出嚟 撞落架豐田 Pirus 度 入面啲嘢灑到一地都係 嗰啲就係幾千公斤 活生生嘅盲鰻 又叫做黏鰻魚 2017 年嘅呢場車禍 搞到一片混亂： 公路上周圍都係 蠕動緊嘅盲鰻 消防員用咗七個鐘頭先將黐住喺地面 嗰層厚厚嘅黏液清除乾淨 盲鰻除咗樣靚之外 最出眾嘅長處就係佢哋嘅黏液 事實上，佢哋應該係 地球上最黐𥹉𥹉嘅動物 但係點解佢哋要黐𥹉𥹉嘅呢？ 睇埋落去就知喇 呢條盲鰻用靈敏嘅嗅覺 同皮膚上一點點好似味蕾嘅器官 偵測到一條死魚 佢露出一排排好壯觀嘅齒狀結構 咬落去第一啖 一條鯊魚游過嚟 突然之間撲埋去 盲鰻畀鯊魚強而有力嘅上下顎困住咗 睇起上嚟實死無生 但係盲鰻有招獨門祕技 鯊魚咬緊啲牙齒 但係根本冇盲鰻骨頭可以咬碎 佢咬到嘅只係柔韌嘅軟骨 加上因為盲鰻 鬆拋拋嘅皮膚包住身體 咬落去造成嘅壓力 令盲鰻嘅重要器官 輕輕噉跣開咗 避免受損 呢個就係一條麵 喺件寬鬆嘅潛水衣裏面嘅好處 同時，盲鰻亦會噴出 多到嚇親人嘅黏液 積極噉擊退鯊魚 盲鰻身體每邊 大概有一百個黏液腺 當中有黏液細胞同線細胞 黏液細胞充斥住 幾百個含有濃縮黏液囊 而每個線細胞就含有 錯綜複雜盤繞嘅蛋白纖維 盲鰻收縮黏液腺周圍嘅肌肉 將細胞入面嘅嘢 射出去海水嗰度 黏液囊瞬間發漲爆破 而啲蛋白質纖維就會散開 佢哋會一齊膨脹到 原本體積嘅一萬倍 即時製造出幾公升嘅黏液 由於嗰啲物質係由黏液構成 並受到無數極之纖細 而強韌嘅絲狀纖維所強化 所以呢啲黏液十分之柔軟 但又好結實 啲黏液會撠喺鯊魚脆弱嘅鰓入面 當鯊魚窒息 想清除嗰啲黏液嗰陣 就會放開條盲鰻 而家條盲鰻脫離咗死亡威脅 但係佢亦都陷入咗兩難 被困喺自己造成嘅 一團令人窒息嘅黏液度 佢會點做呢？ 佢將自己打成一個結 從尾部開始，畀身體穿過 有效率噉擦甩自己嘅黏液 佢睇落全程都好淡定 仲返去繼續食嘢 當佢食到條屍體 冇咁容易嚼嘅部位 嗱，佢又將自己打成個結 方便借力扯甩嚿肉 盲鰻嘅黏液好犀利 人類都想仿製 而家，好多運動同安全裝備 都係由不可以再生嘅 石油纖維所造成 但係盲鰻嘅黏液纖維線性能 可以媲美尼龍之類嘅纖維 而靠模仿盲鰻黏液嚟製作嘅纖維 有可能成為 更具持續性嘅替代品 同時，喺軍事領域上 探索緊利用盲鰻嘅黏液 作為一種唔會致命 截停船隻嘅武器 方法係黐住啲船嘅螺旋槳 盲鰻除咗精通使用黏液 同埋打結嘅藝術 仲有四個細嘅心臟 同喺 36 小時無氧氣底下 乜事都冇噉繼續存活 佢哋亦會清潔河床 同埋喺深海入面 循環必需嘅養分 最原始嘅盲鰻 早喺超過三億年前 就喺深海入面游嚟游去—— 喺盤古大陸仲未分裂 恐龍開始喺世上漫步之前 盲鰻捱過咗多次 大規模嘅生物滅絕事件 世事都畀佢哋睇透喇 睇嚟佢哋而家都仲有 「滑」得好地地嘅粘液

ted_ed_what_s_the_best_country_to_live_in

喺呢個世界 邊個國家最適合居住？ 係咪擁有最好食物、最長壽命、 或者最好天氣嘅地方呢？ 响過去 70 年，大多數政府 高度依賴緊單一個數字， 嚟回答呢個問題。 呢個數字會影響選舉、 股市同政策。 但從來冇打算用喺當前環境； 有Ｄ人拗話，就係世人嘅痴迷， 令到呢個數字唔停咁增長。 佢叫做國內生產總值， 即係 GDP， 喺 1930 年代，經濟學家 Simon Kuznets 發明嘅， 用一個單一同易明嘅數字 嚟衡量一個經濟嘅規模。 GDP 係一個國家嘅總金融經濟產值： 市場上嘅生產同銷售。 直至如今，國內人均生產總值： 總 GDP 除以國家人口數量， 被廣泛視為衡量幸福感嘅指標。 但係 GDP 冇直接 講關於幸福數值任何嘅嘢， 亦無考慮到 國家生產咗Ｄ咩嘢 或邊個有權利去使用。 一百萬美金嘅武器 同同等價值嘅疫苗或者食物， 對一個國家嘅 GDP 貢獻係一樣。 社會價值——公立學校或消防隊等服務， 但唔可以喺市場度賣， 計唔到喺 GDP 裡面， 假若個國家非常富有， 單單俾相對一小部分人控制住， 人均 GDP 就扭曲咗 普通個人擁有嘅財富。 即使係噉，長期以來， 喺好多國家，更高 GDP 同人民有更好嘅生活質量密切相關。 响一Ｄ西方國家嘅經濟， 由 1945 至 1970 年， GDP 係兩至四倍噉增長， 工資通常呈現相同比例嘅增長。 直到 1980 年代， 事情改變啦。 國家持續變得富裕， 但係工資跟唔上 GDP 嘅增長， 甚至有Ｄ工資仲下降， 大多數嘅利益流向更少數人手上。 但係用單一個數字 去衡量國家嘅幸福程度， 仍然具有強大嘅吸引力。 喺 1972 年，不丹國王 Jigme Singye Wangchuk 提出咗國民幸福總值嘅概念， 作為國內生產總值嘅替代品。 國民幸福總值係衡量健康、教育、 強大社區同生活水平等因素嘅指標， 佢允許公民回答比如「你認為你嘅家人 而家有幾幸福？」之類問題。 「你對所在地區嘅植物 同野生動物名稱知道幾多？」 「你琴日過得點樣呀？」 聯合國人類發展指數 係個更廣泛使用嘅指標； 佢考慮到健康同教育， 以及人均收入嚟評估 總體幸福程度。 同時有個叫做 可持續發展指數嘅指標， 包括咗考慮人民福祉 同經濟增長使環境負擔嘅因素， 再次，歸結到單一個數字 雖然冇國家能夠做到—— 既滿足人民基本需求， 又可使用持續發展嘅資源， 哥斯達黎加係目前最接近。 喺過去幾十年， 哥國喺無大幅增加排放 卻成功發展咗經濟， 並顯著提高咗生活水平。 哥倫比亞同約旦等其他國家 取得咗顯著進展。 哥國而家擁有更好幸福指數， 比如預期壽命， 將有Ｄ最富裕嘅國家比下去。 歸根究底，任何將國家嘅生活質量 歸結為一個數字嘅方法都有所局限。 越來越多專家採用儀錶板 來顯示所有因素， 單一數字就模糊不清喇； 呢種方法，考慮 到人民有唔同優先次序。 至於邊個國家最適合居住， 就取決喺問問題嘅人身上。 噉，如果輪到你嚟設計 國家嘅幸福指標， 你會睇重Ｄ乜， 又會衡量Ｄ咩呢？

andrew_lovering_how_high_altitude_affects_your_body

如果有個人由海平面 瞬間移動到珠穆朗瑪峰山頂 身體情況好快就會轉差 喺海拔 8,848 米 氣壓係海平面嘅大概 33% 即係空氣中嘅氧氣少咗好多 而呢個人好可能會 喺幾分鐘內窒息 但係用一個月時間 行同一段旅程嘅人 就有可能喺山頂存活幾個鐘 究竟我哋身體喺一個月內 發生咗乜嘢變化 响不可思議嘅高度 能承受如此低嘅氣壓呢？ 試想像吓 你係 58 億人當中 一個生活喺海平面上 唔夠 500 米嘅人 當你喺呢度吸氣 肺部就會充滿含有多種氣體 及化合物組成嘅空氣 其中最重要嘅係氧氣分子 佢會同血液入面嘅血紅素結合 之後血液喺你嘅全身循環 為所有細胞帶嚟必需嘅氧氣 但當海拔升高 空氣就會越稀薄 每種合成嘅氣體相對份量 直至進入高層大氣度都唔會變 但整體嚟講 身體吸收嘅氧氣會少咗 如果你登上海拔 2,500 米以上 會引起一種叫做 「急性高山病」嘅高原反應 通常會造成頭痛 疲勞同嘔心 好彩，急性高山病只會喺 我哋攀登得太快個陣發生 因為我哋身體有好多 適應高海拔嘅方法 喺達到海拔 1,500 米 頭幾分鐘、甚至係頭幾秒 頸度嘅頸動脈化學感受器 會感知血液嘅低氧壓 從而令到身體作出反應 增加呼吸嘅頻率同深度 嚟抗衡缺氧嘅情況 你嘅心率會提高 心臟亦會更緊密咁收縮 令到每下心跳可以泵出額外嘅血液 迅速噉帶含氧嘅血液 喺身體入面流動 呢啲改變發生得相對較快 而如果你要繼續攀登 你嘅心跳率同呼吸就會因而加快 但係如果你停留喺 呢個高度幾個星期 就會由於長期適應咗呢個高度而得益 喺去到海拔 1,500 米以上嘅頭幾日 你血液內嘅血漿量會減少 令到血紅素濃度增加 跟住落嚟兩個星期 你嘅血紅素水平會持續上升 令每毫升嘅血液能帶有更多氧氣 配合埋高心跳率 呢啲高濃度血紅素嘅新血液 有效率噉將氧氣分配到身體各處 甚至連每次心跳所泵出嘅血量 都可以回復返正常水平 喺呢段時間 透過叫做通氣適應過程 你嘅呼吸亦會進一步增加 通過咗幾星期延長嘅適應過程 你嘅身體已作出充分嘅改變 令你可以攀得更高 但係，你仍然要喺路途上 花額外嘅時間去適應 經常喺登得更高之前 要先行落山俾身體復原 因為珠穆朗瑪峰唔單止係好高 佢係地球上最高嘅地方 喺海拔 3,500 米以上 我哋嘅身體會承受好大壓力 腦入面嘅動脈同靜脈會擴張 以便加速血液流通 但係我哋最細嘅 叫做微絲血管 啲 size 唔會變 噉樣增加咗嘅壓力 可能會令到血管滲漏 喺大腦度積聚液體 類似嘅問題亦可能喺肺部發生 氧氣不足會令肺部嘅血管收縮 導致更多血管滲漏同液體積聚 產生兩種分別叫做 高山腦水腫同高山肺水腫嘅病 雖然非常罕見 但係如果冇及時處理 就可能會危害生命 有啲西藏人同南美人 有居住喺高原嘅家族歷史 佢哋有遺傳嘅基因 嚟預防輕微高山症嘅優勢 就算係噉，都唔能夠 對嚴重高山症免疫 即使有呢啲風險 响過去一個世紀 登山人士都證明咗 人可以登上比科學家想像中更高嘅地方 登山人士可以突破身體極限 重新定義人類嘅適應能力

allison_leigh_artemisia_gentileschi_the_woman_behind_the_paintings

一個女人行入敵人軍營 當守衛想要阻止佢嗰陣 佢話要將佢國民嘅秘密 話畀將軍聽 事實上，佢唔係叛徒 喺將軍保護之下嘅第四日 女人趁將軍飲醉酒 將佢個頭斬落來 幫佢嘅國民 擺脫將軍嘅暴政 呢個就係聖經裏邊 《Judith 傳》嘅故事 Judith 將殘暴嘅 Holofernes 斬殺 個故仔係好多藝術品嘅題材 包括西斯汀禮拜堂嘅壁畫 但當中最具代表性嘅作品 出自一位年僅 19 歲嘅 女畫家 佢就係 Artemisia Gentileschi 但係好多學者將佢簡稱為 Artemisia 好似其他意大利嘅大師噉 Artemisia 係何許人也? 佢嘅作品點解與衆不同? Artemisia 跟隨父親 Orazio Gentileschi 學習繪畫 父親帶佢學習極具戲劇性嘅 由大師 Caravaggio 創立嘅新畫風 呢個叫巴洛克嘅風格基於 文藝復興早期嘅傳統畫風 文藝復興嘅藝術家 側重模仿古希臘風格 如何喺激烈中 表現冷靜同優雅 巴洛克藝術家用動態 強調故事嘅高潮 仲透過構圖同明暗對照法 （暗色調主義） 突顯畫面嘅戲劇性同張力 從而達到更加觸動觀眾情感嘅效果 雖然 好多人認爲 Artemisia 效法 Caravaggio 嘅畫風 但係佢對Judith 嘅故事嘅描繪 比 Caravaggio 更勝一籌 Caravaggio、Artemisia 同樣專注斬首嗰刻 並利用強烈嘅明暗對比 凸顯場景嘅血腥 但 Caravaggio 缺乏 Artemisia 呈現嘅動人心魄嘅震撼力 Caravaggio 畫筆下嘅女主角 與血腥行為保持距離 但 Artemisia 嘅 Judith 卻捋起衫袖跪喺床上 使 Holofernes 動彈不得 佢嘅體量 使成個斬殺動作更可信 黐𣲷𣲷嘅血滲透咗床單 十分逼真 相比之下 Caravaggio 筆下 從切斷嘅動脈噴出嘅鮮血 就顯得僵硬同做作 但呢幅油畫並唔係 Artemisia 最得意嘅作品 佢喺 1613 年完成呢幅作品 佢嗰時已結婚 搬咗去佛羅倫斯居住 佢嘅繪畫事業獲得成功 喺之前佢經歷咗 一段痛苦嘅日子 1611 年，佢被父親嘅同事 Agostino Tassi 嘅強姦 呢個人嘅花名係「霸凌者」 當佢講畀父親聽佢俾強姦 父親 Orazio 控告 Tassi 「強行侵犯處女」罪—— 表示佢破壞咗自己嘅財產 當時嘅強暴法視年輕婦女嘅身體 爲哋父親嘅擁有物品 Tassi 嘅強暴案審咗七個月 期間，Artemisia 須接受審問 她作證時要受指旋螺絲酷刑折磨 最後，Tassi 被判有罪 但佢勢力強大嘅贊助人 設法撤銷咗佢嘅判決 有喲學者推斷 Artemisia 喺官司期間 開始創作呢幅作品 好多學者都爭論 佢俾施暴有否影響佢嘅創作 Artemisia 反覆畫 Judith 佢嘅一幅作品 描繪 Judith 同婢女 試圖逃離敵人營地嘅一幕 Artemisia 喺 Judith 嘅髮上 添加了一個小飾物 有可能係暗示佛羅倫斯 守護嘅人 David 亦向 Michelangelo 致敬 劍柄上刻有蛇髮女妖 Gorgon 或 Medusa 尖叫嘅臉容 兩個喚起憤怒同力量 嘅女性原型 同 Caravaggio 嘅作品 亦有關連 喺 1618 至 1620 年間 Artemisia 畫咗佢最聞名嘅 Judith 呢部作品嘅構圖 與佢 1613 年嘅作品相似 仔細啲睇 就搵到當中意味深長嘅細節 劍嘅外形更似係個十字架 強調 Judith 喺復仇 係上帝安排嘅聖潔舉動 Artemisia 亦添加咗一隻 有狩獵女神 Artemis 形象嘅手鈪 女神同 Artemisia 同名 呢個簽名喺佢晚年 用佢嘅藝術表達嘅方式之一 強調佢嘅理念： 「作品會為自己說話。」

juliet_schor_the_case_for_a_4_day_work_week

我由 80 年代開始研究工作議題， 但從未見過好似而家發生嘅事。 全球都湧現加劇嘅疫情焦慮， 响美國，超過一半僱員話 日常工作壓力好大， 離職人數創歷史新高， 一個月超過四百萬人， 由於僱員工作透支。 作為回應，响維持五天工資安排下， 越來越多企業提供每週四天 三十二小時嘅工作。 而家呢啲已經唔係新概念， 但疫情成為催化劑。 僱主意識到如果工作地點可以商量， 工作日數亦都可以啦。 聽落去，幾好喔，但實際嗎？ 實際係可行。 同一方得益另一方要付出嘅政策唔同； 四天工作係有利於員工、 企業同社會。 甚至係應對氣候變化嘅通道。 首先，由職場講起。 近十年嚟， 企業同政府已經開始實驗 相同薪酬，卻縮短工時。 雖然結果有差異， 响研究度見到員工 所承受嘅壓力減少， 更重視本身嘅工作， 同埋有更好嘅私人生活。 大部分情況， 員工四天嘅生產力同五天一樣。 企業得益响降低員工流失率， 同有高質量人才資源。 由於減低咗員工過度疲勞， 醫療成本、錯誤同劣質服務。 我哋研究四天工作先導計劃嘅進度， 目前响美國同愛爾蘭， 夏天就會响英國、 新西蘭同澳洲進行。 有幾千個僱員參與計劃。 Healthwise，呢間教育機構 急不及待就開始咗。 六月嗰陣，佢哋有大量員工離職。 八月，佢哋開始咗四天工作制。 半年後，總裁 Adm Husney 告知， 員工明顯開心咗， 同生產力係有史以嚟最高。 辭職同攞病假都減少咗， 收入就上升。 客戶滿意度評分非常高。 Healthwise 僱員 利用星期五休息時間， 進行家庭活動， 比如運動或者其他事項。 有個小朋友嘅媽咪話， 而家可以間唔中 做腳部護理，而無須自責。 四天工作制有利於自我照顧， 同管理系統性嘅種族主義， 性別同階級歧視嘅日常壓力。 模式重要嘅部分係 大家願意用四天時間 發揮全部嘅生產力， 以回報額外嘅一日假。 所以，工作時間可能少咗， 但工作內容並冇減少。 秘訣就係重組工作， 減少生產力最低嘅環節。 會議係首當其衝。 係呀，我見到大家响度岌頭。 絕大部分企業減少咗會議嘅頻率、 長度同出席人數。 响 Healthwise， 員工通過 message 同事 去節省時間， 而响電話度 就會有閒話家常啦。 佢哋私人嘅事 例如睇醫生，就安排喺休息日。 當然，office 嘅工作節奏會快咗。 「老實講，」有一位解釋， 「而家唔會好似以前咁偷懶 或者上 facebook。」 員工已經自我調節， 佢哋寧願休息時間係一整日， 而唔係分段噉休息。 政府計劃都有類似嘅發現。 2015 年，雷克雅維克市同冰島國家政府， 開始咗每週三十五同三十六小時工作計劃， 最終參加嘅僱員超過 2,500 人， 成績非凡。 身體同精神壓力下降。 職業道德、工作滿足感、 工作生活之間平衡 同活力水平，全部改善。 生產力同服務質量， 保持不變或者更好。 而試行結果係收入中性。 目前，冰島大概有 85% 嘅僱員 已經或者合資格參加計劃。 西班牙同蘇格蘭都宣佈咗 四天工作嘅先導計劃， 並會對第五天嘅人工提供資助。 成功嘅原因係 隨著減少工作時間， 每個鐘嘅生產力得以提升。 挪威同丹麥， 係兩個平均工時最短嘅歐洲國家， 大概 1,380 小時。 而且生產力超出標準。 法國同德國情況類似。 相反，工時長嘅國家， 例如英國同意大利， 生產力低好多。 响歷史上，美國嘅生產力領導全球。 而家如果可以縮短工時， 就會做得更好。 雖然科技公司係最多採用 四天工作嘅群體。 進入嘅其他行業包括有銀行、 公關、市場營銷及設計、 非牟利組織、消費產品、甚至連鎖餐廳。 無可否認， 用八成時間做十足嘅工作 唔係度度都適合。 製造業過去幾十年不斷加速。 好多老師、空中少爺同小姐 都需要慢落嚟，而唔係加速。 當然，疫情前線嘅醫護人員 係需要做少啲，而唔係做多啲。 (掌聲) 多謝醫護人員。 跟住介紹政府有個啟發性嘅作為。 2014 年，瑞典嘅哥德堡市政府 喺其中一個醫療設施 俾護士每天工作六小時。 正如所料，護士健康 同身體狀況都改善咗。 生產力同照顧病人方面無改變。 呢個先導計劃，請咗替工 填補減少咗嘅工作時段。 驚人嘅發現係病假支出 同失業資助嘅減少 抵消咗額外嘅薪酬支出。 而瑞典嘅情況帶出咗個更大、 更根本性嘅問題。 究竟我哋要擺幾多時間喺工作度？ 响好多國家， 工作越來越多，要求越來越高。 同時稀缺性思維， 即係越富有國家 應該慳啲用資源， 係主流想法。 但其實，我哋應該採取相反嘅方向。 因為數碼化同 AI 可以實現減少工時。 响抗疫疲勞底下， 我哋應該加倍努力 恢復生活質量同社會結構， 特別係富有國家。 因為响呢啲國家， 已經有足夠生產， 同時每個人擁有良好生活水平。 而呢個途徑嘅附加得益 係可以應對氣候危機。 你可能會問：「係點樣㗎？」 四天工作嘅明顯影響 係減少咗每個人嘅交通日數。 如果維持生產力增加 去減少工時， 就算每年只係幾個百分點 ， 都可以創造出長期動態減碳效果。 我哋嘅研究多次發現， 適用範圍係遍及 各個國家、州、及家庭。 一個原因係當人有時間壓力嘅時候， 會傾向選擇更快、更高污染嘅交通模式 同日常生活方式。 相反， 當人有更多時間，而唔係金錢， 佢哋傾向低碳嘅選擇。 更大嘅原因係同經濟體大小有關。 當選擇減少工作， 其實國家選擇嘅係非最大化發展， 從而避免額外嘅排放。 成功減碳嘅國家，例如：德國同丹麥， 往往會有偏低嘅每年工時。 法國同荷蘭亦都係低碳、 低工時嘅地方。 四天工作制係新工作生活模式嘅首期。 科技公司已經睇到咗好處。 如果要擴展到更多行業， 當然需要政府嘅支持。 隨著三天週末嘅延伸， 我哋認識到每個人都有 私人時間嘅權利。 响眼前係全民基本收入嘅邏輯。 因為冇咗財務嘅支持， 低收入人士無法負擔 第五天嘅休息。 最近有好多有關未來工作嘅話題， 同埋隨之而來嘅機會。 比較機會，其實更多牽涉利害關係。 對我哋來講，好迫切 要面對眼前嘅挑戰。 疫情、過勞同抑鬱， 種族同收入唔平等， 及氣候危機。 四天工作制可以應對每個挑戰。 而家，係逐間逐間公司開始。 〔問答環節即將開始〕 隨著持續推動，將變成全面覆蓋， 稀缺性思維將轉變為 珍惜真正擁有嘅財富。 我哋嘅創造力、 同情心、 同人性化。 多謝。 (掌聲) Helen Walters: Juliet, 多謝曬。 我有個實際問題。 妳頭先講到第五天休息。 有冇建議所有人一齊放假， 定係，例如，自己揀一日放假。 最理想嘅執行機制係點樣㗎？ JS: 每個企業各適其適。 亦都係先導計劃嘅內容。 我哋輔導嘅企業， 同佢哋攪清楚公司可否休息一日？ 係唔係需要二十四小時營運， 例如：客戶服務？ 實際取決於， 我哋都見過每種情況。 HW：Juliet，非常感謝。 (掌聲)

bill_gates_we_can_make_covid_19_the_last_pandemic

公元六年， 一場火災肆虐羅馬。 作為回應， 皇帝 Augustus 做咗件 帝國歷史上從未做過嘅事， 佢創立咗個永久性消防隊， 用呢種水桶滅火。 Augustus 了解喺火災 單獨個人無法保護自己， 而係需要社群幫助。 當一個人屋企火燭， 就會對所有人屋企構成風險。 我哋近幾年遇到嘅 就好似場可怕全球性火災。 新型冠狀病毒疫情 殺死咗幾百萬人，同顛覆咗經濟， 我哋想阻止呢種事 再次發生。 新冠病毒，話佢有幾差都唔過分。 佢加深咗貧富之間 唔平等嘅健康水平。 人可否生存落去 部分取決喺佢嘅收入、種族、 同埋住喺邊個社區。 我哋應該把握呢個機遇 創造出人人都有機會 過健康同豐厚嘅生活。 唔使驚有下一場新冠病毒。 2015 年我企响呢個講台， 同好多其他人一樣，我話 我哋仲未準備好， 而且一定要準備好。 但係我哋無。 其實嗰場演講好多人睇過， 當佢有九成點擊率嘅時候 只不過，已經遲曬啦。 （笑聲） 所以宜家我希望呢個需求清楚易見。 當然啦，我哋已經學咗好多嘢。 呢次疫情期間， 好多嘢做得好好， 亦好多嘢做得唔好。 起碼我哋全部人 都有建構預防系統嘅知識。 如果我哋踏出正確嘅步伐， 新冠病毒可以係最後嘅疫情大流行。 所以，呢啲步伐係咩呢？ 嗱，我哋睇返啲羅馬人做咗咩先。 試諗下，我哋係點樣漸漸噉 擅長預防大火嘅。 火災預防係好普遍。 獲得好多資助， 大家都會非常理解。 如果宜家警報響起， 所有人都知道 我哋應該冷靜噉集結， 走到出口等待指示。 我哋知道救援已經嚟緊， 有好多訓練有素嘅消防員喺度做嘢。 單單係美國就有 37 萬全職消防員， 比我估嘅人數仲多。 我哋亦都有途徑攞到水。 例如美國有差唔多 九百萬個消防栓。 呢種投資、措施同系統 就係阻止疫情所需要嘅。 我哋成日會响電影入面睇到疫情， 我總係對呢啲故事印象深刻。 等我哋睇下呢個快速反應嘅例子。 ［莫塔巴河谷，薩伊］ （直升機旋翼呼呼作響） 嗱，真係幾犀利。 唔使要音樂啦， 否則我哋真係睇到件事應該係點樣嘅。 偵測到疫情爆發。 非常快，幾天之內， 就派咗醫生過去。 佢哋搭乘直升機到達精確嘅爆發點。 佢哋入去，帶埋正確嘅工具。 噉就係發現疫情爆發時 應該發生嘅事。 但係我哋無嗰種團隊 同嗰啲資源。 如果場疫情爆發喺低收入國家， 可能需要幾個月， 我哋先會準備好啲資源。 就算你喺電影睇到， 我哋根本就無準備好嘅專家團隊 來預防呢場災難。 所以需要創立新嘅團隊。 我相信我哋應該創立 GERM 團隊， GERM 代表「全球疫情反應與動員」。 呢個團隊係全職嘅。 佢哋唯一要做嘅嘢 就係預防疫情。 呢個團隊由各式各樣嘅專家組成， 响好多領域各有專精： 流行病學家、信息科學家、 物流管理專家。 佢哋唔只有科學同醫學知識， 仲有溝通同埋外交協商嘅技能。 呢個團隊嘅開銷巨大， 超過 10 億美金一年， 用嚟維持 3,000 名團隊成員。 呢個團隊嘅任務係 阻止疫情爆發演變成大流行。 呢項工作需要世界衛生組織嘅協同。 佢哋會喺世界上好多地點出現， 進駐公共衛生機構。 佢哋會同各國團隊緊密合作， 視乎地區嘅收入水平， 會喺低收入國家駐紮多啲人。 舉例嚟講，我哋可以安排 GERM 成員， 例如一位流行病學家，喺非洲阿布加 疾病控制及預防中心工作。 仲有一件非常重要嘅事， 就好似消防隊員噉， GERM 團隊會進行演習。 如果要快速回應， 確保所需嘅一切物品齊備， 仲要快速行動，噉演習就係關鍵， 確保所有人知道應該做啲咩。 响無傳染病爆發風險嘅時期， 呢個團隊仍可藉處理其他傳染病 嚟保持佢哋強大嘅技能， 但呢樣只會係第二優先。 佢哋會同各國合作， 強化該國嘅醫療系統。 醫療系統係前線。 大家要明白，舉例嚟講， 如果好多人出現一種新型咳嗽， 噉就係 GERM 團隊要調查， 判斷係唔係傳染病會爆發， 有無新嘅病原體？ 發展過程係咩？ 就呢啲工作嚟講， 首一百日會係關鍵。 病毒以指數性成長傳播。 如果團隊喺感染率仲好低嘅時候抵達， 其實就可以阻斷傳播。 喺宜家呢場疫情， 如果我哋喺首一百日內能夠阻止， 我哋就可以拯救超過 98% 嘅生命。 我哋睇到一啲國家做得好好。 澳洲就係一個範例。 佢哋細緻規劃檢驗能力， 構思出社交距離同隔離政策。 所以佢哋嘅整體人均死亡率 唔到其他國家嘅十分之一。 但係我哋全世界 都無控制住疫情， 下次我哋必須要做得到。 响新冠病毒侵襲嗰時， 我哋好似無滅火桶 同消防員嘅羅馬噉。 我哋無所需嘅人力、系統同器具。 若果有正確投資， 我哋就可以有新一代嘅工具， 更好嘅篩檢、治療同疫苗。 係檢測方面呢台小機器 係一個很好嘅範例 佢叫露米婭。 我哋喺全世界設置呢種機器 用嚟檢測任意數量嘅疾病， 要價係聚合酶連鎖反應嘅 10%， 絕對一樣準確，仲簡單易用， 可以喺任何地方使用。 我哋需要投資其他研發。 其中一個令我非常興奮嘅想法 係一種吸入就能為你阻斷感染嘅藥物。 係唔受限任何病原體， 同刺激你嘅免疫系統， 然後你就可得到保護。 好多工具都好重要， 例如檢測同感染阻斷嘅器材， 因為佢哋可以超前部署。 宜家，我哋需要疫苗， 但我哋希望喺需要全球性 作出行動前， 阻斷疫情嘅爆發。 所以疫苗可以扮演 好多唔同角色， 唔限於主要功能。 唔只噉，我哋必須投資更多。 疫苗，可以話係呢次大流行嘅奇跡。 疫苗雖然拯救咗幾百萬條人命， 但其實可以做得更好。 我哋需要發明更容易提供嘅疫苗， 只係一塊貼喺手臂上嘅膠布 或者可以吸入嘅嘢。 我哋需要確實阻斷感染嘅疫苗。 喺呢啲情況下， 有好多突破性嘅感染。 我哋需要廣效性嘅疫苗 來對抗絕大多數新生嘅變種病毒， 呢樣嘢係今次無嘅。 我哋仲需要隨時候命嘅工廠， 喺六個月內生產足夠嘅疫苗 供全球使用， 達至更平等。 呢啲疫苗可以做到 非常有用嘅事， 就係幫助我哋消滅整個病毒家族。 如果正確使用創新嘅疫苗， 就可以消除流感病毒、冠狀病毒家族。 病毒帶嚟好大負擔， 即使响無大流行年份， 如果將佢哋消滅， 就永遠唔會引發大流行。 所以，宜家我講嘅係 投資喺三大領域： 疾病偵測， 即係 GERM 團隊； 更好嘅研發工具； 最後，亦都係最昂貴嘅， 就係改善醫療系統。 費用唔平，但係會拯救好多生命， 長期落嚟甚至可以慳錢。 佢就好似買份保險。 用幾百億美金， 作預防下一場大流行嘅開銷 。 但係，不如我哋同呢次疫情做個比較。 國際貨幣基金組織估計新冠病毒， 用咗我哋 14 萬億美金。 我哋付出幾百億，可以慳返幾萬億。 呢件事最正嘅部分係， 即使係無大流行嘅時期， 呢些投資，例如 Lumira 呢啲新疫苗， 仍然可以令人類更健康。 佢哋可以縮細唔平等嘅健康差距， 現存富國同窮國之間嘅差距超級巨大。 例如，我哋可以偵測到 更多愛滋個案，更好咁治療； 仲可以降低瘧疾嘅死亡人數； 可以令到更多人獲得高品質嘅照護。 所以呢樣唔單只係 消極噉防止件事變得更差， 仲有機會令到件事變得更好。 如果我哋採取正確嘅行動， 就可以令到新冠病毒 成為最後一次大流行， 我哋就可以為所有人 建立更健康公平嘅世界。 謝謝。 （掌聲） Helen Walters: 多謝曬。 我有幾個後續嘅問題， 其中一個同 GERM 正式地位非常有關。 你提到要花 10 億美金， 會由 WHO 來實踐， 但係邊啲人負責， 又點樣運作？ 計劃點樣實現？ BG：嗱， GERM 並唔存在。 佢係我嘅一項提議， 希望可以趁著明年 大家仲記得疫情嘅傷痛， 可以得到全球性共識。 富國政府就會採取行動， 就好似佢地喺援助窮國時一樣， 會攞出所需嘅款項。 人事部門嘅運作方式， GERM 隸屬於 WHO， 係個一流嘅團隊， 大家需要好多討論 才知道點先做得好。 所以我將佢提出來， 希望出年我哋就可以取得共識。 HW：接著要邊啲人承擔呢？ BG：我哋真係需要富國嘅政府。 WHO 每年舉辦盛大嘅世界衛生大會， 未來有人會喺某個時間點 提出解決方案， 我哋就觀察可唔可以 投入更多資源。 第二次世界大戰之後， 我哋做咗好多嘢。 我哋創立咗聯合國， 討論咗好多關於戰爭嘅事。 目前行動仍然少於我嘅預期， 若果未來唔可以做到 類似我剛剛所描述嘅， 我就會好驚訝。 HW：呢度仲有條個人問題。 有反疫苗人士， 佢哋嘅聲音好大， 宜家變咗人身攻擊。 我只係想問下， 你會點樣處理？ BG：係有啲怪。 （笑聲） （掌聲） 宜家，蓋茨基金會 對疫苗有好多投入， 支持新疫苗嘅發明 及資助疫苗。 我哋好自豪，喺共同努力下， 例如同全球疫苗免疫聯盟合作， 拯救咗幾千萬條生命。 諷刺嘅係，有人轉頭就話 件事唔係噉嘅， 佢哋話我哋用疫苗殺人或者賺錢， 仲挑起咗疫情大流行， 仲有更怪異嘅， 話我想要追蹤啲人嘅位置， 因為我真係好想知道 大家宜家喺邊。 （笑聲） 我都唔知攞呢啲資料嚟做咩。 （笑聲） 呢啲資料可能攞黎 唔知做啲咩架嘛， 唔通一直有瘋狂嘅人出現？ 邊個會知呢？ 希望隨著疫情降溫， 大家會變得更加理智， 疫苗係個奇跡， 我哋仲有好多嘢要做。 HW：未來喺宜家我哋嘅手上。 Bill Gates，好多謝你嚟到呢度。 BG：多謝。 （掌聲）

zoya_lytvyn_ukraine_s_fight_to_keep_educating_its_children

2 月 24 日, 我個女第一次開口講嘢。 佢講嘅第一個詞係「吧啦（ba-bah）」， 這個詞嘅意思係大爆炸嘅聲音。 果一日夜晚，我地係 綿綿不絕嘅爆炸聲中醒左。 我地嘅窗玻璃爆左，飛到房間入面。 呢個係對基輔嘅轟炸。 我唔係一個會相信這件事會發生嘅人。 我出生係切爾諾貝利災難發生嘅幾天前， 亦都係同蘇聯崩塌嘅幾年前。 我喺一個獨立嘅烏克蘭長大， 掙扎著去克服從前蘇聯遺留嘅制度。 我嘅媽媽同外婆十分努力 為嘅就係給我一個良好嘅教育 因為佢地相信我地這一代 會建造這個國家。 而且我地做到左。 直到六個星期前， 烏克蘭仲喺度變得更好， 正係變得更加繁榮， 更加公平，更加自由。 係 2004 年同 2013 年， 我地為民主遊行， 打敗左獨裁政府。 所以當果扇窗爆裂嘅時候， 我呆左。 我講唔到嘢，僵住左， 完全無助。 那係戰爭給我嘅第一課。 你所珍惜嘅一切隨時可能被奪走， 包括你嘅平靜嘅內心。 我帶著個女逃向烏克蘭嘅西邊嘅時候， 我對手仲係到震。 我地越過邊境嚟到斯洛伐克。 我嘅老公仲有父母留係左基輔， 幫助我地嘅國家。 當我地離屋企人越來越遠， 我開始想象被摧毀嘅一切。 我地嘅家，我地嘅醫院， 我地所有重要嘅建築，同埋太多其他嘢。 對我國家嘅 4000 萬人， 同全球數十億人嚟講， 2 月 24 日係俄羅斯 入侵烏克蘭嘅一日。 但係對烏克蘭嘅 700 萬兒童嚟講， 果日亦都係俄羅斯試圖奪 走佢地嘅未來嘅日子。 176名兒童被俄羅斯嘅炸彈炸死。 幾百人受傷。 十年前， 我致力於建設世界一流嘅學校 比烏克蘭嘅小朋友。 我堅信教育係最強大嘅工具 為左發展經濟， 環境、同人類嘅健康。 戰爭好快就將呢啲摧毀曬。 到目前為止，900所學校已嚴重受損， 84所已被完全摧毀。 但係，教育仲係持續。 係疫情期間， 烏克蘭政府比我嘅團隊參與 做創建線上烏克蘭學校。 呢兩年， 佢為兒童提供左教育， 無論佢地身係何處。 生係偏遠地區嘅學生 亦都有機會接觸到老師同課程， 如果無線上課嘅話， 佢地係接觸唔到呢啲資源嘅。 呢個平台概括左中學嘅課程 將所有學生交給最好嘅老師。 我地從未諗過我地呢個非盈利嘅項目 會喺一個比疫情更加嚴峻嘅 情況下被需要。 不過，宜家已經就嚟有 40 萬學生 係呢個平台上學習。 佢地從包括烏克蘭係內嘅 120 個國家接入 呢一刻佢地以難民嘅身份留係果啲國家。 對於佢地所有人嚟講，每日呢幾個鐘 唔單止係一個安全咁學習新知識嘅環境， 排除一切，佢亦都係一個 烏克蘭可以繼續投入嘅領域。 呢個亦都係我從戰爭中學到嘅第二課。 普京可以奪走我地好多嘢。 我地嘅家，我地嘅工作， 我地嘅愛人，以及我地嘅安寧。 但係佢唔可以攞走我地嘅教育。 知識同好奇心 係無法被摧毀嘅寶藏。 只要我地嘅小朋友還係繼續學習 我地嘅老師繼續教書， 即使佢地宜家係轟炸下嘅避難所挨餓， 甚至係難民營入面， 我地都係不敗嘅。 係呢場戰爭入面， 每一位烏克蘭人都有自己嘅前線。 我地嘅軍人、醫生、母親， 就連我地嘅老師同學生 亦都有自己嘅戰場。 通過不斷學習， 佢地為我地嘅未來而戰。 呢場戰爭唔只係關於邊界。 我地烏克蘭人為左自由， 為左我地想象同建造 我地想要嘅未來嘅權利而戰， 我地嘅人勇敢咁企左出嚟。 過面對世界上第二大嘅軍隊， 我地不能獨自戰鬥。 要想結束這場戰爭，我地需要你。 我地需要每個國家嘅每一位公民 要求呢場戰爭停止。 呢個亦都係我學到嘅第三課。 我嘅自由同你有關。 我嘅女兒嘅第一個字 係破毀嘅聲音 但係隨著佢嘅成長， 我知道佢同佢這代人 會重新建造烏克蘭。 我地會修復我地嘅道路， 我地嘅學校，我地嘅醫院， 我地嘅屋同埋人。 係知識同好奇心嘅推動下， 我地將再次走向成為一個繁榮、 自由嘅國家嘅路。 如果你支持我地。 所以請大家 唔好做一個旁觀者。 唔好坐視不理。 同我地企喺一齊。 支持自由。 支持民主。 支持烏克蘭。 多謝大家。 （掌聲）

martin_reeves_why_play_is_essential_for_business

你有冇試過赤腳 踩落樂高嘅積木度？ 深夜靜靜雞喺客廳到行 突然間感覺強烈嘅刺痛 啲粗口 同埋避唔開嘅問題： 「點解我哋周圍有咁多積木？」 其實答案好簡單 係你哋啲小朋友鍾意玩 所以你買多咗 我承認 鐘意睇住啲小朋友玩樂高積木 由其係當佢地研發到自己嘅規矩 同個人嘅世界 我啲女 就上個星期六 用咗唔同嘅工具包 繩子、木頭、公仔同其他物品 我問佢哋：「呢個咩嚟㗎？」 佢哋話，「爸爸，呢個梗係 坐喺恐龍上嘅公主啦﹗ 佢飛緊去紐約睇農場嘅動物。」 當然，佢仲可以係咩嘢？ 玩緊嘅小朋友俾到靈感我 佢哋唔會驚去問「如果」 同埋「點解唔得」 大人成日都會唔記得 但係小朋友知道 玩唔單止為咗好玩 依家，作為生物學家 我知道玩係即興同享受嘅 —— 你係呢張相見到啲笑容 —— 佢哋嘅學習係加快咗 而且仲冇咗風險 玩遊戲幫啲小朋友嘗試新行為 細化呢啲行為 同想像嗰啲唔係乜嘢 但可能係乜嘢 抑或將會係乜嘢 作為商業策略家 同大人做嘢 我仍然建議去玩 喺商業度玩遊戲 實在唔單止係可行 我會話係必須嘅 甚至係緊急嘅 點解呢？ 最近，競爭優勢 比任何時候都消失得仲快 喺 1980 年代 如果你比競爭者有性能嘅優勢 你可合理噉預咗平均做多 10 年嘅領袖 但係依家嗰啲優勢 半衰期就縮到一年 亦代表著短暫嘅成功係好普遍 但係要保持成功係好難 仲好罕見 亦即係話，重新構想 係依家要執行嘅嘢 要維持喺頂峰 或者只係原地踏步唔喐 你需要不停噉重新構想你嘅生意 如果你已經有個 好成功嘅生意模式 就唔係噉簡單喇 我哋為咗鞏固過往嘅成功 被限制喺一個心理模式 事實上，我發現做生意 如果你唔絞盡腦汁 好難去擴展你嘅策略 玩遊戲——當然係擴展腦力嘅好方法 唔好搞錯 我唔係建議你哋 領導階層喺會議室圍埋喺張枱 擺滿樂高積木 —— 雖然我做過，亦都係可行嘅 我曾經整過一連串嘅想像遊戲 幫領導層擴充佢哋嘅思維 你想唔想同我玩？ （觀眾點頭） 好，我好開心你哋噉講 你被困喺老套嘅鏡頭 睇過去同現在嘅世界 我會建議玩 「反公司遊戲」 佢係點樣玩㗎呢 你有一張紙 你整個清單， 列出對你策略重要嘅嘢 撐住過去成功嘅一切 所有關鍵同神聖嘅嘢 —— 再反轉諗佢哋 列出另一張反向假設嘅清單 然後你幫呢個反我策略 做最佳嘅商業案例 你會驚訝呢個遊戲觸發嘅想法 假如，你係間連鎖酒店嘅老闆 玩呢個遊戲同埋做反轉嘅假設 假如你唔方便 其實冇擁有任何酒店 抑或任何房間 甚至冇喺任何地方 經營任何酒店或房間 係好荒謬 —— 係好有可能 —— 但係其實你點樣知道係荒謬嘅 就淨係唔熟悉 又未試過同感覺到唔舒服？ 邊個話 睇起嚟不切實際嘅嘢 實際上不能演化成 更強大嘅想法？ 其實，如果酒店嘅領導層 係 2007 年之前 玩過「反公司遊戲」 佢哋可能會預先知到 Airbnb 嘅出現 沒有酒店嘅酒店服務公司 佢哋已經能夠先發製人 避免 Airbnb 破壞 玩第二個遊戲 「非正統遊戲」 喺你行業嘅邊緣 —— 喺每個行業嘅邊緣 —— 都有一啲初創嘅公司 佢哋喺度對賭 係跟現有公司嘅模型 同對未來嘅睇法 實在佢哋冇得選擇 因為成為現有模式嘅 袖珍版係唔會掂 你好容易忽略咗佢哋—— 好多都係細公司 好容易用啲理由故意忽略咗佢哋 好多剛起步嘅小企業好快就會消失 喺好易誘導你 用你做生意嘅所有經驗 批評佢哋 佢哋做緊咩？ 商業模型有乜義意？ 佢哋會唔會賺錢？ 但係與其舒舒服服喺你嗰位 好自信噉批評佢哋 試吓假設佢哋對將來睇啱咗 然後諗吓你生意模型嘅後果 為咗佢哋嘅諗法 整理出最佳嘅情況 假如 你係間公司嘅首席執行官 公司製造半導體嘅設備 你好自然會花好多時間同精力 喺你主要客戶嘅行業 係電子行業 如果真嘅發生咗 有幾間初創嘅生物科學公司 修補緊你嘅專利同科技 你可能當係種干擾 忽略咗佢，覺得唔關事 但布魯克斯自動化公司 係電子業嘅領袖 決定睇真吓 喺嗰啲初創公司冇嘢可以學到 佢哋做咗啲乜 透過佢哋嘅眼光望向呢個世界 實際上係唔係相同嘅技術 技術可應用到處理精密半導體 亦可應用到其他脆弱 同容易受污染嘅物質 好似生物樣本噉 唔係好明呢樣野 佢哋重新想像點樣處理 儲存同運送 標籤同分辦生物樣本 事實上，佢哋成功噉成為先驅 喺嶄新自動生物銀行業度 實在好成功，就喺幾天前 佢哋宣佈呢個係依家 發展嘅核心業務 只有專注喺呢啲異常初創嘅企業 佢哋先睇到可以重新成長同成功嘅路向 喺商務度 唔係所有嘢都可以跟住計劃做 有陣時計劃錯得好離譜 但你知唔知？ 呢個都可以係靈感嘅泉源 要知點做 等我哋玩吓「驗屍前遊戲」 你喺呢個遊戲嘅角色係去寫…… 你公司嘅訃告 間公司將會喺五年內 100% 肯定會失敗 咩嘢原因導致佢嘅死亡？ 失敗嘅重點喺邊度？ 點解會失敗呢？ 點樣會失敗嘅呢？ 呢個挑戰係好容易 受基本比率謬誤所誤導 謬誤係指 經營依家嘅商業模型係低風險賭注 當然呢個想法睇落係啱嘅 直至變咗唔啱 到嗰陣時，已經做咩都補唔返喇 你嘅員工係預先警告嘅指標 佢哋嘅直覺會知道現時模型開始變差 但係好難公開講出嚟 當商業模式面臨壓力時 佢哋甚至不敢提出問題 但當領導層創造咗遊樂場環境嘅時候 —— 可以安全噉探索其他選擇嘅空間 同替代方案—— 然後你就利用員工嘅豐富經驗 檢視關於漏洞同弱點 以及公司嘅盲點 有冇人記得最近去過其中一個 華麗嘅大理石宮殿？ 冇？ 我哋可能已經有段時間 冇去當地嘅銀行分行 如果實體銀行玩過「驗屍前遊戲」 可能佢哋會聽過佢哋嘅僱員講 擔心越嚟越少顧客去本地銀行分行 或者佢哋會稍微唔會噉驚啲新銀行 嗰啲數碼原居民 實在迅速噉抓住咗呢啲機會 就依家，說服咗 超過 4,000 萬拉丁美洲人 親身去銀行交易 係種過時嘅做法 只有當你睇 清楚你嘅弱點嗰陣 你可能會重新構想你嘅生意 並以穩健嘅方式噉做 呢個亦都係點解羅馬天主教教會 喺十六世紀發明咗魔鬼代言人嘅角色 反思將來委任新聖徒嘅後果 除咗諗著樓上大佬嘅正常程序 佢哋仲通過想像去構想 撒旦會講啲咩 或建議啲咩 抑或反建議啲咩 任何人、僱員、團隊 同公司都利用人類嘅想像力 呢樣係我哋物種嘅決定性特徵 喺生意度缺乏想像力 就係領導層失敗 做生意係嚴肅嘅 但唔好排除玩遊戲 當領袖接納咗玩想像嘅遊戲 會釋放員工嘅想像力 發掘顛覆性嘅新策略 並延續與未來嘅契約 多謝﹗ （掌聲）

richard_browning_how_do_jetpacks_work_and_why_don_t_we_all_have_them

喺 1961 年 4 月 12 日 蘇聯太空人 Yuri Gagarin 駕駛一艘 2400 公斤嘅太空船 進行人類首次載人嘅太空飛行 一周後，貝爾航空系統 推出咗另一項先進航空技術： 燃氣驅動火箭組件 能夠喺 13 秒內 飛行 35 米嘅火箭組件 令到圍觀者極之興奮 但一班設備嘅工程師 就冇噉嘅熱情 儘管多年從事尖端工作 知道呢次短途飛行 係火箭組件竭盡所能才做到 噉點解大型太空船 比單一飛行員更容易飛行呢？ 根據牛頓動力定律 飛行背後嘅物理學其實非常簡單 你只要有足夠強大嘅向上動力 嚟抵消向下嘅地心吸力就可以喇 由於質量更大嘅物體 會受到較強嘅地心吸力 因此較輕嘅物體 應該更容易離開地面 主要嘅飛行工具 即係現代噴氣式引擎 實際上，越大效率就越高 噴氣式引擎嘅運作原理 係吸入大量空氣 然後儘快排出呢啲空氣 實際上，其中大部分 繞過咗內部機械 但佢仍然係推動引擎嘅主要原因 但係進入引擎核心嘅空氣會被一系列 緊密排列嘅葉片壓縮 壓縮空氣跟住進入燃燒室 喺嗰度註入噴氣燃料然後點燃 熱量令到壓縮空氣迅速膨脹 從排氣中噴出並驅動引擎前進 喺空氣離開引擎嗰陣 會轉動鑲嵌喺排氣噴嘴中嘅渦輪機 渦輪機向風扇 同埋壓縮機葉片提供動力 形成一個循環 只要有燃料燃燒就保持著推力 引擎吸入同埋排出嘅空氣越多 產生嘅推力就越大 喺而家嘅噴射機 前面嘅風扇直徑比貨車仲要大 即使以相對較低嘅速度旋轉 呢啲引擎亦產生足夠嘅推力 嚟維持客機飛行所需嘅速度 但較小嘅引擎根本無法吸入咁多空氣 大部分 20 世紀工程師 都無法製造 細緻而輕巧 可供個人穿著嘅引擎 而且更唔可以將飛行員同埋燃料並肩飛行 設計淨係可以攜帶燃料 足夠飛行 30 秒 而喺空中飛行嗰陣 單方向嘅強大推力 令到噴氣背包難以控制、而且危險 但新千年帶嚟材料、製造業 同電腦技術嘅進步 包括極度準確嘅燃油噴射處理系統 總體呢講，佢哋顯著提高咗燃油嘅效率 同噴氣發動機嘅功率重量比率 喺 2016 年 一個咖啡罐大嘅微型引擎 重量唔夠兩公斤 就達到 220 嘅牛頓力 當時，一位叫做 Richard Browning 嘅英國工程師 睇到咗創造一種 新輕型噴氣式背包嘅機會 背部綁著一個引擎之外 呢套所謂嘅噴氣服 仲包括一對手臂上嘅微型引擎 用嚟分散同平衡推力 同背部引擎一起運作嘅時候 佢哋提供咗三個穩定點 一啲飛行員形容為類似 兩手舒服噉放喺柺杖上 同身體挨住穩陣舒適嘅靠背 同時間處理所有引擎似乎好複雜 但好多飛行員喺一日內就掌握操縱 蹺妙係運用另一個先進嘅電腦系統 即係佢哋嘅大腦 大腦嘅唔同區域同埋多種感官系統 準確噉校準咗我哋嘅 平衡感同空間定位 幫助飛行員順利指揮飛行 手臂嘅輕微移動 允許操作員增加同減少上升力量 喺半空中快速轉彎 或向前滑行長達 5 分鐘 呢項較新嘅技術 喺燃油效率同引擎技術方面 仲未有重大進步 唔好指望而家好快 就擁有自己嘅噴氣背包 但係今日我哋已經可以飛上天空 接下來會飛到去邊度呢？

daniel_h_pink_4_kinds_of_regret_and_what_they_teach_you_about_yourself

我嚟講下「後悔」 我哋誤解得最多嘅係呢個情緒 所以我決定花幾年 去學習佢 其中一件事 就係回顧過去五十多年 社會科學對後悔嘅研究 研究話你知 我唔使你讀 半世紀嘅社會科研 研究話人人都會有後悔 噉我哋先至係人類 講真，唯一唔會後悔 就得五歲嘅細路仔 腦部受損或係反社會嘅人 大部分人都會有後悔 若果正確對待佢 會有好大可能 但要有方法去做 後悔令我哋變得更好 可以提高做決策嘅能力 談判嘅能力 成為更好戰略家同解決問題嘅人 改善我哋意義感 若可正確對待後悔 好消息嘅係 有個有系統嘅方法去做 不過我先花幾分鐘話你知 後悔嘅額外嘅嘢 我認為極之有趣 作為研究嘅部分 我決定做後悔嘅街訪 令我驚喜嘅係 最終收集咗嚟自 105 個國家嘅人 約莫 16,000 個後悔事例 真係唔尋常嘅寶藏 睇到令人難以置信 人類志向、渴望嘅數據庫 我意識到 喺全世界嘅範圍裏便 國家之間嘅差別係好細 人會不斷重複緊 表達四類相同嘅後悔 喺呢個世界上 有四類後悔 係不斷重複又重複噉出現 所以我想儘快話你知 呢四類後悔嘅核心內容 因為佢哋揭露咗啲非常緊要又有趣嘅事 以下係四類核心嘅後悔 第一類，叫做基礎型後悔 基礎型後悔 大家會後悔嘅嘢類似係 儲唔夠錢喇 係財務上嘅懊悔 對健康同飲食照顧唔夠好 係健康懊悔 都係同一類型 呢種後悔同做選擇有關 唔允許你咁穩定 即係穩定嘅生活 我有好多人後悔讀書時唔夠努力 好多人後悔—— 儲唔夠錢 令我諗起伊索寓言裏便 螞蟻與蚱蜢 佢哋生命較早期 行為好似蚱蜢，唔似螞蟻 而現在要趕上螞蟻喇 所以基礎型嘅後悔會係 「如果」—— 後悔嘅口頭禪—— 「如果我做晒啲嘢。」 第二類 我好鍾意佢 非常有趣 膽量型後悔 我有好多後悔都類似噉樣 好多年前，我曾經好鍾意 一個男仔或者女仔 我好想約佢出街 但係我唔敢去約佢 之後一直都好後悔 仲有好多後悔係： 「其實我想開翻間公司 但一直都無膽去做。」 啲人話：「我希望嗰時講多啲嘢 能肯定自己講咗嘅嘢。」 呢啲就係我頭先講嘅膽量型後悔 當遇到一個生命契機 就要做選擇喇 我哋尋求安穩 定係抓緊機會 我發現絕大多數人 後悔無去抓緊機會 即使有抓住機會但無成功嘅人 都冇咁後悔 就係做唔到嘅人先係噉 有膽量型嘅後悔 膽量型後悔就好似： 「如果當時抓緊機會。」 第三類 道德型後悔 非常有趣嘅類型 仲係有啲人 好多人後悔開始喺 一個關鍵時刻 你做啱定做錯件事 有人做錯咗 然後後悔 有一個故事令我好難忘 喺呢度同大家分享下 有一個 71 歲 住喺新澤西州嘅女士： 「當我細個時 媽媽會叫我去舖頭仔度買嘢 我經常趁店員唔覺就偷塊糖 呢件事困擾咗我 60 年啦。」 所以呢位新澤西州女士 俾個不道德行為 困擾咗 60 年 呢個就係道德型後悔 有人後悔欺凌他人 又有人後悔對婚姻不忠 林林總總 道德型後悔聽起來係咁 「如果我當時做啱咗。」 最後第四類 我叫佢做關係型後悔 關係型後悔就係 你已有或者應該有一段關係 唔理係咩關係 同子女、父母、兄弟姐妹 表親、朋友及同事 但係呢段關係 不過喺最後分開咗 有趣嘅係呢 16,000 人話我知 呢啲關係只係疏離咗 通常唔係 完全唔係好激烈噉 通常都係慢慢疏離 唔係嗰種好爆炸性嘅衝突 而係大家唔願意聯絡對方 因為佢哋話做主動嗰個會好尷尬 而另一邊都唔會著緊 我自己從書中認識到要經常 主動聯絡其他人 呢個就係關係型後悔 「如果我主動聯絡。」 所以我哋重重複複噉 見到呢啲後悔 基礎型後悔：如果我做嗮啲嘢 膽量型後悔：如果我抓緊機會 道德型後悔：如果我做正確嘅事 關係型後悔：如果我主動聯絡 當我哋睇下呢啲後悔 有趣嘅就係 呢四類核心嘅後悔 運作上似一種美好生活嘅攝影底片 因為如果我哋明白人最後悔嘅事 就明白佢哋最睇重啲咩嘢 我認為每種後悔 反映咗人性嘅基本面同埋需要啲咩嘢 我哋需要穩定 無人想要過唔穩定嘅生活 我哋需要學習 成長同做事嘅機會 我哋知道不會永遠喺呢度 我哋想嘗試同做翻啲嘢 至少會因為膽大而興奮 至於道德型後悔 我哋大部分人都想做啱嘅嘢 道德型後悔 某程度上令人好上心 人俾自己早年道德失誤嘅想法 困擾咗數年 甚至幾十年 大部分人都想做啱啲嘢 然後係關係型後悔 我哋想要嘅愛 唔單止係浪漫噉 而係廣義嘅愛 包含咗聯繫同關係 同人哋嗰種親近感覺 所以呢種後悔嘅負面情緒 以一種奇怪嘅方式 指向通往美好生活之路 通過學習後悔 知道咩嘢構成美好人生 穩定嘅生活 你有機會冒少少險生活 係做啱嘢嘅生活 生活中你有愛你嘅人 你亦愛佢 我都一樣 開始嗰時會話 「從呢本書學習後悔 會唔會令人沮喪㗎？」 佢最後係振奮人心 之所以係四大核心後悔 後悔指向更美好人生 同埋我希望你哋會開始 去認識到自己嘅後悔 因為我諗佢哋會 指引你好嘅生活方向 Whitney Pennigton Rogers：多謝你 Dan 我頭先喺幕後鼓掌 不過你睇唔到 我識嘅所有人 都好感激你嘅分享 首先， Dan 你提到最大嘅得著 關於點樣去諗後悔嘅事 幫我哋搵到 點樣過美好人生嘅秘訣 我諗你喺做呢項工作之後 最大嘅收穫係咩嘢？ DHP：有意思嘅係 好多人想講呢樣嘢 就係令我堅持做落去嘅原因 其實，我有過經歷 當我個細路喺大學畢業嗰陣 我生命中嘅標記 使我喺度諗 我有咩嘢後悔緊 我淨係同幾個人講過 然後佢哋就好投入 我好驚訝有咁多人想討論呢個話題 同時有好多人當佢係禁忌 「我無咩嘢後悔」 說得好荒謬 簡直可笑 但如果認真開始講呢樣嘢 我哋就會得益 對於我個人嚟講 最大嘅收穫 就係關係型嘅後悔 因為我知道好多人 都有同樣經歷 當佢哋曾經有過一段友誼 某種關係 然後分開咗 想主動接觸 但然後話 「噉樣做會好尷尬 對方係唔會在乎嘅。」 其實，我哋搞錯晒 其實一啲都唔尷尬 對方通常會好感激 對我嚟講 我估收穫係喺 人生十字路口 我會諗 「我應該去主動揾人嘛？」 我已答咗呢條問題 嗰個答案 當你去到呢個時刻 答案就係 永遠要去馬 Whitney，喺呢個時候 我哋需要嗰種聯繫嘅感覺 所以我學到人生最大嘅嘢係 永遠要主動聯繫 WPR：Dan，我哋跟住 做啲有趣嘅嘢 同啲會員分享佢哋嘅後悔 所以我諗而家交翻俾你 邀請第一位會員 然後探討多啲嘢 思考下造成後悔嘅過程 睇嚟真係幫我哋 過美好嘅人生 DHP：當然啦 我哋歡迎 Lily 我唔想搞到魔術表演噉 我同 Lily 都唔認識 我哋冇預習過 但我想試下 去聽下人哋講後悔嘅故事 係好有趣同富啟發性 請聽下 Lily 嘅後悔 我哋將會討論到 喺科學範疇內 對呢啲後悔嘅適當回應 Lily， 歡迎你 Lily：多謝，大家好﹗ DHP：話我哋知你住邊度？ Ｌ：我而家喺紐約嘅布魯克林區 DHP：TED 會員 呢處嘅地方係喺 Brooklyn Lily，講你嘅後悔 L：我想分享嘅後悔係 發生喺我細個嘅時候 從幼兒園 真係一直到高中 我非常咁怕醜，好痛苦 自信心又低落 我諗緊佢嘅時候，我記得 曾經有過想合埋對眼 然後隱形 我諗你會明白...... 直到我入咗大學 我才真正成為自己 我遇到一班好朋友 真嘅，就係，我好有信心表達自己 而且，你明白，我只係做回自己 我認為 我嘅後悔真係希望喺之前 有花多啲精力 去培養自信心嚟戰勝怕醜 因為我擔心我係咪已經錯過咗一啲機會 直到現在，我都覺得我想除去呢種諗法 如果我見到有個人 尤其係年紀細遇到 同我經歷一樣嘅問題 我試下令佢哋覺得俾人睇得到 同埋去體諒佢哋嘅感受 因此，我諗，從後悔 就學到呢樣嘢 DHP：聽起嚟好似...... 所以呢個後悔始終跟著你？ L：我諗係 DHP：聽起嚟你好似開始進入咗 問題緩解嘅過程 L：當然係 但我認為即使係準備緊呢個過程 我會開始諗 有好多嘢係我本來可以做到嘅 如果我開放一啲 但冇做到，只係太過收埋自己 DHP：係嘅 好精彩嘅分享，Lily 不得不說 我有個後悔嘅數據庫 你可以去搜尋嘅 如果我喺數據庫搜索 「講出嚟」「講過」「曾經講出嚟」嘅關鍵詞 我會得到個大基數嘅人群 呢個係其中最常見嘅遺憾 係啲人後悔無講出嚟 從科學角度嚟講 重要嘅係 我哋點樣處理啲遺憾 所以我哋呢啲後悔講 「你知道嗎？ 呢個後悔感到好閉翳係唔緊要 我當佢冇到。」係咪？ 就好似隨便嘅「無悔」哲學 呢個係壞嘅諗法嘛？ 換個講法就係 「我有晒呢啲悔限 太可怕，我掩蓋咗自己。」 仲係壞嘅諗法 我哋想做咩嘢 你已經做得好出色 就係用後悔感覺做信號 去思考佢教咗我哋啲咩嘢？ 喺研究度有幾件事 俾咗啲該做咩嘢嘅線索 其中一樣係 我哋開始重新定義後悔 同埋我哋應該點樣去諗佢 你會唔會認為自己 係唯一有呢種後悔嘅人？ L：我唔知道 DHP：並唔係 喂，我睇緊你哋傾偈 有人話：「Lily, 你講緊我嘅故事。」 所以其中一樣嘢 對付後悔就係 以同情心善待自己，好唔好？ 唔係去提升我哋嘅自尊心 有時噉做好危險 唔好自我批評貶低自己 但實際上講 唔係鄙視而係善待自己 仲要了解經歷緊嘅 係人類共享經驗嘅部分 此其一 第二就係講出我哋嘅懊悔 講起嚟都有幾件趣事 有成 16,000 人願意同我分享 佢哋啲後悔 確實好神奇 究竟發生咩事，係嘛？ 原因係當我哋公開自己所後悔嘅 就減輕咗啲負擔 一方面係咁 第二件要做嘅 係當我哋真正講到關於後悔嗰時 將模糊抽象嘅心理活動 轉變成具體嘅言語 無論講呀、定係寫 除去佢哋嘅毒害 開始有意義嘅建構過程 而披露嘅另一件事 係講個小秘密俾你哋知 一個嗱喳招 研究清楚顯示 當我哋暴露自己嘅脆弱同缺點 啲人唔會 而係更鍾意我哋 因為佢哋同情我哋 欣賞我哋嘅勇氣 最後就係 要嘗試從中吸取教訓 利用呢個遺憾 Lily，你覺得 係唔係你喺後悔學到嘅教訓？ L：我覺得...... 會出咩嘢問題 如果我...... DHP：好有意思 L：如果我大膽啲去表達自己 啲人可能会覺得我有啲怪 或者也可能覺得我好好 又或者有啲搞笑咯 所以我諗，似乎 就係我一下子諗到嘅 譬如話會出咩問題呢？ 你會明白 DHP：所以你點樣運用呢個教訓呢？ 帶著呢份懊悔 你唔係輕視 係带着善意去對待自己 你已公開話俾呢度所有人知 透過講同寫後悔嘅嘢 開始有意義嘅建構過程 你從呢個教訓吸收到啲咩嘢？ L：我覺得...... 我唔肯定 DHP：好，咁我話你知 （哈哈） 我認為教訓係...... 下次要講出嚟 就係要講出嚟 下次喺關鍵時刻 「我應唔應該講出嚟」 諗下點做 然後講出嚟 你有冇任何類型嘅工作會議或事 將要面對你嘅懊悔？ L：係啊，經常都有 就好似，我有一个諗法 但係有人開始講嘢 然後我好似慢慢褪到後面消失咗 呢啲就係我經常諗住對抗嘅嘢 因為好多時 呢個諗法係有貢獻嘅 而我點解猶疑咁多呢？ DHP：係嘅 你得到個教訓 就係要講出嚟 但係點解你唔去做—— 噉下次你開會嗰時 當你有嘢想講 唔好猶疑大聲講出嚟 L：攪掂，我會做 DHP：好，不過噉樣 我鍾意嘅係你剛剛 向 300 人做咗個承諾 你落咗搭啦﹗ L：我已經落咗搭 DHP：就係噉樣 所以，Lily 有呢個懊悔 佢回顧之後講：「哦 如果我講出嚟就好啦﹗」 佢係度開放自己 而唔係打擊自己 佢從中吸取咗教訓 就應用喺下次互動生活度 就係我哋要做嘅事 用回顧嘅方式 再一次幫你向前看 Lily，太好啦—— 聊天室嘅人話 会跟進 Lily 嘅承諾 我好鍾意 所以多謝你，Lily 我哋将带嚟—— 我真係好感激 你同我哋分享 我想你話俾我知 會為自己發聲 L：我會嘅，多謝 DHP：多謝，Lily WPR：我哋有個來自 Claudia 嘅問題 「好唔好講下痛苦人生懊悔帶嚟嘅問題 會錯失重大機會？ 你對如何避免害怕或者後悔造成嘅 停滯不前有冇咩嘢建議？」 DHP：好嘅 有趣嘅係 Claudia 話 「錯失機會」 就係呢句話 我想講啲嘢 喺我嘅研究度發現 因為我喺美國人度 做咗個大型調查 喺調查入便 有 4,489 名美國人嘅代表性樣本 關於後悔係咩嘢嘅一回事 但其中一樣嘢係好普及 就係形成咗後悔 往往有兩種類型 做咗同冇做嘅後悔 我哋後悔做咗 又後悔冇做到 絕對係冇做嘅遺憾占主導 呢個就係錯失咗機會嘅原因 就喺對行動嘅懊悔 我哋嘗試除去佢哋 我哋可以修正 我哋可以減少刺痛 揾一線嘅希望 對於懊悔冇做 就比較難 所以機會錯失嘅關鍵 就係去諗下 真係好喜歡 你要做啲乜嘢？ 你要降低抽象嘅思維然後講 「下次你打算點做？」 唔係好抽象噉講 「哦，我要大膽啲。」 就好似 下次要做咩嘢？ 我同 Lily 講嘅 下次你打算做咩嘢？ 所有後悔生於嗰時 係走呢條路 定另一條路 所以對於 Claudia 我會說下次喺呢個時刻 你要抓緊機會 小心行事 停一下 諗下你嘅遺憾 並喺嗰度做出決定 或者可做另一件事 我會俾個啟發做決策嘅方法過你 其實係兩個 Claudia，當你下次係嗰個時刻 就向五年後諗 呢個被稱為自我疏離 Claudia 喺五年後 睇返今日嘅自己 你會做咩決定？ 喺 2027 年嘅 Claudia 想 2022 嘅你做咩決定？ 噉就會好清晰 或者講，最佳嘅啟發性決策就係： 喺關鍵時刻 叫你最好嘅朋友做咩嘢？ 當喺人哋做決定嘅時候你去問： 「你會叫最好嘅朋友做咩嘢？」 每個人都會知 就係噉樣喇 記住，唔好俾懊悔令你失望 係透過佢思考—— 唔係沉迷 唔係忽略—— 係思考 WPR：有個來自 Kim 嘅問題 佢講唔好嘅決定 或錯誤都會產生後悔 而佢唔確定情況成日係噉 可否分享後悔嘅定義？ 特別係喺你做完研究後。」 你嘅定義係咩嘢？ DHP：後悔同錯誤之間係有區別嘅 你會犯錯不過唔會後悔 因為你會馬上從中學到一啲嘢 或係個有價值嘅錯誤 後悔係當你回顧一啲嘢嘅時候 你本來可以控制 根據自己嘅意志行事...... 如果你噉做 本嚟就可以做到啲嘢 但你做錯咗 後悔就會如影隨形 揮之不去 錯誤會纏繞你一段時間 所以喺兩者之間差別好大 例如我犯錯 但唔會後悔 因為佢唔夠重要 至令我忘記佢咯﹗ 就係後悔同錯誤間嘅區別喇 基本上係持續幾耐 實質上，喺負面情緒嘅半衰期 後悔同失望之間 有好大不同 係有巨大嘅不同 因為由於失望 你無任何控制權 Michigan 嘅大學教授 Janet Landman 對我來說 就有個好例子，就好似 佢講述咗個故事 有個七歲嘅細路 細路甩咗第三隻牙 佢甩咗隻牙 佢去瞓觉 佢瞓覺之前 將隻牙放係枕頭底 當佢醒來嘅時候 隻牙仲喺度 個細路好失望 父母就後悔沒放（碎紙）—— 你必須有啲幫助 佢必須係...... 角色有足夠嘅意義 一直陪伴著你 再一次，回顧四種核心後悔 最終成為同一種...... 同一種嘅嘢 如果你話：「哦﹗我唔應該買嗰種車。」 可能會有啲刺痛 但半衰期非常、非常短 但其他嘢就會如影隨形 呢啲嘢往往係意義重大 WPR：非常多謝你 Dan，同我哋傾計 我鍾意就此完結 唔係等幾時﹗ 我哋下次見 多謝你，Dan DHP：好多謝，好高興來到 ［你唔會錯過參加 發人深省嘅活動。］ ［睇網頁 ted.com/membership 成為 TED 會員］

katie_paterson_the_mind_bending_art_of_deep_time

你有冇試過沉醉喺創造嘅滿月燈光下 喺沙灘度整啲微型嘅山丘 又或者呼吸住地球上 第一棵樹嘅香氣？ 呢啲係我為咗理解深時 而創作出嚟嘅藝術作品 咩嘢係深時 同埋點解對我哋咁重要？ 呢個術語講緊嘅係 地球跨越幾百萬年嘅歷史 我第一次遇到深時嗰陣 就喺讀完書之後 冇工返 亦唔知道要做啲咩 所以我喺冰島偏遠北部酒店 做打掃客房嘅服務員 我向自己嘅軸心傾鈄 跟住開始連串嘅探索 嘗試搞清楚點樣 講述深時嘅故事 我一直喺工作 係咁追求 帶我穿越咗宇宙 地球嘅地質層 邂逅初期嘅生命 我喺冰島意識到 我哋生活喺一個星球上面 透過認清原始嘅風貌 開始明白，我哋唔係無中生有 大海、天空、地球、空氣： 我哋係嚟自同一樣嘢 我哋係要共存 喺我嘅一生中 我哋人類已成為咗一股地質力量 令到全世界冰川融化 我藉著將遙遠景物拉近生活 打動我哋嘅心 當然，我設立咗條電話熱線 任何人都可以打電話 即時聽到冰川融化嘅聲音 （冰塊裂開） 呢啲聲音係景物消失緊嘅哀號 （冰川融化） 我哋可以通過觸感體驗連繫深時呢？ 呢件藝術品係「日全蝕」 以鏡球將人類記錄過嘅 所有日蝕擺埋一齊 超過 10,000 幅影像 反映出日蝕整個進程 我哋被佢哋嘅光包圍着 可能被迷倒 令我喺度諗： 深時嘅顏色係咩呢？ 我繪製咗整個宇宙嘅顏色 由一開始到潛在嘅終結 由第一顆星嘅淺藍色調 到最後一盞燈嘅黑褐色 我哋身體入面嘅每粒原子 喺數十億年前嘅一顆恆星中形成 恆星嘅剩餘部份組成咗我哋所有人 我希望收集哂全宇宙 就快死嘅每顆恆星 用嚟整個地圖 結果： 超過 27,000 顆超新星 恒星黑洞 同伽馬射線爆發出微弱閃光 如同鋁針尖一樣 你所睇到嘅係星辰墳場 然而呢樣嘢影射著生活 我哋人類走到嚟呢度 簡直就係奇蹟 「化石頸鏈」係從生命嘅原料串連嘅世界 每粒珠都係由古老化石雕刻而成 逐粒逐粒將地質時期串起 見證地球嘅重要歷史時刻 第一個單細胞生命 第一朵花 第一隻可以睇到同飛嘅生物 「化石頸鏈」代表我哋一直演變緊 我哋每日都會行過啲樹 但係有冇諗過佢哋係我哋嘅親戚呢？ 我哋同樹有咁多一樣嘅基因 而樹木為我哋提供氧氣 我想創造一個 由地球上每種樹製成嘅雕塑 嚟表揚佢哋 呢個係「空洞」 喺由建築師 Zeller 同 Moye 整嘅 集合咗 10,000 種 有幾百萬年壽命嘅樹 差唔多每個國家都有 向我哋捐贈木材樣板 有印度榕樹 白桑葚 黎明紅木 同嚟自周圍神聖森林嘅樹枝 望上去睇下啲燈光 睇到依家最受威脅嘅樹木品種 喺我最近嘅工作 我逐漸認為回顧過去 同期待未來一樣咁重要 我哋點樣同未來嘅世代溝通呢？ 又點樣建構穿越時空嘅橋呢？ 我認為世界文學之聲 可能係最擅長做呢項工作 所以我提出咗未來圖書館： 森林 房間 100 位作者喺 100 年 由 2014 年開始 喺奧斯陸嘅郊區 我哋種咗一千棵小雲杉樹 當佢哋完全長大 就會被斬整成紙張 為期 100 年，每年都有 唔同作者寫新嘅作品 佢哋嘅文字會成為書嘅選集內容 印喺用呢啲樹整嘅紙度 只係喺 2114 年先至可以睇 「未來圖書館」嘅重心係時間同長久性 亦都係種希望同儀式 每年春天，我哋都會去森林朝聖 作者交出手稿同宣佈標題 佢哋嘅手稿會擺喺奧斯陸新嘅圖書館 你除咗對鞋 入去裏面 每個玻璃櫃桶 都裝有一份手稿 從宇宙嘅角度睇 100 年唔係好長 不過如果我嗰細仔 有命睇到呢啲書 佢嘅世界就好可能 變成係面目全非㗎喇 人類可否生存到睇到呢啲書呢？ 未來圖書館係長達一世紀嘅禱告 我哋可能睇唔到將來嘅世代 但係我哋嘅行動將大家連結埋一齊 我想睇到將來嘅讀者 「我見到你。」 「我哋見到你。」 點解同深時連結 對我哋咁重要呢？ 狹隘視野可能係人類最大嘅威脅 做人就要理解 我哋係漫長連續體嘅部分 讓我哋擁抱宇宙背景 尊重原本嘅我哋 同埋緊緊捉住未來 多謝

gala_marija_vrbanic_the_new_reality_of_fashion_is_digital

我成日被人問： 「點解有人會買唔存在嘅衫？」 啲衫係唔係存在 你都睇到㗎﹗ 數位時裝係真實嘅 存在喺好多虛擬世界度 由基本社交網絡 到已發展俗稱元宇宙嘅虛擬世界 俾人喺以往唔存在嘅形式嚟表現自己 記憶所及 一直都玩緊電腦遊戲 係幫啲遊戲角色着衫 其實幫佢哋着衫 仲享受過幫自己着衫 五年前，我有個實體時裝品牌 但係打機嘅經驗使我 不斷喺度諗： 「點解啲人需要 同點樣着呢啲衫？」 我相信係有個原因嘅 喺 2016 年我研究過 「時尚文化」 嗰啲買賣衫嘅人 成日都賣晒啲衫 喺呢個研究嘅部分 我加入有人群聚集嘅 Facebook 群組 留意到佢哋通常買啲衫 淨係為影幾張相 放喺社交平台就算 然後佢哋就賣返出去 佢哋係唔想擁有、唔再需要啲衫 只係想喺網上穿起件衫嚟表現吓自己 噉做係對我好有意義 由於呢個年代嘅人 喺虛擬世界入面 有朋友、同輩、仲有偶像 我哋想喺嗰度表現自己 就噉我開始嘗試 依家嘅數位時裝喇﹗ 仲經營首個直接面向客戶 數位時裝品牌 同間時裝科技公司 我哋上年先正式成立 啲增長完全套用唔到 喺傳統時裝模式 我哋除咗自己設計 仲定期同最知名嘅時裝品牌合作 同 Carolina Herrera 做過一條 catwalk 時裝裙 仲研發咗個 app 喺電話可用增強現實模式着呢條裙 另外同 Jean Paul Gaultier 做咗屬於佢哋高級時裝嘅作品 我哋有間旗艦店喺 Decentraland ： 用家擁有嘅創作元宇宙 唔淨只得我哋 例如喺 Demat 非同質化代幣市場 有賣緊認證嘅數位時裝產品 佢哋通常一發佈就好快賣晒 對我同對好多人 遊戲係通往數位時裝嘅途徑 名牌奢侈品正係 急切試圖進入呢個市場 Balenciaga 同 Fortnite 合作過 曾經喺 Roblox 賣出比現實更值錢嘅 Gucci 袋 Fortnite 賣出超過 20 億美元皮膚同遊戲獎勵內容 用喺遊戲角色嘅裝扮 但認為創造數位時裝又快又容易 就係一種錯覺 我哋其實成日都要跟返實體時裝嘅規矩 試想下冇電腦嘅年代 用人手整出啲海報 當類似 Adobe Photoshop 軟件面世後 佢哋覺得整張海報 會又快又容易 但係好明顯係唔啱啦﹗ 由於科技係提供新嘅可能性 同取代過時嘅準則 仲代替咗喺實體空間嘅大部分開發 我哋揀咗用電腦做 過程都係一樣 只係用唔同嘅工具 到最後 所有嘢都去返錯綜複雜 一個拼合或者概念 例如 唔理用咩方法 整件基本 T 恤 同高級連身裙 都存在好大分別 數位時裝某程度迫使你探索更多 你喺虛擬空間度 仲需要實體 T 恤咩？ 你可借助數位時裝 用最純粹形式體驗時裝 冇任何功能性嘅障礙 你唔需要兩隻袖 甚至唔需要你啲手 數位時裝唔係代替品 係革命性嘅進步 我哋依家開始緊嘅新時代 數位服裝將會增添咗 現實服裝嘅層次 你即時可選擇 將佢 show 俾邊啲人睇 喺同一時間著唔同嘅衫 同埋用最先進嘅科技 好似係擴增實境又或者係虛擬實境 佢唔單止可以喺唔同環境度表現自己 係零浪費同可以包容所有用戶 唔論佢哋咩性別 身形同種族 我嚟自克羅地亞： 完全唔喺時裝地圖入面 但係我公司被認為係時裝界嘅先峰 當我哋開始時 係頭幾間嘅開創公司 嗰陣時，圍繞我哋 出現咗全新不斷發展嘅 數位時裝市場 將會變得好龐大 但係從我嘅經驗嚟睇 冇人知道會變得有幾大 答案好簡單 科技通常幾可級增長 虛擬世界亦都係一樣 總要有人幫虛擬人物著衫㗎﹗ 多謝

doug_mackay_you_can_only_save_one_who_do_you_choose

你係星際貨船 Mallory 7 嘅船長 喺去 New Lindley 嘅途中 收到求救嘅信號 Telic 12 發生爆炸 乘客嘅氧氣好快無曬 當設置攔截路線嗰陣 你檢查咗 Telic 12 嘅艙單 目前正將三十名來自地球貧民區嘅中年人 送往 New Lindley 勞動力中心 佢哋將會喺航天站獲得分配工作 但你駛向 Telic 12 時 又收到第二個求救信號 豪華太空船 Pareto 失去咗一個推進器 正受影響，傾斜向一群小行星帶進發 沒有你嘅幫忙 二十個旅遊途中嘅大學生係命中注定喇 而你只係有時間拯救一艘船 咁你會選擇邊艘船呢？ 呢種兩難嘅局面屬於更廣範疇問題嘅例子 就係當救人嘅資源 就比如器官或疫苗面臨短缺嘅情況下 有好多學校研究點樣解決呢啲問題 其中最具影響力嘅解決方法係功利主義 由 Jeremy Bentham 同 John Stuart Mill 首先發展嘅倫理觀念 認為你應該做啲 畀你得到最多幸福感嘅選擇 但係點樣定義同量度幸福感係個難題 比如享樂主義者會講快樂嘅人生 係有最多嘅歡樂同埋最少嘅痛苦 其餘啲人會講，快樂嘅人生 係能夠滿足最多嘅慾望 唔論你點樣定義幸福感 好多人會贊同拯救三十條人命 比救二十條人命，潛在 產生更多嘅幸福感 咁樣做決定係唔係就係足夠咩？ 或者，係唔係需要諗啲人 仲有幾多年可以繼續生存呢？ 假設預咗人有八十歲命 拯救平均二十歲嘅學生 就等於拯救咗一千二百年嘅壽命 如果拯救平均四十五歲嘅工人呢﹗ 就等於救咗一千零五十年嘅壽命 假設其他條件唔變 救咗多啲人嘅生存年數 可以帶來更多嘅幸福感 所以拯救嗰艘細嘅太空船 畀你帶來更多嘅幸福感 如果你覺得咁樣計算太過冷血， 可以試下另一個方法。 哲學家 Derek Parfit 指出 我哋應該將優先權畀啲情況較差嘅人， 由於幫助呢啲人 比起幫助富有嘅人更加重要 從呢個角度睇，最急切嘅係 幫助嗰啲唔能夠滿足基本生活需要嘅人 儘管比起生活富足嘅人更難嚟到幫助 但係要判斷邊個情況較差係更加複雜。 呢種情況下，地球仍然受貧富懸殊 同埋資源分配不公平嘅困擾 嗰啲能夠負擔到 New Lindley 旅行 坐豪華太空船嘅人 毫無疑問係地球上最富裕嘅一批人 對比起嚟，工人係社會嘅低層 為咗生計離家幾個月 喺缺乏資源同埋機會底下 佢哋比起啲富有嘅遊客 已經面對咗更多艱辛嘅處境 係唔係佢哋更值得我哋拯救呢？ 睇嚟學生未能夠得到更多嘅人生經驗 佢哋嘅情況又係唔係更差呢？ 或者我哋嘅決定 唔應該受任何變數嘅影響好啲 哲學家 John Taurek 出名嘅觀點指出，喺呢種情況下 數字並唔係咁緊要 每一個人都值得我哋關心同埋尊重 所以掟銀仔做決定 拯救邊一啲乘客係最佳嘅方法 雖然睇嚟呢啲方法好隨便 但係對持份者係公平嘅 每一個人都得到同樣嘅拯救機會 有邊個乘客可以指出 掟銀仔嘅做法係唔公平咩？ 咁就好難講啦﹗ 但係佢哋或者你哋對結果嘅感受 講真就係另一個兩難嘅題目啦！

adam_clulow_how_one_of_the_most_profitable_companies_in_history_rose_to_power

喺十七世紀 三個英文字母 「VOC」 形成世界上最有名嘅標誌 呢個縮寫就係屬於聯合東印度公司 （Verenigde Oostindische Compagnie） 又叫荷蘭東印度公司—— 普遍認為係有史以嚟 最搵錢嘅公司 從 1602 年開始壟斷咗 蓬勃發展嘅香料市場 同埋開拓咗亞洲 同歐洲之間嘅貿易路線 但依啲成功帶有 沈重嘅人類生命作代價 當荷蘭成立依間公司 佢俾咗依個機構喺亞洲 有發動戰爭 展開外交同奪取殖民地嘅權力 本嚟荷蘭東印度公司係為咗搵錢 同埋同其他歐洲帝國競爭 嗰陣亞洲市場係最大 同香料喺成個歐洲有好大需求 其中最珍貴嘅就喺肉荳蔻 但肉荳蔻淨係喺 印尼班達群島先至栽培到 如果荷蘭官員獲得 對肉荳蔻嘅獨家控制權 會令到投資者變得富有 亦確保公司長期嘅生存 同時剝奪競爭對手同樣嘅利益 但係計劃嘅成功 全賴於班丹人聽唔聽話 公司管理層同冷酷無情嘅 Jan Pieterszoon Coen 會不遺餘力噉去確保依樣嘢 班達群島大約有 15,000 居民 係由村民聯會組成 好叻做生意嘅 有錢 orang kaya 人控制 佢哋基本上壟斷咗肉荳蔻幾個世紀 以最高價賣俾亞洲同歐洲嘅商人 喺 1600 年代荷蘭 東印度公司嚟到嘅時候 啲官員勸班 orang kaya 人 簽一項條約 保證佢哋喺肉荳蔻嘅壟斷地位 過往班達群島領導 有同意過類似協議 但都可以違反咗 而無發生過嚴重後果 荷蘭人帶嚟新嘅威脅 佢哋嘗試起堡壘去控制貿易同停止走私 同堅持所有肉荳蔻都要以低價賣俾佢哋 好多班達群島嘅人都唔願意 令到兩邊關係越嚟越差 喺 1609 年，一班村民突襲 殺死咗荷蘭上將同埋佢 40 個人 跟住嘅十年，局勢越嚟越緊張 條約簽完又毀，毀完又簽 公司同總督 Jan Pieterszoon Coen 開始考慮新嘅策略 對班達人 有位官員寫道： 「一係講道理，一係完全滅絕。」 Coen 認為，無戰爭、就無貿易 喺 1621 年，經過上級嘅同意 佢發動咗大規模嘅入侵 逼班達群島嘅領導簽咗另一份文件 但今次，條款並沒有承認 班丹人係一個主權民族—— 佢哋係荷蘭東印度公司嘅殖民地臣民 好快，荷蘭官員就話發現咗 針對佢哋嘅陰謀 Coen 就用依樣藉口去鏟除阻力 佢命令士兵去折磨 班達群島嘅領導作逼供 喺之後幾個月 軍事部隊發動咗場殘酷戰役 導致班丹人口大量減少 好多班丹人要餓死或做奴隸 被送去好遠嘅荷蘭殖民地 其他就寧願跳崖都唔肯投降 數以千計人逃難離開 清空咗好多村落 有幸存者到其他島嶼重新定居 保留淨低嘅班達群島語言同文化 當公司嘅暴力行動結束 原居民得返少過一千人 當中大部份都係奴隸 荷蘭東印度公司 將啲島分割成種植園 同輸入咗奴隸作勞動力 從多方面嚟睇 依個係種族滅絕行為 佢哋為咗壟斷全球肉荳蔻市場 加快公司經濟嘅發展 為荷蘭黃金時代作出咗貢獻 雖然 Coen 面對批評 但一直到 20 世紀 佢都俾譽為民族英雄 班達大屠殺 400 年後 Coen 嘅塑像仍然坐落喺霍恩市—— 即管要移除佢嘅壓力越嚟越大 Coen 同荷蘭東印度公司 帶嚟咗珍貴商品 喺佢哋控制下，利潤飆升 但佢哋用暴力撕裂咗另一個社會 嚟實現呢一個目標

matt_walker_how_sleep_affects_what_and_how_much_you_eat

瞓少啲會唔會無端端增磅㗎？ 好唔好彩，科學研究證明確實係咁 ［瞓覺嘅科學］ 部分原因係身體調節食慾嘅主要激素 瘦素（leptin）同飢餓素（ghrelin）嘅分泌失衡 當瘦素同大腦傳遞「食飽」嘅信號， 你就感到飽咗唔需要再食嘢 飢餓素嘅作用就相反 同大腦傳遞「肚餓」嘅訊號 可悲嘅係，當我哋唔夠瞓 呢兩種激素就會調轉嚟做嘢 特別會降低瘦素嘅水平 咁你就唔會對飯餸感到滿足 仲未覺得飽 如果咁都唔夠大鑊 瞓得唔夠仲會令到飢餓素水平提高 令到你持續感到飢餓同想食多啲嘢 唔夠瞓唔單止會大食咗 仲會影響咗我哋對食物嘅選擇 講到尾，唔夠瞓會徹底 改變我哋嘅飲食習慣 會揀啲高糖碳水化合物同高熱量嘅食物 有趣嘅地方係 瞓覺同食物之間嘅關係係雙向嘅 研究發現，當飲食過量 尤其係啲含有高糖分 只有少量膳食纖維嘅食物 都會影響到瞓覺嘅質量 好消息嘅係我哋可以將瞓覺 當作係種新工具嚟幫助我哋調節體重 同埋作為改善我哋整體嘅健康狀況

madhavi_venkatesan_the_life_cycle_of_a_pair_of_jeans

第一條牛仔褲係諗住襟用嚟做設計 以法國城市 Nîmes 命名 牛仔布係由水手穿嘅結實棉編織而成 19 世紀 Levi Strauss 同 Jacob Davis 加上金屬鉚釘增強咗壓力承受 使原先襟用嘅材料變得再襟用啲 為加州礦工帶嚟新牌仔至襟嘅褲 能夠抵受經年累月嘅磨損 喺 20 世紀 呢種勞工階層嘅褲 一變成為時尚嘅標誌 但由於增加需求 牛仔褲襟用程度降低咗 依家啲牛仔褲多數都著唔到成年 而每條牛仔褲嘅成本 比你想像中高好多 佢嘅生命喺由棉花田開始 生產一條褲大約需要 0.7 公斤嘅棉花 要用 10,000 公升嘅水嚟種植佢哋 重有各種除草劑同殺蟲水呢 冚唪唥都污染地下水 棉花係用人手或者機器嚟採摘 然後運送到紡織廠、紡成紗線 再結合氨綸等纖維塑料 來增加紗線嘅彈性 使到現代嘅牛仔褲更舒適、有彈性 但亦都無咁襟用 跟著紗線染成標誌著牛仔褲嘅藍色 以前原本係用天然植物嘅靛藍 但多數製造商依家已經改用 由石油副產品同有毒化學品合成嘅染料 染色後，把棉塑料混紡編織成牛仔布 再裁剪、縫製成牛仔褲 有啲牛仔褲製成後需要額外加工 造成褪色嘅效果 呢個過程通常包括化學噴霧 同多次酸洗嘅處理 啲有毒嘅水將河流變成靛藍色 最後，重有由銅同其他金屬製成嘅 拉鍊、鈕扣同鉚釘 開採呢啲金屬又係污染環境嘅源頭 總之一條牛仔褲嘅製造過程 要排放超過 33 公斤嘅碳—— 相當於開車超過 110 公里 但係嗰個過程唔單止破壞緊環境 多數棉花都係出自發展中國家 呢啲國家勞動效率低 對工人保障又少 通常使用細路同強迫勞動力去採摘棉花 多數製造牛仔褲嘅工人喺生產過程中 都暴露喺有毒嘅化學品度 有一種特別危險嘅、叫做噴砂技術 需要喺高壓下 將啲細沙噴喺牛仔褲上面 呢種做法與好多無法治愈 同致命嘅肺部病例有關 同好多全球性嘅產品一樣 牛仔褲喺窮國製造後運去富有國家嚟銷售 每年呢啲牛仔褲 都要洗幾十、甚至幾百次 呢種能源密集型嘅過程 會分解牛仔褲嘅塑料 甩出啲微塑料落水度 最諷刺嘅係清洗過程 縮短咗牛仔褲嘅壽命 最後唔著嘅褲就好似垃圾咁 揼喺堆填區度 牛仔褲嘅分解會釋放甲烷氣體 染料同塑料會滲入泥土同地下水 有啲公司正喺度研究解決方案 從使用有機棉 到回收牛仔布再利用 再售賣二手牛仔褲 藉此減少褲嘅需求數目 你也可以幫助 減少鍾意嘅褲對環境嘅影響 牛仔布製造商重建議 牛仔褲穿十次先洗一次 若條件許可 風乾條褲減少消耗能量 問題唔單止牛仔褲本身 仲有生命週期同勞動力 有啲政府正係推行政策 喺工人工資同福利方面 要企業承擔更多責任 但喺整個時裝界 依然故我哋破壞環境 衣服標籤價格 並不等同已竊取嘅資源 係時候諗返下邊個先係 真正被剝削嘅人

matt_walker_the_surprising_health_benefits_of_dreaming

我地點解會發夢？ [與科學同眠] 我地會發夢嘅理由至少有好幾個。 其中一項重要嘅益處係創意。 訓覺，包括一路發夢一路訓， 同增強第二日解決問題嘅能力有關。 就好似我地帶著砌圖訓覺， 但係我地訓醒之後，砌圖就砌好左。 快速動眼期訓覺發夢嘅第二個益處係情緒急救。 快速動眼期訓覺可以把痛死人嘅刺 從難過嘅情緒經歷中拔出嚟。 隔天我地再返嚟嘅時候， 我地對果啲痛苦事件嘅感受會好些。 你幾乎可以將發夢諗成是某種形式嘅一夜治療。 治癒所有傷口嘅並唔係時間， 而係有發夢嘅訓覺時間， 可以協助情緒康復。 宜家唔只係要發夢， 發咩夢似乎都會有差別。 科學家發現， 比如，係學習左虛擬迷宮之後， 果啲喺睡覺嘅同時 仲夢到迷宮嘅人， 係唯一果啲醒左之後， 仲可以喺迷宮入面搵到方向嘅人。 同樣嘅原則都適用於我地嘅心理健康。 比如，當一個人經歷左好難過或者創傷性嘅事件， 例如離婚， 如果有夢見這件事， 跟住可以諗辦法解決佢地嘅沮喪， 相對之下，有發夢， 但係無夢見呢件事嘅人就無辦法。 上述呢一切意味著， 訓覺以及發夢這個動作本身， 顯然係構成我地清醒生活嘅重要元素。 我地發夢， 所以我地喺度。

jodie_houlston_lau_how_to_make_a_sad_story_funny

一個二戰老兵回憶起 佢被困喺星際動物園裏便 目睹滿目瘡痍嘅景象 一對關係疏離嘅父子 卻喺家庭聚會中重遇 小女孩喺邋遢窗簾布後面 細聲講：「幸會」 孤獨國王喺至友死後 隻身去到世界盡頭尋找答案 然後 佢走入咗間酒吧 聽落有啲怪，但喜劇元素 對嚴肅嘅故事嚟講係關鍵 身為作家，你需要 俾讀者感受到連串嘅情緒 唔理係咩類型故事 唔論你想營造嘅係 恐懼呀、哀痛定興奮 當人感受一種情緒太耐 感覺就會麻木 喺經驗呢講，喜劇調劑 能夠製造唔同嘅情感紋理 令故事扣人心弦 噉點樣先至喺故事 製造到呢啲效果呀？ 無論你係利用角色、場景、語言 定係混合呢三種元素 最重要嘅係掌握好對比同時機 以《吉爾伽美什史詩》為例 呢個美索不達米亞古代故事 係已知最古老嘅文學作品 但時至今日 依然係動人心弦 當吉爾伽美什王 快到達世界盡頭嘅時候 佢走入咗間酒吧度 我哋以為故事快要進入高潮 但劇情顛覆咗我哋嘅預期 暫時緩和緊張嘅感覺 有助喺製造隨後而來 更緊湊嘅高潮 噉樣做就可緩和咗氣氛 同製造張力 現今嘅作家仍然採用呢種技巧 只要輕輕緩和氣氛 就可以喺適當嘅時機 為故事製造張力 喺酒吧嘅情節唔單止 加強咗觀眾嘅情緒反應 仲使故事更複雜化 睿智嘅酒保質疑國王 踏上旅途嘅原因 為最後嘅情節鋪路 令結局變得更細膩 喜劇唔單止緩和氣氛 與刻骨铭心嘅劇情形成對比 仲用嚟做評論嘅工具 一般都會直接利用主角身邊嘅同伴 去為主線劇情提出 不經意又富有洞察力嘅睇法 卻經常同時充當笨拙同倒霉嘅妙語 Kurt Vonnegut 寫嘅《第五號屠宰場》 就用咗另一種方法 故事不斷喺駭人戰爭嘅場面 同滑稽科幻情景之間切換 提供咗喜劇情景做調節 並為難以啟齒嘅話題 打開咗對話嘅窗口 強調人生苦難係無常 令故事更有影響力 Arundhati Roy 寫嘅《微物之神》 用咗唔同嘅喜劇場面緩和氣氛 故事透過小朋友嘅角度 泡製咗喺悲劇故事裏便 注入凄美嘅幽默 當大人將種族、階級、家族之間 幾十年嘅愛恨情仇 轉化為對孩子行為嘅期望 你有種似曾相識嘅感覺而偷笑 當七歲嘅 Rahel 被期待 扮演完美嘅禮貌女孩 「佢［纏住] 自己就好似係 條香腸塞咗落骯髒嘅機場窗簾度 ［唔會］掙脫走甩。」 與此同時，佢嘅反常行為 只會添加張力 之後女孩諗：「呢嗰表演衰咗…… 就好似喺雨季中嘅泡菜因為潮濕會發毛。」 呢句對白講出咗現實嘅情況 人人被迫參加呢個正式嘅團聚 Rahel 覺得家人變成咗戲劇演員 佢自己對正置身喺風暴中 感到無能無力 為了發揮喜劇調節嘅作用 唔單止考慮到女孩幾時出現 先至營造出強烈嘅情緒對比 更要諗清楚嘅係 有咩唔可以直接噉講 要透過呢啲場景帶出嚟 你仲想質疑讀者邊啲嘅假設呢？

children_of_palau_leave_only_footprints_that_will_wash_away

你好（帛琉語） 我美麗嘅家鄉帛琉 喺西太平洋嘅島嶼度 我哋帛琉人住咗喺度 成 3,000 年 同原始環境嘅自然天堂和諧共處 雖然帛琉只係住咗兩萬人 但係係一個海洋大國 擁有超過三百個島嶼 面積同法國不相伯仲 我哋有啲島係環礁 有啲係火山 被山、原始森林同紅樹覆蓋 全部都有清澈海水 包圍著好靚嘅海灘 海裏面有珍貴 同罕有嘅海洋生物 但我哋依家嘅家園 受到氣候變化威脅 令到水位上升 海岸受到污染 喺數千英里外嘅塑膠都漂流過嚟 沖到海灘上面 威脅到海洋生物 越嚟越多嘅雨水 沖走我哋珍貴嘅泥土 而喺其他季節 天氣乾旱嚴重噉 打擊脆弱嘅生態環境 我哋每年都好歡迎 嚟我哋美麗國家嘅遊客 想佢哋享受帛琉嘅旅程 但係同時需要保護 我哋珍貴嘅家園 可以留返俾我哋嘅後代 不過唔係個個旅客 都知道點樣保護呢個島 佢哋唔明白 踐踏珊瑚 可以嚴重破壞佢哋 有啲珊瑚要幾百年 先可以再次生長 有時旅客唔小心 攞走受保護嘅動植物 又喺親近大自然嗰時 傷害咗佢哋 所以我想同大家 介紹吓「帛琉公約」 當遊客嚟帛琉嘅時候 佢哋一定要簽環境公約 環境公約會印係護照度 作為帛琉簽證 內容係向帛琉群島嘅細蚊仔承諾 保護同尊重我哋嘅家園 文化同遺產 我哋亦希望當旅客返屋企後 透過喺屋企同社區實行公約嘅內容 宣揚公約嘅理念 我哋嘅傳統歌謠 老一輩一直噉話俾我哋知 土地同水嘅資源 唔係喺祖先嗰度繼承 而係喺細蚊仔度借返嚟 呢樣嘢就係帛琉公約嘅內容 佢講到話： 「帛琉嘅小朋友 作為你哋嘅客人，我承諾： 會保護你哋呢個 既特別又美麗嘅家園 我發誓放輕腳步 善待環境，謹慎探索 我唔會攞唔屬於我嘅嘢 亦都唔會傷害對我無害嘅嘢 而我淨係會留低 被沖得走嘅足跡咋。」

matt_walker_why_better_sleep_means_a_better_sex_life

正如我嘅好朋友 Wendy Troxel 博士經常講 「睡覺係性愛嘅新世界」 佢係完全正確 良好嘅睡眠對你哋嘅關係會產生活力 親密感，甚至生命力 [睡眠科學] 首先，當一對情侶無充足嘅睡眠 第二日有更多衝突 但亦都幾乎無解決到呢啲衝突 部分原因係兩人缺乏咗同理心 第二，影響咗生殖荷爾蒙 呢啲對健康嘅性關係好重要 例如年輕嘅男人一星期 每日只瞓五個小時嘅話 佢哋嘅睾酮濃度將會提高 同大佢哋十歲嘅男人一樣 就健康同活力嚟講 缺乏睡眠會令人衰老咗十年 喺女性生殖健康度都睇到類似嘅損害 由於缺乏睡眠所造成 確實，睡眠不足 與雌激素、黃體激素 同促卵泡激素嘅損害有關 呢啲都係對女性嘅性健康 同生育能力非常重要 第三，我哋發現對女性來講 只要瞓多一個小時 女性想同伴侶有親密關係嘅可能性 會提高 14% 呢啲就係睡眠對性愛嘅影響 但事實證明咗性交亦會影響睡眠 我哋知道睡前做愛產生性高潮 會顯著改善個人睡眠質量 我哋甚至發現手淫對睡眠也有相同嘅影響 到底想話啲乜嘢畀我哋聽？ 好啦，睡眠同性愛係一對 既強大又調皮嘅同床伴侶 睡眠係幸福同滿足嘅性愛關係 最基本條件之一

countdown_what_is_cop26

戈爾：COP26 係一場討論氣候議題嘅締約方會議， 聚集左嚟自世界各地嘅國家， 協商集體決策， 處理氣候危機。 菲格雷斯：COP26 即將要喺不久嘅將來 喺格拉斯哥舉行， 呢次係第二十六次所有政府齊聚一堂， 坦白講，就係繼續巴黎協定嘅討論。 佢地必須好好地坐低， 相互報告佢地喺巴黎協定後採取左邊啲措施。 最重要嘅係， 承諾佢地會喺將來嘅五到十年入面 （喺人類歷史上最決定性嘅時刻） 會再更進一步咁採取點樣嘅措施。 耶爾伍德：呃，第一件關於COP26嘅事係 一般人應該會發現， 呢啲名字有好多類似嘅簡稱。 所以，不幸嘅係， 宜家正好就有一個叫 IPCC -- 政府間氣候變化專門委員會。 佢地提出一份報告指出，我地還剩十二年， 而且已經係三年半之前講嘅事啦。 穆尼奧斯：COP26 係受到 IPCC 最新發表嘅兩篇報告 所正面影響嘅一屆 COP。 科學界係 2018 年 10 月強調 喺一份IPCC嘅報告中表示氣溫會升高1.5度。 今日之前幾個月， 我地喺八月收到 稱為「人權紅色代碼」嘅第六次報告， 呢兩份報告令我地能夠明白 遵循科學嘅重要性， 而如果我地唔遵循 果啲報告中嘅科學證據 就要面對眼前嘅最大風險。 菲格雷斯：佢地喺COP26中 要達成嘅共識相當重要， 因為咁樣可以反映出我地係 朝著 2030 年必須實現嘅目標前進： 將全球排放量從宜家嘅水平減少一半。 巴斯蒂達：呢個議題並唔係咁貼近日常生活， 我地呢啲活動家要搭起科學 與這些閉門決策和大眾之間嘅橋樑。 青少年嘅參與相當重要， 因為我地可以帶嚟急切性。 仲有，我認為當地人嘅聲音相當重要， 因為當地人嘅想法 和照料大地嘅哲學， 係我地所要達成嘅範式轉變嘅一部分。 穆尼奧斯：我地每個人可以而且一定要 喺大大小小嘅事上付諸於行動。 唔係只有政治領袖、 商業領袖或金融機構。 每個人都有能力做決定， 而決策者有特別嘅機會， 成為面對人類史上 最重要嘅挑戰嘅一份子。 耶爾伍德：我希望你唔好失去信念； 我祈求你唔好失去信念。 我曾經見到你地其中有人想退出。 唔好退出， 唔好放棄， 唔好屈服。 戰鬥到最後。 無論你做乜都好， 我地一齊為呢個星球拼搏。 [倒數計時]

iseult_gillespie_the_norse_myth_that_inspired_the_lord_of_the_rings

眾神之王 Óðinn 正係同佢嘅朋友 Hœnir 及愛攪惡作劇臭名遠播嘅 Loki 一齊探索九界 佢哋經過漫長旅程後 到達咗係侏儒住處嘅黑暗原野 喺座瀑布前停下來飲水 Óðinn 同 Hœnir 都好期待 同侏儒王 Hreiðmarr 見面 但 Loki 無聊又餓 眼見附近有隻水獺 Loki 向佢個頭掟一塊石頭 殺死咗佢 Loki 拎住水獺皮 懒洋洋咁跟著後面 當佢哋拜訪 Hreiðmarr 國王面色變得蒼白 因為 Loki 拎住嘅正係侏儒王兒子 化身成水獺時身體嗰層皮 Hreiðmarr 叫佢另外兩個仔 Fáfnir 同 Regin 一齊將眾神捆綁 國王決定如果佢哋要離開 就按慣例用黃金交換 但前提係，佢哋要用 最好嘅黃金填滿水獺皮 直至連一根毛都睇唔到為止 由於水獺嘅皮可以無限撐大 意味著要取得幾乎不可能達到 數量嘅黃金—— 但 Loki 有個想法 侏儒係大師級嘅工匠 侏儒之一 Andvari 據說創造咗一啲奇蹟嘅作品 Andvari 通常會化身成魚嘅型態 然後有一日佢潛得 比以往任何時候都更深—— 深到水仙女居住嘅地方 仙女正喺度守護著無數嘅金堆 開始時 Andvari 只係想 睇下佢哋嘅寶藏 但當啲仙女嘲笑佢笨拙嘅外表 激嬲咗 Andvari 佢就去搶走仙女嘅黃金 Andvari 用仙女嘅黃金 製造咗一隻特別嘅戒指 只要佢戴上隻戒指 佢嘅財富就會越來越多 Loki 認為 Andvari 嘅財富 就係解決佢哋被囚禁問題嘅絕佳辦法 他回到瀑布用法術製造咗一張巨網 撈出一條向前游嘅魚 就係 Andvari 佢喺度扭動身體 Loki 奚落佢同要佢把寶藏交出來 如果唔係就會殺咗佢 Andvari 帶 Loki 返回巢穴 因爲 Loki 滿意睇到一堆堆嘅黃金 就放咗 Andvari —— 但喺侏儒嘅手指突然間閃亮 提醒咗 Loki 漏咗 其中最巨大嘅寶藏 儘管 Andvari 求饒 Loki 重係剝咗佢隻戒指 Andvari 好嬲，詛咒嗰隻戒指 聲稱未來所有人擁有啲隻戒指 都會大禍臨頭 Loki 返到皇宮 Andvari 嘅黃金似乎成功 把水獺皮裝滿 但當 Hreiðmarr 檢查水獺皮 佢發現咗一條光禿禿嘅鬍鬚露咗出來 所以，眾神要交出戒指 當 Hreiðmarr 戴上戒指 Regin 因為睇到父親眼中嘅貪婪 就忍不住顫抖 而佢嘅哥哥 Fáfnir 好妒忌咁望著佢父親 之後 Fáfnir 要求 Hreiðmarr 分享佢嘅財富 Hreiðmarr 拒絕咗 所以，Fáfnir 殺咗佢父親 除咗父親手指上令人眼紅嘅戒指 帶著寶藏逃離城堡 佢去到一座山洞 緊緊將自己蜷縮喺寶藏嘅周圍 但指環輕而易舉就操控著佢 隨著時間過去 Fáfnir 變咗一條好得人驚嘅龍 與此同時，Regin 喺腦海浮現 Fáfnir 嘅背叛同佢守護著嘅寶藏 Regin 終於請咗忠誠又勇敢嘅 養子 Sigurd 來幫佢 屠殺曾經係佢哥哥嘅怪獸 Sigurd 聽從指示殺咗 Fáfnir 喺之後， Regin 吩咐 Sigurd 去烤巨龍嘅心畀佢食 Sigurd 準備好龍嘅心臟畀 Regin 喺之前，佢嘗咗嘗啲血 當 Sigurd 舌頭碰到啲血液嘅一刻 佢聽明白周圍啲雀仔 喺度吱吱喳喳唱乜嘢 雀仔唱著只有一件事： Regin 將會殺死佢 因此，Sigurd 殺咗 Regin 並奪取佢啲財富 呢個只係開始 喺後來嘅幾年，嗰隻戒指會撕裂家庭 同為相愛嘅人帶來厄運 開始時畀主人擁有權力 但到最後摧毀佢嘅一切 Andvari 嘅詛咒發動咗一個 將會吞噬許多生命嘅惡性循環 以及啟發咗十九同二十世紀 當中一些最有影響力嘅作品

dan_kwartler_why_don_t_we_cover_the_desert_with_solar_panels

每一日，撒哈拉沙漠嘅沙溫度 可高達攝氏80度 沙漠幅員約九百萬平方公里 如此廣闊嘅沙漠 每年吸收來自太陽嘅能量 高達約二千二百萬太瓦時 係人類每年能源消耗量 總和嘅一百倍 我哋可唔可以通過 喺沙漠鋪滿太陽能板 嚟解決能源問題呢？ 光子接觸太陽能板 且能量夠強嘅時候 就會拆散電子間嘅化學鍵 令電子變得不穩定 當電子開始恢復平穩 就會產生電力 不過，發電嘅能力係有限嘅 太陽能板只會對 特定波長嘅光有反應 超過一半嘅陽光 未能轉化為電能 就算適合嘅光子 未碰到電子之前 就已經被反彈走了 好彩，聰明嘅科學家、工程師 加上政府不斷嘅資金支持 太陽能板嘅產電效能 有增無減 太陽能板表面有 防反射塗層、紋理 增加光子接觸電子的機會 依啲技術大大提高咗 太陽能板嘅商業效益 實驗中嘅太陽能板效能 從百分之十幾到百分之二十五 提升至百分之四十七 而且，太陽能已經比十年前 平咗百分之八十九 有咁嘅成績，亦有賴其他科技 嘅環球供應鏈都開始應用 相同嘅物料 種種因素令太陽能 成為地球上最便宜嘅電力 多個國家，包括印度、中國 埃及同美國 都已經喺境內沙漠地區 建設太陽能板 依啲巨型太陽能發電站 佔地 15 至 56 平方公里 只要太陽喺天上高高掛起 依啲發電站就可以生產電力 供給當地成千上萬嘅居民使用 但依啲發電站 溫度亦極高 未能被光伏電池 轉化或反射嘅陽光 變成熱能被吸收 降低太陽能板嘅效能 眾多發電站嘅冷卻系統 譬如風扇同流水 需要消耗大量能源去運作 以維持最佳溫度 就算有冷卻系統 相比喺一般荒地 沙漠嘅太陽能板 要承受更高溫度 雖然依個問題暫時未對 太陽能發電站造成影響 但如果我哋嘗試 攞太陽能板覆蓋撒哈拉 就有可能會對呢個地區嘅氣候 造成重大影響 建造太陽能發電站 已經擾亂當地生態 如此龐大嘅太陽能發電站 一定會大規模改變 整個沙漠嘅地貌 好彩，太陽能板 唔係唯一嘅選擇 世界最大嘅幾個太陽能發電站 正喺度嘗試一個新方法 巨型鏡子 摩洛哥嘅瓦爾扎扎特太陽能發電站 建成後將會覆蓋撒哈拉 約三十平方公里 係個聚光太陽能熱發電站 設計透過反射光到接收塔 接受塔再將光能轉化為熱能 嚟生產電力 雖然鏡子會產生危險高溫 對當地野生動物仍有影響 但對地貌嘅影響小滴 加上物料需時冷卻 所以就算喺太陽落山之後 發電站都仲可以繼續發電 無論係太陽能板 定係鏡子 工業太陽能發電站 通常都好容易同已有發電設施接軌 但要超越本來能源網 將電力傳遞到更遠，就困難得多 有啲國家正想辦法 將本土能源網接通世界 有好多發電站 將能源儲存喺巨型電池中 或者將電力 變成清潔氣體能源備用 但因價格高、效益低 技術仲未能獨擔大旗 更差嘅係，工業用再生能源 其實同化石燃料 有共同嘅問題 兩種能源都太依賴破壞性採掘 以及造成全球碳排放連鎖反應 好彩嘅係，太陽能喺規模大小上 很有彈性 從工業用太陽能農場 到同獨棟大廈、農業社區供電嘅小型裝置 依啲設施可提供能源 或者同電網外嘅設施被動發電 亦由於太陽能板組成部件簡單 安裝速度快 更新都相對容易 事實上，正係太陽能板嘅高度彈性 令佢喺近十年變得 咁平、咁普遍 所以如果我哋要追上人類 日益增長嘅能源需求 太陽能板無論大細 都一樣咁重要

mads_tang_christensen_the_brain_science_of_obesity

你是否好奇有兩個兄弟姊妹 同埋父母，大家住埋一齊 食嘅嘢又一樣 但有時佢哋嘅體重各走極端 我係 Mads 喺過去 25 年 我一直喺度研究人食啲乜嘢 幾時食、同埋食幾多 最重要嘅係 我喺致力研究個別唔同嘅身體 點樣喺相同嘅食物同埋環境度 做出不同嘅反應 準確啲嚟講我研究肥胖症 當我喺醫學同博士學位課程度 我愛上 Barry Levin 做嘅一連串實驗 佢餵一百隻老鼠食高脂肪嘅食物 餵咗幾個月 得到嘅數據出現鐘形曲線 同唔同分佈嘅重量 分別有骨瘦如柴、過肥 同一啲體重適中嘅老鼠 接住佢將呢啲瘦嘅老鼠 放埋一齊繁殖後代 嗰啲肥老鼠 都集中埋一齊繼續繁殖 經過幾輪繁殖 出現兩個極大差異嘅老鼠群： 一類老鼠抗拒飲食 另一類就好易肥胖 呢個就係有趣嘅部分 之後佢將啲瘦嘅同肥嘅老鼠 一係大量餵食，或者畀好少佢哋食 要視乎佢哋嘅飲食計劃 佢哋嘅體重會增加或減少 但係好似呢啲小動物 都會記得以前自己嘅重量 當飲食計劃終止咗之後 佢哋嘅體重就回復到以前一樣 呢啲就好似肥老鼠嘅服飾 穿一身細碼嘅衫 但係佢哋嘅本性仲係想掙爆件衫 呢啲理論同樣適用喺人身上 如果你同一千個細路磅下 佢哋嘅重量亦都同樣呈現鐘型嘅分佈 有啲瘦削，有啲適中，有啲就偏重 我哋知道一啲瘦削嘅細路 喺以後都會一直維持咁嘅身型 同樣嗰啲肥細路 佢哋嘅體型都唔會改變 你可能會講佢哋嘅體重 某程度上係註定嘅 你亦都可以講，肥胖係一種疾病 咪住，我係咪講肥胖係種疾病啦？ 係嘅 呢啲都係科學同數據所顯示出嚟 我亦大膽將我嘅人生目標 定為搵到解決方案 去預防，治療甚至醫好肥胖症 等我講清楚 喺 20 世紀， 80 同 90 年代 肥胖係一個全球潛在嘅問題 呢個全球問題之大 促使世界衛生組織係 90 年代尾 將肥胖定性為全球嘅大流行病 原因都唔使我講啦 越嚟越多人患有糖尿病、高血壓 心血管疾病、甚至癌症、關節炎， 都同抑鬱症嗰類精神狀況有直接關係 由於有越嚟越多人變得肥胖 呢啲人患上以上所講嘅疾病 機會會越大 喺今日美國社會超過一半嘅成人人口 唔係肥胖就係超重 從健康角度嚟講係慘不忍睹 但呢個唔係單單美國嘅問題 世界肥胖人口增多 令肥胖成為全球嘅健康問題 好多醫學界嘅行內同行外人士 都認為肥胖唔係一種疾病 佢哋認為肥胖只係一種狀態 一種因為進食過量而產生嘅狀態 亦都係運動量太少所引起 事實上，好多肥胖嘅人都同意 佢哋認為超重，完全係自己嘅問題 咁樣會導致自己責備自己 令到自尊心低落 甚至由於羞愧或者壓力而暴飲暴食 呢啲都會令人擔心，係識得其反嘅效果 但有科學證據證明肥胖係病嗎？ 其實從醫學角度嚟講 有好多方式去定義疾病呢樣嘢 等我舉三個例子 一個損壞身體功能嘅過程 同埋縮短壽命—— 肥胖正係 你可以定義疾病為一種過程 令你更易感染或引發其他疾病 肥胖就係 或者你可以定義疾病為由於一種基因缺憾 導致功能性嘅損傷 比如喺染色體嘅基因複製 有確鑿證據顯示 單一嘅細胞變異會導致肥胖 例如缺乏瘦素同阿黑皮素原 仲有兩到三種基因會導致肥胖 我預測到 2030 年 我哋能通過個人身體嘅遺傳組合 去解釋肥胖嘅謎團 呢個角度嚟講肥胖正係一種疾病 我要講清楚嘅係 咁多年嚟我哋嘅基因都冇改變過 只係最近肥胖成為一種嚴重嘅問題 我哋可點解釋呢？ 最明顯係食物，尤其係高熱量嘅食物 係垂手可得 佢哋相對容易得到，價格亦都較平 使到每日嘅熱量 由快餐同埋大杯汽水取得 基因雖然有佢嘅作用 但係環境扮演住重要嘅角色 某啲群體過剩嘅身體熱量 係相對較新穎嘅議題 而且我哋嘅基因仲未適應 喺豐盛飲食同饑荒嘅歷史度 基因嘅選擇幫助我哋應對饑荒 呢個係有原因嘅 挨餓係唔好嘅 但你亦可以反駁肥胖都係唔好嘅 如果肥胖係一種疾病 我哋要點樣預防、治療、甚至醫好佢呢？ 我認為大腦係一個關鍵 佢一直吸引住我 分散喺大腦各處有好多細小嘅電訊號 形成大嘅行為變化 我對大腦嘅研究 等我留意到類升糖素胜肽 1 或簡稱 GLP-1 GLP-1 係荷爾蒙同信號分子 佢喺大腦同腸道內形成 大腦同腸道互相呼應，溝通緊密 冇錯 你嘅肚皮同大腦確實係相連嘅 我哋嘅研究顯示 GLP-1 喺神經細胞係有效果嘅 佢停留喺大腦控制住我哋食慾嘅位置 比如講，如果我哋增加 GLP-1 嘅量 就會降低啲人想進食或者過量進食嘅慾望 GLP-1 就好比車嘅油箱裝滿嘅信號 我花咗好多年時間 研究繪製 GLP-1 電路圖 GLP-1 點樣 同其他信號分子同荷爾蒙互動 呢啲合埋一齊控制住食物嘅攝取 體重以及控制飲食嘅習慣 咁樣意味住啲咩嘢？ 而家我哋已經研究同製造咗份子嘅結構 所以我哋有咗一個分子 可以令到體重顯著下降 好明顯 GLP-1 並未能畀出完整嘅答案 我哋同其他科學家發現咗多種荷爾蒙 同其他信號分子 對控制飲食同埋體重呈現關鍵嘅作用 到最後 呢啲信號分子同荷爾蒙 比起 GLP-1 更為重要 所以 我哋有好多嘢要做 仲有好多嘢要探索 所以而家並唔係終結 甚至對盡頭仲未有頭緒 或者只係初階段嘅結束 今日嘅世界可能有嚴重嘅體重問題 但好消息係，我哋喺正確嘅方向 可以為肥胖嘅人提供解決方案 下一步將係更好嘅了解 肥胖嘅人所要面對嘅問題 更好咁了解基因同環境點樣配合 同所有呢啲點樣一齊 速成我哋嘅體重 或者以後 我哋能夠搵到預防 治療、或者甚至治愈嘅方法 畀肥胖嘅人 就好似我哋致力研究其他慢性疾病咁 而且呢啲仍然係我哋重要嘅人生目標 多謝大家！

devin_shuman_the_genes_you_don_t_get_from_your_parents_but_can_t_live_without

喺我哋每個人嘅細胞內都有第二組基因 跟父母遺傳嘅 23 對染色體唔同 呢啲唔淨止係人類 動物、植物、真菌同幾乎喺地球上 所有嘅多細胞生物都係一樣有 第二組基因係屬於我哋嘅線粒體 喺細胞內嘅細胞器 佢哋唔係完全我哋嘅一部分 但亦都無分開過 為乜佢跟我哋體內其他嘢區別咁大呢？ 大概喺 1.5 億年前 科學家認為有個單細胞 把啲線粒體嘅祖先吞咗入去 創造咗所有多細胞生物嘅前身 線粒體嘅角色唔可以抺殺 佢哋將人嘅食物同氧氣所產生嘅能量 轉換成我哋細胞能夠使用嘅能量 一種名為 ATP 嘅分子 無呢種能量我哋嘅細胞就會開始死 人類有超過 200 種不同嘅細胞 除咗成熟嘅紅細胞之外，全部都有線粒體 理由係紅細胞嘅工作係傳送氧氣 否則紅細胞嘅氧氣 喺未到達目的地就畀線粒體用完 總結一下，所有線粒體 係用氧氣同代謝物去產生能量 同埋有自己嘅基因 但嗰啲喺不同物種嘅線粒體基因 比起其他嘅基因分別更大 喺哺乳類動物，線粒體通常有 37 個基因。 有啲植物比如青瓜 線粒體有高達 65 個基因 然而有啲真菌只有 1 個基因 有幾種生活喺缺氧環境嘅微生物 似乎正喺度喪失所有線粒體 同時有個組別，氧化單胞菌 已經完全喪失線粒體 呢種多樣性之所以存在 係因為綫粒體仍在進化緊 既與含有綫粒體嘅生物一起進化 又單獨地按照自己嘅時間綫 要了解係點樣可能 仔細睇下喺我哋體內線粒體喺度做啲乜嘢 可由我哋懷孕嗰刻講起 喺幾乎所有嘅物種 線粒體基因只係從父母其中一人傳落嚟 喺人類同大部分嘅動物 就只係母親 喺精子尾巴中 大概有 50 到 75 個線粒體 幫助精子游動 佢哋喺受精之後 會跟尾巴一同溶解 與此同時，一隻卵子有數千個線粒體 每個卵子都包含好多份佢哋嘅基因複製系列 等於有超過 150,000 線粒體基因嘅複製本 係從母親遺傳落嚟嘅 而每個複製本都係獨立嘅 跟其他有少許分別 受咗精嘅卵子喺度生長同分裂 嗰數千個線粒體 會分開進入胚胎中不同嘅細胞 當我哋身體分化出唔同嘅組織同器官 變異嘅線粒體基因會隨機分佈喺身體各處 令到整件事更加複雜啲 線粒體有自己嘅複製過程 跟我哋嘅細胞唔同 因此喺我哋細胞複製嘅時候 線粒體會去咗不同嘅新細胞 與此同時，線粒體自己 亦跟著自己嘅時間線喺度合成同埋分裂 當線粒體合成同分裂嘅時候 會分隔出有缺陷嘅基因 同唔正常運作嘅線粒體 一切都意味住，喺你出生時 繼承母親隨機選擇嘅線粒體基因 會喺你一生度結合整個身體產生變化 所以線粒體係動態嘅 而且某程度上係獨立嘅 但佢哋亦受到周邊環境 即係我哋身體嘅影響 好久以前 一啲線粒體嘅基因 被轉移到宿主嘅基因組度 現在雖然線粒體有自己嘅基因組 係跟包含佢哋嘅細胞，分開嚟自我複製 但佢哋喺無基因嘅指令下 唔能夠自己進行複製 雖然線粒體基因係從母親遺傳落嚟 但參與建造同埋調控線粒體嘅基因 係從父母遺傳 線粒體係繼續抗拒整整齊齊咁分類 佢哋嘅故事係，繼續喺我哋每個細胞裏邊 分離作業，又與細胞密不可分 更了解線粒體會給我哋工具 去保護人類未來嘅健康 同教育我哋自己嘅歷史

ashley_whillans_3_rules_for_better_work_life_balance

對於包括我在內嘅好多人來講 每天需要面對過百萬個小干擾 喺假日度都係一樣 你可能需要喺沙灘接電話 喺雜貨店跟老闆打訊息 或者跟家人野餐時傳電郵畀同事 我哋說服自己呢啲行為係無問題 只係出一封電郵啫﹗ 但啲干擾會帶來真實嘅代價 但係我哋可以用啲小聰明 保護我哋嘅時間 （音樂） [我哋工作模式] 睇嚟打擾我哋嘅時間係好短 但有個研究講 呢啲時間加起來係巨大損失 經常任由工作侵入我哋嘅私生活 會增加我哋嘅壓力 同破壞我哋嘅幸福 咁，代價係乜嘢？ 有個研究 搵來啲家長 正喺度跟細路參觀科學館 有啲家長被指示盡量多睇手機 另外啲家長被指示盡量少睇手機 完咗參觀 結果多睇手機嘅家長 感覺參觀嘅體驗比較無意義 重好寂寞 喺另一個研究 要求參觀出名教堂嘅遊客 可經常睇手機 佢哋一星期後記得較少細節 喺我嘅研究 按照表現計薪酬嘅員工 傾向花越來越少時間陪伴家人同朋友 同埋用越來越多嘅時間跟同事及客戶互動 呢種持續嘅干擾都會為機構帶來損失 每年內心憂鬱嘅員工 令公司損失咗 32 個工作天 員工嘅憂鬱係由於 要面對壓力同持續上網所引起 除咗了解多啲 我發現自己經常留心『緊急工作干擾』 多過生命中重要嘅時刻 最近，我為第一個嬰兒照超聲波 居然喺過程中傳訊息畀客戶…… 客戶就開心 準媽媽就內疚 當你將呢啲時刻加起來 使到你生命缺少咗意義 歡樂、同朋友聯繫、甚至回憶 我哋喺疫情中醒覺 重整自己嘅工作模式 而家就係個時機 等我哋創造尊重時間嘅新文化 要做出咁大改變嘅方法 就係用而家可以做到嘅小步驟 第一，我哋要做嘅係重建休息時間 你聽到『休息』一詞就會想到啲乜嘢？ 聽起嚟好神奇啩？ 但喺我嘅腦海度 馬上擔心唔夠效率 或者令啲同事失望 當真係有休假嘅機會 我哋就應該有方法去享受當下 保住休閒啲時間 而唔係將休假睇成工作嘅阻礙 一個我哋能運用嘅技巧 就係將快到嘅週末睇成假期 星期五下晝 寫低假如我哋放假 會做啲乜嘢 你可能會同你嘅伴侶買支酒 再睇網上 Eiffel Tower 短片 又可能去一家本地嘅 cafe shop 聽現場音樂表演 又或者你放下工作與手機 喺中午出去散步 啲嘅計劃唔使你花好多錢 另一個技巧係為你嘅休假 設置明確界線 唔好講：『我唔喺辦公室 隨意放鬆下自己，』 係話：『我唔上網 喺緊急情況打電話畀我。』 我哋需要合作嘅團隊 去鞏固個人目標 要為團隊設置私人嘅時間 公開呢件事、收集數據 同彼此大家問責 目標係 『我喺晚上六至八唔睇 email ；』 『我每星期會同家人食四餐晚飯；』 或係『我會中午慢跑。』 要檢驗團隊嘅進度 睇下大家做成點 如果發覺你同隊友都唔成功 就要彼此幫助去完成個人目標 最後透過協商爭取更多時間 防止工作佔有個人嘅生活空間 我喺商業學院 教學生點樣去傾自己嘅薪水 但我發覺幾乎無提到有關時間嘅事 究竟可以點實踐呢？ 如果工作限期可以調整 就攞多啲時間 如果客戶要求喺星期一早上交貨 你可要求延長至星期二下晝 咁樣你就唔需要喺寶貴嘅週末趕工 亦都唔使過份焦慮你嘅聲譽 品質先係關鍵 喺數據度 主動要求獲得更多時間嘅員工 有較低嘅壓力同疲倦 更獲得同事認為對工作更加有承擔同專業 呢啲雖小但係強大嘅改變 唔單止重建，重將你啲休息時間搵翻嚟 一旦你發覺呢啲改變帶來深遠嘅影響 就會相信你有能力要求其他人尊重 同配合你對時間嘅分配 或者你會啟發佢哋 將好似碎片嘅時間重新組織

hanako_sawada_the_secrets_of_the_world_s_most_famous_symphony

呢八個厲害音符 為音樂史上最震撼嘅一首樂曲、打開序幕 路德維希·範·貝多芬《第 5 號交響曲》 1808 年喺維也納 一個極之寒冷嘅晚上首演 呢個樂章只係漫長節目嘅小部分 管弦樂隊，係排練不足嘅匆忙組合 睇嚟首演就出師不利 但係呢首交響曲好快就贏得讚賞 有位評論家將交響曲 比作「一束亮光，劃破黑暗。」 音樂嘅強度貫穿整個作品 第 5 號交響曲戲劇性嘅音樂 繼續觸動今日嘅聽眾 其實係乜嘢令貝多芬 第 5 號交響曲如此吸引呢？ 喺交響曲首演時 貝多芬已經相當有名 大多數同輩作曲家 係為宗教或私人活動撰寫音樂 服務富有嘅讚助人 但貝多芬係最早一位自由嘅作曲家 佢靠出售同創作音樂維生 賣畀唔同國家嘅發行人 同彈奏音樂畀啲傾慕佢嘅觀眾聽 貝多芬嘅職業選擇 畀佢靈活創作自由 佢亦經常使用新穎方法 將佢強烈嘅情感注入到音樂裏面 當時大部分作曲家 用古典模式做音樂創作 呢種創作模式限制咗樂曲整體結構 同樂器組合 而貝多芬早期嘅創作 係以傳統方式寫成 跟住前人莫扎持同海頓等嘅軌跡 但喺第 5 號交響曲度 佢嘗試加入浪漫主義元素 呢種蓬勃發展嘅作曲方式 係靠有豐富表現力嘅旋律 多變嘅形式同令人驚喜 樂器嘅選擇而聞名 交響曲嘅第一樂章 喺採用古典奏鳴曲形式 以不同方式探索、發展 同重複變奏 貝多芬喺呢個框架度 以簡單想法作深層次嘅演譯 以單一節奏主題 作為樂曲構成大部分嘅基石 喺三個短音符後 加上特長第四個音符 有位撰寫貝多芬生平學者 稱呢段音符為「命運樂想」 因為佢暗示咗命運叩門嘅意象 就算唔肯定佢創作時候 有無諗過命運之神 但啲音符肯定牽動 每個人心弦 節奏模式創造向前動力 而且延長嘅四分音符 則預示厄運 樂想喺交響樂中迴盪 包括佢嘅伴奏部分 同號角華麗奏 貝多芬試驗咗幾十種變奏 喺唔同樂器同音高度演奏 喺整首樂曲度 呢個樂想、好似細細聲 然後逐漸加入、越來越多嘅樂器 構成澎湃激昂嘅樂章 樂想被創造性重複 構成令人難忘主要部分 呢個唔係佢唯一嘅創新 今次係第一首加入 長號嘅管弦樂作品 貝多芬還使用咗高音短笛 同低音巴松管 為管弦樂隊提供 比大多數古典作品更廣泛音域 經誇張後動態音樂 進一步將戲劇性增強 喺和聲方面 樂曲有清晰感情起伏 以憂鬱嘅 c 小調開始 用 C 大調凱旋結尾 樂曲由不祥嘅預兆感 到富麗堂皇嘅進程 證明貝多芬有能力 將原始感情注入到音樂 喺創作樂曲時 佢正係跟失聰搏鬥 悲痛心情可以喺 重複雷鳴般嘅樂句度聽到 貝多芬完全失聰之後 佢依然繼續生產 富有創意嘅音樂 直到 1827 年去世 第 5 號交響曲嘅中心樂想 一直迴盪喺各個時代 離開咗音樂廳 呢首樂曲已經成為懸念 啟示同勝利嘅象徵 「命運樂想」喺摩斯電碼 發出字母「V 」聲音 喺二戰期間 第 5 號交響曲成為盟軍勝利嘅代碼 呢首具代表性樂曲 可以喺電影配樂中找到 甚至喺音樂重新詮釋 同視覺藝術探索中找到 但無論係咩嘢嘅背景 貝多芬第 5 號交響曲 會帶聽眾穿越黑暗嘅世界 然後再引導佢哋走向光明

susan_graham_a_new_way_to_restore_earth_s_biodiversity_from_the_air

每一年， 人類改變1000萬公頃嘅土地， 唔係為咗更好嘅生活。 宜家，喺世界各地， 有超過20億公頃嘅土地被破壞。 我哋需要短時間內修復佢，而科技可以幫到我哋。 修復係個巨型同埋複雜嘅挑戰。 單係種樹係唔得嘅。 我哋需要為原始、複雜嘅生態系統注入生命， 呢個需要好深嘅生態造詣。 到目前為止，我哋有嘅複製品有限而且粗劣， 好似好多林場種植嘅單一樹木咁。 但係無人駕駛飛機允許我哋收集數據，改變呢啲限制 仲可以迅速咁以巨大規模種植混合洽當嘅植物。 再加上機器學習分析令到我哋可以 計劃耕種同埋監督我哋嘅修複工作。 例如，係澳洲， 我哋用緊以無人駕駛飛機為主嘅耕種 同埋有生態系統知識嘅人工智能 修復數千公頃用嚟開採煤炭嘅土地。 唔單只係種樹木， 而係將生物多樣性同埋複雜嘅生態系統帶返嚟。 以更大規模嚟睇，澳洲嘅原始森林 因為災難性嘅森林大火 同埋為咗開發耕種土地而大福減少。 咁代表樹熊嘅食物來源 同埋安全嘅棲息地一直減少。 一個新項目可以令我地喺 接落嚟幾年加快修復幾千公頃嘅 樹熊森林。 有呢啲已經合拼咗嘅技術， 我地就可以擴大修復， 由一個小島 到成個大洲。 我地可以喺一個以前係礦井嘅土地， 恢復翻個森林或者重建生態系統 例如我地希望喺豪勳爵島修復嘅， 係世界上最大嘅昆蟲誕生地之一。 呢個獨特嘅島不斷受到外來物種困擾， 所以我地宜家幫緊手整走果啲乞人憎嘅植物 令果個地方獨有嘅物種茁壯成長。 唔單只係數以百萬計嘅樹木， 呢個計劃宜家修復緊大自然嘅複雜性同埋美貌。 多謝大家。

kaitlyn_sadtler_and_elizabeth_wayne_how_the_covid_19_vaccines_were_created_so_quickly

喺二十世紀，多數嘅疫苗 需要超過十年嘅時間 嚟做研究、測試同埋生產 但 COVID-19 疫苗 只係用咗十一個月 就緊急投入使用 背後嘅秘密，係發展咗幾十年嘅 一項醫療科技： mRNA 疫苗 新疫苗係運用身體現有嘅細胞機制 嚟觸發免疫系統反應 免除我哋受到病毒嘅侵襲同感染 同時呢種方法亦有可能治療 喺未來嘅新疾病 針對新疾病，即時產生抗體 咁革命性嘅疫苗係點樣運作嘅呢？ 最顯著嘅組成部分 就係 mRNA， 又叫做信使核糖核酸 屬既有存在嘅份子 佢為指令編碼產生蛋白質 當細胞處理 mRNA 嗰陣 裏面嘅核糖體 會翻譯同跟住指令 編碼製造蛋白質 喺疫苗度嘅 mRNA 以同樣嘅方式發生作用 但科學家安全噉使用呢啲分子 為身體引入咗病毒 首先，研究人員為特定嘅病毒蛋白質 對數万億個 mRNA 分子進行編碼 呢個部分本身係無害嘅 但對訓練身體免疫系統反應產生作用 然後將啲分子注入到納米粒子度 佢比普通細胞大概細 1,000 倍 啲納米顆粒由脂質所構成 嗰啲脂肪類型 係同包圍住細胞嘅膜相同 但佢哋係經過特別設計 可以保護同協助 mRNA 穿過身體進入細胞 到最後加埋糖同鹽 幫助保存納米離子 完整噉去到目的地 疫苗使用前要保存喺 攝氏 -20 到 -80 度 確保冇產生任何變質 啲納米顆粒喺注入咗疫苗 就分散去尋找細胞 每個納米顆粒脂質塗層 同細胞脂質膜融合起來 同時釋放 mRNA 嚟完成工作 依家需要留意嘅係 疫苗雖然喺度傳遞緊 啲病毒基因物質進入細胞 但佢唔可以改變我哋嘅 DNA 因為 mRNA 生命週期好短 佢需要加上酶同化學信號 才可以到訪我哋嘅 DNA 更唔好話改變佢哋 喺 mRNA 疫苗度 唔會有改變 DNA 嘅成分 當佢進入咗細胞 核糖體翻譯 mRNA 嘅指令 同埋開始組裝病毒蛋白 喺 COVID-19 疫苗度嘅蛋白質 通常喺病毒表面 急劇增加濃度 但噉係冇傳染性嘅 因為佢冇咗其他病毒部分 佢確實可以觸發我哋免疫系統反應 激活免疫系統會造成身體嘅負擔 導致某啲人有短暫嘅疲勞 發燒同肌肉酸痛 但唔係接種人受到感染跡象 只係疫苗產生作用 身體產生緊抗體嚟對抗病毒蛋白 抵抗 COVID-19 嘅感染 特殊蛋白可以存在喺 大多數 COVID-19 變體度 可以減少新毒株感染嘅威脅 呢種方法同以前嘅疫苗相比 具有顯著嘅優勢 傳統嘅疫苗，包含弱化咗嘅活性病毒 或者刪去咗病毒嘅部分 兩者都需要大量時間嚟做研究同準備 同時要用獨特嘅化學 進行安全嘅注射 但 mRNA 疫苗 並冇包含任何病毒顆粒 所以佢哋唔須要為每種病毒逐一調整 每種 mRNA 疫苗 都有大致相同嘅成分 想像經過嚴格測試嘅一種可靠疫苗 只需要更換一樣成分 就可以用嚟治療任何疾病 首先，研究人員會識別出 正確嘅病毒蛋白 然後編碼到 mRNA 再將 mRNA 轉換到現有嘅疫苗平台 幾個星期後，就可以開發出新嘅疫苗 提供人類喺永無止境嘅疾病鬥爭中 靈活嘅新工具

andrew_mcdonald_the_rise_and_fall_of_the_kingdom_of_man

喺愛爾蘭海中央嘅一個小島上， 一座座堡壘主宰崎嶇嘅海岸。 喺呢個估唔到嘅地方 誕生咗一個中世紀嘅帝國。 呢個帝國由海上王者統治， 持續咗 200 年。 首個國王 Godred Crovan 係個惡名遠播嘅軍閥， 愛爾蘭同維京統治者後裔。 從 1079 年起， Godred 鞏固自己嘅權力， 喺馬恩島， 以及蘇格蘭西海岸外嘅赫布里底群島。 佢掌控住來往大不列顛群島、北歐 及北大西洋重要嘅航道。 Godred 死後一段時間內， 帝國不斷受到挪威同愛爾蘭嘅入侵， 諸侯間互相持續激烈爭鬥。 但係，佢嘅後人掌權， 建造沿海堡壘、穿梭於海道， 投身喺史詩般嘅戰鬥中， 逐漸鞏固對呢個令人矚目嘅 海上王國嘅控制。 佢哋嘅居民帶有 蓋爾人同北歐人嘅血統， 好多人仲識講呢兩種語言添。 馬恩島上嘅人被叫做馬恩島人， 而赫布里底群島嘅人則 被叫做島民或係群島人民。 即使唔知有幾多人曾經住喺度， 但係我哋知道呢度較小撮人 喺該地區，有超然嘅影響力。 佢哋棲息喺視野開闊嘅懸崖上、有避風港 同海濱堡壘，幫助國王代代 控制航運、商業同資源。 帝國指揮著龐大嘅維京式長船艦隊， 用嚟喺海上做交易、襲擊同掠奪。 許多鄰近統治者睇到呢種實力， 尋求佢哋幫助。 Rognvald 同 Olaf 兄弟 各自解決鄰居嘅海上困境： Rognvald 國王 為蘇格蘭國王提供軍事協助， 而 Olaf 國王軍隊為咗豐厚報酬， 為英國王 Henry III 提供海岸警衛服務。 眾海王亦會向啲強大鄰居挑釁試探， 但佢哋有個難搞嘅死對頭， 係來自群島嘅另一個王朝： 赫布里底群島嘅另一個統治家族。 喺 1150 年代，薩默萊德嘅族長 喺場海戰中打敗咗自己親戚—— 馬恩人嘅國王， 就建立咗一個與群島對峙國家， 對舊王國造成沈重打擊。 開始咗長達一個世紀嘅對抗， 薩默萊德家族控制著 赫布里底群島中、南部， 以及馬恩島國王控制著 馬恩島同北赫布里底群島嘅海路。 家族仇恨通常發展成為激烈嘅內戰。 1223 年 Rognvald 去信個仔， 命令刺殺佢嘅兄弟 Olaf。 Olaf 發現咗個陰謀， 對侄仔發起惡毒嘅攻擊， 令侄仔傷殘同失明。 Rognvald 死後多年， 啲人發現命令佢個仔 刺殺嘅信件可能係偽造。 馬恩島國王曾嘗試通過議會解除分歧。 以土丘為中心嘅露天議會， 立法機構喺度處理 有關法律及其他問題。 呢種場地喺維京文化度， 普遍用嚟處理地方爭端， 及至王家事務。 會議並非總係順利進行， 有時亦有暴力衝突發生。 1237 年，兩個敵對派系激烈爭吵 導致立法機構馬恩島議會支解。 該議會嘅四層土丘場地倖存至今， 現代嘅馬恩島議會 依然喺嗰度舉辦年度會議。 1248 年，馬恩島國王 Harald 死於海難， 由其兄弟繼位。 新國王繼位後幾週 被叛變嘅騎士刺殺死咗。 1265 年佢嘅兄弟 Magnus 死於魯申城堡，所以後繼無人。 根據文書記載， 佢離世嘅當天 「馬恩島再無國王統領」。 次年，即 1266 年 蘇格蘭吞併咗曼同群島。 我哋主要係從編年史度了解海王嘅功績 由居住喺馬恩島嘅基督教文士所撰寫， 再者為慶祝國王勝利而創作嘅讚美詩。 時至今日，經已去世多時嘅海王 佢哋嘅事蹟己刻入咗當地景物中。

molly_wright_how_every_child_can_thrive_by_five

（小朋友笑聲） 如果我同你講 伏匿匿呢個遊戲可以改變世界 你係唔係覺得好荒謬？ 我今日就係來證明，呢啲係有可能嘅 我係 Molly，今年 7 歲 而呢位小朋友係 Ari Ari 同大家打個招呼啦 大家好﹗ 仲有嗰位係我嘅鄰居 Amarjot 佢會先帶走 Ari，然後準備做個實驗 唔使擔心，佢哋陣間會返來 今日我想同大家傾下啲好有用 大人幫到小朋友成長嘅舉動 直情係影響到佢哋變成大人 我又點會知？ 由於我嘅父母同埋身邊啲人 好早就成日咁做 我知道唔係個個小朋友都咁幸運 比如話我有啲朋友啦、學校同學 仲有好多其他世界各地嘅小朋友 我真係好想改變呢種情況 多得啲科學家嘅努力 我哋而家知道小朋友出世頭嗰五年 對佢哋嘅健康同發育都好重要 尤其係我哋個腦 Ari 甚至喺出世之前 就喺媽咪個肚入面開始學習 他出世嗰陣好細粒 而且成日咁喊 食嘢同屙屎都多過人 （觀眾笑聲） 而家佢喺度笑、咯咯聲咁笑 仲發出啲滑稽嘅聲音 但係呢啲都只係表面嘅改變 其實內裡發生緊嘅係，更深層次嘅改變 不如我哋來傾下我哋嘅大腦喇﹗ 嗰個藍色袋嘅尺寸、重量 同個初生嬰兒嘅大腦差不多 紅色係代表小朋友一歲嗰時嘅大腦 幾乎係大咗一倍 到我呢啲個年紀，係大人個腦嘅 90% 我哋嘅腦喺細個嗰陣 係發展得最快 每秒可以連接到一百萬個神經元 但係我哋仍然需要你哋嘅幫忙 小朋友嘅健康成長需要五樣嘢 第一係連結，第二係溝通 第三係玩樂，第四係健康嘅家庭 第五係支持父母嘅社區 以上五個元素幫助我哋嘅大腦 發揮到最大嘅潛能 咁到底你哋可以點樣幫到我哋喇？ 科學家稱呢啲方法為 「照顧與回應」 其實都係講緊要同我哋 互動、溝通，同埋一齊玩 而家就係重頭戲部分㗎喇﹗ Amarjot、Ari，你哋準備好未？ （聲音）Amarjot：「準備好。」 Copycat 呢款遊戲可以建立 小朋友嘅想象力同埋同理心 （Amarjot 同 Ari 嘅嬉鬧聲） 「改名遊戲」可以擴大詞滙嘅應用 （Amarjot：爹地、Ari、爹地、Ari） 係伏匿匿——冇錯，就係伏匿匿 其實係可以建立記憶同信任 Amarjot：伏匿匿！ 每次你哋同我哋講野 同我哋玩、氹我哋笑 除咗會增進我哋對人際關係同心理健康 仲可以教識我哋好重要嘅生存技能 由識朋友到考試 到搵工 甚至有朝一日 開始組織自己嘅家庭都有用 互動係需要早啲同頻密啲 信我啦，肯定冇錯 你睇七歲嘅我就嚟同大家分享 大腦嘅科學，你就知道喇﹗ （觀眾笑聲） 好，而家嚟睇下如果冇咗個連結會點 可以睇到佢係好想引起爸爸嘅注意 就好似講緊：「點解你唔玩？ 玩啦﹗玩啦」 （Ari 喊聲） 我知道大人有時要睇電話，都係好重要嘅 但係小朋友天生就鐘意同人哋互動 如果佢哋得唔到回應 就會混亂同感受到壓力 好啦，Amarjot，請你再同佢玩返喇﹗ Amarjot：哎呀﹗係 Ari 喔﹗ （Ari 笑聲） 如果我哋成個童年 都好似頭先嗰 30 秒咁 以後我哋就會好不安 冇乜安全感 好難去相信人哋 仲會喺成世人留低啲陰影 淨係諗到咁，我都覺得好傷心 Ari 嘅反應唔算太激烈 而且好快就平復 係因為佢平時同爸爸嘅關係好好 如果小朋友同家長嘅關係正面 會俾到小朋友好多信心 令到佢哋可以放心去嘗試新嘢 安心做返個小朋友 所以唔該大家 一定要記得我哋成長嘅黃金時間 係零到五歲 由媽媽陀住個 BB 開始諗起 你哋可以做啲乜野 記住「照顧與回應」 幾時？ 要早啲同頻密啲 多謝 Amarjot 和 Ari ! （觀眾掌聲） 所有一齊嘅時光 都係互動、溝通同玩樂嘅機會 想像一下，如果大家都咁做 個分別可以去到幾大？ 對於我哋啲小朋友嚟講 呢啲絕對唔止係遊戲咁簡單 而係我哋嘅未來 多謝大家 （觀眾掌聲） 係唔係啊？我都話伏匿匿 可以改變呢個世界架喇！ （觀眾掌聲）

bjorn_ulvaeus_how_music_streaming_transformed_songwriting

開始前，我想引用一句話 但係我唔知喺邊度嚟 所以好尷尬 不過佢講得好好： 「版權唔單止係對創作人公平 亦可促進科學 藝術以及文化發展 提升整個社會嘅生活質素。」 換句話說 依家全球社會當務之急嘅係 令創作者喺經濟條件許可下創作 我冇咩關於寫歌詞嘅回憶 但係有個喺好耐之前嘅特別記憶 我趴喺間細客房床上面 面前有本簿 隔離主人房入便 有我當時嘅老婆 Agnetha 瞓得好稔 喺我個腦入便 有段音樂唔停噉播緊 所以唔需要喇叭 甚至係耳筒 仍然冇歌詞嘅旋律 係未開發嘅領域 作詞人必須小心噉處理 有時候喺紙上最後嘅歌詞 係作詞人深思熟慮嘅結果 詞曲作家亦應該學識相信直覺 不過有時會發生 意想不到嘅事 拉埋咗嘅窗簾，會突然間打開 旋律會浮現喺腦海 然後開始聯想起 不同嘅圖像同連串事件 你只需要寫低 見到啲咩 音樂創作人係 逐啲逐啲噉完成一首歌 但係間唔中會 突然間全部彈出嚟 歌詞似乎喺腦裏便徘徊咗好耐 亦或者係一直都好心急 想俾聽覺靈敏嘅人聽到 就好似透過思維境界 穿過咗啱嘅渠道嚟到地球 我完成嗰陣就極之開心 我感激音樂本身 感激呢種難以捉摸 無法定義嘅現象、純粹存在 冇經過我哋嘅大腦 就直接進入內心 我好想大聲唱出嚟 但係嗰陣係凌晨兩點鐘 雖然樂極忘形 都唔想整醒個老婆 第二日佢會唱我嘅歌 如果今日我同 Benny Andersson 作嗰首歌 你可能唔會有機會聽到 由於佢只係其中一首—— 每日有八萬首上載到串流平台嘅新歌 呢首歌可能又係幻滅嘅創作夢想 今時今日嘅競爭激烈 比 1977 年更加厲害 就算 Spotify 用戶經常點擊我哋嘅歌 專利費絕對交唔起任何人嘅租屋錢 今日我想講嘅係 喺比較簡單同容易 預測嘅樂壇做詞曲創作人 點樣睇歌曲經濟嘅改變 依家所有嘅嘢 都係用數據記低 數據話俾我哋知 串流平台嘅聽眾通常都係聽 佢哋鐘意嘅歌 而唔係鐘意嘅歌手 佢地有時甚至唔係好肯定 聽緊邊個歌手嘅歌 如果係音樂播放列表 如果我哋更加關心首歌嘅話 噉詞曲作家呢？ 詞曲作家 一路都唔俾人重視 我擔心佢哋會係 改變下嘅受害者 現在音樂嘅產業 變咗係歌曲經濟 但係創作首歌嘅人得益最小 究竟件事係點樣發生㗎？ 我暫時唔會建議讓時光倒流 噉樣做，你哋會懷疑係 出自過氣流行歌星嗰把口 不過喺過去十年發生嘅事 有機會對詞曲創作人 產生難以置信嘅積極影響 但係我依家會講下串流革命 帶嚟意想不到嘅後果 點樣改變詞曲作家嘅生活 之後，我會表達啲方案 去解決帶嚟意想不到嘅影響 我哋依家有個 寫作同製作音樂最佳嘅時機 任何人都會有機會 搵到全球嘅觀眾 如果佢哋想 自己仲可以嘗試做 就唔使靠唱片公司或者音樂出版商 成個音樂軟件產業正在掘起 為新一代嘅詞曲創作人服務 串流形成咗新嘅音樂模式 自從 2020 年因疫情關係 現場音樂表演停咗 好多藝人都發現 單靠串流平台係搵唔到食 有啲藝人要返去同父母一齊住 有啲就揸 Ubers 勉強維持生計 喺以前串流唔多唔少 都係宣傳佢哋嘅巡迴同現場表演 呢啲表演佔佢哋大部分嘅收入 有趣嘅係，喺 70 年代 對 Abba 嚟講就相反啦 我哋嗰陣好少做巡迴表演 如果做，我地就會蝕錢 不過意思係巡迴表演 原本係用嚟宣傳專輯 所以冇乜所謂 再加上我都唔記得 我哋有冇埋怨過專利費嘅數額 但喺疫情期間啲音樂創作人好辛苦 串流同專利費突然變成咗 佢哋唯一嘅收入來源 我諗：「如果呢啲係對藝人嘅影響，」 「歡迎嚟到詞曲作家嘅世界。」 好多專業音樂創作人都冇巡迴演出 佢哋唔會賣 T恤同其他產品 佢哋係靠首歌搵食 但係連呢樣嘢都喺度改變緊 因為串流嘅關係而喺度演變緊 亦都越嚟越多唱片公司 同一大班詞曲作家合作 創造出幾乎話係基因改造嘅流行曲 歌曲嘅編寫同結構方式係針對 串流平台所用嘅演算法去寫出嚟 演算法仲決定埋我同你聽咩音樂 近日有啲研究指出 依家全美公告牌排行榜頭十首熱門歌曲 平均有五位創作人合寫 而唔係一兩位，係五位 有時仲甚至係十位 除咗噉，佢哋仲要 寫多啲歌同寫得快啲 只係為咗跟得上串流平台嘅需求 創造出無窮無盡嘅新音樂 自從 ABBA 喺 1974 年 以《 滑鐵盧》贏咗歐洲歌唱比賽之後 突然間多咗好多版權費 跟住我同 Benny 就可以全職寫歌 朝九晚五 做咗呢樣嘢之後，有好多唔同 我哋寫嘅 95% 歌詞都可以唔要 淨係留返最好嘅歌詞 我哋學識咗分辨唔好嘅歌詞 如果你想作到更好嘅歌詞 呢樣技巧係必須嘅 版權費淨係提供咗 時間同創作自由 唔使講，你唔會有呢啲嘅嘢 如果你時間倉猝 再加上有人時刻監視住你 業界令好多詞曲創作人 更難建立持續嘅職業生涯 成功嘅就會好成功 無咁成功嘅，但曾經 以創作詞曲為生嘅人 真係好辛苦 佢地變咗服務嗰個系統 而唔係系統服務佢哋 呢度有三個關鍵嘅痛點 首先，串流服務俾錄音嘅錢 係歌曲作品嘅四倍 即係話詞曲作家喺線上 收聽收入比藝人還要少 呢樣係以前留低嘅問題 當時錄音同實體產品都係好貴 所以錄音佔多啲收入都係合理 但依家唔同咗 呢啲改變仲未反映 喺點分配版權費 第二 連串流服務點俾版權費都係有問題 每個月 9.99 美元嘅訂閱費會先俾中央處理 然後根據嗰個月嘅網絡流量分配 決定咗每一次下載流量或者收聽嘅價值 即係話如果你有聽 Arne Jansen 嘅爵士三重奏 喺過去嗰個月 聽咗呢首歌 50 次 而你鄰居個女聽咗 Justin Bieber 首歌 5,000 次 你嘅 9.99 美元只有一小部份 係俾 Arne Jansen Justin Bieber 冇做錯任何嘢 但係又點可以支持 你最鍾意嘅藝人呢？ 另外一個大問題係 好差嘅元數據 元數據係指首歌同埋 有關佢錄音嘅資訊 好多時加入串流服務嘅錄音 有關資料都係唔準確 例如係漏咗創作人個名 亦即係話串流服務唔知道 應該傳送版權費去俾邊個 所以啲錢就放咗喺所謂嘅「黑盒」 即係擺咗喺度 最近 20 間串流服務 發放咗 42.4 億美元 去美國一間非牟利機構 原意係搵返應該收嗰筆錢啲人 件事將需要數年時間—— 若果找到佢哋嘅話 所有問題加起上嚟 正喺為詞曲作家創造一場完美風暴 過去十年，我見到嘅情況 只係越嚟越差 而喺最近五年 我有參與解決呢啲問題嘅計劃 噉我可以點幫呢？ 首先 有你哋今日喺到聽我講 當然我係想做啲嘢 引起關注 但係我唔淨止想更多人關注 我亦想幫助業界確定解決嘅方案 呢度係好多項建議嘅其中幾項 第一：以粉絲為中心嘅專利費 為咗確保所有詞曲創作人公平得到收入 我建議串流服務以每位聽眾嘅行為 分配專利費 每人得到嘅都應該係除以 每位聽眾每個月聽咗幾多首歌 令到每首歌都有價值 假如訂閱費係 9.99 美元 而個聽眾都係喺嗰個月 聽咗 10 次 Arne Jansen 每首歌值 0.99 美元 差唔多係一蚊 呢個將會係俾 Arne Jansen 嘅數目 根據現時系統 你可以肯定 Arne 會得到 大概 0.00 美元 所以呢項以粉絲為中心嘅方法 去分配專利費係更加公平 亦都以 Deezer 同 SoundCloud 首先開始為基礎 不過要改善串流服務專利費 最簡單同最有效嘅方法可能係 串流平台收多啲錢 串流服務已經有多過十年都係 9.99 美元 但係 Netflix 就好似每星期都加價 研究顯示訂閱咗嘅人會俾多啲 9.99 美元好容易 就會變成 11.99 美元 甚至係 12.99 美元 第三：係就係麻煩啲 但係必須要註冊 無論嗰八萬首新歌 係喺邊度打入咗音樂市場 都應該要有簡單易用嘅註冊網站 確保盡早記低嗰個作品嘅相關資料 噉樣就會減低 黑盒問題同矛盾喇 我認為呢樣係集體管理組織嘅義務 佢哋係負責收取創作人嘅版權費 要做到與時並進 及科技現代化嘅系統 我知道我喺度一口氣講咁多 關於音樂界嘅建議係好容易—— 點都會容易過去做呢啲建議 不過我哋的確要改變 越快越好 最重要係成個音樂產業嘅改變 需要各部分嘅共同努力 首歌同詞曲創作人扮演最重要嘅角色 由錄音到現場表演都係 如果隊樂隊冇好歌 T恤都唔會賣得出 其中有啲歌 創造咗我嘅回憶 係 Everly Brothers 係 Beatles Elton John 等等 有陣時會有讓我感到驚訝 而刺耳嘅歌曲結尾 但好快就會被佢哋純粹嘅美妙調子 同激發起嘅靈感所沖淡 我知道佢哋咩意思 同埋佢哋對我有咩意義 我成日都喺度諗： 如果我哋冇咗音樂會係點呢？ 我相信係冇咁有人性 如果我哋聽唔到音樂 噉樣仲會對乜嘢充耳不聞呢？ 不過睇嚟我哋從來都冇諗過 就算音樂成日都圍繞住我哋 依家正係成個樂壇要支持 呢個無疑係最有價值嘅資產 呢個有問題嘅系統 困擾住太多詞曲創作人 我頭先講過嘅解決方法 可以平衡返音樂嘅經濟 令更多詞曲創作人對聽眾 能夠退後一步講 首歌就係我一開始要講嘅嘢 「多謝你嘅音樂。」

jen_gunter_why_healthy_bones_are_about_so_much_more_than_milk

你可能認為牛奶 加上所有嘅鈣同埋維生素 D 就係令到我哋嘅骨骼強壯同埋健康 多年來，呢個好消息令到賣出咗好多牛奶 但係呢個喺科學上並不準確 (音樂） 【Dr. Jen Gunter 身體護理】 如果我哋淨係睇往牛奶 我哋就睇唔到骨骼健康嘅大圖畫 咁樣不如我哋從頭講起 成人有 206 塊骨頭 構成骨骼系統嘅主要部分 佢哋係支撐身體，或者係保護器官嘅結構 其實佢哋仲做多好多嘢 佢哋同埋啲肌肉令到身體郁動 佢哋儲存重要嘅礦物質 產生荷爾蒙 而且仲幫我哋做血 好多人想像我哋啲骨頭 就好似 Halloween 嘅骷髏骨頭咁 但係呢個只係畀我哋單一維度嘅圖像 骨頭基本上有三層 喺外面有骨膜 堅韌嘅薄膜包住同埋保護啲骨頭 接住係厚厚一層密度高嘅骨頭 好多人都熟悉佢哋係白色、堅硬、同埋表面平滑 但係裏面有海綿形狀嘅骨頭或者係骨小梁 同埋充滿骨髓嘅核心 嗰度幹細胞可以做血 啲幹細胞經常分裂 大部分人知道 喺小孩同埋青少年啲骨頭會生長 我哋嘅骨質密度喺廿幾歲達到頂峰 好多人唔知道即管喺啲骨頭停止生長 我哋啲舊骨頭 係會畀新嘅骨頭代替 估計身體嘅骨骼 會喺十年完全替換 當我哋骨質達到頂峰嘅時候 失去嘅骨頭超過咗生長嘅骨頭 呢個喺最後會影響到我哋骨骼嘅完整性 同時降低咗我哋骨頭嘅數量同埋骨頭嘅質量 極端嘅情況就係有骨質疏鬆病 當骨質嘅流失超過咗新生長嘅骨質 再加上其他變化 呢個可以導致骨骼極之脆弱 即管係些微嘅碰撞 或者跌到，都能夠造成骨折 一個好有型嘅事實，就係骨骼儲存鈣 如果攝入量低，即係食得少咗 身體會喺骨骼度拎啲鈣出嚟 呢個都會令到骨質流失 所以我哋要從飲食度吸收足夠嘅鈣 去維持自己嘅骨骼 維他命 D 符合咗呢種想法 佢會幫助身體吸收鈣質 當我哋諗到鈣同維他命 D 好多人諗起一杯冰凍嘅牛奶 牛奶並唔係唯一吸收鈣質嘅好來源 人類係雜食動物，好有創造力嘅 我哋啲鈣，可以從好多方面得嚟 例如乳酪同芝士 仲有係綠色葉嘅蔬菜 好似菠菜同埋羽衣甘藍 十字花科蔬菜 好似白椰菜同埋紹菜 仲有係喺蛋白質，好似豆腐 果仁、豆類、雞蛋同魚嗰度得到 同添加咗到啲穀物同埋橙汁度都可以 奇亞籽亦可以有鈣 喺含有脂肪嘅魚裏面 維他命 D 都有好多 同時皮膚都可以從陽光嗰度製造 但係有啲人就可能需要食補充劑 另一種使到骨頭健康嘅就係運動 機械負荷同拉動肌肉 可刺激骨骼細胞生長 都能刺激骨骼嘅細胞 其實係所有令到骨骼有壓力嘅 都會令到骨骼生長 好似行路、緩步跑、跳舞同拍球運動 即使力量嘅訓練，好似舉重咁 刺激額外嘅鈣沉澱 同新嘅骨頭生長 另外更強嘅肌肉可以幫助身體平衡 乜嘢係髖骨骨折最好預防嘅方法呢？ 答案係，更好嘅平衡，減少跌倒 如果你鍾意牛奶完全係冇問題 但係唔好忘記 骨骼嘅健康唔單止係牛奶咁簡單

erick_wilberding_this_tool_will_help_improve_your_critical_thinking

西方哲學之父 Socrates 正接受審判。 好多雅典人都相信佢會危害國家， 佢哋指控大哲學家荼毒青年 同蔑視神明。 但係，雅典人之咁驚 Socrates ， 唔係佢話知道一切答案， 反而係因為佢問得太多問題。 雖然 Socrates 厭惡正式嘅課堂， 但佢總會不厭其煩 同身邊朋友同陌生人 就著道德同社會議題 滔滔不絕。 呢啲算唔上係辯論， 而 Socrates 亦唔會提供實質嘅建議。 事實上，佢成日都聲稱 自己一無所知， 回應對方嘅問題， 就係更多問題。 但喺過程度，Socrates 梳理咗 佢哋嘅邏輯思路， 發現當中嘅謬誤， 並協助雙方互相理解。 呢啲噉有見地嘅問題， 令 Socrates 深受追隨者愛戴。 有兩個學生，Plato 同 Xenophon，深受佢嘅啟發， 後來甚至將老師嘅思路 重現喺虛構對話中。 呢啲虛構嘅對話 為後世提供咗最佳嘅範例， 成為後人所稱嘅 「蘇格拉底反詰法」。 喺其中一段對話度， Socrates 同一個叫 Euthydemus 嘅年輕人交談， 呢位年輕人深信自己洞悉 公義同不公義嘅本質。 Socrates 想深入了解 呢位年輕人嘅價值觀， 所以就請佢歸類講大話同偷嘢等行為 係公義定唔公義。 Euthydemus 好自信咁 將佢哋歸類為「唔公義」。 但問題就嚟喇： 如果將軍欺騙或者掠奪敵軍， 咁又算唔算唔公義呢？ 於是，Euthydemus 修正咗， 佢話，如果對象係敵人， 啲行為就係公義嘅； 但如果對象係朋友， 咁就係唔公義。 Socrates 又繼續追問落去。 佢問，如果將軍 對自己嘅士兵講大話， 藉此提高士氣， 咁又算唔算公義呢？ 冇幾耐，Euthydemus 就俾佢搞到謝哂。 佢俾嘅每個答案， 似乎都會有後續嘅問題， 歸根究底，佢似乎 都未係好清楚公義嘅本質係咩。 Socrates 常採用呢種 問題導向方法， 佢形容自己係個接生婆， 透過發問，幫人「生」出想法。 佢嘅發問方式，都能夠搵出 啲人冇審視過嘅前設， 再針對呢啲偏見，作出挑戰。 雖然未必可以提供確切嘅答案， 但就可以協助釐清問題， 並排除咗矛盾或者循環嘅邏輯。 而且，隨著邏輯推理 引發出連串嘅提問， 發問者同回答者最後都獲得 超出預期嘅結論。 呢種技巧唔受對話內容限制， 喺唔同範疇都好有用。 喺文藝復興時期， 呢種技巧就被用嚟教授臨床醫學。 學生就佢哋嘅診斷提出理據， 而醫生就會質疑佢哋嘅假設， 並主持討論。 喺呢個模型入面，啲技巧 甚至使眾人達至確實嘅結論。 後來，相同方法 亦被應用喺其他科學領域， 例如天文學、植物學、同數學。 喺新教改革之後， 呢種技巧，又被用喺 解答信仰中嘅抽象問題， 喺十九世紀，再成為咗 美圖法律教育中不可或缺嘅部份。 教授透過意想不到 假設嘅情景去挑戰學生， 考查佢哋對法律推理嘅理解。 時至今日，呢種技巧 仍然應用喺美國最高法院， 來設想通過一條法例後 可能招致嘅後果。 「蘇格拉底反詰法」幾乎適用喺 所有倚靠批判性思維嘅學科， 但到底成唔成功， 就要睇老師嘅功力。 老師要善用蘇格拉底法， 首先要對嗰科嘅知識暸如指掌。 老師唔係到要串爆學生， 又或者炫耀自己， 而係要謙遜地求真， 肯定每個學生嘅貢獻。 喺呢點上，Socrates 本人 都未必係最善用 蘇格拉底法嘅老師呢﹗ 歷史學家相信，Socrates 極度質疑雅典獨有嘅民主政體， 並將佢嘅懷疑傳承俾追隨者。 呢啲顛覆性嘅諗法， 喺公眾論壇度遭到扭曲， 更將兩名學生 帶上叛國不歸路。 Socrates 好有可能 都因為呢啲想法而受審， 而最終判處死刑。 但即使大哲學家臨死嗰陣， 畫家筆下嘅佢，仍然表現安祥， 對終極嘅問題 一如既往、抱持好奇心。

kayla_wolf_why_every_world_map_is_wrong

非洲可以容納 14 個格陵蘭 但係你從大部份世界地圖之中都見唔到係噉 其實所有由人整嘅世界地圖都係錯嘅 根本就冇可能整個 100% 啱嘅世界地圖 喂，唔係你啊，地球儀— — 我哋都知你啱㗎 都唔係你呀，Google 地球 你頂盡咪又係一個數碼化嘅地球儀 我講緊嘅係平面地圖呀 唔到我哋唔認 佢有時真係比好多嘢更加方便 總言之，我係話 真係冇可能將一個立體嘅球體 印落一張完全平面嘅地圖 喺好耐好耐以前，人類根本連試都冇試 佢哋只係隨意記低位置 冇任何統一嘅比例 去到公元 150 年 希臘嘅數學同天文學家托勒密 有系統噉將地球用網格標示出嚟 同埋按座標將地方攞喺網格度 令到地圖可以互相比較同複製 托勒密所製網格用到嘅線條 係我哋直至今日到沿用緊： 180 條緯度線同埋 360 條經度線 就算有呢啲進步都好 人類都係繼續蕩失路 其中一部份原因— — 應該點講好呢—— 就係我哋唔太理解世界嘅地理 但其實用地圖嚟搵路都真係好難 因為地球係圓嘅 由一個地方去另一個地方最短嘅路線 就係喺球體上面畫嘅一條線 如果我哋將呢條路線畫喺平面嘅地圖 佢就會用唔同嘅角度經過每一條經度 要跟住呢條路線 你就要不停噉改變你行路嘅方向 小小嘅行差踏錯都會令到你去唔到目的地 喺 1569 年 杰拉杜斯·麥卡托就解決咗呢個問題 佢整咗一個合乎比例嘅世界地圖 令呢啲彎曲嘅導航路線變成直線 經過每一條經度線嘅時候 都維持同一個角度 等用導航嘅人可以設定一個固定嘅方位 換言之，可以全程都跟住一個方向旅行 不過就有個小問題喇 如果要噉做 佢就要扭曲晒大陸板塊同埋海洋嘅形狀 令到離赤道遠啲嗰啲呢就會大啲 離赤道近嗰啲呢就細啲 撇除佢唔準確，麥卡托嘅地圖都幾實用 其實佢到而家都被廣泛採用 包括一啲網上地圖 不過依然係錯㗎！ 喺 1925 年，古蒂等發明面積投影—— 即係—— 一個唔連續嘅偽圓柱體面積投影 即係點解？ 唔重要 重點係盡量唔扭曲成個地球個樣 嗰張地圖可以係以陸地為中心…… 或者以海洋為中心 咩方式都好 呢一個好似橙皮噉樣嘅地圖都唔係太易睇 喺 40 年代，由美國建築師巴克敏斯特·富勒 發明嘅戴美克森氏地圖投影就好啲喇 等陣先，係「好啲」咩？ 對於想知啲地方喺世界嘅邊一個位置呢 就唔係太好喇 好啲係指呢一個方法冇對陸地 造成明顯嘅扭曲 假如你想知道巴西離尼日利亞幾遠 你唔會從呢款地圖得知 到目前為止，最準確嘅投影係 由日本建築師鳴川肇 喺 1999 年設計嘅 AuthaGraph 世界地圖 當中嘅洲同海洋幾乎全部都按比例 而幅地圖都係呈長方形嘅 就好似而家我哋一般見到噉樣 噉佢有冇可能成為一幅完美嘅地圖呢？ 都係……唔得呀 既然麥卡托個嗰方法都搞得掂導航 又睇得清楚 點解仲要理呢堆奇形怪狀嘅地圖呢？ 亞諾彼特斯就認為 麥卡托投影放大咗歐洲同北美國家 令白人國家相比喺赤道附近嘅非白人國家 產生一份優越感 為咗去對抗呢一個問題 佢採用咗高爾彼特斯投影法 但陸地都係拉長咗 宜家，我哋越嚟越少依賴地圖嚟導航 但係佢哋仍然對教育嚟講好重要 彼特斯有樣嘢講得好啱︰ 無論我哋睇緊咩地圖都好 佢都係反映緊 各位地圖製作者睇嘢嘅角度 亦塑造我哋對呢個世界嘅認識 一啲簡單嘅地圖設計改動 就算唔關點樣將球體嘅地球 攞落平面地圖都好 都足以完全噉改變我哋嘅觀感

evan_zodl_the_unexpected_math_of_origami

當太空望遠鏡準備影相嗰陣， 附近恆星嘅光芒遮咗佢嘅視線。 但望遠鏡有個秘招： 用一個巨大嘅板嚟阻擋強光。 呢個遮星板直徑約為35米 —— 摺起嚟卻只有2.5米以下。 細到可以裝喺火箭嘅尾端。 佢緊湊嘅設計源自一種古老嘅藝術形式。 摺紙，字面意思係「摺叠紙張」， 呢項日本習俗，至少可追溯到17世紀。 摺紙藝術入面，同樣簡單嘅概念， 可以摺成任何物品， 從大約20個步驟摺成嘅紙鶴。 到呢條需要超過1000個步驟嘅龍， 再到一個遮星板。 只要一張紙，傳統上係方形紙， 僅僅透過摺叠，就可以變成幾乎任何形狀。 攤平嗰張紙，就會有個線條構成嘅圖案。 每條綫都代表一個凹陷嘅谷摺或凸起嘅山摺。 摺紙藝術家通過摺叠去形成摺痕圖案， 作為佢哋設計嘅藍圖。 雖然多數摺紙作品係立體嘅， 佢哋嘅摺痕圖案通常被設計為平折， 而唔會產生任何新摺痕或需要切割紙張。 可以平折嘅摺痕圖案背後嘅數學規則 比立體摺痕圖案嘅規則簡單好多—— 先創建抽象嘅平面設計， 然後將佢塑造為立體形式會更容易。 任何可以平摺嘅摺痕圖案 都必須遵守四個規則： 第一，摺痕圖案必須可用雙色上色 —— 即係摺痕之間嘅區域 只用兩種顏色就可以填滿， 同色嘅區域因此永遠唔會接觸。 喺呢到添加一個摺痕， 摺痕圖案就唔可以兩種顔色上色。 第二，山摺同谷摺嘅數量 喺每一個內部嘅頂點位都必須相差 2 —— 就例如呢到嘅三個谷摺同一個山摺咁。 我哋仔細睇下喺呢個頂點摺叠會發生啲咩： 如果喺呢個頂點加上一個山摺， 就會有三個谷摺兩個山摺。 如果加上一個谷摺，就會有四個谷摺同一個山摺。 無論用邊種方式，摺紙作品都摺唔平。 第三條規則係， 如果我哋將頂點内所有嘅角 都順時針或者逆時針編號， 偶數角加起，總數必須係180度， 奇數角都必須一樣。 仔細觀察摺痕，我哋就睇得出點解。 如果喺呢個頂點增加一個摺痕並幫新嘅角編號。 偶數角同奇數角各自嘅角度總和 就唔再係180度， 作品就無法摺成平嘅。 最後，一層紙唔可以穿過一個摺皺。 一個可摺疊嘅2D平面底座往往是一種抽象的表現形式 通常係最終嘅3D立體形狀嘅抽象代表。 摺紙藝術家理解摺痕圖案、平面底座， 同最終立體形狀嘅關係， 所以可以設計出不可思議嘅複雜形狀。 以摺紙藝術家Robert J. Lang創作嘅摺痕圖案爲例。 呢個摺痕圖案可分成一隻生物嘅腿、尾巴同其他附肢。 當我哋將摺痕圖案摺成呢個平面基礎， 每個劃分好嘅區域都會變成獨立嘅一層。 通過將佢縮窄、彎曲、變形， 平面基礎就變成左立體嘅蠍子。 咁如果我哋想喺同一張紙上，折出7朵咁嘅花呢？ 如果我哋可以重複花嘅摺痕圖案， 並以滿足四條規律嘅方式將佢哋各自連接起嚟， 我哋就可以創建一個密鋪，即係一個重複嘅形狀圖案 無任何縫隙而且唔會重複地覆蓋一平面。 將一個大嘅平面摺疊成緊湊形狀嘅能力， 可以應用喺浩瀚無垠嘅宇宙， 都可以用喺細胞嘅微觀世界。 利用摺紙嘅原理， 醫學工程師已經重新塑造傳統嘅脈覆膜支架， 係一條用於張開同支撐受損血管嘅管。 透過密鋪，剛性嘅管狀結構摺疊成緊湊嘅薄片 體積大細約係張開時嘅一半左右。 摺紙原理已被用喺安全氣囊、太陽能板 自我摺疊嘅機器人，甚至係DNA納米結構 邊個知下個可能嘅發展係咩？

nick_caruso_and_dani_rabaiotti_the_world_s_most_dangerous_fart

對大多數人嚟講， 放屁係一種受歡迎嘅解放、 一個尷尬嘅小插曲， 或者係個毒氣惡作劇。 但對其他生物嚟講， 放屁並唔係件好笑嘅事情。 係動物王國嘅肚腸入面， 放屁可以作爲恐嚇嘅工具、 自我防衛嘅方式， 甚至係惡臭嘅凶殺武器。 動物王國入面最臭嘅屁雖然唔致命， 但好有可能會毀左你嘅沙灘之旅。 海獅同海豹因爲飲食嘅關係 而放臭屁聞名。 魚類同貝類嘅硫含量非常高， 而係消化嘅過程中， 哺乳動物嘅腸道細菌會分解硫 同分解含有硫嘅氨基酸 來產生二氧化氫（H2S2)-- 一種聞落去好似臭鷄蛋嘅氣體。 海獅同海豹無辦法控制 自己放出惡臭嘅屁， 但有啲動物放屁係有策略性嘅。 東部豬鼻蛇同索諾蘭珊瑚蛇 會使用一種叫做 「泄殖腔噴氣」嘅策略。 佢哋會先將空氣吸到泄殖腔-- 一個用於排尿、排便同生殖嘅窿， 然後再「碰」一聲 係泄殖腔噴啲氣出嚟。 呢啲氣無比海獅嘅臭屁危險， 但可以有效咁嚇走潛在嘅掠食者。 另一方面，鱗蛉幼蟲嘅屁 既無聲又致命。 佢哋嘅屁含有一種被稱爲 「利己信息」素嘅化學物質， 專門進化嚟麻痹白蟻。 事實上，「利己信息素」非常强大， 單單一個屁就可以令一班白蟻 無法動彈長達三個鐘頭， 或者直接殺死佢哋。 無論如何，呢種毒屁比左鱗蛉幼蟲好多時間 嚟吞食比佢哋體型大三倍嘅獵物。 但係，對於有啲動物嚟講， 忍住唔放屁可能係會致命嘅。 灰鱂係一種生活喺墨西哥北邊嘅小型淡水魚。 呢啲魚類以藻類 同沉澱物内嘅其他小生物為食。 但喺夏天最熱時候， 呢啲藻類會喺佢哋 腹中產生大量氣體。 如果灰鱂無將呢啲氣體排出嚟， 佢哋就會浮到水面上-- 並成為路過鳥類的獵物。 而佢哋要擔心嘅唔止有掠食者。 堆積過量嘅氣體可能會 將佢哋嘅消化系統撐破。 研究人員曾發現數百隻死左嘅灰鱂， 因爲無放屁而喪命。 好彩對人類嚟講， 動物放屁並唔會直接傷害到人類— 除左影響我哋嘅食慾之外。 但係特殊情況下， 有啲動物嘅屁會造成意想不到嘅危險。 喺2015 年嘅秋天， 有架飛機因為煙霧警報器響起 而緊急迫降。 經進一步調查， 調查人員發現飛機並無起火， 只係喺貨艙内揾到 2000 幾隻山羊所放出嘅嗝同屁。 氣壓嘅變化， 導致佢哋排出大量嘅氣體。 好彩呢個山羊放屁嘅故事 並無讓人付出好大嘅代價。 但係世界上最危險嘅屁 實際上可能嚟自同羊一樣 平易近人嘅動物：唔起眼嘅牛。 世界上有近 10 億頭牛， 大部分都係為左生產 牛奶同牛肉而飼養嘅。 同羊一樣，牛係反芻動物， 即係話佢哋嘅胃有四個胃室， 幫助佢哋反覆咀嚼、消化同多次反芻食物。 呢個過程幫助佢哋從食物中獲得更多營養， 但佢同時亦都製造出好多氣體。 呢個係個問題，因爲牛排出嘅氣體之一 係甲烷-- 一種導致全球暖化嘅主要溫室氣體。 一公斤嘅甲烷 係大氣中吸收嘅熱量， 係一公斤二氧化碳吸收嘅十幾倍。 而因爲每隻牛每年會排放 多達 100 公斤嘅甲烷， 呢啲動物已經成為左 造成氣候變化最大嘅元凶之一。 所以，雖然其他動物嘅屁 可能更大聲、更臭，甚至更毒， 但牛嘅屁可能係 有史以嚟最危險嘅屁。

emily_dickinson_what_happens_when_you_die_a_poetic_inquiry

搭上 Emily Dickinson 嘅馬車 留心呀，係無得返轉頭㗎﹗ Dickinson 首詩 《由於冇辦法停低死亡 》： 由於冇辦法停低死亡， 只係佢停低、好心等我。 馬車上，除咗我哋，仲有永生。 佢完全唔趕， 我哋慢慢向前。 我為咗尊重佢， 拋低咗塵世上、工作同休閒。 經過學校，細路要努力嘅地方。 小息到喇﹗佢哋圍圈玩耍。 經過咗凝望我哋嘅麥田， 經過咗落山嘅太陽， 唔係，係太陽經過我哋喎﹗ 晨露帶嚟顫抖同寒意， 我只穿著輕絲嘅睡袍， 同薄紗嘅披肩。 我哋停低喺、似係從地面隆起嘅屋前面， 幾乎睇唔到屋頂， 屋簷係埋喺泥土裏面。 嗰時起，經歷咗幾個世紀， 仲感覺短過白晝。 一開始我就估到， 馬車係跑向永恆㗎喇﹗

stephen_wilkes_24_hours_on_earth_in_one_image

大自然會以不同嘅方式向我哋展示自我， 只要我哋停落嚟，以時間嘅觀點嚟睇世界。 喺呢十年間， 我喺全球觀察瀕危物種同棲地， 並用一種可以捕捉時間流逝嘅攝影技術， 真實咁將白天至黑夜 全部呈現喺一張相入面。 咁樣令我見證咗 野生生物同天然棲地嘅短暫瞬間 伴隨一日入面嘅時間變化。 喺塞倫蓋提經歷長達五個禮拜嘅乾旱時， 我發現咗一個水坑，仲用咗26個鐘頭 觀察多樣而競爭嘅野生生物 不爭不搶咁分享地球上最珍貴嘅資源： 水。 在肯亞嘅柏哥利亞湖，我拍攝咗紅鶴大遷徙。 呢種情形通常會喺乾季嘅高峰期發生， 但由於氣候變遷嘅緣故，令到傍晚出現雷雨， 將平時乾枯嘅山坡恢復生機 仲創造咗可以俾紅鶴開心沖涼嘅水流。 我哋嘅地球喺我哋眼前改變。 但係見證這個改變嘅同時 亦都見證咗自然萬物間非凡嘅關係， 睇到佢無限嘅美， 體會到佢與人類相比有幾咁浩大， 仲有佢值得我哋捍衛嘅原因。 喺2019年，格陵蘭冰原係到經歷一次 歷史上規模最大嘅融解： 2000億噸嘅冰原融化入個海度。 當冰川融化嘅時候， 崩解嘅冰山釋放出沉積物及微粒進入海水， 開啟咗海洋食物鏈。 浮游生物食沉積物， 磷蝦食浮游生物， 座頭鯨又食磷蝦。 呢張相就喺用我嘅相機做見證 呢群座頭鯨36個鐘嘅獵捕畫面。 我哋假設，冰川消溶嘅最大威脅 係海平面上升， 咁肯定會對全球海岸線同埋人口 產生重大影響。 但係喺呢張相片入面， 我哋發現，冰川消溶嘅最大威脅 或者喺海洋自給自足嘅能力。 無左冰原， 海洋食物鏈可能會崩解。 係創作呢張相片嘅同時，我嘅好奇心被啟發咗。 希望您亦都可以因為留心觀看 而啟發您嘅好奇心。

prince_william_this_decade_calls_for_earthshots_to_repair_our_planet

大家好。 喺我嘅家庭長大， 會有種背負著歷史嘅感覺。 我係綿延久遠嘅族系中最新嘅一代。 呢棵橡樹離溫莎古堡很近， 我嘅家族喺呢個古堡裡住咗九百幾年。 三十九位君主都曾經住喺呢度， 享受呢個美麗嘅環境。 我自己成日散步到呢度， 呢到生長嘅樹木同生物令到我好驚歎， 仰賴著土壤、雨水、陽光， 竟然喺溫莎古堡建造之前就喺到啦。 咁表示呢到有啲橡樹已經係千年古木。 呢啲樹木喺 1066 年 威廉一世征服英格蘭嘅時候發芽， 原本佢哋都係好似咁樣嘅小小橡實。 等到亨利八世住喺呢到嘅時候， 佢哋就已經長成為成熟、威嚴嘅巨樹。 驚人嘅係， 當年嘅樹木當中，有啲存活至今。 佢哋長滿扭曲嘅瘡疤、變到中空， 但係佢哋仍然充滿生命力。 呢啲橡樹生長喺呢到嘅期間， 曾經大約有三百五十億人 喺地球上生活過。 呢啲係三百五十億個 充滿希望、愛、恐懼、夢想嘅人生。 喺果段時間入面，人類發明咗航空、 疫苗同埋電腦。 我哋探索咗地球嘅每一個角落， 將人類基因組定序， 甚至嚟到大氣層之外。 我哋嘅創新速度相當驚人， 但係我哋造成嘅衝擊亦都喺急劇加速。 喺我嫲嫲過去九十年左右嘅人生入面， 我哋造成嘅衝擊太快， 令到氣候、海洋、空氣、大自然， 同埋仰賴佢哋嘅一切都面臨危機。 呢棵橡樹喺呢到聳立咗好幾個世紀， 但係從未面臨過好似咁樣嘅十年。 喺未來嘅十年展開時， 我哋知道將會係歷史上最重要嘅十年。 科學嘅證據已經無可辯駁。 如果我哋喺呢十年唔採取行動， 我哋所造成嘅損害將無法逆轉。 會感受到呢啲效應嘅唔只係未來嘅世代， 仲有生活喺今日嘅我哋。 仲有，並唔係人人都遭受 程度相當嘅衝擊； 果啲弱勢、 資源匱乏， 同埋造成氣候變遷責任最少嘅人， 會受到最大嘅衝擊。 呢啲赤裸裸嘅事實好得人驚。 我哋點可能期望解決咁棘手嘅重大問題？ 睇落好似毫無勝算，但係仲係有可能嘅。 人類有超凡嘅能力 嚟設定目標同埋努力達成。 甘迺迪總統喺 1961 年訂下十年內將人類 送上月球嘅使命，一直令到我深受鼓舞。 佢叫佢做「登月計畫」。 呢個計畫睇落好似好瘋狂； 果陣時人類先剛剛發射咗第一個衛星。 咁快就要將人送上月球，好似係唔可能嘅事。 但係呢個單純嘅挑戰有好複雜嘅內涵； 佢話呢個目標係要組織同埋探究 我哋最佳精力同埋技能嘅極限。 喺人類跨出果一大步嘅背後， 登月計畫嘅幕後團隊 團結咗全世界幾百萬人。 呢個瘋狂嘅野心，到頭嚟其實無咁瘋狂。 一路上，呢個計畫仲促成咗呼吸設備、 電腦斷層掃瞄同埋太陽能板嘅發明。 但係宜家，我哋喺呢十年， 需要嘅唔係登月計畫， 而係「登地計畫」。 我哋必須要用同樣嘅精神，將人類嘅才華 同埋使命感，精準、急速咁運用喺 我哋面臨過最迫切嘅挑戰： 修復我哋嘅地球。 我哋呢個世代嘅共同目標非常清楚。 我哋必須要一齊保護同埋恢復大自然， 要令到空氣變得乾淨，令到海洋復元， 建立無廢棄物嘅世界， 修復我哋嘅氣候。 我哋必須要努力喺十年內完成呢啲目標。 如果我哋可以喺 2030 年前達成呢啲目標， 我哋嘅生活就唔會變得更差， 我哋就唔需要犧牲宜家所享受嘅一切。 我哋所有人嘅生活方式反而會更健康、 更乾淨、更聰明、更美好。 全球因應新冠病毒大流行嘅措施 以及大量投入經濟復甦嘅資金 就顯示出， 當掌權嘅人團結起嚟、 決定採取行動時， 可以有幾大嘅成就。 我哋可以喺一夜之間就建造出醫院、 改造工廠作防疫用途、 投入數十億美金嚟開發疫苗 同埋搵更好嘅治療方式。 世界各地每個社區入面 出現嘅英雄都鼓舞著我哋。 年輕人唔再相信要改變好困難。 佢哋見證咗世界大逆轉。 佢哋相信，氣候危機同埋 生物多樣性所受到嘅威脅 都應該激發我哋全力嘅關注同埋野心。 佢哋諗嘅無錯。 宜家係我哋每個人展現領導力嘅時候啦。 無論你喺美國嘅農民、 中國嘅科技公司老闆、肯亞嘅政治人物、 英國嘅銀行家、馬爾地夫嘅漁民、 巴西嘅社區領導人，或者印度嘅學生， 我哋每一個人都有要扮演嘅角色， 嚟利用我哋所擁有嘅任何機會。 我承諾，我要用我擁有嘅獨特地位， 嚟協助設定 ｢登地計畫｣ 嘅目標， 同埋獎勵社會中每個區塊， 以及世界上每個角落 盡一份心力嚟協助達成呢啲目標嘅人。 有啲人喺面臨危機嘅時候會採取行動， 但係對大部分人， 只有喺佢哋相信改變有可能、 目標並唔係無希望嘅時候， 先會有所行動。 如果大家真心相信呢啲挑戰， 亦姐係「登地計畫」係有可能嘅， 諗下我哋可以釋放出幾大嘅潛能。 我下定決心，呢十年，從頭到尾， 我都要做一個樂觀主義者。 雖然同呢啲宏偉橡樹嘅一生相比， 我哋嘅世代只係短短嘅一瞬間， 但係我哋有力量同埋潛能， 可以確保呢啲樹木 以及地球上嘅所有生命 喺一千年後都仍然欣欣向榮。 但係前提係我哋必須要發揮 呢個世代最偉大嘅才能嚟修復地球。 除咗成功之外，我哋別無選擇。 多謝。

his_holiness_pope_francis_our_moral_imperative_to_act_on_climate_change_and_3_steps_we_can_take

各位好！ 我哋宜家活喺歷史性嘅時刻， 充滿挑戰，眾所周知。 世界因全球大流行嘅 新冠肺炎而動搖， 呢個突顯出左另一項全球性嘅挑戰： 社會環境危機。 呢個令我哋全體面對一項抉擇。 抉擇乜嘢係重要， 乜嘢係唔重要。 抉擇要繼續忽視 貧窮人嘅苦難， 繼續傷害我哋共同嘅家園， 我哋嘅地球，或者係各個層面 轉變我哋嘅行為。 與日精確嘅科學話比我哋知， 採取行動迫在眉睫。 我無誇大其詞，呢個係科學講嘅。 採取行動先有希望去避免 劇烈及災難性嘅氣候變遷。 為此我哋宜家就必須行動。 呢個係科學事實。 我哋嘅良知話比我哋知 唔可以再對貧乏人嘅苦難置之不理， 唔可以再對增長嘅經濟不平等 及社會不公義保持冷漠。 經濟本身亦都唔可以只限於生產及分配。 佢亦都必須考慮 對環境同埋人類尊嚴嘅衝擊。 我哋可以話經濟 應該具有創造力， 對經濟本身同埋經濟嘅方法， 以及經濟活動嘅方式， 都應具創造力。 我想邀請大家一齊踏上一段旅程。 一段轉化同埋行動嘅旅程。 毋需多講， 只需要具體同埋緊迫嘅行動。 我叫佢做旅程，因為佢需要轉移、改變。 我哋走出呢場危機之後， 我哋唔可以依然照舊： 我哋走出危機之後， 要花時間同努力先可以克服。 我哋必須一步一步嚟； 幫助軟弱嘅人；說服存疑嘅人； 想像新嘅解決方案； 仲要承諾一定會將佢地訴諸實行。 我哋嘅目標非常明確： 喺未來十年內，建立一個世界， 既能夠滿足 現今世代嘅需求， 包括每一個人嘅需求， 又唔會危害未來世代嘅前途發展。 我要邀請所有宗教界人士， 無論係唔係基督徒， 所有良善嘅人， 一齊踏上呢段旅程。 從你嘅信仰開始， 如果你無信仰， 就從你自己嘅意向開始， 從你自己嘅良善意圖開始。 我哋每一個人，身為個人 或者係某團體嘅一員 都可以做出重大貢獻。 五年前我寫左《願禰受讚頌》通諭， 致力於照顧我哋共同嘅家園。 文中提出整體生態概念， 齊心回應地球嘅呼喊， 以及窮人嘅哭泣。 整體生態係對 整體生命願景嘅邀請， 從萬物息息相關呢個信念開始， 而佢，就好似呢次大流行咁， 確切提醒著我哋： 我哋彼此依存，亦依存著大地母親。 從甘樣嘅願景嚟 搵出新方法 定義及衡量進步係必要嘅， 唔比我哋侷限於經濟、 科技、財務及總產值嘅觀點， 而係攸關道德、 社會 同埋教育層面。 今日我要提出三個行動方針。 就好似我喺《願禰受讚頌》入面咁寫， 我哋為整體生態旅程所作嘅改變 同埋佢嘅正確方向， 需要我哋首先踏出教育呢一步。 因此，我嘅第一項建議 係喺各個層面推動 照顧我哋共同家園嘅教育方針， 逐漸形成 對環境問題與人類需求 息息相關嘅了解。 我哋必須從一開始就知道： 環境問題與人類需求緊密相連。 基於科學數據嘅教育 並且採取道德方針。 呢個好重要，兩者皆係。 我受到好多年輕人鼓舞， 佢哋展現出新嘅生態及社會意識， 當中仲有好多人不吝奮戰， 捍衛環境 及正義。 第二個提案 係我哋必須聚焦於水同埋營養。 可以取得乾淨、可飲用嘅水 係放諸四海皆準嘅基本人權。 呢個係基本嘅， 因為佢決定人嘅生存， 因此佢係 可以行使其他人權及責任嘅先決條件。 透過非破壞性耕作法， 為全人類提供足夠嘅營養， 應該變成 整個糧食生產及分配循環嘅主要目的。 第三項建議係能源轉變： 逐步，而唔延宕， 將化石燃料汰換成乾淨能源。 我哋只有幾年。 科學家預估 只係剩返唔到三十年。 我哋只有幾年嘅時間， 唔到三十年， 可以降低 溫室效應氣體排放進入大氣層。 這項轉變唔單止要快， 要滿足當前及未來嘅能源需求， 仲必須要注意到 對窮人，對當地居民， 以及喺能源生產領域工作者嘅影響。 鼓勵呢項改變嘅方法之一， 就係讓企業轉向致力於整體照顧 我哋共同嘅家園嘅急迫需求， 排除投資 無辦法滿足整體生態參數嘅公司， 同時獎勵有具體行為嘅公司， 喺呢段過渡期， 佢哋活動嘅中心， 必須係永續、 社會正義同埋促進共同利益。 好多組織，包括天主教及其他宗教， 已經扛下責任， 要往呢個方向行動。 事實上，地球一定要受到良好嘅 管理及養育、栽培及保護。 我哋唔可以繼續好似榨橙汁咁榨乾佢。 我哋可以咁講， 照顧地球係一種人權。 呢三項提案一定要被視為 更大嘅群體行動嘅部分， 我哋必須實行一套全方位計畫， 用嚟搵出呢啲問題嘅持久解決方案。 目前嘅經濟體系無法永續。 我哋面對道德上嘅當務之急 以及實際嘅緊迫性，要重新思考好多事： 我哋生產嘅方法；我哋消費嘅方法； 我哋浪費嘅文化； 我哋嘅短視； 剝削窮人， 對佢哋漠不關心； 不斷增長嘅不平等 同埋我哋對有害能源嘅依賴。 我哋有必要 去思索呢啲挑戰。 整體生態提出一種全新嘅觀念， 看待人類與大自然之間嘅關係。 呢個領導我哋走向一種新嘅經濟， 佢嘅財富產生 應該直接考慮到整體嘅人類福祉 同埋改善， 而唔係破壞， 我哋共同嘅家園。 呢樣亦都意味著更新嘅政治 應該被視為最高形式嘅慈善。 無錯，愛存在於人與人之間， 但係愛亦都可以存在喺政治入面。 呢個包含所有嘅人，呢個亦都包含大自然。 因此我邀請大家 一齊踏上呢段旅程， 我喺《願禰受讚頌》通諭中提過， 亦都喺新嘅通諭《眾弟兄》入面提到。 就好似《倒數》呢個大會主題咁講， 我哋必須採取緊急行動。 我哋每一個人都可以扮演 一個重要嘅角色， 只要我哋都從今日啟程， 唔係聽日，係今日。 因為未來建造喺今日之上， 未來亦唔可以建立係孤離之上， 而應該建立喺社群同埋和諧之上。 謝謝！

kristen_bell_giant_ant_why_act_now

點解宜家就要行動？ 行動嘅最佳時機喺尋日 之後就係今日 如果我哋每年唔減少排放 咁就意味著後代要從空氣中 清除另外 550 億噸溫室氣體 每年要使八萬億美金 幾乎係宜家全美經濟嘅收入嘅一半 而呢個代價重未包括人類被迫遷移 自然變化同人命喪失嘅價值 開發唔排放二氧化碳嘅新技術 比收返我哋已經排放咗嘅二氧化碳 要慳錢得多 我哋宜家排放嘅每噸二氧化碳 都對我哋同地球造成咗壓力 仲令我哋嘅子子孫孫 欠咗一筆環保債 我哋越早解決呢個問題，就越容易收科 所以，我哋要竭盡所能 喺投票，改變飲食模式同出行方式 組織團體、種植樹木、提倡環保建議 同環保科學 最緊要嘅係，宜家就要行動 [倒數計時 對氣候採取行動 盡在 Countdown.ted.com]

brent_loken_can_we_create_the_perfect_farm

喺大概一萬年前人類就開始耕種 呢次農業革命係我哋歷史轉折點 令到我哋可以定居、開始發展同創造 簡單啲講，農業就係文明基石 宜家，地球有大概百分之四十農田 分佈全世界各處 農田就係我哋正要面對 全球拼圖嘅碎片： 喺將來，我哋點樣向全部新增人類 提供健康嘅飲食？ 為咗達到目標 我哋就要進行第二次農業革命 喺第一次農業革命裡邊 充斥著擴張同開發農田嘅想法 為咗令到人人有飯食 犧牲咗森林、野生動物同水嘅資源 同時仲令氣候唔穩定 下次革命就唔可以咁做喇 農業發展要依靠穩定嘅氣候 以及可以預測嘅季節變化同天氣模式 即係我哋唔可以繼續擴張農田 因為咁做會令環境變差 即係冇咗發展農業嘅先決條件 因此，喺下一次農業革命 就要令現有農田產量長期增長 同時保護生物嘅多樣性、節約用水同土地 以及減少污染同溫室氣體嘅排放 咁未來農場會係點樣嘅呢？ 呢部無人機屬於莊稼監控部隊 睇嚟呢個農場係冇咩規劃 但實際佢係經過精心設計 將農作物同牲畜 與及野生棲息地聯結喺一齊 傳統農耕方法要清理一大塊土地 之後淨係喺上面種一種農作物 咁就消除咗啲野生動物 同時仲排放出大量溫室氣體 而新方法就係糾正呢種破壞 利用田地機器人 喺莊稼周圍移動，做定量施肥 而喺土地裡面 數百個傳感器會收集 營養物質同水位嘅數據 呢啲信息幫助減少冇必要嘅用水 同時話畀啲農民知 邊度施多啲肥，而邊度要少啲 咁做就唔會成塊農田都施肥，而造成污染 但未來嘅農場斷不會係 傳感器同機器人嘅天下 呢啲技術係摞嚟畀我哋 配合環境嚟生產食物 而唔係同環境作對 同時重要考慮埋唔同地區嘅 生態系統細微差別 低成本農耕方式，亦可以達到同樣目的 使好多農民更容易做到 其實，好多呢啲方法經已用緊 而當更多農民都咁耕作時 呢種農耕方式影響力會提高 喺哥斯達黎加 農民成功結合咗農田同熱帶棲息地嘅好處 將國家森林覆蓋面積翻倍 咁做既可為野生動物提供食物同棲息地 又可通過農田吸引雀仔同昆蟲到嚟 實現自然授粉同害蟲防治 咁喺生產食物嘅同時 又可以恢復地球生態 喺美國 牧場主人喺有當地物種嘅草原上養牛 使用儲存碳同保護生物多樣性嘅方法生產 嚟得到有價值嘅蛋白質資源 喺孟加拉，柬埔寨同尼泊爾 新大米生產方式 可能喺未來大幅度降低溫室氣體排放 而且大米係三十億人口嘅主食 同無數家庭嘅主要經濟來源 超過百分之九十嘅大米都種喺水浸田度 而水浸田就用好多水 佢嘅甲烷排放量，佔年總量嘅百分之十一 即係佔全球年溫室氣體排放總量 百分之一到二 通過摞新品種嘅大米嚟做實驗 嗰啲用減少灌溉量 同降低勞動密集度播種方式嘅 國家農民 已經增加咗自己收入同作物嘅產量 同時亦降低咗溫室氣體排放 喺讚比亞 好多組織都投資喺啱本地耕種嘅方式 既可提高作物產量同減少損害森林 又可改善當地農民生計 預計呢啲努力會喺將來幾十年 將農作物產量增加幾乎四分之一 再加上同抗衡當地毀滅森林嘅方法相結合 佢哋就會將國家農業 引導往迅速恢復、注重氣候嘅方向發展 而喺印度 有將近百分之四十嘅食物 喺收成后就丟失或浪費 原因係基礎設施差勁 農民已經開始使用太陽能冷藏庫 用於保存收成 而呢種冷藏庫已經成為 供應鏈中可行嘅一部分 所有呢啲方法 無論從最高科技到最低成本 都會摞嚟改革農業 高科技干預方法係用嚟增強 以氣候和保護為導向嘅農業方式 而大型生產者需要投資呢啲科技 同時，我哋都需要為細規模嘅農民 擴大使用低成本方法途徑 而實現呢個願景，亦需要全球轉變去配合 若發展植物佔比更大嘅飲食模式 會大大減少食物丟失同浪費 咁做就會減輕對土地嘅壓力 畀農民可以做到更多能力所及嘅事 如果我哋優化陸地同海洋啲食物生產 我哋就可以喺 地球極限嘅環境範圍內養活全人類 但可以出錯嘅空間好細 咁就需要就我哋宜家所有嘅農田 展開史無前例嘅全球協調同合作

elif_shafak_if_trees_could_speak

人類通常當樹係空氣， 每日佢地都會行過我哋身邊。 佢地係我哋嘅身影下， 坐低休息、訓教、 野餐、偷偷錫嘴。 佢哋掹我哋啲葉， 貪圖我哋結嘅果實。 佢地折斷我哋嘅樹枝， 用刀將愛人嘅名刻喺樹幹上面， 以此為愛起誓。 佢哋用我哋嘅針葉織頸鏈， 將我哋嘅花，畫成藝術。 佢地將我哋砍成木柴 為佢哋屋企保暖， 有時甚至鋸斷我哋 齋喺因為佢哋覺得 我哋擋住咗佢哋嘅風景。 佢哋用我哋去造搖籃、 酒塞、香口膠、鄉風傢私， 用我哋， 演奏出最美好嘅音樂。 佢地仲將我哋變成書， 喺寒冷嘅冬夜 攞嚟冚住自己保暖。 佢哋用我哋啲木頭 打造自己生命終結時會去嘅地方，棺材。 佢哋甚至會為我哋 作出最浪漫嘅詩， 話我哋係天空同大地之間嘅橋樑。 但係，佢哋眼中始終無我哋。 咁呢，講故仔，其中一件優美清雅嘅事， 就係將自己想象成其他人。 但作為一個作家， 就算我哋再鐘情於文字同故事， 我諗我哋都要關注 嗰啲被隱去聲音嘅事物。 嗰啲社會中我哋無辦法隨便提起嘅事、 嗰啲被排斥、被剝削嘅人、事、物。 喺依方面，我衷心希望，通過文學， 擴展大家嘅目光， 關注扶持邊緣群體， 開始睇到，之前無發現嘅事， 開始去聽，之前聽唔到嘅聲音， 心裡面滋生同情同理解， 而唔喺冷漠同偏激。 敢於訴說、願意傾聽， 會令我哋心連心。 冷漠無視、三緘其口嘅態度， 會令人與人之間越嚟越遠。 地球，正處係水深火熱之間， 我哋要點係咁嘅時代， 去訴說人同大自然嘅故事呢？ 我哋即將要經歷嘅事並無前例， 唔知到底算係政治、 社會、定生態問題呢？ 但我哋必須要企出嚟。 因為如果世界上係有一樣嘢， 佢有最強嘅破壞力， 摧毀緊我哋嘅世界， 嗰樣嘢肯定就係麻木。 當大家變得麻木不仁、漠不關心。 當大家唔再去傾聽， 唔再去了解。 當大家唔再在乎 身邊、世界發生嘅事。 我哋同樹木計算時間嘅方式唔同。 對人類嚟講，時間就似係條直線， 簡單直接、不斷延續。 人類認為時間嘅起點喺過去某個歷史， 會一直邁向，照計係全新、完整嘅未來。 但樹嘅時間喺循環嘅。 佢地唔分過去未來， 呼吸當下嘅氧氣，就係佢哋嘅永恆。 樹嘅每一日， 亦唔係一直前進， 而喺一直循環、再循環。 就好似你鋸開我哋 睇到嘅嗰啲年輪。 你下次行過一棵樹個陣， 不如停低，仔細去聽， 我哋嗰個都係輕風中細語。 正視我哋。 我哋比你，你嘅物種 歷史更加悠久。 用心去聽我哋要講嘅嘢， 因為人類嘅過去同未來， 都蘊藏係我哋嘅故事裡面。

matt_walker_how_sleep_can_improve_your_immunity

通常我哋病嘅時候 都會淨係想喺床上孿埋一嚿 然後去瞓 某程度嚟講我哋想做嘅 就係瞓得好 因為我哋嘅睡眠健康 同免疫系統健康有好密切嘅關係 〔與科學共枕〕 我哋知道一晚瞓唔夠七個鐘嘅人 感染鼻病毒嘅機率高三倍 即係眾所周知嘅普通感冒 我哋亦都知道一晚瞓得五個鐘 或者更少嘅女士 患肺炎嘅機率增加接近七成 我哋亦都發現咗睡眠 喺你成功嘅免疫系統擔當嘅角色 係一個研究入面，有班參加者 限制佢哋一晚只可以瞓四個鐘 維持六晚 而另一班參加者 佢哋就可以瞓足成晚 每一晚都可以 再喺嗰段時間幫佢哋打流感疫苗 然後就測量佢哋對疫苗嘅反應 佢哋發現咗係呢啲參加者入面 一晚瞓得四個鐘嘅人 生產出嚟嘅正常抗體反應一半都冇 換句話講，如果你瞓得唔夠 喺你要打流感疫苗前 嗰一星期或者前幾日 結果就可能會令疫苗效果大大降低 咁話到畀我哋知 同埋我哋開始學到嘅係 喺夜晚瞓覺嘅時候 包括深層非快速眼動睡眠 當我哋喺免疫武器庫到補充武器時 其實係刺激緊唔同免疫因子嘅產生 唔止咁 身體仲會增加對免疫因子嘅敏感度 咁你第二朝起身 就會係一個更強大嘅免疫個體 所以當提起你嘅免疫系統 你就應該要諗起睡眠就係 你夢寐以求最好嘅醫療保險政策

matt_walker_how_sleep_affects_your_emotions

咁到底，唔夠瞓點樣影響到 我哋情感大腦呢？ 點解唔夠瞓會令我哋 容易受剌激同埋過度反應呢？ 〔與科學共枕〕 咁幾年前，我哋進行咗腦成像研究 我哋用一班健康嘅成人 一係就畀佢哋瞓足成晚 一係就唔畀佢哋瞓 然後第二日就幫佢哋做磁力共振造影 睇下佢哋情感大腦點反應 我哋重點留意一個結構 佢叫「杏仁核」 而杏仁核係產生 強烈情緒反應嘅核心區域之一 當中包括負面情緒反應 宜家我哋望下瞓足成晚嘅人 我哋見到嘅係 一個唔錯、適當溫和程度反應嘅杏仁核 雖然佢好似冇反應 但其實呢個先係適當嘅反應 但係，冇得瞓嘅人 佢嘅深度情感大腦中樞就非常活躍 實際上，係唔夠瞓嘅情況下 佢杏仁核嘅反應仲高咗 60％ 但點解會咁？ 我哋之後繼續發現 係關腦入面另一個區域事 呢個區域叫前額葉皮層 就喺正你雙眼上面 你可以想像前額葉皮層 就好似你腦入面嘅「行政總裁」 佢擅長做高級、行政、由上而下嘅 決策同反應 佢其實係大腦最發達嘅區域之一 而佢其中一個控制嘅大腦部分 就係深度情感中樞，杏仁核 咁嗰啲瞓足成晚嘅人 就同前額葉皮層會之間 有良好嘅溝通同連接 調節著深層情感大腦中樞 但冇得瞓嘅人 前額葉皮層同 深杏仁核情感大腦中樞之間 嘅溝通同埋連繫 基本上就被切斷咗 而後果就係 杏仁核嘅反應更加活躍 因為唔夠瞓 唔夠瞓就好似會令到 我哋變咗所有情緒嘅加速油門 但又唔夠控制調節嘅剎車制 咁睇嚟就係我哋啲情緒 當瞓得唔好嘅時候 好似冇扣安全帶咁飛哂出嚟嘅原因 呢個就係唔畀你瞓嘅壞處 但原來 當你有得瞓返嘅時候會有好事發生 睡眠，特別係快速眼動睡眠 佢其實會提供一種形式嘅情緒急救 因為夜晚我哋瞓覺嘅時候 我哋會將呢啲日頭發生嘅 難受情感體驗 咁睡眠就會好似夜用潤膚膏咁 將呢啲難受嘅體驗嘅鋒利位磨走 所以唔係「時間會醫好一切」 而係瞓覺時間 係一種形式嘅情緒恢復期 咁我哋第二日再面對嘅時候 我哋就可以應付呢啲情感記憶

george_siedel_and_christine_ladwig_ethical_dilemma_the_burger_murders

幾年前 你成立咗間生產無肉漢堡嘅公司 宜家啲產品賣到全世界 但最近收到個可怕消息 一個城市度有三個唔相關嘅人 食完你嘅漢堡之後死鬼咗 警察嘅結論係你個品牌 成為咗罪犯嘅目標 喺最少兩間雜貨鋪 有毒藥注入咗你嘅產品 兇手用啲精細嘅儀器 喺包裝度完全冇留低任何線索 所以冇法確定 有邊啲產品注入咗毒藥 你即刻去受害人去過嘅兩間鋪頭 將所有漢堡下架 「無肉漢堡毒死人」成為咗頭條 殺手仍然逍遙法外 加上銷量急挫 你一定要儘快諗個策略 解決呢個危機 你嘅團隊諗咗三個方案： １. 咩都唔做 ２. 將城市入面嘅所有產品回收同銷毀 ３. 擴大範圍，將全世界嘅產品回收及銷毀 你會揀邊個方案呢？ 你公司嘅律師向你解釋 喺法律上回收唔係必須嘅 罪犯先至係要負全責 佢推薦用第一個方案—— 咩都唔去做—— 因為回收產品 睇落好似公司認錯咁 但係咪最道德嘅策略呢？ 為咗衡量每個方案嘅道德標準 你可以做個「持份者分析」 咁就可以衡量到 關鍵持份者嘅利益—— 投資者、員工同顧客—— 作互相比較 第一個方案 你嘅顧問覺得危機最終都會過去 銷量之後會升返 但因為品牌受損 銷量可能會低過之前嘅水平 最後，你就要遣散部分員工 投資者會有輕微嘅損失 但如果周圍都係落咗毒嘅產品 就會有更多顧客死亡 第二個方案短期嚟講會好昂貴 亦都要遣散更多嘅員工 而且投資者會損失更多 但就對整個城市嘅顧客最安全 亦都可以建立足夠嘅信任 咁之後銷售最終都會反彈 第三個方案短期嚟講係最昻貴 因為咁做需要大量裁員 同投資者嘅損失會好慘重 即使冇證據表明話係國際威脅 但呢個方案為顧客提供咗最大嘅保障 對比顧客 與投資者同員工嘅利益 邊個策略最合符道德呢？ 要決定，你可以考慮呢幾個測試： 首先係功利測試： 功利主義 將最大利益帶畀最多人嘅哲學 咁每個方案會對佢哋有咩影響呢？ 第二係家庭測試： 同你屋企人解釋你嘅決定時 你會有咩感受？ 第三係新聞測試： 如果你喺當地報紙嘅頭版 睇到呢件事，會有咩感受呢？ 最後，用尊敬嘅導師測試： 如果係你尊敬嘅人 佢又會決定點做呀？ 強生行政總裁 James Burk 喺 1982 年都面對類似問題 當有罪犯喺芝加哥將毒氰化物 放咗喺裝泰諾嘅樽之後 令到七個人死亡，泰諾銷量下降 啲工業分析話呢間公司已經玩完 Burke 決定咗應對嘅措施 就係將世界各地嘅泰諾下架 將顧客安全放喺公司嘅第一位 強生回收並銷毀咗 約 3,200 萬支泰諾 價值係今日嘅 2.5 億美金 回收返嚟嘅 150 萬支 測試咗入面有三支—— 全部嚟自芝加哥地區—— 驗出有氰化物 Burke 決定為公司贏返啲顧客信心 產品銷量喺一年內就反彈 泰諾謀殺案驅使下 強生成為咗防損包裝開發嘅領導者 而政府亦制定咗更嚴格嘅規定 同時，兇手依然未拉到 Burke 嘅決定 避免咗落毒初期造成更多人死亡 但之後幾個星期 聯邦政府調查咗幾百宗 牽涉到其他有「做手腳」嘅產品事件 如果當初用其他方法 一切又避唔避免到呢？ 到底 Burke 係為咗大眾 定係公司嘅利益咁做？ 到底係有道德呀 定係識做生意呢？ 咁就同所有嘅道德難題一樣 答案都係冇明確嘅對同錯 至於你嘅無肉漢堡王國 決定權仲喺你嘅手上

matt_walker_how_caffeine_and_alcohol_affect_your_sleep

我哋好多人都鐘意 飲杯咖啡開始新嘅一日 又可能會飲杯酒嚟完結一日 又或者其他種類嘅酒 但原來呢兩種物質 酒精同咖啡因 都會對我哋嘅睡眠產生驚人嘅影響 〔與科學共枕〕 （沉思音樂） 由咖啡因開始講 咖啡因屬於一類藥物 我哋叫佢做精神興奮劑 而大家都知咖啡因會提神 會整醒佢哋 但其實起碼有兩樣 咖啡因嘅隱藏特點 係有啲人唔知嘅 第一種就係咖啡因嘅作用時間 咖啡因，對一般成人嚟講 會有我哋講嘅半衰期 大約係 5-6 個鐘左右 意思就係過咗大概 5-6 個鐘 仲有一半嘅咖啡因 仍然喺你嘅系統中循環 亦都代表佢仲有四份一嘅壽命 大槪 10-12 個鍾 換句話講 當你喺晏就兩點飲咗杯咖啡 咁有接近四份一嘅咖啡因 喺午夜嘅時候仲喺你大腦到 結果就令人更難以入睡 甚至難以成晚安睡 呢個就係咖啡因第一個特點 第二個咖啡因嘅問題係 佢可以改變你嘅睡眠質素 有啲人可能會同我講 我係嗰啲可以晚餐飲特濃咖啡 然後瞓得著又唔會醒嘅人嚟 但即使係真嘅 原來咖啡因係可以減低 我哋嘅深層非快速眼動睡眠嘅數量 第三、四期嘅非快速眼動睡眠係 算係一種恢復性深度睡眠 結果你第二朝起身 就唔會覺得精神 覺得瞓覺冇幫你差到電 但你唔記得你起過身 唔記得瞓唔著 所以你冇咗個連繫 但就算係咁，你之後就會發現自己 喺朝早飲兩杯咖啡提神 而唔係一杯 咖啡因講完啦，宜家到酒精 因為酒精可能係其中一種 比人誤解得最多嘅安眠工具 事實係，佢絕對唔係安眠工具 而且為你帶嚟睡眠問題 仲起碼有三種方法咁做 首先，酒精屬於一類藥物 我哋稱之為鎮靜劑 但鎮靜唔係睡眠 而研究教識咗我哋呢兩樣嘢 係幾唔同嘅 鎮靜嘅情況下 我哋就停止咗大腦細胞發射 特別係大腦皮層嘅 但咁唔係自然嘅睡眠 事實係喺深層非快速眼動睡眠期間 舉個例你個腦做到好出色嘅協調 可以將十萬個細胞 突然之間全部發射出嚟 然後佢哋就會全部靜哂 然後又一齊發射之後又靜哂 製造出呢啲深層非快速眼動睡眠 嘅強大腦電波 呢個就係第一種方法 點解酒精會帶嚟問題 我哋誤以為鎮靜係深層睡眠 酒精嘅第二個問題 係佢實際上會破壞你嘅睡眠 瞓覺嘅時候酒精可以觸發同激活 神經系統入面 一種我哋叫戰鬥或逃跑分支 咁就會成晚令你醒得更頻密 加上酒精仲會增加咗 大腦釋放嘅警覺化學物質 又再一次破壞你嘅睡眠 第三同最後一樣酒精同睡眠嘅問題 就係酒精實際上會阻擋咗 你嘅快速眼動睡眠同睡夢 而我哋之後嘅集數就會學到 REM 又或者叫快速眼動睡眠 同埋睡夢都會帶嚟一系列好處 好似情緒健康 精神健康，甚至係創造力 我唔係嚟教你點生活 我唔係要啲好循規蹈矩嘅生活 我只係個科學家 我想嘗試同做嘅係提供資料比大家 了解咖啡因同酒精與睡眠嘅關係 咁你就可以用知識做決定 當想將睡眠健康放第一嘅時候 你自己決定點生活先係最好

shekinah_elmore_the_courage_to_live_with_radical_uncertainty

最壞嘅情況會變成點？ 大概喺十年前 我坐喺一個非常凍嘅診症室 等我嘅腫瘤醫生 我好驚 即使我嘅另一半當時就坐喺我嘅右手邊 我仲係覺得好孤獨 我啱啱被確診有乳腺瘤 似乎同時 掃描圖上我右肺上有一個白點 意味著我嘅癌症已經開始擴散 我患咗擴散咗嘅乳腺癌 當時我仲未開始我嘅醫學培訓 但我知如果呢個結果係真嘅 會係無藥可治嘅乳腺瘤 係末期嘅乳腺瘤 我當時只有 27 歲 啱啱有醫學院錄取咗我 但我要思考我嘅人生係咪走向咗盡頭 我嘅腫瘤醫生唔係一個好熱情嘅人 佢比較注重客觀事實 就好似其他專業嘅醫生一樣 佢啱開口講「我哋嘅身體 係由好多細胞組成嘅……」 我就打斷佢，我話 「我就快開始讀醫學院， 所以我知。」 佢無繼續講 而係直接進入正題 佢話我要開始進行化療 去控制住癌症 佢開始講藥物嘅細節同副作用 仲有成個療程 我提佢佢仲未幫我肺部嘅白點做活檢 真係可以確認我有癌症？ 我記得佢當時對我嘅問題表現震驚 或者佢當時認為我唔係好信佢 甚至認為我否認佢講嘅嘢 但我只係想令佢明白，作為佢嘅病人 活檢唔係單純一個形式 用嚟證明已成定局嘅結論 佢仲係一條鋼針 穿過皮膚、肌肉同骨 會令我更加深刻噉意識到呢個問題 一個我希望無遇到嘅問題 活檢之前，我係一個 27 歲嘅女人 或者我嘅乳腺癌會擴散 或者我嘅乳腺癌已經擴散咗 呢兩樣嘢係有關鍵性嘅分別 但係最精英嘅腫瘤學培訓裡面 無人會強調呢一點 所以佢無視我嘅問題 而係決定直接開始治療 僅僅幾個禮拜之後 自從第一次確診後 好多事情都隨之而來 諷刺嘅係，活檢不單止係一種形式 我之前嘅腫瘤醫生係啱嘅 （笑聲） 確實係癌症 不過係完全唔同嘅肺癌 聽起身好瘋狂係咪？ 一個好消息係 我無擴散性乳腺癌 我係有兩種唔同嘅癌症 但呢兩種癌症都係局部性嘅 而肺癌嘅局部範圍細到 可以被移除 所以治療從肺部手術開始 跟著就係化療 我 28 歲生日後做咗胸部手術 兩個禮拜後 我開始去醫學院返學 我有一個新嘅腫瘤醫生…… （笑聲） 佢同我嘅溝通比較愉快 佢講咗啲客觀事實，同對我影響 佢建議埋我 應該延遲一年入學 將時間用喺休息、康復度 我接納咗佢嘅意見 喺高強度嘅化療過程中，我覺得好痛苦 我寫信畀醫學院嘅院長 解釋咗我嘅情況 我嘅延期申請好快就批咗 我稍微好少少嘅時候 我開始思考 呢一年嘅時間裡我應該做咩呢 我應該去海灘嗎 （笑聲） 但其實我唔係一個鍾意去海灘嘅人 （笑聲） 我仲有幾多年命呢 我真係好想去醫學院讀書 呢件事就好似我人生裡面 唔見咗嘅一塊拼圖 與其猶豫不決 我開始問自己，最壞嘅情況會係點 或者我可能會太虛弱或者 病得太嚴重而無法學習 或者我會情緒崩潰 或者我會考試唔過 但我諗，呢啲一定唔會係 發生喺我身上最壞嘅事 更加唔會係嗰一年裡發生最壞嘅事 咁點解唔返學校呢 咁點解唔按照我想要嘅方式去生活呢 所以我決定好 當時我無頭髮又瘦骨嶙峋 我戴我最好嘅耳環，著我最鍾意嘅裙 開始返去讀書 我扮我係屬於嗰度嘅 然後就開始啦 我唔知點形容有幾困難 有啲日子我甚至覺得 無辦法繼續支撐落去 我感覺我喺度做啲對未來無意義嘅事 每一日，我都會問自己 你仲享受呢啲嗎？ 呢啲仲係你想做嘅事情嗎？ 每一日我嘅答案都係，係嘅 有時候係一個有條件嘅肯定 但佢仍然係一個肯定 然後我嘅身體舒服咗少少 然後我覺得 或者我都唔一定唔可以畢業 然後，我收到更差嘅消息 我嘅 TP53 或簡稱 P53 基因發生咗突變 呢個基因係一種守護基因嘅…… 一種突變 P53 負責監督我們基因嘅修復 基因突變意味著錯誤已經唔可以被修正 因此正常嘅細胞變成 癌細胞嘅可能性會高好多 得知呢件事情嘅時候好突然 我嘅醫學常識帶畀我一種好差嘅感覺 細個嘅時候、喺我七歲嘅時候 患過一種癌︰橫紋肌肉瘤 喺我青少年時期又複發咗一次 呢啲都係喺 P53 被實驗室發現之前 跟住，我患咗年輕成年人嘅 乳腺癌同肺癌 得知基因突變呢件事之後 喺我可以預見嘅未來裡面 我睇唔到呢一切嘅盡頭 然後 我決定成為一個放射腫瘤學家 （笑聲） 我希望幾個月後當我從住院部實習結束 可以去一個新城市 開始我嘅第一份醫生同研究者嘅工作 因為毅力 因為大家對我嘅優待 因為治療 因為我嘅醫療團隊 我嘅家庭同我嘅教授 因為基因診斷畀我哋嘅知識 我需要繼續向前 即使喺 2020 年 仲係無奇蹟療法同醫學突破 而嗰次基因診斷報告嘅壞消息 意味著我要學識同不確定性共存 意味著了解你同你嘅病情 唔算最壞嘅事 學識同不確定性共存 意味著向著生活向前行 充滿美好但都充滿挑戰 亦都意味著你要認識到 癌症只不過係你故事裡嘅一個部分 或者唔係發生喺你身上最壞嘅事 假如係，都無乜大不了 你會承認你嘅命運，然後掌握佢 令佢成為你可以同人講嘅故事 除咗你無人可以規定你係成為一個乜嘢人 即使你手裡有學業延期書 都要按照自己嘅意願去用 我就快要完成我腫瘤科課業嘅時候 我腦一次又一次浮現咗以下場景： 有個病人有咗癌症 有好幾種選擇 所有嘅選擇都提供咗一種 治愈同生活質素之間嘅平衡 係減輕痛苦 同加劇痛苦之間嘅平衡 一個腫瘤學家列出咗啲選擇 但係，事情有時候會有改變 事情最終可能會變成 「你揀咗做一啲事， 或者你選擇乜都唔做， 我哋可能好積極噉醫好你嘅癌症， 或者我哋可以只係睇住癌症發展落去。」 而超過 99% 嘅病人會話 我會做所有嘢 當然啦 邊個唔想做所有嘢呢 但係所有嘢又係咩？ 係指坐喺自己屋企嘅窗口外面 一邊同家人團聚，一邊灑太陽？ 係指喺手腳仲未因為化療變僵硬之前 仲感受到自己手同腳？ 作為腫瘤學家 我哋所做嘅一切都係癌症治療 係電療、手術、化療同新療法 而對於我哋，最壞嘅事情可能會發生 我聽過唔止一位腫瘤學家講 最壞嘅事情可能係 患者嘅癌細胞擴散 或者係，五年之後 癌症會變嚴重，我必須做更多嘅化療 作為一個患者同一個腫瘤學家 我從來唔會去否定呢啲係傷心嘅打擊 但係咪最壞？ 控制癌症 應該一直係我們腦海最重要嘅嘢嗎？ 好多難以形容，難以理解嘅殘酷嘅事情 曾經發生喺我身上 因為我嘅癌症，我嘅基因突變 但依家，我認為我自己十分幸運 因為最壞嘅事情無發生 因為我已經面對到個衝擊同不確定性 而且將佢哋擺埋一邊 當我被確診為擴散性乳腺癌嘅時侯 我想尋求第二種意見而去咗波士頓 因為，我仲有咩可以失去？ 當我嘅醫生畀咗我非常好、非常安全 非常標準嘅建議嘅時候 我仲係不顧一切咁開始咗 我嘅醫學院生涯 即使我同時承受緊癌症治療嘅痛苦 我無選擇避開癌症患者 我成為咗一個放射性腫瘤醫生 我嘅工作需要我 同我好相似嘅癌症患者相處 每一日都要 與其想像有一日，我帶畀我伴侶嘅傷痛 因為我可能會死於癌症 我嫁咗畀一個很好嘅丈夫 最壞情況 永遠都係一系列嘅負面情緒 又或者咁講，空白鍵 係需要被生活填滿 所以我喺呢種超級不確定 學到最有用嘅係乜呢？ 呢個係威廉 佢係我認識嘅人裡面，最快樂嘅人 僅僅一年嘅時間內 佢令呢個世界變得更好 作為腫瘤學家，我哋同病人交流時 講到最壞嘅事都離唔開 佢哋可能癌症復發 或者可能癌症擴散 或者佢哋因為癌症而死 作為一個病人，我知道噉係最壞嘅結果 但我想改變我哋思考呢個問題嘅方式 我想轉變我哋同病人 講起呢件事時嘅方式 作為一名病人 最壞嘅事係癌症掠奪咗你嘅機會 去活出你自己 去做你嘅嘢 去愛你嘅人 癌症確實可以掠奪 至少暫時會 但為咗將生活嘅損失最小化 雖然咁樣好難，但我想講 腫瘤學家真正嘅工作 係將我哋手中有嘅資源同工具 用喺病人嘅生命裏邊 教佢哋點樣面對痛苦 對佢哋所承受嘅痛苦有同理心 但唔好畀恐懼奪去未來嘅人生旅程 我嘅一個導師成日話 同病人講醫治嗰部分係好簡單嘅 雖然年輕醫生唔係噉睇 但佢又講得幾啱 我哋喺醫院駐院嗰陣會有 好勁嘅學術指引帶著我哋 但更難嘅部分係點樣幫助病人 度過各種各樣嘅難關 包括佢哋嘅病痛 所以我發現回憶非常有趣 我嘅人生睇起嚟就好似一個好好嘅計劃 睇上去我將每一步都計劃得好好 呢啲可能就係癌症帶畀我生活好嘅嘢 第一步：申請醫學院 第二步：確診，治療癌症 第三步：擁有事業同一個家庭 但我仲想話畀你知 每一個階段都係信心嘅提升 就算就快俾不確定嘅事麻痺 就係呢種勇氣 我都努力將勇氣帶畀我每一個病人 我努力忽略癌症嘅技術性治療細節 仲有嗰啲基因突變 無視嗰啲預測可以帶畀我哋嘅後果 我嘗試去了解患者想要嘅 同需要嘅嘢 患者渴望嘅同擔心嘅事 仲有患者夢想追求嘅嘢 有咩令佢哋以前好開心 以及有乜可以支撐佢哋 捱過可怕嘅癌症治療 呢啲嘢都唔需要花太多時間 只需要花少少注意力同幾個安靜嘅片刻 同時都需要有意識嘅培養 而最重要嘅係醫生同病人嘅合作關係嚟 呢樣嘢最重要 因為最壞嘅事 係有腫瘤醫生做咗所有嘢去醫你嘅癌症 而你又乜都唔做去改善你嘅生活 多謝 （掌聲）

aparna_pallavi_what_foods_did_your_ancestors_love

舊年我住喺一個印度本地人屋企 有一個晏晝 佢哋嘅細仔食緊飯 一見到我，就將佢嘅咖喱收喺背後 說服咗佢好耐先佢畀我睇佢食緊咩 原來係蛾嘅幼蟲 一種馬迪亞當地人嘅傳統美食 我喊住話： 「我呀，你食緊呢啲嘢！ 希望你有剩返啲畀我食啦。」 然後我見到個男仔難以置信嘅眼神 「你…要食呢啲？」 我答：「我超鍾意食。」 我睇得出佢完全唔信我 一個城市嚟又受過教育嘅女人 點會同佢鍾意食同樣嘅嘢？ 後來，我同佢爸爸討論呢個話題 原來係一件極敏感嘅事嚟 佢講咗顃似嘅嘢： 「哦。得呢個仔鍾意食蛾嘅幼蟲， 我哋同佢講咪再食啦，唔好㗎 但你都見啦，佢唔聽我哋講 我哋冇食好耐啦。」 我問佢哋：「點解呀？ 係你哋嘅傳統食物嚟。 喺你哋嘅生活環境搵到 好有營養價值 而且—我保證—好好食 食佢有咩問題？」 然後佢爸爸冇出聲 我問佢： 「係咪有人同你講過你啲食物唔好 係退化嘅 冇文化嘅？」 他沉默咁點頭 呢次只係我同無數印度當地人做嘢時 見證到佢哋以食物為恥嘅其中一次 食你鍾意嘅食物 世世代代都一直食緊嘅食物 係低級嘅 甚至係低人一等嘅 而且呢種羞恥感唔單止係講 一啲冷門、嘔心嘅食物 可能係，例如昆蟲、老鼠 仲擴展到去正常食物： 白色蔬菜 菌類，花— 基本上就係所有野生 而唔係農民種植嘅食物 呢種以食物為恥嘅現象 喺印度當地普遍存在 任何因素都可能引起呢種羞恥感 指派上流社會嘅素食校長去一間學校 啲學生唔洗幾個星期， 就同父母講食蟹好核突呀 或者食肉會有罪惡感 政府提供鬆軟白飯嘅營養計劃 就令到宜家冇人想食紅米或者小米 一個非貿利組織嚟到呢個小鎮 為孕婦能提供理想嘅膳食搭配 就係咁 全部孕婦都好傷心 因為佢哋買唔起蘋果同法式薄餅 而大家似乎都唔記得咗 啲水果其實係森林地下就執到 醫療人員 傳教士 政府官員 或者係佢哋受過教育嘅子女 都係大大聲同啲本地人講 佢哋嘅食物唔夠好 唔夠文明 所以呢啲食物就一啲一啲咁 逐漸消失 我好奇你哋有冇認真諗過 你社交圈子嘅人有冇類似嘅經歷 如果當你同 90 歲嘅婆婆傾計 佢會唔會講起啲 你從未見過或聽過嘅食物 你有冇發現有幾多你哋食開嘅食物 已經再搵唔返啦 當地專家同我講 南非宜家嘅食物經濟鏈 完全依靠進口食物 栗米成為咗主食 然而本土嘅高粱，小米， 球莖同塊莖類食物都消失哂 當大家食緊薯仔、洋葱、 椰菜同紅蘿蔔嘅時候 野生豆類同蔬菜都一樣消失哂 喺我嘅國家 呢啲食物損失極為龐大 現代印度充住大米、小麥 同糖尿病 而且我哋完全唔記得一啲食物 例如各式各樣嘅塊莖類 樹液、魚、貝類 油籽、 蚌類、菌類、昆蟲 小型、未瀕危動物肉類 呢一切曾經都係唾手可得 到底宜家呢啲食物去哂邊？ 點解現代社會食物種類咁少？ 我哋可以講吓 複雜嘅政治經濟同生態原因 但我今日想講嘅係 呢種令人覺得羞恥嘅現象 因為羞恥先係 你碟上面食物消失嘅致命點 羞恥會做啲咩？ 羞恥令你感到渺小 失落 冇價值 次人一等 羞恥可以創造一種認知失調 可以歪曲食物故事 我可以舉個例子 你想唔想要一種 奇妙又多功能嘅主食 係喺你身邊隨處可見嘅？ 你只需要過去收集佢 風乾，收好 然後你就可以成年都擁有啦 可以用佢嚟做無數道你鍾意嘅菜式 印度就曾經有呢種食物叫做馬胡卡 就係呢種花 過去三年我一直搵緊呢種食物 係當地傳統同科學知識記載嘅 富有極高營養價值嘅食物 佢以前係當地人 一年嘅四至六個月嘅主食 佢好多方面 都似你哋嘅馬魯拉果（marula) 只係佢係花，而唔係水果 喺豐盛嘅森林入面 大家仍然可以收獲到成年嘅糧食 而且仲有淨可以拎去賣 我搵到 35 種唔同嘅馬胡卡菜式 宜家已經冇人會再煮 佢甚至唔再比人視為食物 而只係一種釀酒原料 只係屋企藏有呢種食物 就已經可以拉你 點解？ 因為羞恥 我問過所有印度當地人 點解冇人再吃馬胡卡 都係得到一模一樣嘅答案 「哦，以前係因為又窮又餓先食啫 宜家做乜要食？ 都有大米同小麥啦。」 與此同時 佢哋都話我知馬胡卡幾有營養價值 實會聽到老人家食馬胡卡嘅故事 「我哋婆婆有 10 個細路 佢以前做嘢好辛苦 但從未試過攰或者病。」 周圍都聽到呢兩個一樣嘅故事 點解？ 點解同一樣食物 喺差唔多同一句嘢到 同時畀人認為富有營養價值 又象征住貧窮？ 森林嘅食物都一樣 我聽過一個又一個 關於饑荒同挨餓令人心碎嘅故事 大家要靠食森林搵到嘅垃圾為生 因為冇嘢食 如果我再深究少少 原來唔係冇食物 而係冇好似米一樣咁體面嘅食物 我問佢哋 你哋點知道 呢啲所謂嘅垃圾係食得？ 邊個同你講呢啲咁苦嘅塊莖 放喺溪入面一晚就會變甜？ 或者點識拎蝸牛殼入面嘅肉？ 又點識設置陷阱捉老鼠？」 呢個時候佢哋就開始抓頭 然後就意識到係長輩教過佢哋 佢哋嘅祖先係食米之前 呢啲嘢食已經興盛咗幾個世紀 而佢哋仲健康過宜家呢個世代好多 呢啲就係食物嘅作用 呢啲就係羞恥嘅作用： 令食物同食物傳統 係大家嘅生活同記憶中消失 甚至佢哋都唔覺嘅情況下 咁我哋點逆轉呢種趨勢呢？ 點樣重拾返我哋 美麗又複雜嘅自然食物系統 呢啲食物係地球媽媽有愛咁 用佢自己嘅節奏咁賜予我哋 由我哋先祖媽媽用喜悅準備嘅 再由我哋先祖爸爸滿懷感激咁食 又健康、土生土長、自然、 多樣、好味、 唔需要耕種 唔會破壞我哋生態系統 唔需要任何代價嘅食物 我哋都需要呢啲食物 我諗唔洗講你哋都知點解 我唔需要同你哋講健康危機、 氣候變化、水源危機、 土壤退化、 農業系統崩潰、 所有呢啲危機 但對我嚟講同樣咁重要嘅原因 係我身同感受嘅原因 因為食物代表好多嘢 食物係營養、舒適感 創造力、凝聚力、 愉悅、安全、身份 仲有更多更多 咁我哋點同食物連繫 定義咗我哋嘅生命好多面 定義咗我哋點同身體連繫 因為我哋身體終究都係由食物組成 定義咗我哋存在嘅基本連繫感知 今日係我哋最需要呢啲食物嘅時候 先可以定義到我哋人類 喺大自然結構中嘅位置 咁我哋需要咁重新定義咩？ 對我嚟講，唯一嘅真正答案係愛 因為只有愛可以對抗羞恥 咁點樣帶到更多嘅愛 去我哋同食物嘅連繫呢？ 對我嚟講，愛，好大程度上 就係甘願去放慢 用時間去感受、 感應、傾聽、發問 可以係傾聽我哋嘅身體 飲食習慣、信仰、嗜好之下 我哋嘅身體需要啲咩？ 愛可以用時間嚟研究呢啲信仰 佢哋嚟自邊到？ 可以追溯到我哋童年 細個嘅時候鍾意食咩 又咩唔同咗 可以用個靜謐嘅夜晚同長輩傾偈 聽吓佢哋對食物嘅回憶 或者幫佢哋手煮啲佢哋鍾意食嘅嘢 然後一齊食 愛可以係銘記 人性係豐富嘅 而食物選擇係多樣嘅 愛可以係向人展示出尊重同好奇 而唔係譴責 當見到人享受緊一種好陌生嘅食物 愛可以係用時間嚟發問、 發掘更多資訊 主動去連繫 愛甚至可以靜靜咁喺弗因博斯散步 睇吓有冇特定嘅一種植物同你講嘢 會㗎 佢哋成日都同我講嘢 最重要係 愛係相信呢啲小小嘅探索腳步 都有可能帶領到我哋搵到更大 有時仲有係好令人驚喜嘅答案 有個當地賣藥嘅女人同我講過 愛就係以地球媽媽最愛之子嘅身份 喺佢身上行走 並且堅信佢重視真誠之心 知道佢會點樣指導我哋嘅每一步 我希望今日有啟發到各位 開始重新同你哋祖先嘅食物連繫 多謝你哋傾聽 （掌聲）

elizabeth_cox_what_is_a_coronavirus

將近十年嚟，科學家一直喺中國 最高嘅山同最偏僻嘅山窿 尋找著一種致命嘅新型病毒 佢哋最終喺雲南洞穴嘅蝙蝠身上搵到 呢種未知嘅病毒係一種冠狀病毒 佢引發咗 2003 年 嚴重急性呼吸綜合征 即係沙士 冠狀病毒係一類 由細小蛋白刺突包裹嘅病毒 佢睇起身好似一個皇冠 用拉丁語講就係 corona 已知嘅冠狀病毒有幾百種 其中有七種會感染人類、令人病 譬如話，沙士冠狀病毒會引發沙士 中東呼吸綜合症冠狀病毒 會引發中東呼吸綜合症 新冠病毒就會引發新冠肺炎 喺七種人類冠狀病毒之中 四種會引致感冒 鼻、喉嚨會受到輕度而高傳染性嘅感染 兩種會感染肺部 並引發更嚴重嘅疾病 而第七種，即新冠病毒 有頭六種嘅特徵 佢好容易傳播 嚴重影響肺部功能 一個病毒感染者一旦咳嗽 含有病毒嘅飛沫就開始散播 當飛沫入咗鼻或者嘴 病毒就傳染畀另一個人 當好多人都喺同一個密閉空間嗰時 冠狀病毒就係傳播得最犀利 而天氣寒冷，令冠狀病毒 脆弱嘅外殼免於脫水 令佢哋喺宿主之間生存得更耐 陽光中嘅紫外線 或者可以破壞脆弱嘅外殼 雖然季節變化對已知病毒嘅影響大 但由於冇人對呢種新病毒有免疫 所以佢唔需要理想條件 就可以感染好多潛在宿主 喺人體之中，蛋白刺突嵌入 宿主細胞，並同佢結合 因此，病毒可以綁架 成個宿主細胞機制 要挾宿主細胞複製病毒嘅基因 冠狀病毒將佢哋嘅基因儲存喺 RNA 所有病毒都可以分為 RNA 病毒 或者 DNA 病毒 RNA 病毒一般都比較細 攜帶較少嘅基因 即佢哋可以感染好多宿主 仲可以喺宿主體內快速複製 一般嚟講，RNA 病毒 都係冇校對機制嘅 而 DNA 病毒就有 所以當一個 RNA 病毒複製緊 基因變異就更頻繁噉發生 呢啲變異好多都係冇用 甚至係有害 但有啲變異可以令病毒 更加適應到某啲環境 譬如係一種新嘅宿主物種 當一種病毒從動物傳播到人類身上 流行病就會發生啦 引發伊波拉、寨卡、沙士 同埋新冠肺炎嘅 RNA 病毒都係噉 噉進入人體之後，病毒依然會變異 雖然唔會通常演變到成為一種新嘅病毒 但都做到啲基因變異出嚟 冠狀病毒同大部分 RNA 病毒 有幾個關鍵嘅區別 佢哋比較大隻 即係有最多基因 噉就更易令有害變異發生 為咗降低呢種風險 冠狀病毒有一種獨特嘅特點 佢含有一種酵素，專門 負責檢查、糾正複製錯誤 咁就令到冠狀病毒更加穩定 令到佢比其他 RNA 病毒變異得更慢 雖然聽起嚟好恐怖 但係講到要瓦解冠狀病毒 變異得慢係好事嚟 因為當我哋感染病菌之後 我哋嘅免疫系統可以識別病菌 而當我哋再次感染病菌時 就可以更快消滅病菌 噉佢哋就唔會再搞到我哋病 但係病毒變異可以令我哋嘅免疫系統 冇咁容易識別到病毒 噉擊退病毒就會難啲 而病毒變異會令抗病毒藥物 同疫苗，變得冇咁有效 因為藥物同疫苗 係專門針對某種病毒嘅 噉就係點解我哋每年 都要重新打一次流感疫苗 因為流感病毒變異得好快 新嘅病毒不斷出現 冠狀病毒較慢嘅變異速率 意味著我哋嘅免疫系統 同埋藥物、疫苗 喺感染之後嘅一段長時間 都仲可以識別到呢啲病毒 噉就可以更好咁保障我哋 目前，我哋依然都未知我哋嘅身體 可以對唔同嘅冠狀病毒免疫幾耐 面對任何冠狀病毒，永遠都 唔會有一種肯定嘅療法或疫苗 雖然科學家開始研發 針對 SARS 同 MERS 嘅治療 但我哋都仲未重點研究感冒治療 喺療法嘅臨床實驗完成之前 疫情就已經結束啦 有科學家話，鑒於我哋一直喺度 入侵其他動物嘅棲息地 新嘅冠狀病毒 係無可避免會傳播到人身上 但如果我哋要探索未知 都唔一定次次要咁大劑嘅

alex_rosenthal_the_gauntlet_think_like_a_coder_ep_8

［TED-Ed 原創系列］ 《像程式員思考噉》 ［上回地點：198 樹林］ ［今回地點：Huxenborg］ ［第八集：挑戰］ Ethic、Hedge 從高塔墮下 陷入咗湍急嘅純能量河流 呢股洪流從 Bradbarrier 一路流向 Huxenborg 呢度整個城市嘅工廠 制造機械人 同時存放咗「記憶節點」： 係 Ethic 要收集 三大神器最後一件 佢哋渡過咗漫長嘅日 同夜 然後發現置身喺磚塊同鋼鐵嘅峽谷度 正喺急流盡頭 快要滑落峽谷 一根從天而降嘅繩 抓住咗佢哋 Lemma 呢個救星 一直等緊佢哋 當 Ethic 從森林嘅塔度 奪取咗「創造節點」 通訊電波喺所有地方都恢復咗 反抗組織領袖 Adila 立即聯絡佢嘅盟友 至醒天才 Lemma ： 喺 Huxenborg 內部 做摧毀機械人嘅科學家 好不幸，無線電同樣驚動咗機械人 所以機械人已採取咗防禦措施 保護喺城市中心基地 僅存嘅最後神器 其實只有一個方法嚟到呢度 係挑戰分叉路 喺 Luxembourg 下底 有一系列致命發光傳送帶 從而家呢個位置開始 每段路前進一段距離 會分叉成兩條路 每條分叉路，都不斷重覆之前嘅情況 分叉口會有成幾千個 只係進入咗正確嘅路徑 先搵到神器，否則都會被消滅 好彩「創造節點」 畀咗 Hedge 一種神奇力量： 佢可以自我複製，不過細少少 複製品只可做兩件事： 將無線電信號傳回父級複製品 同時複製較少嘅自己…… 全部複製品都可以做呢兩件事 按佢哋嘅需要製造複製品 一支巡邏隊正行近 Ethic 嘅時間有限 佢應該畀啲乜嘢嘅指示 Hedge 嚟搵到條安全嘅路徑呢？ 按停 video 等自己搞清楚 [ 答案揭曉：3 ] [ 答案揭曉：2 ] [ 答案揭曉：1 ] 喺程式員武器庫度 有個優雅嘅工具叫做遞歸 遞歸係一組會自我呼叫嘅程式 呢嗰就似係自己定義一個詞 除非遞歸遇到設定嘅離開條件 其實係勁有效率嘅 遞歸涉及重複，但同迴圈唔同 迴圈係就住一個動作，重複又重複 遞歸將開始一個動作 直至完成前 一再使用佢 佢一直噉做，直到遇見最後狀況 之後就一層層噉將資訊回報返父級 直到佢達到頂層同結束循環為止 遞歸係理想嘅 處理涉及相似性循環嘅問題 每部分都與更大整體邏輯相似 例如一個防禦系統嘅目的 係消滅任何膽敢闖進去嘅人 按停 video 搞清楚 [ 答案揭曉：3 ] [ 答案揭曉：2 ] [ 答案揭曉：1 ] Ethic 似乎撞到個辣手問題 但係使用遞歸係勁簡單嘅解決方法 為咗搵到神器 先睇下最簡單謎題嘅版本： 整個迷宮如果只係有兩條路？ 如果 Hedge 嘅複製品走錯路 將會被消滅 而另一個就會搵到神器 而且仲傳回佢行嘅正確路徑 Hedge 會得到呢個答案 呢種稱為遞歸嘅「基本情況」 依家，假設迷宮從起點分叉兩次 Hedge 嘅複製品喺每個路口 姑且叫做 1 號、2 號—— 製作更多複製品—— 佢哋為葉子 1 到 4 三個葉子會被消滅咗 當一個搵到神器 會傳回正確嘅答案 但僅限對上嘅一層 若果 1 同 2 號分枝喺分叉路口等候 其中一個收到回音 係從佢嘅位置 到搵到神器嘅正確方向 傳回畀 Hedge 嘅正確答案 分枝會報告佢先前嘅路徑 然後係佢啱啱通過無線電接收嘅路線 無論迷宮分支多少次 方法仍然有效 Hedge 會收到複製品嘅回音 必須係從佢嘅位置到控制室嘅路徑 再添加佢所採用嘅分支路徑 佢告訴上一層點樣到達嗰度 我哋喺名為 Pathfinder 度總結指令 Hedge 嘅每個複製品都將依照： 1. 如果搵到神器嘅話 無論你係向左定向右 都可以通過無線電告訴上一層 2. 當佢到達十字路口時 要離開傳送帶 並沿左右路徑發送新副本 等佢哋各自運行 Pathfinder 呢個就係遞歸嘅用處 喺觸發最後指令之前會發生好多次 3. 當複製品收到傳回嘅無線電 就會報告上一層 無論你係向左定向右走 嚟到你現時位置 仲複述你啱啱聽到嘅一切 Pathfinder 係程式員 呼叫函數、子程序 或者過程嘅一個例子 唔理用乜嘢術語 諗法都係一樣—— 佢係一組帶有說明嘅標籤 方便輕鬆噉重複使用—— 甚至可能係佢自己噉簡單 喺我哋嘅例子度完美噉工作—— 僅係使用三個指令 就能夠探測到整個路徑嘅網絡 呢個就係會發生嘅嘢 當巡邏隊拐到拐角處時 Ethic 和 Lemma 已經即興偽裝 試圖蒙騙機械人 等 Hedge 有足夠時間 最後，Hedge 收到無線電 一系列嘅指示 三人跳上傳送帶逃命 一群執法嘅機器人跟得好貼

judy_grisel_how_does_alcohol_make_you_drunk

乙醇：分子係由幾個以上嘅碳原子組成 係造成醉酒嘅原因 簡單嚟講就係酒精 乙醇係酒精飲品中活性嘅成分 佢輕巧嘅分子偷偷穿過細胞薄膜 並停留喺好多唔同角落 同其他笨重嘅分子相比 佢能夠產生更廣泛嘅影響 到底酒精係點樣導致醉酒 為乜嘢佢對唔同人有非一樣嘅影響呢？ 要解開呢個啞謎 我哋需要跟酒精喺身體走一轉 酒精通過消化系統，落到胃 尤其係小腸使到血液吸收 食物喺胃度影響酒精進入血液 因為進食後幽門括約肌關閉 將胃同小腸分隔 所以飲同樣嘅酒，血液嘅酒精水平 喺食飽後只有空肚嘅四分一 酒精靠血液流動進入器官 尤其係要最多血液嘅器官： 肝臟同大腦 佢首先侵襲肝臟 肝度啲酶，分兩個步驟分解酒精分子 首先係種叫做乙醇脱氫酶（ADH） 將酒精轉化為有毒嘅乙醛 然後一種叫乙醇脱氫酶（ALDH） 將有毒嘅乙醛轉化為無毒嘅醋酸鹽 隨著血液循環，肝臟不斷排除酒精—— 但喺第一次排除，就決定咗有幾多酒精 去到大腦同其他器官 酒精影響大腦對情緒、認知 行為嘅敏感性——亦叫做醉酒 酒精打開咗神經遞質 γ-氨基丁酸 大腦嘅主要煞掣 並拒絕佢嘅主要氣體 即神經遞質谷氨酸 大大降低咗神經元嘅溝通能力 而人飲適量嘅酒，會感到放鬆 但較多嘅酒就會入睡 同時防礙咗大腦作為生存 要應對毒素劑量嘅活動 酒精也會刺激小部分神經元 從中腦延伸到伏隔核—— 係個對意志好重要嘅區域 跟所有成癮嘅毒品噉 佢會促使伏隔核噴出多巴胺 畀飲家帶來咗一股愉快嘅感覺 酒精仲會導致有啲神經元 合成同釋放內啡肽 內啡肽使我哋冷靜落嚟 應對壓力或者危險 飲酒會提升內啡肽水平 幫助放鬆自己得到欣快感 最後 由於肝臟分解酒精超過咗大腦吸收速度 醉意慢慢消失 人飲酒後嘅情況會因人而異 會有不同程度嘅醉酒 比如，一男一女 體重、飲酒量相同 進餐份量一樣 仍然喺血液度 會有唔同嘅酒精濃度（BACs） 女性因為往往有較少嘅血液—— 而身體脂肪通常比例較高 脂肪比肌肉需要少啲血液 若較小血量，負載相等嘅酒精 意味著女性血液度酒精濃度較高 有基因差異嘅肝臟酒精加工酶 也會影響酒精濃度 經常飲酒會增加呢啲加工酶 提升身體對酒精嘅承受能力 另一方面，長期飲過量酒嘅人 可能會損害個肝 因而產生相反嘅效果 由於遺傳嘅差異，可能增加多巴胺 γ-氨基丁酸同內啡肽嘅傳送 導致酗酒嘅風險 天生安多酚或多巴胺水平低嘅人通過飲酒 可作自我治療 有啲人好易飲過龍 由於內啡肽敏感嘅反應 增加咗酒精帶來愉快嘅感覺 有啲人 γ-氨基丁酸嘅傳輸有差異 使佢哋對酒精嘅鎮靜作用特別敏感 降低咗佢哋發展成酗酒嘅風險 大腦適應長期飲酒嘅做法 係透過減少傳送 γ-氨基丁酸 多巴胺同內啡肽 並增強谷氨酸嘅活性 意味著經常飲酒嘅人 往往會焦慮同瞓唔著 同時體驗到更少快樂 呢啲結構同功能變化 會導致冇節制噉飲酒 當人飲酒就感覺到正常 唔飲就唔舒服嗰時 會形成惡性循環 就住遺傳同過往嘅經歷 都會影響人點樣體驗酒精—— 呢個意味著有啲人更容易 比其他人鍾意某啲飲酒方式 同時消費歷史會導致神經同行為變化

anees_bahji_what_is_schizophrenia

思覺失調呢個病 發現咗超過一個世紀 我哋到而家都未知道 呢個病嘅成因 佢亦都係當今最被誤解 同污名化嘅疾病之一 咁我哋嚟講解吓已知嘅⋯⋯ 症狀、病因同治療 思覺失調被認為係一種症候群 亦即係佢包含類近嘅失常症狀 睇落去相似 但係成因各有不同 每個有思覺失調嘅人 都有唔同嘅症狀 而最初的病徵好難察覺到⋯⋯ 輕微人格轉變、易怒 或者慢慢畀唔尋常嘅想法侵占 病人通常喺精神錯亂 開始發作時候確診 男性通常喺青少年到二十零歲確診 而女性就通常喺二十尾三十頭確診 第一次精神錯亂發作嘅時候 病人可能會有妄想同幻覺 同錯亂嘅言行舉止 呢啲叫正性症狀 即係思覺失調症患者先會有 普通人就唔會 坊間常見嘅錯誤觀念 就係有思覺失調嘅人 有多重人格 但實際上呢啲症狀係 思維被打斷嘅表現 而唔係另一個人格出現咗 思覺失調亦都有負性症狀 呢類思覺失調患者 會缺失或降低原有能力 例如幹勁、情緒表達，語言能力 患者都可能有認知障礙， 例如集中唔到注意力 記性差、選擇困難 咁，係咩嘢導致思覺失調呢？ 成因好大機會唔只一個 而係包含基因同環境因素等 導致呢個病嘅產生 喺所有精神疾病中 思覺失調同基因嘅關係最大 雖然得一成嘅人患上思覺失調 但係思覺失調患者嘅 細路同兄弟姊妹 發病率比其他人高十倍 如果同卵雙生嘅雙胞胎 其中一個有思覺失調 另外一個就有四成嘅機會患病 通常思覺失調患者嘅直系親人 都會有輕微嘅相關病徵 但係未嚴重到需要治療 而家幾乎可以肯定 多基因同呢個病息息相關 但我哋仲未知道 係邊種同幾多基因 環境因素 例如嬰兒時期接觸到某啲病毒 可能會增加大咗 患思覺失調嘅機會 而服用某啲藥物 包括大麻 都有機會導致高風險人士發病 每個人對呢啲因素 嘅反應都唔同 對低基因風險嘅人嚟講 無論佢哋接觸幾多 環境風險因素 都唔會患上思覺失調 而高風險人士 些微嘅環境轉變 都可能會令到佢哋發病 研究人員透過用嚟 治療思覺失調嘅抗精神病藥物 反追蹤呢個病 影響腦裡面邊個部位 傳統嘅抗精神病藥物 可以阻隔多巴胺受體 對於有正性症狀嘅病人好有效 因為正性症狀通常都係 腦裡面某啲通道分泌太多多巴胺 但係呢類藥物就有可能 令負性症狀更嚴重 研究發現 思覺失調嘅負性症狀 可能同大腦某啲區域嘅 多巴胺含量太低有關 有啲思覺失調症患者會出現 神經組織流失嘅情況 我哋仲未清楚呢種神經萎縮 係呢個病而產生嘅後果 定係因為藥物壓制咗神經訊號傳遞 好彩嘅係 近幾代嘅抗精神病藥物 可以針對多種神經傳遞素 嚟解決呢啲問題 例如血清素加埋多巴胺 可以確定嘅係呢啲症狀 唔係由一個神經傳遞素引起 而且呢啲藥物會影響 大腦同身體嘅訊號傳遞， 藥物可能會引起其他副作用 例如體重增加 雖然有副作用 抗精神病藥物仍然十分有效 尤其係加埋其他介入治療 例如認知行為治療 雖然電療法只能夠 提供病人短暫嘅舒緩 但都開始被採用為有效療法 尤其係當其他療法對病人 都無效嘅時候 早期介入治療都非常重要 如果患上思覺失調而唔去求醫 過左一段時間之後 某啲精神錯亂可能就會 變咗病人人格嘅一部分 但因為思覺失調一路 被社會不解同標籤化 病人驚俾人歧視 而選擇唔去求醫 坊間誤以為思覺失調患者好危險 但實際上佢哋更有可能 係暴力嘅受害者 而唔係施害者 適當嘅治療可以幫助降低 因為思覺失調而產生嘅暴力傾向 所以教育大眾對病人 病人家屬同埋社區 可以幫助消除呢種恐懼 令病人能夠及早得到治療

soraya_field_fiorio_who_was_the_world_s_first_author

4,300 年前，喺古代蘇美爾 烏爾城中權力最大嘅人 被放逐到茫茫嘅荒漠中 佢係月神嘅大祭司 Enheduanna 歷史上已知嘅第一位作家 喺流放嗰陣，佢已經寫咗 42 首讚美詩同 3 首史詩—— 但蘇美爾人對佢嘅作品也無從知道 佢比 Sappho 早咗 1,700 年 比 Homer 早 1,500 年 大約比聖經嘅祖父 Abraham 早咗 500 年 佢出生喺美索不達米亞 喺底格里斯河同幼發拉底河之間 亦都係第一批高度文明城市嘅發源地 Sargon 大帝係佢嘅父親 歷史上第一個建立帝國嘅人 統一咗美索不達米亞眾多嘅獨立城邦 Sargon 係北方閃米特人 講阿卡德語 南部較古老嘅蘇美爾城市 認為佢係異族嘅侵略者 經常策動恢復獨立嘅起義 試圖分裂新王朝 為咗連結兩種文明 佢任命咗唯一嘅女兒 Enheduanna 為大祭司 執掌帝國嘅最重要神殿 喺皇室傳統上女性係擔任神職人員 Enheduanna 學識閱讀同書寫 蘇美爾語同阿卡德語 亦都可以進行數學計算 蘇美爾嘅會計系統 係世界上第一個文字記錄 先允許本地同國外嘅商人進行遠距離溝通 佢哋有系統噉保存咗 記錄象形圖像嘅文字 大約喺 Enheduanna 出生前 300 年 呢種早期書寫風格 叫做楔形文字 係用蘆葦筆寫喺軟粘土上 形成楔形標記 但 Enheduanna 以前 呢種寫作大多采取保存記錄同轉錄嘅形式 而唔係屬於個別作家嘅原創作品 烏爾係一座擁有 34,000 人嘅城市 嗰度街道好狹窄 有多層磚房、糧倉同灌溉設施 Enheduanna 係高級女祭司 管理城市嘅儲存糧食 監督數百名神廟人員 同解釋神聖嘅夢境 同時主持每月嘅新月節 同慶祝春分同秋分嘅習俗儀式 Enheduanna 著手融合 古老嘅蘇美爾文化 同新興嘅阿卡達文明 為此，佢糅合兩邊嘅神話 寫咗 42 首宗教讚美詩 俾每位美索不達米亞城 不同嘅守護神 所以佢嘅讚美詩 係獻俾各大城市嘅主神 佢讚美城市嘅神廟， 讚揚神嘅美德 解釋喺諸神之中神與神之間嘅關係 喺佢嘅筆下人性化咗 以往超然嘅眾神—— 依家佢哋受苦，戰鬥同愛 並回應人類嘅懇求 Enheduanna 喺文學嘅最大貢獻 就係寫給戰爭同慾望女神 Inanna 嘅詩 激發宇宙神聖而混沌嘅能量 Inanna 悅納各種形式嘅性表達 同時強大到可以跨越性別嘅界限 Inanna 地上嘅跟隨者 可能係妓女、太監或者變裝者 Enheduanna 將 Inanna 視為眾神之首 為最強大嘅守護神 佢對 Inanna 嘅頌歌 標誌著第一次使用代詞「我」做寫作 探索深刻嘅私人感情 佢嘅父親 Sargon 國王死後 一個將軍利用權力真空期發動政變 Enheduanna 係統治家族重要成員 係要除去嘅目標 佢被驅逐出烏爾城 佢個侄仔，係傳奇嘅蘇美爾王 Naram-Sin 最終鎮壓咗起義 並恢復佢高級女祭司嘅身份 Enheduanna 共做咗 40 年嘅高級女祭司 死後變成咗一個小守護神 佢嘅詩歌超過五百年 喺整個帝國範圍內 一直被抄寫 學習同朗誦 影響咗希伯來舊約聖經 Homer 史詩同基督教嘅讚美詩 宜家，Enheduanna 嘅文化遺產 仍然存在喺抵受住時間考驗嘅泥板上

jim_hudspeth_the_beautiful_mysterious_science_of_how_you_hear

你哋聽到嘛？ 觀眾：聽到 講者：聽到已係唔簡單 因為我嘅聲音正喺到改變緊 你哋周圍嘅空氣壓力 但只係大氣壓力十億分之幾 咁就係理所當然 耳仔會接收到呢啲微弱嘅聲音訊號 仲將呢啲聽覺嘅體驗，傳畀大腦 而裡邊夾雜咗人聲 音樂同大自然嘅聲音 耳仔究竟係點樣聽到嘢？ 答案就係： 透過某啲細胞 亦即係呢次演講嘅英雄—— 佢哋係喺耳仔裡嘅聽覺接收器 稱為「毛細胞」 睇嚟佢呢個名無啦啦咁改咗 但係同我啲頭髮越來越少 係完全無關係 呢個名係由早期顯微鏡學家改嘅 佢哋發現咗啲細胞嘅一邊 有執小鬣毛 如果我哋用而家嘅電子顯微鏡 仲會睇得更清楚 睇到符合「毛細胞」呢個名嘅特徵 就係呢執毛 佢哋係由二十、到多達數百條 纖細嘅圓柱條所組成 直立喺細胞嘅頂頭 你哋家陣可以聽到我嘅聲音 就係拜呢啲毛細胞所賜 我一定要講我已愛上咗毛細胞喇﹗ 我同佢哋，已經相處咗四十五年—— （笑聲） 部分原因、因為佢哋真係好鬼靚 有種美感 譬如話 喺雞用嚟聽嘢嘅細胞 喺蝙蝠聲納裝置所用到嘅細胞 我哋喺好多實驗度 都用到嘅青蛙大型毛細胞 甚至乎最簡單嘅魚類身上 都搵到呢啲毛細胞 而嗰啲爬蟲類嘅毛細胞 通常都有呢種好靚 近乎結晶嘅排列 除咗靚之外 毛束都係一種天線 佢都係一種機械，將聲音振動 轉變成大腦能夠解讀嘅電流反應 由呢張相，睇到毛束嘅頂頭 有一條細絲將所有嘅細毛連結起嚟 呢條叫靜纖毛 就係圖上用紅色三角形指住嗰部分 靜纖毛嘅底部，有啲離子嘅通道 係由橫跨細胞膜嘅蛋白質所組成 佢嘅運作係咁 呢個捕鼠器代表一條離子通道 佢有個小毛孔 能夠俾啲鉀離子同鈣離子通過 又有個小型嘅分子閘門 可以打開，也可以關閉 閘門狀態係由蛋白質彈性帶所帶動 想像呢隻手臂係代表一條立體纖毛 呢隻手臂代表另一條 鄰近比較短嘅立體纖毛 兩條纖毛中間、又有彈力帶連結 喺聲音能量撞擊到毛束時 聲音嘅能量會推向比較高那邊 立體纖毛嘅滑動 會使連接處產生張力 直至通道打開，離子湧入細胞度 喺毛束被推向反方向時 通道就關閉 最重要嘅係 喺有聲波嗰時 毛束會產生來來回回嘅運動 構成通道嘅開開合合 每次開啟就會俾 數百萬嘅離子進入細胞 嗰啲離子就會構成電流 刺激啲細胞 刺激訊號會被傳送到神經纖維 然後大腦 要注意嘅係，聲音嘅強度 會造成唔同程度嘅反應 較大嘅聲音會將毛束推得更遠 令通道打開較長時間 等更多離子進入通道 造成更大嘅反應 呢種模式嘅優勢，就係運作速度好快 我哋嗰啲感官，例如視覺咁 要靠化學反應，係需要時間 造成嘅結果就係 如果我給大家看一連串嘅圖片 每一秒鐘播放二十或三十張 各位就會覺得影像係連續嘅 因為毛細胞無使用化學反應 佢會比其他感官，快足足一千倍 我哋可以聽到每秒鐘 高達兩萬次嘅聲音頻率 有啲動物嘅耳仔更加靈敏 譬如，蝙蝠同鯨魚嘅耳仔 可以接收每秒鐘十五萬次 聲納脈衝嘅振動同時作出反應 但呢種速度都無辦法解釋 點解耳仔嘅性能會咁好 研究結果顯示我哋嘅聽覺 仲受惠於一種放大效果 叫做「主動接收過程」 主動接收過程會加強我哋嘅聽覺 造成我剛才提到，非同凡響嘅效能 究竟佢係點樣運作嘅？ 首先，聲音會被放大 當聲音達到臨界點嘅時候 你可以聽到 連微小到只將毛束移動 十分之三奈米嘅聲音 嗰個長度等如一個水分子嘅直徑 咁你話係唔係好驚人呢﹗ 呢個系統能夠運作喺 好寛闊嘅動態範圍 我哋點解需要咁樣嘅放大效果？ 古時，呢種放大嘅功能好有用 能夠喺老虎聽到我哋之前 我哋就先聽到老虎嘅聲音 家陣佢嘅重要，係喺警覺性 能夠聽到遠程嘅預警系統 包括聽到火警鐘喇 或者係現代嘅危險，譬如 超速行駛嘅消防車、或者警車之類 喺呢啲聲音嘅放大效果失靈嗰陣 我哋聽覺嘅敏感度會直線下降 嗰時，我哋就需要一個電子助聽器 替代受損咗嘅生理聽覺 助聽器嘅主動接收過程 亦會加強我哋嘅頻率辨識度 既使我哋沒有受過訓練都能夠分辨 兩個頻率差別只有 0.2% 嘅音調 呢個差別等同鋼琴上 兩個音符差距嘅三十分之一 受過訓練嘅音樂家 能分辨更微細嘅變化 呢種細緻嘅分辨能力 等我哋可以區別出唔同嘅聲音 同感受到說話中微細嘅差別 同樣咁，如果主動接收過程變差 亦會增加語言溝通嘅難度 嚟到最後，主動接收過程 仲有一個價值 就係能夠設定我哋嘅耳仔 忍受廣濶嘅聲音範圍 從你可以聽到最微弱 譬如一枝筆跌落地上嘅聲音開始 到可以忍受最強大嘅—— 譬如電鑽或者噴射機發出嘅聲音 聲音振幅跨越咗一百萬倍嘅範圍 其他感官都比唔上 就我所知嘅任何人造裝置一樣比唔上 同樣咁，如果呢個系統變差咗嘅人 可能會好難聽見最微小嘅聲音 或者無辦法忍受到最強大嘅聲音 而家為咗了解毛細胞點樣運作 我哋就必須了解 喺耳仔入面係乜嘢嘅環境 喺學校，我哋學到聽覺嘅器官 係盤繞蝸牛形嘅耳蝸 得鷹嘴豆咁大 喺頭骨兩側嘅骨頭中間位置 我哋有學過光學棱鏡 將白光拆開成不同組成嘅頻率 就係我哋所見到嘅唔同顏色 同樣咁 耳蝸嘅功能就類似聲學棱鏡 將複雜嘅聲音拆開做組成嘅不同頻率 所以，彈鋼琴嗰時 唔同嘅音符會混合成一個和音 耳蝸會逆轉呢個過程 將每個音符分開 用唔同嘅位置來代表佢哋 喺圖上大家睇到三個音符—— 中央 C 音同鋼琴兩個極端嘅音符—— 喺耳蝸靜止時對應音域嘅位置 最低嘅頻率會直達耳蝸嘅頂頭 最高嘅頻率，二萬赫以上 會直達耳蝸嘅底部 其他頻率則落喺兩者之間嘅某處地方 喺圖中見到 相鄰嘅音調喺耳蝸表面上 距離會係幾十個毛細胞 呢種頻率嘅距離 就係我哋能辨別唔同聲音嘅關鍵 因為每一種樂器 每一個聲音 都會發出獨一無二嘅音調組合 耳蝸能將呢啲頻率分辨出來 然後，一萬六千個毛細胞 會向大腦報告 每個頻率應該有多少 接著，大腦比較所有嘅神經訊號 然後判定聽到嘅係邊一種特定嘅音調 但仲係無講清楚我想解釋嘅一切 魔法喺邊度？ 我已經講過給大家聽 毛細胞能夠做到了不起嘅嘢 咁佢要如何執行主動嘅接收過程 才能做到我一開始提到 所有特出嘅功能？ 答案係：變化無常 我哋之前認為毛束係被動嘅 無受到刺激嘅時候，佢就係喺處等 事實上，毛細胞係主動嘅機器 佢一直使用內部嘅能量 嚟做機械嘅工作 加強我哋嘅聽覺 所以，即使係休息緊 無任何聲音進入 活躍嘅毛束經常響處震動 不斷咁來回抽動 但當佢接收到一個弱小嘅聲音， 就會開始配合嗰個聲音， 以一對一嘅方式，一齊移動 咁樣做，會將訊號放大一千倍 呢個不穩定嘅變化 同時增強咗我哋嘅頻率辨識度 因為每個毛細胞嘅振盪 都傾向喺未受刺激嗰時嘅震動頻率 所以，呢個器官不僅造成 我哋擁有無比嘅敏銳聽覺 仲可以準確咁辨別音調 我想做個有關嘅簡短示範給大家睇 我會請控制音響嘅人 調高一個特定頻率嘅敏感度 就好似毛細胞咁 被調教到一個頻率一樣 家陣放大器會加強 聲音中嘅一個特定頻率 請你哋留心聽呢個特定嘅音調 點樣喺背景度突顯出嚟 呢個就係毛細胞嘅功能 每一個毛細胞會針對 一個特定嘅頻率做放大同回報 但係忽略其他頻率 將所有毛細胞嘅接收集合起嚟 就可以向大腦報告 聽到邊啲聲音頻率 接著大腦會判別 聽見係乜嘢嘅旋律 或者講緊啲係乜嘢 譬如公共廣播系統嘅放大器 都可能會造成問題 如果聲音放大過頭 就會變得唔穩定，開始出現爆音 你可能會問點解 毛細胞嘅接收過程唔會變成咁？ 點解我哋嘅耳仔唔會發出聲音？ 答案係，其實佢地會 喺適當安靜嘅環境度 有七成嘅正常人 耳仔會聽到一種或多種聲音 （笑聲） 等我舉個例子給你聽 各位會聽到喺正常人耳仔裡邊 發出嚟兩種高頻率嘅聲音 仲有可以察覺到背景嘅噪音 譬如麥克風嘅嘶嘶聲、胃嘅咕嚕聲 心跳聲、衣服嘅沙沙聲 （嗡嗡聲、麥克風嘶嘶聲 水龍頭滴水聲、同衣服沙沙聲） 係好典型嘅聲音 多數耳仔只會發出少量音調 但係也有發出多達三十種音調 每隻耳仔都係獨一無二 無論我嘅左耳同右耳 我嘅耳仔同你嘅都係唔同 除非佢哋受損 否則，喺數年、甚至數十年間 佢都會發出相同嘅聲波頻譜 咁係乜嘢嘅一回事呢？ 研究結果顯示，耳仔可以控制 佢自己嘅敏感度 同決定要放大嘅程度 如果喺好嘈雜嘅環境裡邊 譬如喺比賽緊嘅運動場或者音樂會 就唔需要放大聲音 系統就會完全關閉 如果你喺呢個講堂嘅環境 聲音可能需要放大啲 但係公共廣播系統 都會幫你放大聲音，令你哋聽得到 最後，如果你進入寧靜到 連枝針跌落地都聽得到嘅房間 呢個系統就會幾乎全部開晒 但係若你進入到超寧靜嘅房間 譬如隔音室裡邊 呢個系統就會自動調節到最大 會變得好唔穩定 同時開始發出聲音 嗰啲發出嚟嘅聲音，清楚咁話俾你知 毛細胞嘅主動性能 最後，我想要講一個 可能會有人提出嘅問題 跟著會點？ 我會講有三方面 將來我會好想研究 第一：毛細胞能做到放大 背後嘅分子摩打係乜嘢？ 大自然以某種方式 偶然發現咗一個系統 佢每秒鐘能夠振盪或放大到 兩萬次頻率、或者更高 呢個速度比任何其他生物嘅 振盪頻率都更快 我哋好想知道佢嘅來頭 第二方面，係毛細胞 如何針對聲音環境 嚟調節佢嘅放大程度 喺寧靜或者嘈雜嘅環境裡邊 係乜嘢喺到控制佢嘅放大程度？ 第三方面同大家都有關 就係對於人類嘅聽力退化 我哋可以做啲乜嘢？ 三千萬美國人同全世界至少四億人 都係日常生活度 面對一個明顯嘅問題： 喺嘈雜嘅環境裡邊、或係電話度 好難聽清楚對方講啲乜 好多人嘅狀況仲會更差 此外，隨著年齡嘅增長 情況會繼續惡化 因為當人類嘅毛細胞死咗 佢哋唔會用細胞分裂嚟再次生長 但係我哋知道非哺乳類動物 佢哋嘅毛細胞可以再生 呢啲生物嘅毛細胞 死咗後會一直再生 所以佢哋能夠一直維持正常嘅聽力 我用小斑馬魚做個例子 最上方嘅細胞會進行分裂 產生兩個新嘅毛細胞 佢哋會先搖擺一陣 之後就會定下嚟，開始工作 我哋相信，若果能了解 呢啲動物嘅毛細胞 再生嗰時使用邊啲分子訊號 我哋就能夠喺人類做到同樣嘅事 我哋同好多其他團體，正努力研究 嘗試創造嗰啲不可思議 可重生嘅毛細胞 多謝各位 （掌聲）

iseult_gillespie_the_tale_of_the_doctor_who_defied_death

喺森林邊緣一間就快冧嘅木屋仔 住喺裡面嘅兩公婆頭痕緊 老婆啱啱生咗第十三個細路 本來生活已經掹掹緊 而家多咗件都唔知點養 老豆去森林散吓步 度度今次點搞好 就喺森林入面遊咗幾個鐘嘅時候 佢見到兩個黑麻麻既影子 第一個似佢信嘅神 而第二個就魔鬼咁款 兩個影都話可以幫輕吓老豆 條件係要收佢啱啱出世嘅細路做契仔 但係老豆就話唔制 佢唔想將自己個仔交畀 呢兩個草菅人命嘅神靈 佢繼續走入森林深處 就喺森林最幽秘嘅地方 老豆遇到第三個影子 骷髏骨頭嘅面孔 正喺度凝望遠方 忽然露出詭異嘅笑容 佢就係傳說中嘅死神喇 同老豆講佢都要收契仔 死神答應老豆 仔仔成年之後會返嚟 帶比佢快樂同富足 老豆覺得喺生死面前人人平等 就答應咗死神 幾年之後，仔仔大個咗 成為一個胸懷大志嘅年輕人 死神契爸都依照約定嚟搵佢 佢瘦骨嶙峋嘅手揸住一個樽仔 話樽仔入面嘅藥水 係人類疾病嘅終極解藥 死神將呢個解藥送畀契仔 同佢講揸住呢個終極解藥 你會成為一個成功嘅醫生 但係死神有個條件⋯⋯ 如果契仔喺醫病人嘅時候 死神喺病床上面浮下浮下 佢只要畀病人聞吓解藥 病人就會即刻好返晒 但係如果死神坐咗喺床尾 就代表佢要咗呢個病人 而契仔只可以就手旁觀 憑住呢樽藥水同神奇嘅直覺 契仔好快就成為 遠近聞名嘅神醫 佢成功脫貧 成為咗人生贏家 有一日，國王病咗 召喚神醫去醫好佢 神醫嗱嗱聲粉墨登場 準備施展佢嘅神醫之手 點知一入到去寢宮嘅時候 就見到死神喺床尾托住個腮⋯⋯佢頹咗 神醫想醫好國王 攞返個頭彩 就算要呃契爸 都在所不惜 佢一嘢調轉張床 死神就變咗對住床頭 咁樣佢就可以醫好國王喇 死神好嬲 佢警告自以為是嘅契仔 如果佢再搞搞震呃契爸 就要賠返條命畀佢 死神同神醫繼續拍檔 過咗無耐 國王又派信差嚟搵神醫 今次輪到公主病咗 國王不惜工本 都要醫返好公主 聽到個錢字 神醫擒擒青衝入去公主嘅閨房 但係一見到沈睡中嘅公主 佢立刻墮入愛河 佢畀公主嘅仙氣迷住 而見唔到死神一路纏著公主隻腳 神醫好快就醫好咗公主 但就喺公主打算多謝佢嘅時候⋯⋯ 死神已經帶走咗墮入愛河嘅契仔 霎時間 皇宮唔見咗 神醫發現自己身處喺 一望無際嘅黑洞入面 身邊一排排嘅蠟燭 代表住人類嘅壽命 為咗教訓契仔傻更更 以為自己可以打敗死亡 死神削短佢嘅蠟燭 到剩返個燈芯 見到自己嘅燭光越來越微弱 神醫感受到喺醫病人嘅時候 病人恐懼死亡嘅眼光 佢跪喺地下搏命哀求死神 將自己嘅燭光換去一個新嘅蠟燭 契爸諗咗一陣⋯⋯ 但係神醫今次真係玩大咗 佢鬆開瘦骨嶙峋嘅手 契仔嘅蠟燭跌咗落地下 死神木無表情咁企喺度 望住地下就快熄滅嘅燭光⋯⋯ 直到神醫化為一縷青煙

kristen_wenz_what_if_a_single_human_right_could_change_the_world

我十四歲嗰時，屋企人正喺度辦理 收養來自俄塞俄比亞嘅細佬嘅手續 有一日，我媽媽問 「佢哋嘅生日要填咩日子？」 「嗯，不如填佢哋出世嘅嗰日？」 問題好荒謬 我媽媽繼續問 「姬絲汀， 你嘅兩個細佬都冇出世紙， 咁你話我哋點揾到佢哋嘅生日？」 震驚到我頭都爆埋 直至20年後嘅今日 我仍然解決緊呢個問題 不過我唔係喺度 解決我細佬冇出世紙嘅謎團 而係嘗試喺全球嘅層面解決呢個問題 咁出世紙同國際發展有咩關係？ 要回答呢個問題，我哋要 睇返原先嘅發展議程 人權嘅發展議程 1948年，《世界人權宣言》 喺史上首次 制定咗基本人權同尊嚴嘅共同願景 適用於所有國家嘅民眾 第六條，人人有 俾法律承認嘅權利 或者，擁有合法身份嘅權利 對於小朋友嚟講，就係出世紙 雖然出世紙已經係普世嘅權益 現今仍然有十億人冇佢哋存在嘅證明 呢個係世上最違反人權嘅事件之一 但似乎冇人知道 面對世界上嘅貧困同飢餓 確保每個人都有合法身份 似乎唔係太緊要 但事實上好重要 喺我職業生涯嘅早期 我同一位社工喺孟買嘅貧民窟工作 我哋當時跟進緊一個小妹妹嘅個案 佢喺嬰兒時期感染咗小兒麻痹症 導致腰部以下癱瘓。 我哋去到佢屋企嘅時候 發現佢訓喺地下 佢雙只腳有嚴重嘅傷疤同感染 佢營養不良 佢從來冇返過學 佢人生大部分嘅時間 都困喺又細又暗嘅房間入面 我哋走嘅時候，我問個社工 下面嘅步驟係咩 佢話︰「首先，我哋 要幫佢攞到出世紙。」 我有啲嚇親 我話︰「吓，你唔覺得我哋應該 幫佢攞到社會援助， 幫佢搵安全嘅住處， 同埋搵學校先咩？」 佢答︰「係呀，所以我哋咪 要幫佢攞到出世紙張。」 原來，如果你冇合法身份 你係唔會俾政府承認係個人 一個非正式存在嘅人 無法使用政府服務 政府亦只會提供服務 俾佢哋承認嘅嗰啲人 所以，冇合法身份嘅人就冇辦法 享受常規嘅免疫服務 冇合法身份嘅人冇俾統計同保護 佢哋來自最邊緣化嘅社區 係社會中最貧窮嘅一群 佢哋係人口販賣嘅受害者 人販知道如果一個人 本身就冇存在嘅紀錄 咁就幾乎唔會畀人搵到 佢哋亦更容易受到剝削 例如童婚同做童工 冇出生證明，你點樣證明 一個小朋友仲係小朋友？ 佢哋無國籍 出世紙可以證明邊個係你嘅父母 你喺邊度出世 呢兩樣係取得國籍嘅重要因素 全世界十億個冇合法身份嘅人入面 絕大部分都係出世時 冇俾登記嘅小朋友 喺落後國家 超過六成嘅小朋友都冇出生紀錄 一項對撒哈拉以南非洲 十七個國家嘅研究指出 八成嘅小朋友都冇出世紙 喺仲未全面達成 全民出生登記嘅國家裡邊 有 26 個國家，只有出世紙 先可以接受醫療保健服務 例如注射疫苗 有 37 個國家，只要有出世紙 先可以取得社會援助 從而脫貧 有 59 個國家，只要有出世紙 小朋友先可以入學同畢業 其他合法身份 例如國民身份證或護照 都需要有出生證明 而且幾乎每個國家都要求 你有某種形式嘅合法身份 先可以投票、攞到電話卡 或者開銀行戶口 事實上，全球冇銀行戶口嘅 十七億人裡邊 有兩成人係因為冇合法嘅身份證明 即使你唔係專家 都會睇得出呢個係一個大問題 有證據指出 改善出生登記嘅普遍性 同改善發展成果息息相關 從減輕貧困 到改善健康、營養、教育 再到改善經濟 同安全有序嘅移民 2015 年，各國領袖共聚一堂 承諾會維護所有人嘅人權 唔會忽視任何一個人 努力消除貧困 飢餓 同減少不平等 但佢哋可以點維護人權 如果一開始就有人俾忽略咗？ 無人知道呢班人係邊個，喺邊度 佢哋又點會知道呢啲人 已經俾忽略咗呢？ 各國可以點樣做呢？ 冇統一做法嘅 因為每個國家嘅情況都獨一無二 但係有五個驗證過嘅通用措施 第一，縮短距離 第二，去除成本 第三，簡化程序 第四，消除歧視 第五，增加需求 性別歧視仍然係一個暗藏嘅問題 雖然數據上 男女嘅出生登記率並冇差別 但係歧視並唔係針對小朋友—— 而係針對媽媽 安哥拉在內嘅35個國家 係需要父親嘅姓名 或者父親在場 先可以幫小朋友做出生登記 因此，如果父親不詳、唔願意 或者唔肯承認關係 媽媽就冇辦法喺法律上為小朋友 進行出生登記 為咗解決呢個問題 安哥拉新增咗政策 容許母親以單親家人嘅身份 為小朋友做出生登記 喺坦桑尼亞，2012 年 只有一成三嘅小朋友有出世紙 所以政府提出咗新嘅體制 喺現有嘅公共設施 例如社區病房 同醫療機構內設置登記中心 佢哋將呢項服務 帶到去有需要嘅人嘅面前 佢哋仲免去費用 簡化同自動化咗個程序 使到出世紙可以馬上發放 為咗增加需求，佢哋開展咗 提高公眾意識嘅運動 畀人民知道有新嘅程序 同埋幫小朋友做出生登記嘅重要性 短短幾年間，喺實施新體制嘅地區 而家有八成三嘅小朋友都有出世紙 佢哋正準備向全國推行呢個體制 咁你可以做啲咩？ 我相信我哋嘅人性使我哋團結一致 我哋居住喺同一個地球 我哋呼吸相同嘅空氣 雖然我哋無法選擇自己嘅出生 但我哋可以選擇如何去生活 改變靠意識 或者同情心 來激發一個人去行動 通過集體行動 我哋會成為最強大嘅變革推動者 不作為嘅代價係 無辜嘅小朋友無法受保護 接種疫苗同返學 長大成人後無法搵到 體面嘅工作或投票 冇法脫離貧困 受排斥同俾無視嘅惡性循環 我哋需要歸結起嚟 將呢個問題從黑暗 帶到光明 因為你唔係每一日都有機會改變世界 但係今日 你可以 多謝 (掌聲)

bill_schutt_how_do_blood_transfusions_work

1881 年，William Halsted 醫生 衝去救佢嘅妹妹美妮 因為美妮產後大出血 佢迅速將針插入自己嘅手臂 抽自己嘅血，再輸血救妹妹 唔知幾分鐘之後 美妮開始恢復 海斯德唔知道佢哋有幾好彩 佢之所以輸血成功，只係因為 佢哋兩兄妹嘅血型咁啱一樣—— 血型唔一定吻合 就算係近親都好 喺 William 嘅時代 大家仲係對血型一無所知 雖然幾個世紀以來 一直有人嘗試輸血 但大部分都失敗咗 1667 年，一個叫 Jean-Baptiste Denis 嘅法國物理學家 進行咗首次人體輸血 Jean-Baptiste 將綿羊血 輸畀 Antoine Mauroy Antoine 疑似患有精神病 Jean-Baptiste 希望 輸血可以減輕佢嘅症狀 之後，Antoine 嘅精神狀態良好 但係第二次輸血之後 佢開始發燒 同時下背部有劇烈疼痛 而手臂好似燒著咁 而且排出一種濃稠、黑色嘅液體 當時冇人知道 呢啲係佢身體有嚴重免疫反應嘅症狀 呢種免疫反應一開始會產生蛋白質 即係抗體 佢哋可以分清體內細胞同外來細胞 佢哋通過識別外源蛋白質 即抗原，嚟辨別外來細胞 抗體附著喺抗原表面 示意其他免疫細胞 去攻擊同摧毀外來細胞 而被摧毀嘅細胞經尿液排出體外 喺極端情況中細胞大量分解 會令血液中產生結塊 阻礙血液流向重要器官 令腎臟超負荷 導致器官衰竭 好彩嘅係 Jean-Baptiste 嘅病人 冇死於嗰次輸血 但係，當跨種族輸血 被證實會致死時 輸血喺歐洲被視為非法行為 幾個世紀都唔受歡迎 直到 1901 年 奧地利物理學家 Karl Landsteiner 發現咗血型 呢個發現係人與人輸血嘅關鍵一步 佢發現當唔同類型嘅血混合時 就會發生結塊 因為抗體依附著喺 帶有外來抗原細胞上面 造成咗細胞聚集 但如果供體細胞同受體細胞 係同一個血型 供體細胞就唔會受到攻擊 亦唔會形成聚集 到 1907 年 輸血之前，醫生會先將少量血混合 如果冇出現細胞聚集 咁血液就配對成功 呢種方法令醫生拯救咗無數條生命 為現代輸血奠定咗基礎 直到呢個時候為止 全部輸血都係實時嘅 直接喺兩人之間進行 係因為血液幾乎一接觸空氣 就即刻會發生凝結—— 呢種防禦機制係用嚟防止 防止受傷之後嘅過度失血 1914 年，研究人員發現 化學物質檸檬酸鈉 可以通過移除凝結所需嘅鈣 令血液停止凝固 經檸檬酸鈉處理嘅血液可以待用—— 首次令大量輸血成為可能 1916 年，兩位美國科學家發現 一種更加有效嘅抗凝劑 肝素——佢可以停用導致凝結嘅酵素 宜家我哋依然用緊肝素 與此同時 美英兩國嘅研究人員 開發咗便攜式機械 可以將血液運送到 第一次世界大戰嘅戰場 同新發現嘅肝素結合 醫療兵得以安全咁貯藏多升血液 並將血液直接運去戰場為傷兵輸血 戰後，呢種原始嘅便攜箱 就係全球每間醫院必備嘅 現代血庫嘅前身

jennifer_8_lee_why_1_5_billion_people_eat_with_chopsticks

餐具嚟講， 佢係我哋煮食字典入面嘅一種重要工具。 即係好似，好有意思， 都有人生活唔用筷子。 【小事情】 【大學問】 筷子係一對兩條長棍 用一隻手揸住嚟食嘢。 揸筷子就好似揸筆咁， 唔同嘅係你有兩支 同埋你要好似鉗咁郁佢。 大部份係用木造。都有啲用塑膠、竹、 玉、金、銀，甚至係象牙， 雖然我覺得用象牙唔再有型。 筷子嘅設計可以畀人 夾啲好細嘅嘢嚟食。 可以好輕鬆咁夾起啲麵。 如果你有能力，你可以用筷子食飯， 夾餃子、肉片。 用筷子有啲禁忌。 你唔可以當筷子係鼓棍， 雖然我覺得係幾吸引。 你都唔應該將筷子直插入碗飯度。 原因係咁樣好似上香咁， 有啲死亡嘅意味。 世界上有好多地方都用筷子， 喺亞洲，大約15億人用筷子。 唔同文化用嘅筷子都有啲唔同。 華人嘅筷子係又長又圓， 韓國筷子就扁啲同用金屬整嘅 而日本筷子就比較圓 同埋非常非常尖。 雖然喺宜家嘅美國 筷子已經係好普遍嘅嘢， 但喺十九世紀尾 由於亞洲人用筷子食飯， 啲人覺得係同美國人質素差好遠， 因為佢哋好高尚咁用刀叉食肉。 但當中國同美國 喺1970年代時開始有外交合作， 尼克遜、基辛格等人， 要練習用筷子食嘢。 好得意嘅係 亞洲菜由東方傳到西方時， 筷子都一齊傳咗過去。 有關筷子嘅記載可以追溯到商朝， 大概三千年前， 商朝人好鐘意用鼎。 所以當你用鼎嚟煮嘢， 筷子係好有用， 因為佢可以俾你攪拌煮嘢時 唔洗驚畀大煲入面啲水辣親。 中華文化都有刀同叉。 佢哋係用嚟煮嘢。 但去到飯枱時， 就係用筷子。 有一樣嘢關於亞洲人煮飯 係啲食物煮到好細件。 而我覺得部份原因係 煮熟細啲嘅食物比較慳力。 同埋，你唔洗切嚟食。 所以呢度係個相互作用， 啲食物影響人係咪用筷子， 而用筷子又影響應該煮咩嚟食。 但同時， 筷子反映咗一班人食嘢時嘅習慣。 你會將啲餸放曬喺中間， 好有家庭特色。 你用筷子夾餸， 之後擺喺你碗飯度， 跟住食自己碗飯入面啲嘢。 其實有一個好出名嘅傳說 係每個人有對好長好長嘅筷子， 長到唔可以自己夾畀自己食。 咁所以喺地獄，個個人都挨餓， 因為佢哋唔可以夾餸放入自己個口度。 但喺天堂，啲人用一樣嘅筷子， 去餵大家食嘢。

a_j_jacobs_the_evolution_of_the_coffee_cup_lid

你從來都唔會留意佢 但係世界上有無數多個佢 但係關於呢樣嘢嘅 設計、熱情同創意 就多到驚人 [ 小東西 ] [ 大諗法 ] 咖啡杯蓋就係 你杯咖啡嘅蓋 佢就咁套上去 佢有個開口 有啲蓋有個細細嘅開口 仲有各種各樣嘅得意造型 咖啡杯蓋有佢哋 自己嘅專用詞彙 大家會講「圍邊裙」 「下按凹槽」 「香氣出口」 「瀉出因素」 你要用到呢啲詞 因為呢啲咖啡杯蓋 融入咗好多諗法同創新 我哋嘅社會變得 越嚟越行動自如 一切都係度郁緊 好處係：咁好方便 你喺邊都可以飲咖啡 你唔使一直坐喺餐廳 你可以喺地鐵飲 你可以邊行邊飲 而壞處就係 當你行緊時 就好難去品嘗一杯咖啡 關於杯蓋嘅第一個專利 誕生於 1934 年 但係，係冷飲杯蓋嚟嘅 1950 年，呢個叫 詹姆斯·羅斯內德嘅人 發明咗第一個按扣杯蓋 但係佢冇一個飲嘢嘅開口 喺六十年代 文化發生咗大轉變 大家開始變行邊飲咖啡 而 7-11 就係第一間出售 外賣咖啡嘅商店 之後就到 1967 年嘅革命啦 一個叫阿蘭·弗蘭克嘅男人 發明咗一種可以 撕開開口嘅杯蓋 開口好似吉他撥片咁樣 咁你就可以飲到咖啡啦 1975 年，又有另一個大進步： 你可以撕開開口 再將佢黐返蓋度 咁，就有越嚟越多人 開始變行邊飲咖啡啦 1984 年就係咖啡杯蓋 歷史嘅分水嶺 「旅行杯蓋」誕生咗 而佢係好經典嘅 你已經見過佢無數次啦 而佢解決曬全部嘅問題 呢種設計令咖啡唔會潑落你塊面到 因為佢高過哂其他杯蓋 而佢突出嘅邊緣 可以喺咖啡入口之前 稍微降低佢嘅溫度 佢有一個細凹槽 就對正你嘅鼻 咁你就可以充分聞到香味 呢個細氣窿可以放走蒸汽 同時防止產生真空 杯蓋就係嗰啲你唔會去留意嘅嘢 直到啲咖啡淋濕你大髀 所以我覺得咖啡杯蓋會繼續進化 跟住你就會見到即棄塑膠杯蓋 向更加可持續嘅杯蓋發展啦 我哋唔會停止前進 我哋唔會唔再飲咖啡 我覺得咖啡杯蓋工程師 嘗試做緊嘅嘢 就係令到邊行邊飲咖啡嘅體驗 同坐喺餐館裡面 攞陶瓷杯飲一樣咁正 因為，你知啦 咖啡係件大事嚟

jen_gunter_why_can_t_we_talk_about_periods

當我仲係少女嗰陣 啲月經嚇死人 經痛非常厲害 嗰啲經血漏到落衫同床單度 同時行經期間有肚瀉 每月都有一兩日返唔到學 我仲記得拎住個暖墊，坐喺沙發到諗 「咩事啫？」 我食嘢，口水腺都唔會流出啲口水 去散步 膝頭唔會漏啲關節液出嚟 點解啲月經就咁衰漏曬出嚟？ 我想知點解 但係冇人問到答案 我媽咪乜都唔知 仲叫我唔好同人哋提起月經 呢啲污糟邋遢、又唔見得人嘅嘢 我問過啲女仔朋友 個個都講得好婉轉 最後，我提起勇氣去搵醫生 講畀佢聽我啲月經流得好犀利 醫生就話叫我去食啲肝 （笑聲） 當我去藥房買月經用品 我用嘅 48 包、超特大護墊—— 嗰時每塊仲係紙巾盒咁大 （笑聲） 你明我講咩啦 你諗唔到啲吸水能力進步咗咁多 （笑聲） 我以前買啲月經用品 要去女性衛生嗰行 我記得當時企咗係到諗 「點解我唔係喺 肛門衛生嗰行買廁紙呢？」 （笑聲） 做乜啫？ 點解唔講得月經啫？ 正如弗洛伊德所講咁，唔關啲血事 因為如果係 依家就會喺耳鼻喉醫生面前企喺到 講起流鼻血嘅禁忌，係咪？ 甚至係唔關月經事 如果係咁，當我哋到咗更年期 擺脫咗又毒又可恥嘅月經 我哋應該就可以升到更高嘅社會階層 （笑聲） （掌聲） 只因為係父權社會 喺女性唔同生命嘅階段 利用不同手段壓榨佢哋 利用月經係一種手段 醫學上，女性出現月經 係喺生殖年齡 自古以嚟已經係咁 好多文化都認為 女性會破壞啲農作物 牛奶、或者令啲花枯萎 加埋宗教 純真嘅傳說，就令情況更壞 呢種情況，啲藥物完全冇幫助 喺 1920 同 1930 年間 仲有種想法 女人會喺月經度產生一種毒素 行過就會令啲花枯萎 （笑聲） 咁就係缺乏多樣性社會會發生嘅事 因為當時冇女人會企出嚟話 「其實，冇咁嘅事發生過。」 當你講唔出身體正在發生緊咩嘢事 又點能夠打破呢啲無稽嘅傳說呢？ 本來就唔需要醫生話你知 月經係冇毒嘅 如果係有 點解仲將啲胚胎植入餿水度？ 如果我哋都有呢種神秘嘅月經毒素 我哋就可以糟蹋莊稼同破壞牛奶啦 （笑聲） 點解唔早啲用女性嘅超能力去拎選票 （笑聲） （掌聲） 就算係依家 當我喺推特到講起經期有肚瀉 呢樣嘢 （笑聲） 我提到佢會影響 28% 嘅女性 每次，都會有人同我講 「我以為得自己係咁。」 呢啲令女性羞恥嘅文化，就係有效到 令女性都唔可以分享自己嘅經歷 所以我開始諗 「如果每個人都好似婦科醫生 咁了解月經嘅話會點？ 唔係會好好咩？」 然後你哋就會知我知嘅嘢 你就會知到月經 係哺乳類動物中非常獨特嘅現象 大部分哺乳類動物都有發情期 人類、部分靈長類動物 部分蝙蝠 象鼩、刺鼠都會有月經 而且月經就係大腦刺激卵巢 去產生卵子 釋放出嚟嘅雌激素 令到開始建立子宮內膜 一層一層，好似磚頭咁 當起咗太高嘅磚牆 又冇足夠嘅水泥會點？ 咁就唔穩陣啦 但妳排卵時會發生咩事呢？ 一種妊娠激素會釋放出嚟 令子宮準備好受孕 作用同水泥一樣，令啲磚頭黐實 轉變係 令到內膜更適合被植入受孕嘅卵子 如果未有懷孕 （嗖一聲） 內膜就會出咗嚟 血管會出血，嗰啲就係月經啦 我成日都覺得呢點好有趣 因為發情期 令子宮裡層準備好嘅最後信號 實際上嚟自胚胎 但行經 呢啲決定就嚟自子宮 就好似程式咁 注入咗我哋嘅生殖器嗰度 （歡呼聲、掌聲） 好啦，依家我哋知道點解嗰到會出血 都幾多血 係 30 到 90 毫升嘅血液 即係一到三盎司咁多 而且仲可以更多啲 好多時都係會更多 係咁 點解我哋會有咁多血？ 點解佢唔留喺到，等到下個週期？ 即係，我都冇懷孕，點解佢唔留低？ 每個月令到子宮內膜越嚟越厚 咁你想像下 月經就會像海嘯咁樣排出嚟 （笑聲） 實在有太多，唔可以再吸收返啲月經 我哋需要個厚嘅子宮內膜 係有個特別原因嘅 因為懷孕對我哋身體 會造成嚴重嘅生物損害 所以會有孕產婦死亡率 喂母乳對母親係有傷害 同時將個細路湊大嘅代價都好大 呢個係人類進化過程 （笑聲） 有啲人仲要等耐啲 （笑聲） 但演化過程好清楚風險同利益嘅比例 所以想提升得到最好結果嘅機會 咁點樣可以做到呢？ 就係嘗試得到最高質素嘅胚胎 咁點先得到最高質素嘅胚胎？ 就係要佢哋努力去爭取 畀個障礙賽佢哋玩 經過咗幾千年嘅進化 子宮嘅變化，好似軍備競賽咁 內膜變厚啲，又厚啲，再厚啲 胚胎亦變得更具攻擊性 要中和呢個情況 就需要個厚嘅子宫内膜包圍著胚胎 因此形成厚嘅子宮厚內膜 同埋佢點可以脫落 咁你點樣止血呢？ 止鼻血，你會捻住個鼻 如果隻腳整損咗，你會壓住個傷口 用壓力去阻止出血 當我哋嚟經期 子宮內膜會釋放出一種物質 叫做前列腺素嘅化學物質 同其他發炎症介質 佢哋會令到子宮抽筋 佢哋會擠壓血管止血 改變咗子宮嘅血流狀況 會引起發炎，加劇咗啲痛楚 你就會問︰「咁又會有幾大壓力呢？」 有啲研究得到啲好勇敢嘅女性肯犧牲 喺自己個子宮度 放入壓力導管 放足一個月經週期—— 主保佑佢哋，所以我哋先可以知道 呢啲咁重要嘅知識 因為喺月經期間 子宮所產生嘅壓力 係 120 毫米水銀 你就會問「係咩嚟嘅？」 呢個數字其實就等同 你第二階段分娩 身體內所產生嘅壓力 （觀眾喘氣） 係嘛 對於你哋嗰啲人，未試過自然分娩 噉咪當血壓袖帶 比原先無咁緊 但都係好緊 你都好想佢放鬆 咁都會令件事好唔同，係咪 如果你開始諗經期嘅痛楚 我哋唔能夠話人冇去上堂 就會經歷第二階段分娩嘅痛楚 係件懦弱嘅事嚟 我哋會話「哇，你咁痛都忍得﹗」 （笑聲） 我哋唔會阻止有陣痛嘅媽媽 去食止痛藥，係咪？ 重要嘅係，我哋要將呢種痛楚 稱為「典型」而唔係「正常」 因為當叫佢正常 就會好容易忽略咗佢 唔講佢哋係咪典型 我哋都應該要處理佢 我哋有啲方法應付經痛 其中一種使用經皮神經電刺激器 你可以放喺衫入面用 佢會向神經同肌肉發出電脈衝 冇人知佢點可以止痛 但我哋覺得可能係閘門控制嘅影響 即係反刺激 同你整親嗰陣會捽下自己一樣 震動比痛楚更快到達你嘅大腦 我哋亦都有藥物治療 叫非類固醇消炎止痛藥 功用係阻止釋放前列腺素 可以減少八成女性經痛 亦會減少三到四成月經流量 同時幫助到經期肚瀉 仲有激素可以避孕 令我哋有個薄啲嘅子宮內膜 因此會少咗前列腺素 少咗血，咁就少咗抽筋啦 如果呢啲療法對你都冇效—— 其實用字好重要 因為我哋唔會令療法無效 只係療法對我哋無效 如果療法對你無效 你可能就係其中一個 對非類固醇消炎止痛藥 有抗藥性嘅人 我哋唔係好明白 但係有啲複雜嘅機制 解釋點解對部分女性無效 亦都可能有另外一個原因 引致你有經痛 你可能患有子宮內膜異位症 子宮內膜喺骨盆腔內生長 引起炎症、疤痕組織同粘連 可能有其他我哋唔係好明嘅機制 由於非常複雜嘅生物學機制 忍受痛楚嘅程度可能因人而異 但我哋要靠講出嚟搵出原因 想要知道自己身體嘅運作 唔應該屬於係女權主義嘅行為 絶對唔係—— （掌聲） 因為痛楚而需要求助 唔應該係女權主義嘅行為 月經係禁忌嘅時代已經結束咗 （歡呼、掌聲） 呢到唯一嘅詛咒 就係過往說服咗一半人 天賦予我哋依家嘅生物機制 令到物種永存 係污穢兼有毒嘅破壞物質 咁我係唔會容忍 （掌聲） 我哋要打破詛咒嘅方式？ 係知識 多謝 （歡呼、掌聲）

rod_phillips_a_brief_history_of_alcohol

呢隻黑猩猩見到 一堆熟過頭嘅布冧 好多已經爛開晒 散發一陣醉人嘅果香 搞到佢忍唔住一嚿一嚿擺落口 然後開始覺得⋯⋯暈陀陀 呢隻猩猩無意中發現咗 人類最終廣泛採用嘅技術 用嚟制造啤酒、葡萄酒 同其他酒精飲品 熟咗嘅水果有大量糖分 會吸引一種叫做「酵母」嘅微生物 酵母食咗果糖之後 會產生一種叫「乙醇」嘅化合物 就係我哋飲品入面嘅酒精喇 呢個過程叫做「發酵」 冇人知道 人類幾時開始整發酵飲品 最早嘅證據 喺西元前 7000 年嘅中國 喺陶器入面嘅殘留物 透露古人用發酵咗嘅 米、黍米、提子同蜜糖整酒精飲品 喺幾千年之內 全世界好多文明 已經開始整自己嘅發酵飲品 古代美索不達米亞人同埃及人 會用儲起嘅穀物 全年無休整啤酒 而呢種啤酒 個個都有得飲 甚至會當係每日嘅配給發畀啲工人 佢哋都會整吓葡萄酒 但係因為嗰度嘅天氣唔適合種植提子 所以葡萄酒就留返畀啲貴族飲 喺適合提子生長嘅希臘同羅馬 就啱啱相反 葡萄酒就等如埃及 同美索不達米亞嘅啤酒 因為酵母可以發酵所有植物嘅糖分 種得到嘅穀物同植物 古人都會用嚟釀酒 喺南美洲啲人會用穀粒 整一種叫「奇恰」嘅酒 有時仲會加吓啲迷幻草藥 喺而家叫墨西哥嘅地方 當地人鍾意飲用仙人掌汁整嘅普逵酒 東非人就用香蕉同棕櫚葉整啤酒 而今日我哋叫日本嘅區域 佢哋用稻米整清酒 幾乎全世界所有地區 都有自己嘅發酵飲品 隨著飲酒成爲咗我哋 日常生活嘅一部分 有啲權威人士堅信 酒精有好嘅影響 古希臘醫師認為葡萄酒有益健康 而詩人就話飲啖酒先搵到靈感 有人開始擔心 啲人會濫用酒精 希臘哲學家提倡 飲酒要識得節制 喺早期歐洲嘅猶太教和基督教作家 會將葡萄酒納入儀式嘅一部分 但佢哋認為劈到冧係罪嚟嘅 喺而中東，非洲同西班牙 有條伊斯蘭教條 唔畀人醉住祈禱 慢慢仲變埋 連飲酒都唔畀 古代嘅發酵飲品 酒精含量比較低 因為喺酒精濃度到咗13%嘅時候 野生酵母會產生有毒嘅副產物 殺返啲酵母轉頭 酵母死晒之後就唔會再發酵 酒精濃度就停咗喺呢個位 所以喺頭幾千年釀嘅酒 酒精含量都喺有限嘅 但係「蒸餾法」改變咗呢個定律 喺九世紀嘅阿拉伯文獻入面 記載咗將發酵液加熱到沸騰 蒸發裡面啲酒精 酒精嘅沸點低過水 所以佢會變咗做蒸氣先 然後再將呢啲蒸氣收集、冷卻 就變咗做蒸餾酒 酒精濃度高過晒所有發酵整嘅酒 一開頭，呢種高濃度嘅 酒精係用喺醫療用途 跟住，烈酒變咗做重要的嘅交易貨物 因為唔似啤酒、葡萄酒 烈酒唔會變質 喺加勒比海地區嘅歐洲殖民地 當地人用收成嘅糖整冧酒 變成水手嘅主要飲品 仲賣埋去北美 歐洲人將白蘭地同氈酒帶咗去非洲 用酒嚟交換奴隸、土地 同棕櫚油、橡膠之類嘅原材料 喺呢啲地區 烈酒就等如銀兩 喺大航海時代 烈酒喺遠距離航海入面 就扮演咗重要嘅角色 由歐洲搭船去亞洲東部 同美洲差唔多要幾個月 點樣保存食水 就係最大嘅挑戰 佢哋發現喺裝水嘅大桶 入面加啲白蘭地 就可以延長食水保鮮期 因爲酒精係一種防腐劑 可以殺死有害嘅微生物 由 17 世紀到而家 酒精已經由最初 搞到動物暈陀陀嘅嘢飲 演變成殖民貿易嘅王牌 至於後果⋯⋯就唔講住喇 隨著時代變遷，酒喺人類社會中 扮演嘅角色只會越嚟越複雜

elizabeth_waters_the_left_brain_vs_right_brain_myth

我地睇到人類嘅腦 係分成左右兩塊嘅 呢個結構令人都產生 一個非常普遍嘅觀點 左腦控制人嘅邏輯思維 右腦就控制人嘅創意 但其實呢個理論並無科學嘅依據 咁點解會有呢個錯誤理論產生 佢又錯係邊度呢？ 人腦的確分成左右兩部分 從外層同皮質就可以睇到 內部結構 例如紋狀體 下丘腦 丘腦 同腦幹 睇上去好似由連續組織構成 但事實上 佢哋同時都受左右腦組織 左右腦都控制唔同嘅身體功能 例如運動同視力 右腦控制左手左腳嘅運動 反過來都係咁 視覺系統就更加複雜 每隻眼都分成左右兩個視野 兩隻眼嘅左視野都係右腦負責 兩隻眼嘅右視野就係左腦負責 左右腦一齊運作先可以 睇到完整嘅畫面 科學家都唔知點解 人嘅左右腦會有交換分工 其中一個理論係 交換分工令動物可以有更快嘅反應 所以喺動物發展神經系統之後無幾耐 就有呢個現象了 如果一個動物睇到捕食者從左邊過來 佢最好從右邊逃走 所以視覺同運動其實係由 左右腦兩個系統控制嘅 但就唔可以過度理解成 左右腦分別負責邏輯同創意 呢個誤解來源於 18 世紀中 當 Broca 同 Wernicke 兩個神經學家研究 因創傷有溝通問題嘅病人嘅時候 佢哋發現病人嘅左顳葉有創傷 所以推測語言能力係左腦控制嘅 呢個推論好快傳播開來 作家 Robert Louis Stevenson 曾經通過佢筆下嘅角色 Jekyll 博士和 Hyde 先生 引出理性嘅左腦 同感性嘅右腦對抗嘅諗法 但當醫生同科學家研究 缺少一個大腦半球 或者兩個大腦半球分割嘅病人 嘅時候發現 呢個理論係錯誤的 呢啲病人表現出一系列嘅行為 既有邏輯性嘅亦有創意性嘅 之後研究發現 當大腦運行某些功能時 其一側會比另外一側更活躍 語言功能更加依賴左腦 而注意力更加依賴右腦 所以一側嘅大腦可能會負責更多嘅工作 但呢個就取決於唔同系統嘅運作 而唔係個人 無任何證據證明 一個人會由一邊腦來主導 左右腦分別控制 邏輯和創意力 有啲人會特別有邏輯或者有創意 但同佢哋嘅左右腦並無關係 甚至「邏輯同創意相互矛盾」嘅觀點 都係錯嘅 解決複雜嘅數學問題需要有創意 而好多充滿活力嘅藝術作品 都有復雜嘅邏輯框架 幾乎每一個創造力同邏輯嘅壯舉 都係依靠左右腦一齊運作嘅功勞

wendy_suzuki_the_brain_changing_benefits_of_exercise

如果我話畀你知 有一樣嘢，做咗可以即刻改善腦部 包括情緒同注意力 如果我又話畀你知呢樣嘢 效果持久，而且可以預防腦疾病 例如抑鬱症或者腦退化 你會唔會做？ 會！ 我係講緊運動帶來嘅好處 只要郁動一下 就可以即時、成世噉 保護你嘅腦部 我想同你講一個故仔 就係作為神經學教授嘅我 係點利用自己對神經科學嘅深入了解 喺自己身上做實驗 同埋我點樣發現 運動點解係 最改變你嘅腦部嘅一樣嘢 作為一個神經學家 我知道，我哋嘅個頭裡邊嘅腦部係 人類已知最複雜嘅結構 但係，討論個腦係一回事 用眼望住個腦又係另一回事 呢個係一個真嘅人腦標本 我哋今日要討論佢嘅兩個重要部分 第一部分係你嘅額頭後邊嘅前額皮質 佢負責決策、注意力、反應同埋性格 第二部分係顳葉裏邊 腦部有一左一右兩個顳葉 顳葉裡邊有個結構 係同你嘅長期記憶力好關鍵 呢個結構叫海馬體 海馬體一直令我好著迷 點解一瞬間嘅事 譬如你嘅初吻 或者你第一個細路出世嗰時 可以形成一個成世、永遠嘅記憶 而又可以改變你嘅腦部？ 我就係想搞清呢樣嘢 我想喺啲人建立記憶嘅時候 記錄喺佢哋海馬體裏面 個別腦細胞嘅活動 同埋破解神經細胞之間 短暫脈衝嘅電流 即係神經之間溝通嘅嘢 係點樣令我哋可以形成新嘅記憶 幾年前 我做咗件喺科學界唔尋常嘅事 我原本係一名神經學嘅正教授 但係我決定徹底轉換我嘅研究方向 因為我遇到咗一啲奇妙嘅 可能改變好多人生命嘅嘢 所以我決定研究佢 我無意中 發現同親身體驗咗 運動帶畀腦部嘅改變 其實我當時正喺記憶研究嘅高峯 數據不斷咁入嚟 我開始喺我嘅研究領域出名 事業都可以話如日方中 但係我一行出實驗室 我就發現 自己毫無社交生活 我用咗太多嘅時間 自己一個人喺黑房度研究腦細胞 （笑聲） 我好少運動 我肥咗二十五磅 仲係講緊我幾年之後先至意識到肥咗 自己當時真係覺得好慘 其實我唔應該覺得好慘 我自己一個人去參加激流划艇 因為我冇朋友 返嚟之後 （笑聲） 我心諗：「天啊， 成個激流划艇最孱就係我啦。」 我下定決心，我話︰ 「我唔會再做漂流旅行團裡邊 最孱嘅人。」 所以我去咗健身房健身 我上各種嘅健身堂嗰陣 我都留意著我嘅 A 型性格 我咩都試暈晒 搏擊、跳舞、瑜伽、步態 一開始好辛苦 但係我發覺每次流好多汗之後 我嘅心情變返好好，人有返活力 於是乎我繼續去健身 開始覺得身體強咗 自我感覺好咗 仲減埋嗰 25 磅㖭 堅持咗健身一年半之後 我注意到一樣嘢 我坐喺度寫研究經費申請時 我有咗一個 我從未有過嘅諗法 就係 「咦，今日嘅經費申請寫得好順喎。」 所有嘅研究人員聽到… （笑聲） 係啊，所有嘅研究人員聽到都笑 因為經費申請好難做 你要諗出嗰個價值百萬美金嘅課題 諗到甩晒啲頭髮 我發現我嘅經費申請 之所以寫得好順利 係因為我比以前專注咗好多 而我嘅長期記憶 亦即係我研究嘅課題 亦都好似好咗 我將全部嘢擺埋一齊來諗 我做嘅運動可能 喺度改變緊我嘅腦部 不知不覺，我喺自己身上做咗個實驗 身為一個好奇嘅神經學家 我去查關於 運動對腦部影響嘅文獻 我搵到愈嚟愈多文獻 驗證咗我喺自己身上體驗到嘅嘢︰ 心情變好，能量增加 記憶變好，注意力增加 我越知得多 就越覺得運動嘅力量大 因此我做咗一個重大決定 就係徹底改變自己嘅研究方向 宜家，經過幾年研究 我得出呢個結論： 運動最能夠改變你嘅腦部 有以下三個原因︰ 第一，運動即刻對你嘅腦部起到作用 一次運動就會立即提高神經遞質嘅分泌 譬如多巴胺、血清素、去甲腎上腺素 令到你嘅心情馬上變靚 我就有呢種感覺喇 我嘅實驗室證明 一次運動就可以 提高你轉移注意力 同集中注意力嘅能力 而呢個效果至少可以保持兩粒鐘 最後，研究仲發現 一次運動就可以縮短你嘅反應時間 即係話 你可以更快咁接住 一隻就快要跌落地嘅星巴克杯 好緊要嘎 （笑聲） 但係呢啲好處唔長久 所以你需要好似我噉 改變自己嘅運動習慣 提高心肺功能 來令到個效果得以長久 至於持續噉做運動之所以有長期嘅效果 係因為佢會改變腦部嘅構造 生理機能同功能 或者由我最鍾意嘅海馬體講起 海馬體… 運動其實會促使海馬體製造新嘅腦細胞 啲新嘅腦細胞仲會變大 使到你嘅長期記憶增強 對你同我都係 第二，神經學兩個經常發現嘅嘢係 長期運動 會增強前額皮質嘅注意力功能 噉唔單止改善你嘅注意力 海馬體仲會變大 而且，運動唔單止令你短期有好心情 仲會長期都有好心情㖭 所以長遠嚟講 快樂情緒嘅神經遞質就會多咗 但其實，運動最重要嘅一點係 佢可以保護你嘅腦部 你可以將腦部諗成一舊肌肉 你運動越多 你嘅海馬體同前額皮質 就會變得更強更大 點解呢個重要？ 因為前額皮質同海馬體 係兩個最容易發生病變 同衰退嘅區域 如果你成世人多啲運動 雖然唔會醫好失智或者阿爾茲海默症 但係你會 強化你嘅海馬體同前額皮質 令到呢啲區域冇咁容易有呢啲病 你可以將運動諗成一個 你幫你個腦設立嘅福利投資計劃 甚至比嗰個仲好 因為你連錢都唔使放入去 宜家有人會問 「Wendy，你嘅演講好有趣， 但係我凈係想知道一件事， 有效果嘅最小運動量係咩？」 （笑聲） 我嘅答案就係 好消息先 你唔洗去練三項鐵人 關鍵係每個星期運動三至四次 每次至少半粒鐘 要做提高你心率嘅有氧運動 仲有就係 你唔洗買好貴嘅健身計劃 你只要喺屋企附近快步行多個圈 見到樓梯，就行樓梯 喺屋企做真空收腹練習 同去做有氧操一樣有用 我由記憶研究嘅先驅 變成研究運動嘅人 由研究腦部最深處 到發掘運動點樣改善腦部功能 宜家，我嘅研究目標 係研究比啱啱同你哋講嘅嘢 更加深入嘅嘢 而唔係頭先講到 「每個星期三至四次每次半粒鐘」嘅嘢 我要研究嘅 係點樣針對你嘅年齡、體魄、基因 去制訂運動方案 來達到最大嘅效果 來改善你腦部嘅功能 同埋來終生保護你個腦部 但係，講同做係兩回事 亦因為我係個持牌嘅健身教練 我想叫你哋宜家企起身… （笑聲） 我哋就做一分鐘嘅健身 我講咩，你就做咩 記得唔好打到隔籬左右 音樂！ （節奏感嘅音樂） 5,6,7,8 右，左，右，左 講：「我依家好強壯喇。」 一齊講 觀眾：我依家好強壯喇 講者︰各位女士講，我係女超人 一齊講！ 觀眾：我係女超人 講者︰大聲啲講！ 新動作，左勾拳，右勾拳 我受到鼓舞！！講！ 觀眾：我受到鼓舞！ 講者︰最後一個動作，拉落來 右，左，右，左 我依家好興！講 觀眾：我依家好興！ 講者︰搞掂！做得好！ （掌聲） 多謝 我想同你哋分享最後一樣嘢 就係，將運動融入你嘅生活 噉唔單會令你心情更好、免疫力更強 仲會令你腦部遠離不治之症 令你嘅生活變得更好 多謝 （掌聲） 多謝 （掌聲）

dixon_chibanda_why_i_train_grandmothers_to_treat_depression

喺八月嘅一個上晝 喺津巴布韋首都哈拉雷 有個叫法拉嘅女人 佢廿四歲，有兩個仔女 行去公園嘅一張長櫈度 佢望落去好鬱悶、好沮喪 嗰張公園長凳已經 有個八十二歲嘅婆婆坐喺度 人人都叫佢做 Jack 婆婆 法拉遞畀 Jack 婆婆 一封診所護士畀佢嘅介紹信 Jack 婆婆請佢坐低 然後打開個信封讀 婆婆睇信嘅三分鐘裡邊，冇人講嘢 隔咗一陣，Jack婆婆深呼吸 佢望住法拉講： 「我係來幫你嘅， 你可唔可以講下你嘅事啊？」 法拉眼濕濕 佢話:「 Jack 婆婆啊， 我有愛滋病已經四年。 老公一年前走咗佬。 我有兩個仔女， 佢哋都未到五歲。 我失業， 我根本照顧唔嚟我啲仔女。 」 佢淚流滿面 見到咁，Jack 婆婆坐埋過去 輕輕攬住法拉 話：「法拉，你可以喊㗎。 你經歷咗好多事， 可唔可以再講多啲畀我聽？」 法拉繼續講： 「喺過去嘅三個禮拜， 我成日喺度諗自殺， 仲想帶埋啲仔女走。 我頂唔順喇， 所以護士叫我嚟揾你 。」 佢哋兩個傾咗大概半個鐘 最尾，Jack 婆婆話： 「法拉， 睇嚟『Kufungisisa』 嘅病徵你都有曬。」 聽到呢個字，法拉又即刻喊番 「Kufungisisa」 係當地話「抑鬱症」嘅意思 直譯就係「諗太多」 世界衛生組織統計 依家全世界有多過三億人有抑鬱症 即係我個國家叫嘅 「Kufungisisa」 世界衛生組織又話 全世界每四十秒 就有一個人因為 抑鬱症，或者「Kufungisisa」 而自殺 呢啲自殺個案 多數出現喺中、低收入國家 事實上 世界衛生組織仲話 十五到二十九歲嘅年齡層 佢哋主要嘅死因係自殺 但係，導致抑鬱症 甚至自殺嘅原因有好多 例如虐待 衝突、暴力 隔離、孤獨等等 不過，我哋知道 抑鬱症有得醫，自殺可以避免 問題係 全世界冇咁多 精神科醫生或者心理學家 來睇所有嘅病人 譬如，喺中、低收入國家 精神科醫生對人口嘅比例 大概係一對一百五十萬 即係話，九成需要心理服務嘅人 都得唔到幫助 我哋成個國家 只有十二個精神科醫生 而我係其中嘅一個 我哋國家人口有一千四百萬 我再畀多啲實際故事 有一晚，我喺屋企 收到 ER 打嚟嘅電話 ER 即係急症室 間急症室喺離我 兩百公里嘅一個城市度 個主診醫生話： 「你有個病人， 你四個月前醫過佢。 佢啱啱用藥過量， 依家入咗急症室。 佢嘅血液動力正常， 不過需要神經心理科嘅檢查。 」 當然，我無可能半夜揸車 揸兩百公里去嗰度 所以，我哋唯有 喺電話度 諗出對應嘅辦法 我要確保有人觀察著病人嘅自殺傾向 要確保我哋審視返病人 服用抗抑鬱藥嘅劑量 最後得出嘅結論係 Erica —— 呢個係病人嘅名，佢廿六歲 喺 Erica 可以出院時 佢同佢媽媽就應該有直接來揾我 然後我就會對佢做檢查同評估 同決定下一步要點做 我哋估計 Erica 大概一個禮拜之後就會來 過咗一個禮拜 過咗三個禮拜 我都冇見到 Erica 有一日，Erica 媽媽打電話畀我 佢話： 「Erica 三日前自殺咗。 佢喺屋企花園 一樖芒果樹度吊頸。」 我本能反應噉忍唔住問： 「噉點解你哋冇嚟哈拉雷揾我？ 我哋講好咗，Erica 一出院， 你哋就會嚟揾我 。」 佢解釋得好簡單： 「去哈拉雷嘅車費要十五蚊， 我哋籌唔到錢。 」 喺精神科裏面 自殺唔算罕見 但 Erica 嘅死 好震憾我 佢媽媽嗰句 「我哋籌錢唔到 十五蚊嘅車費嚟揾你。」 令我醒覺 等病人嚟揾我 呢個方法行唔通 我開始自我反省 重新諗 我喺非洲做精神科醫生嘅職責 經過一番請教同思考 又同同事、家人、朋友傾過 我突然醒覺 其實非洲最多嘅資源 就喺啲婆婆 無錯，係婆婆 我喺度諗 每個社區都有好多婆婆 有成幾百個 仲有 （笑聲） 佢哋唔會離職， 唔會換工走人 （笑聲） 佢哋唯一走佬會去嘅地方 就係天堂 （笑聲） 所以我諗，不如訓練呢啲婆婆 教佢哋循證談話療法 等佢哋可以坐喺公園長櫈度幫人 根據認知行為療法 教佢哋聆聽嘅技巧 教佢哋表達同情心 教佢哋技巧來引導病人做正確行為 安排病人嘅活動 同埋教佢哋學識用數碼科技 譬如︰手機 依家, 喺非洲人人都有手機 喺 2006 年 我組織到 第一班婆婆 （掌聲） 多謝 （掌聲） 今日，我哋有幾百個婆婆 分散喺七十幾個社區度做嘢 單單係舊年 已經有三萬以上嘅津巴布韋人 喺社區嘅「友誼長櫈」計劃度 接受咗一個婆婆嘅治療 （掌聲） 最近，我哋喺 美國醫學研究協會嘅雜誌 發表文章講述呢啲計劃同婆婆嘅工作 仲有 （掌聲） 我哋嘅研究結果顯示 接受過婆婆治療嘅病人 喺六個月後 依然無復發嘅徵像 無抑鬱 少咗好多自殺嘅傾向 我哋嘅研究顯示 —— 呢個係臨床試驗 臨床試驗結果顯示 婆婆醫抑鬱症仲有效過醫生 （笑聲） （掌聲） 所以 我哋依家努力擴展呢個計劃 依家，全球有六億 六十五歲以上嘅人口 到 2050 年 會有十五億 六十五歲以上嘅人口 想像一下, 如果我哋能夠 喺全世界所有主要城市 建立一個國際婆婆網絡 而啲婆婆又受過 循證談話療法嘅訓練 有電子平台支援佢哋 又有網絡將佢哋聯繫起來 佢哋會為社區做出好多貢獻 佢哋會縮窄當地 心理、神經同濫用藥物問題上嘅 醫療供求差距 最後 呢張係 Jack 婆婆嘅相 法拉喺「友誼長櫈」 同婆婆有六次療程 依家，法拉揾到工做 佢兩個仔女讀緊書 至於 Jack 婆婆 喺二月嘅一個上晝 佢本來會嚟見佢第 257 位病人 但係佢無出現 佢去咗天堂 但我相信，Jack 婆婆 喺天堂同緊其他婆婆打氣 而且越來越多婆婆加入呢個計劃 改變千萬人嘅人生 我仲諗 Jack 婆婆一定會好驚嘆 佢帶頭開始嘅計劃 已經發展到其他國家 例如馬拉維 桑給巴爾群島 同埋呢度 美國嘅紐約市 願 Jack 婆婆安息 多謝 （掌聲） （歡呼） （掌聲）

edsel_salvana_the_dangerous_evolution_of_hiv

菲律賓係一個田園國家 擁有地球上最乾淨嘅水和最藍嘅天空 同時都係世界上 HIV 傳染病例增長最快嘅重災區之一 表面上睇，菲律賓 似乎只係一個遲爆發 HIV 嘅國家 但係，事實上造成我哋疫情嘅原因 要複雜得多 而且疫情可能預示著 HIV 會再次喺全球爆發 但全球 HIV 總體新病例數 正持續下降 呢個趨勢可能唔會持續 但係，下一輪嘅病毒 將會更強烈、抗藥性更强 每當 HIV 侵染一個細胞 佢都可能將自己變異成一種新病毒 雖然我哋同 HIV 傳染病嘅仗 已經取得顯著進展 事實上，只要病毒再變異幾次 災難就可能會再次來襲 為咗更加清楚咁瞭解 HIV 每次增殖后顯著嘅基因變異 我哋嚟做一個基因對比 如果我哋去睇各個大洲 唔同人種之間嘅 DNA 多樣性 事實上只有百分之零點一嘅差別 如果係人類、人科猿、 普通獼猴三者 基因差別係百分之七 相比之下，喺唔同病人身上嘅 HIV 亞種 基因差別會高達百分之三十五 同一個 HIV 患者身上 親代同子代病毒之間嘅基因差異 有百分之五噉多 親子代之間噉大嘅基因變異 就相當於大猩猩生黑猩猩 再生紅猩猩 然後生狒狒 又再喺生命之中生任何一種人猿 HIV 病毒有將近一百個亞種 仲有新亞種被持續發現 發達國家嘅 HIV 幾乎 都係同一個亞種︰ B 亞種 我哋對 HIV 一切嘅瞭解同治療 幾乎都係基於對 B 亞種嘅研究 雖然佢只占全世界 HIV 病例 嘅百分之十二 但由於唔同亞種之間 顯著嘅基因差異 一啲亞種產生抗藥性嘅可能性會更高 甚至會更快發展成愛滋病 我哋發現菲律賓嘅 HIV 病例嘅爆發 係由於西部 B 亞種 變異成一種更強勁嘅 東南亞 AE 亞種 我哋發現更後生、病情更嚴重嘅病人 有更高嘅抗藥性比率 呢個亞種已經入侵發達國家 包括澳洲、加拿大同美國 可能好快，類似菲律賓嘅 HIV 疫情 就會喺呢啲國家發生 如果我哋以為 HIV 大潮已經退去 就錯啦 事實上佢會返嚟 就好似真正嘅潮水會回潮 十八世紀六十年代早期 瘧疾大潮消退 病例數下降 人們同政府轉移咗注意力 結果抗藥性瘧疾又捲土重來 我哋唔可以將 HIV 睇成 一種已經瞭解透徹嘅單一病毒 而係一系列進化快速、高度獨特嘅病毒 其中任何一種都有可能 引發下一次致命嘅疫情 依家我哋藉助更強大、更新嘅工具 去檢測下一個致命 HIV 噉又需要同時進行 對非 B 亞種嘅緊急研究同適當治療 我哋需要令我哋嘅政府、基金會相信 人類同 HIV 嘅惡戰仍未結束 超過三千五百萬人死於 HIV 我哋將邁入「零愛滋」嘅年代 我哋需要時刻關注 我哋需要保持警惕，及時跟進 唔係嘅話，仲會有千千萬萬個人喪生 多謝 （掌聲）

dao_nguyen_what_makes_something_go_viral

舊年（2016）幾個 BuzzFeed 嘅員工 想喺佢哋老細 Ze Frank 生日時 整蠱佢 佢哋決定將成群山羊仔 偷偷放入佢嘅辦公室 （笑聲） 啱好個時 BuzzFeed 開始用 Facebook 嘅直播功能 於是，我哋決定全程直播 錄低 Ze 行入辦公室之後 見到啲山羊仔嘅反應 我哋以為成個過程最多 10 分鐘 就得幾百個員工喺網上睇下 但點知 出咗各種意外 老細突然間去買嘢飲 又突然間去開會 個會仲好長 跟住佢又去洗手間 網上有有越聚越多人來湊熱鬧 30 分鐘後，Ze 返到辦公室個時 已經有 9 萬人喺度睇住曬 之後，我哋嘅團隊分析呢條片 點解會咁成功，討論咗好耐 其實佢唔係我哋做過嘅最大嘅直播 最大嘅喺一條有個芝士噴泉嘅片 但喺今次嘅效果比預期好好多 今次有咩因素係我哋冇諗到嘅呢？ 大家提出咗各種合理嘅猜測 可能啲觀眾鍾意小動物 可能佢哋鍾意睇辦公室嘅惡作劇 可能大家想睇老細做咩 又或者想睇生日驚喜 我哋其實冇關注呢條嘅內容 我們嘅其實更想知道 啲觀眾睇直播時，係度諗同感受乜 我哋睇曬大家喺直播時 寫嘅 82,000 條評論 推測大家對呢條片咁感興趣 係因為佢哋覺得就儘管時間好短 仍然有參與 一個即將發生嘅事嘅共同感 佢哋成為咗一個團體嘅一部分 所以好開心 於是，我哋決定測試下呢個推測 要點先測到同樣效果嘅大細呢 以後一個禮拜 因為我哋知道食物視頻好熱門 我哋叫兩個人穿咗危險品防護衫 將啲橡筋一條條咁箍住個西瓜 箍到個西瓜爆為止 （笑聲） 800,000 人睇咗個直播 睇到第 690 條橡筋箍炸個西瓜 呢個直播變成 Facebook 歷史 最多人睇嘅直播 經常有人問，你係點令到一樣嘢爆紅 其實呢個問法本身‘錯咗 因為個關鍵唔係件事本身 而係觀眾做咩 睇咩，讀咩時 佢哋喺度諗咩 宜家好多媒體公司喺度分析數據時 會關注件事嘅主題或者形式 個主題係山羊仔 個主題係辦公室惡作劇 個主題係食嘢 係個清單，視頻或者小測試 佢有 2,000 隻字咁長 佢有 15 分鐘咁長 佢有 23 條推或者 15 張圖 呢啲元數據可小小用 但佢答唔到，一個視頻點解會爆紅 倒不如唔再去貼標籤落個視頻或者文章度 而係問 一個視頻對觀眾嘅真實生活有咩影響 舊年，我哋展開咗一個項目 將我哋以前發佈過嘅內容咁來分類 呢個方法叫做「文化分類」 佢將我哋一直做緊嘅一件事形式化 唔好諗事物嘅本身 就係諗你嘅內容對讀者或觀眾有咩影響 我哋製作嘅圖表係咁 每個泡代表一個特定嘅功能 每一組相同顏色嘅泡泡 代表著相關嘅功能 第一個：幽默 「令我大笑」 有好多方法可以令到一個人笑 你可以笑人 可以係一個網上嘅笑話 可以係個咩人都唔得罪嘅笑話 「呢個就係我」 越來越多嘅人用社交媒體來解釋 「呢個就係我， 呢個係我嘅家庭背景同文化， 我係邊個個粉絲，我鍾意咩， 我係點去自己笑自己。」 「幫我同其他人產生聯繫」 呢個係網路最大嘅優點之一 你喺網上發現，有樣嘢好精準咁 描述你同另外一個人嘅關係時 你會很興奮 呢個係另外一組功能 幫我處理糾紛 幫我了解自己或者人哋 或者幫我講自己嘅故事 呢個係另外一組功能 令我覺得好奇，唔開心 或者重拾對人嘅信任 好多嘅媒體公司 都有從觀眾嘅立場考慮問題 喺社交網路時代，我哋仲可以做更多 大家通過 Facebook、Twitter 聯繫 越來越多人通過社交媒體 同朋友傾偈 如果我哋可以加深兩個人之間嘅聯繫 咁我哋就真嘅有為佢哋創造價值 我舉個例子 呢個係我最鍾意嘅一篇文章 「32 個你應該要即刻話你家姐知嘅梗」 「即刻」 比如：「當你偷偷抄緊你家姐啲嘢時 你聽到佢上樓嘅聲」 咁嘅嘢我梗係做過啦 「睇住你家姐因為你領嘢 仲賴埋佢」 咁樣嘅事我都做過 呢篇文被瀏覽咗 300 萬次 點解？ 因為佢有幾點做得好好： 「呢個就係我哋」 「同家庭產生連結」 「令我大笑」 呢啲係成千上萬嘅姊妹 有關嘅留言 有時我哋要事發之後先知道佢嘅作用 呢個爆紅嘅測試：「你揀套衫， 我來估下你真實嘅年齡同身高」 瀏覽次數：一千萬 一千萬 我哋係唔係真係估測咗一千萬人嘅 真實年齡同身高？ 真係令人難以置信 其實，我哋冇咁做 （笑聲） 後來先知道， 55 歲以上嘅女性最鍾意做呢個測試 （笑聲） 一個好驚喜被測為 28 歲 和 5'9" 身高嘅群體 （笑聲） 評論：「我被測到後生咗 34 歲 同高咗 7 英尺啊 我每日著衫舒服至上，唔理人哋點睇 年齡係一種心態來㗎」 呢個測試好成功，唔係因為佢有幾準 而係因為佢使呢啲女性做到一樣 好緊要嘅嘢：謙卑咁演嘢 宜家，我哋將呢個公式套到 食譜出版業個度 食譜通常教你煮中午或者晚黑個餐 寫食譜時，你就係咁構思啲餸菜 先諗下要用咩食材 再諗下點煮 然後再諗下有咩賣點 咁我哋可唔可以掉轉佢，先諗啲賣點 賣點就係，使人與人之間關係更加緊密 咁點打造一個情感聯繫嘅菜譜？ 食譜出版業一般唔係咁策劃嘅 我哋知道人鍾意一齊焙烘 又鍾意一齊面對挑戰 於是我哋決定打造 一個兩樣都做嘢嘅食譜 一個會促使以下對話嘅食譜： 「喂，老友，不如一齊整嘢食咯。」 整出來嘅視頻就係 「世界上最軟熟嘅布朗尼蛋糕」 取得咗空前嘅成功，七千萬瀏覽 網上嘅評論的確係我哋要嘅 「喂，科萊特，我哋一齊整呢個咯 接唔接受挑戰啊？」 「接定啦。」 呢個視頻達到咗預期嘅目標 就係畀人通過焙烘同朱古力加深感情 我好興奮，因為呢個項目好有潛力 我哋同內容提供人講呢個框架 佢哋無論領域同地區 講咩語言 都係一點就明 文化分類幫我哋有效咁有比例擴大 我哋嘅團隊 我哋同廣告商同品牌商 講呢個項目時 佢哋亦係一點就明 因為廣告商通常比媒體公司更加明白 佢哋要好清楚啲商品 為到啲顧客做嘅嘢 我對呢個項目好有期望，因為 佢改變咗媒體同數據之間嘅關係 多數媒體公司會諗媒體係我嘅 我有幾多粉絲？ 我有幾多擁躉？ 我有幾多瀏覽？ 我嘅數據庫裡邊有幾多唔重複嘅身份 佢哋忽視咗數據嘅真正價值 就係，啲數據係你嘅 如果我哋獲得真係對你有用嘅數據 我哋可以更加明白我哋喺 你生活裡邊真正嘅角色 我哋可以提供更好嘅 更受你歡迎嘅內容 你係邊個？ 你係點來到咗呢度？ 你要去邊？ 你關心咩？ 你可以教我哋咩？ 呢個就係文化分類 多謝大家 （掌聲）

matilda_ho_the_future_of_good_food_in_china

六歲個陣我第一次知道人要有耐性 我嫲嫲畀咗我一個魔术盒作為生日禮物 但係我哋都唔知佢會成為我一生嘅恩赐 我開始沉迷魔術 20 歲，我成為一名業餘白鴿魔術師 呢種魔術表演需要我訓練我嘅白鴿 籬喺我件衫裏面等待 因為後生衝動 我成日都急於將白鴿放出嚟 但係我嘅老師話 魔術藝術成功嘅秘訣 就係等我嘅白鴿 喺燕尾服裏面夠曬耐性 先放出嚟 要做到咁需要極大嘅耐性 我用咗好多年先至做到 當七年前我嚟到上海 我學識嘅極大耐心幾乎冇用 喺中國，任何人任何事都好急 你想過好啲嘅生活 就要比其他十三億人做得更好 咁就會有人做黑客，違法規則 遊走於法律嘅邊緣 甚至食品行業都係咁 但唔同嘅係 冇耐性對食品嘅影響不堪設想 因為急於生產同銷售 呢個國家四千年嚟嘅豐富農耕資源 都因濫用化肥、殺蟲劑被破壞 2016 年，短短九個月間 中國政府就頒佈咗 成百萬條食品安全條例 值得擔憂嘅係 依家世界糖尿病人有四分之一係中國 有關食品嘅事件 駭人聽聞又發人深省 我覺得係時候要畀啲耐性 我講嘅「耐性」 唔係指「等得起」 而係指「等個時要做啲咩」 所以，喺等待中國可持續食品體系 真正建立個時 我成立咗中國最早嘅其中一間 提供本地有機食品嘅網上農貿商城 但十八個月前，開始運行個陣 我哋搵唔到可以賣嘅食品 因為我哋送去實驗室檢驗嘅食品 冇一個可以通過殺蟲劑、化學品 抗生素、激素嘅零容忍測試 所以我哋水果、肉類都唔賣得 我哋員工都好心急，我同佢哋講 喺尋遍中國嘅每位農夫之前 我哋都唔會放棄 依家，五十七位本地農夫 同我哋供應兩百四十種產品 經過差唔多一年嘅尋找 我哋卒之喺海南島村民嘅後院度 搵到咗冇施化肥嘅香蕉 喺距離上海兩粒鐘路程 一個穀歌地圖都冇顯示嘅島 我哋搵到咗一個 牛喺藍天之下自在食草、遊蕩嘅地方 同時我哋都努力做好配送 我哋用電動車 做到三小時內送貨 我哋用可降解、可循環利用嘅快遞盒 嚟儘量減小對環境嘅破壞 我好肯定我哋嘅業務範圍會繼續擴張 但需要假以時日 我都知道優質食品嘅美好未來 需要好多人嘅共同努力 舊年，我成立咗中國第一個 食品科技孵化器同風險資本平臺 幫助創業者以佢哋希望嘅方式 去塑造優質食品嘅未來 比如將可食用昆蟲 作為一種更可持續嘅蛋白質來源 或者用香精油延長食品保鮮 我諗你哋都仲係想問 點解我要喺一個放慢就等於犯罪嘅國家 嘗試以極大嘅耐性 逐步建立一個可持續食品體系 因為我覺得 成功嘅真正秘訣就係耐性 嗰種需要喺等待時 知道準備要做咩嘅 極大嘅耐性 嗰種嫲嫲嘅魔術盒教識我嘅耐性 畢竟，地球唔係我哋從祖先手上傳承嘅 而係我哋從後代手中借嚟嘅 多謝 （掌聲）

olutimehin_adegbeye_who_belongs_in_a_city

唔同嘅城市就好似 同父異母嘅兄弟姊妹 個個有獨特嘅性格同發展方向 但係佢哋有共同嘅起源 有時我覺得後殖民城市 就好似兩個最唔受寵嘅妾侍 生嘅細路一樣 時時俾人問： 「你點解唔學下人呢？」 （笑聲） 無論地理位置，城市存在嘅理由 大致上係一樣： 為貿易同行政提供方便 畀有技術同冇技術工人發揮潛力嘅機會 推動社會演變 同埋加強社會抵禦逆境嘅能力 但係，城市存在嘅方式 又係另外一回事 佢哋係點運作呢？ 佢哋係點發展呢？ 佢哋又點決定邊個可以立足 邊個要走人呢？ 拉哥斯係我嘅故鄉 聽到噪音同舞樂聲 你就知道有尼日利亞人，係咪？ （笑聲） 同其他大城市一樣 拉哥斯有好多面 當中有幾面係自相矛盾 我哋嘅公共交通系統唔係咁得 於是我哋引入鮮黃色嘅私營巴士 但成日發生意外 豪華汽車陳列室隔籬 係保養惡劣同周時淹水嘅馬路 喺街上嘅福音傳道同街頭嘅騷擾案 都一樣咁多 有啲性工作者 有兩個學位、有份工喺銀行 仲喺教會度好活躍添 （笑聲） 喺任何一日 街頭上一係見到派對 一係見到燒燶嘅屍體 喺拉哥斯，有好多事有可能 亦有好多事冇可能 好多時，可能同冇可能之間嘅差別 就睇你嘅身份、你嘅運氣 同埋人脈 能唔能夠喺拉哥斯立足有好多變數 譬如你嘅種族、性取向，同性別 不過最明顯同最強烈嘅因素係社會階層 喺尼日利亞建國之前 嚟自內陸嘅漁民 開始遷移到拉哥斯潟湖 沿住岸邊起村莊 大約六十年後，我嘅爺爺 Oludotun Adekunle Kukoyi 亦來咗拉哥斯 同我一樣，佢亦係伊巴丹大學嘅校友 係喺獨立時代 受過教育嘅年輕精英 佢慢慢喺土地測量界創出成就 將生滿野草嘅爛地 規劃成繁榮嘅市區 佢過身嗰陣我先至九歲 嗰時，我嘅屋企人 就好似當初嘅漁民一樣 已經當拉哥斯係自己嘅家鄉 我哋約魯巴人有句話： 「Èkó gb’olè, ó gb’ọ̀lẹ,」 可以翻譯為：拉哥斯歡迎任何人 但係呢嗰句話越嚟越假 好多拉哥斯人 包括早過我爺爺好幾代 就來到拉哥斯嘅漁民嘅後裔 宜家正被趕走 因為一個就嚟成為「新杜拜」嘅城市 已經容唔落佢哋 拉哥斯激發人有大夢想 甚至激發呢度嘅領袖 歷屆政府都有宏願 建立一個冇貧人嘅大城市 唔好彩嘅係 政府嘅策略唔係幫窮人擺脫貧困 而係將窮人趕走 舊年十月，市長宣佈咗一啲計劃 要拆除拉哥斯 每一個沿岸嘅原住民貧民窟 成個城市有超過四十個 噉樣嘅原住民社區 總共住咗三十幾萬居民 Otodo Gbame 係一個擁有百年歷史嘅漁村 佢嘅人口大約係摩納哥嘅四分之三 而且有著開發成 摩納哥一樣豪華海濱城市嘅潛力 （笑聲） 佢係最先被拆除嘅目標 我第一次聽到 Otodo Gbame 嗰時 佢已經拆緊 我喺 2016 年 11 月去探訪嘅時候 識咗 Magdalene Aiyefoju 佢宜家已經無家可歸 佢嘅姓氏意思係︰世界係盲嘅 呢次抗議霸佔土地裡邊 有超過二十人 被射殺、浸死、或者被斷定死亡 其中包括 Magdalene Aiyefojue 嘅仔 Basil 我企喺佢嘅臨時棲身之所外邊 睇到 Basil 以前踼過嘅兩個白沙足球場 而周圍嘅學校、教堂、健康中心 商店同數以千計嘅房屋 已經變成廢墟 細路仔好積極噉幫手搭臨時庇護所 大約五千名居民冇家可歸 亦冇處可走 然後喺四月 州政府又派安全人員嚟 呢次，佢哋打人、開槍，同放火 將全部人趕走曬 就喺宜家，地盤工人正喺 Otodo Gbame 嘅海灘 起價值百萬嘅豪華海景屋 個新開發區叫「長春花豪宅區」 呢種強硬同暴力嘅手段當然違反憲法 但係呢種事件已經 喺太多嘅城市度發生 因為我哋第一件被洗腦嘅事就係︰ 窮人唔係人 我哋相信 除咗窮，或者起屋起得唔妥當之外 任何人都有權利擁有一間屋 但係「屋」嘅定義唔淨得一個 其實，貧民窟係咪就係 房屋短缺同收入唔平等咁簡單？ 簡陋乜唔係反映咗 窮人排除萬難幫自己起到間屋咩？ 貧民窟雖然唔係完美嘅住屋方案 但係有創新、適應力同韌力 呢三樣嘢 係每一個健全城市嘅核心 我哋已經有拉哥斯嘞 所以就唔需要有第二個杜拜！ （掌聲） 我哋有自己嘅文化、自己嘅節奏 任何一個熟悉拉哥斯嘅人 都可以話畀你知 拉哥斯嘅窮人 係呢個城市嘅文化底蘊 冇咗呢班窮人，拉哥斯就唔會有 遠近聞名嘅音樂 或者無限嘅活力 甚至冇人喺你嘅車窗 賣冰飲或者狗仔畀你 （笑聲） 我哋可以幫手改善貧民窟環境 但係要認同裡邊嘅居民 同佢哋嘅自主權 喺拉哥斯，公共資源通常好短缺 但貧民窟居民經常最先揾到解決辦法 喺電力公司因為唔識收電費 就切斷供電幾個月嘅時候 一個貧民窟就集合每戶電費一次過交 仲幫大家爭取到更平嘅電費 另一個貧民窟聘用飛仔做保安 因為飛仔最知壞人嘅路數 所以揾佢哋來捉賊最啱 而且仲會防止後生仔參與犯罪 仲有另一個貧民窟 近期完成咗一個又防水浸 又環保嘅廁所系統 拉哥斯其他地區亦都開始採用呢個系統 非正式嘅貧民窟被視為係問題 事實上，問題嘅因由 先至係真正嘅問題 譬如根深蒂固嘅貧困問題 社會上對窮人嘅排斥 同埋國家功能嘅喪失 但我哋嘅政府將貧民窟當成係威脅 繼而強行搶佔窮人土地或強迫窮人遷移 但為咗合理化成件事 政府會叫我哋默許佢哋嘅所作所為 反之，我哋要提醒政府 唔應該只為起豪宅同住豪宅嘅人服務 政府亦應為 負責豪宅清潔同保安嘅人服務 我哋嘅—— （掌聲） 我哋家境可能唔同 但係我哋嘅權利冇唔同 拉哥斯州政府就好似非洲太多嘅政府噉 口口聲聲話包容 但係行動上就只會驅趕、剝削 甚至消滅一班認為可以犧牲嘅人 而取得所謂嘅進步 靠喺拉哥斯街頭兜售或 乞食維生嘅殘疾人士 被圍捕、勒索同拘留 住喺窮區嘅女性 不論佢哋嘅職業 都會被逮捕同被控賣淫 同性戀市民成為政治上 用來分散注意力嘅替死鬼 但係人，就好似城市一樣 都有韌力 再多嘅立法、恐嚇同暴力 都唔會將我哋完全消滅 妓女、婦女，做妓女嘅女性 經過幾百年嘅壓制都仲未絕種 即使非洲大部份地方將同性戀視為罪行 同性戀非洲人依然存在 我好肯定窮人唔會俾趕盡殺絕 我哋嘅存在足以講明邊個屬於呢度 嗰啲漁民來到潟湖下游 搵新嘅地方落腳時 佢哋可能都諗唔到 呢個城市發展之後 會唔再認佢哋屬於呢度 我諗我爺爺喺度劃定拉哥斯嘅新邊界時 佢係想將個城市開放 來歡迎其他人來遷入 就好似佢曾經俾歡迎佢咁 喺我嚟呢度嘅路上 我嘅嫲嫲打電話畀我 同我講佢以我為傲 話如果我爺爺同媽咪仲在世嘅話 佢哋亦會以我為榮 因為我實現咗佢哋嘅夢想 但係冇理由 佢哋同我可以實現夢想 而其他人嘅夢想就變成噩夢 我哋冇忘記： 冇落腳嘅地方就冇實現夢想嘅地方 對於 Basil 嚟講呢個已經太遲 但係對於 Magdalene 來講 對於數十萬、數百萬喺拉哥斯人 同其他城市裡邊 受到同樣威脅嘅人嚟講 仲未太遲 呢個世界需要正視 我哋唔當窮人係人時 窮人所受嘅苦難 同埋需要正視 人人都可以貢獻嘅潛力 我哋必須要求政府同埋自己 對城市裡面每一個人嘅安居負責 因為唯一值得建造嘅城市 又或者唯一可以講夢想嘅將來 就係會唔理身份 生活方式同經濟情況 去包容我哋所有人 多謝大家 （掌聲）

niki_okuk_when_workers_own_companies_the_economy_is_more_resilient

你憎唔憎你老細？ （笑聲） 你係咪好厭 同人打工？ 啲老細又係咩人呢？ 佢哋用你嘅勞力來賺錢 佢哋就係資本家 佢哋有資本 然後用你嘅工作成果來賺錢 所以，如果你唔想返工 幫人賺錢 你可能好似我噉 好憎資本主義 好諷刺，因為我係資本家 （笑聲） 我擁有一家小型企業 喺康普頓嘅 Rco 車呔回收公司 幾年前，我睇過范瓊斯寫嘅一本書 裡面講：「我哋應該喺貧窮社區 創造綠領工作機會。」 我好認真對待佢呢番話 於是我同人創立 擁有同經營一間車呔回收公司 我以我哋嘅成就為傲 目前為止，我哋回收咗一百萬磅橡膠 將二千一百萬加侖嘅廢油 從垃圾崗回收去咗新產品度 （歡呼聲） 我哋請咗大概十五名員工 多數係有色人種 多數有案底 我哋俾嘅人工多過法定最低工資 而且我哋好自豪 係美國鋼鐵工人聯合會嘅會員 （掌聲） 到目前為止，Rco 唔係合作社 而係一家服務社區嘅私有公司 不過，我希望佢成為一家合作社 仲希望佢哋會炒咗個老細 即係我 （笑聲） 我話俾你知點解 先講吓我哋係點開始 有好多人問： 「Rco 係點嚟嘅呢？」 老實同你講 我利用咗我嘅白人特權 我點用白人特權呢？ 我嘅白人阿婆 1918 年 喺阿肯色州一個家族種植園度出世 因為石油業好旺，佢同佢爹哋 就搬咗去西部 太公做過各種石油工會裡邊嘅工 係我黑人太爺仲在生時 絕對冇得做嘅工 我外婆做咗一名理髮師 然後同我阿公摞到 當時黑人絕對摞唔到嘅貸款 喺羅省西部起咗間屋住 我阿公過咗身之後 我外婆仲可以繼續住喺嗰度 因為佢有阿公嘅 政府撫恤金同醫療福利 喺 20 世紀 60 年代 通過嘅反歧視法之前 黑人係冇相同嘅權益 之後 30 年 （即 90 年代） 我畢咗業 想自己創業 即使我成身債， 得一張信用卡 而且對車輪行業冇任何認識同經驗 但係我有一樣好多人都冇嘅嘢 我有個乾淨、安全、唔使錢嘅地方住 我搬咗去同我阿婆住 我可以租到我哋嘅第一間倉庫 買我哋嘅第一部貨車 出糧俾我哋嘅第一批員工 因為我唔使擔心要自己出錢 因為我唔使養自己 因為我係代代白人特權嘅直接受益人 我講呢個白人特權嘅故事，係因為 好多人時常話 「我哋想要多啲好似你噉嘅公司。 我哋想要多啲 Rco。 我哋想要多啲黑人擁有嘅企業， 女人帶領嘅、三重底線嘅 『禁止查問（有冇犯罪紀錄）』嘅 綠色廠商。」 不過我哋要問一下 啲財富喺邊度嚟嘅呢？ 啲錢喺邊度嚟嘅呢？ 喺我哋嘅社區創業 本錢喺邊度嚟嘅呢？ 我嘅白人親戚係度賺錢時 佢哋用咗好多方法 包括喺經濟上排斥黑人 來得到創業 同賺錢嘅機會 因為種族主義同資本主義係好兄弟 （笑聲） 既係話，我哋問： 「我哋嘅社區點解咁窮？」嗰時 我哋窮唔淨係因為我哋窮 我哋冇錢係有原因 明白歷史背景真係好重要 我哋嘅歷史仲有另一個故事 有本好書，叫做《集體勇氣》 講成千上萬嘅美國黑人係點樣 唔使用好多錢 建立咗企業、學校 醫院、農業合作社 銀行、同金融機構 一個完整嘅社區同獨立嘅經濟體系 佢哋之所以成功，係因為佢哋齊心合作 利用公有資產 互相信任 團結一致 而唔係不擇手段咁牟利 佢哋唔使等娛樂圈同體育明星 帶啲錢返嚟社區 不過，如果你係娛樂圈或者體育明星 又喺度聽緊我講嘢 歡迎你隨時帶啲錢返嚟 （笑聲） 佢哋成功係透過合作經濟 因為佢哋知道 資本主義永遠都唔會喺經濟上解放黑人 呢本書有好多好正嘅例子 我建議大家讀呢本書 因為佢解答咗我之前嘅問題 就係問我哋想創立嘅理想企業 需要嘅本錢喺邊度 答案就係喺合作經濟嗰度 合作經濟形式都有好多種 今日我淨係講工人所有制 你可能未聽講過工人所有制 佢喺近百年嘅黑人經濟解放 有好大嘅作用 而且喺世界各地都有成效 你可能聽過黑人華爾街 或者聽過薩帕塔民族解放軍 不過我嚟畀個近期啲，本國嘅例子 宜家，喺南布朗克斯 有全國最大嘅工人擁有公司 佢叫做居家護理夥伴合作社 由黑人同拉丁裔人創立 出嘅糧真係夠員工生活 員工個個可以做全職 佢哋作為服務行業雇員國際工會成員 有福利同退休金 佢哋每年公司分紅 人人有份 幾乎年年都有 佢哋能夠享受自己嘅工作成果 因為佢哋炒咗個老細 冇巨額投資人 冇中飽私囊嘅 行政總裁或者業主 每個人要分期畀總共一千蚊 先至入到股 佢哋宜家自己做老細 喺全國各地 有成百上千嘅例子 我受佢哋嘅故事啟發 因為呢個模式真係可以取代 我哋現有嘅經濟制度 一個剝削我哋嘅經濟制度 佢又可以取代 巨額投資人，同喺我哋嘅社區 嘅連鎖店或者大商店 因為老實講，宜家嘅發展模式 喺度偷我哋社區嘅資源 佢哋使家庭式小商店倒閉 將可以成為企業家嘅人變成廉價工 從我哋嘅褲袋 攞錢去佢哋嘅股東 所以呢啲抵抗同變通嘅故事啟發咗我 我喺羅省同一班人 創立咗 LUCI 即係：羅省工會合作社主動計劃 我哋嘅目的係 喺羅省創造更多工人擁有嘅企業 我哋上年已經喺羅省中南部 創立咗兩間企業 太平洋電力公司同埋 佛蒙特結志洗車場 在座幾位可能都聽過佢 呢家洗車場由 20 名工人擁有同運作 佢哋亦係工會會員 （掌聲） 你可能會諗 點解將重點放喺工會工人所有制個度 因為勞工運動同工人所有制運動 相輔相承，理由有好多 喺我哋嘅社區建立呢種公司 我哋需要幾樣嘢 金錢、人手、同培訓 嗰啲嘢工會都有 美國嘅工人階級已經交工會會費 交咗幾十年喇 通過收費，工會為我哋建造 有尊嚴嘅、似樣嘅、民主嘅工作場所 但係，工會工宜家少咗好多 宜家係時候叫我哋嘅工會 用佢哋所有嘅財務同政治資本 支持我哋嘅社區創建 新嘅同俾夠生活工資嘅工作 仲有，好多工會 明白團結嘅重要性同埋 集體行動嘅力量 佢哋想有多啲工會企業 我哋應該同佢哋合作 從工會 從過去嘅歷史 從我哋嘅同儕個度學嘢 都係我哋成功嘅關鍵 所以我想送畀大家最後一個例子 亦係我對未來嘅願景 西班牙嘅蒙德拉貢 蒙德拉貢係一個佢所有嘅公司都係 工人合作社嘅社區 嗰度有 260 幾個企業 乜都生產，由單車到洗衣機到變壓器 呢批企業現時僱用八萬人 每年有超過一百二十億歐元嘅收益 嗰度所有嘅公司都係工人擁有制 佢哋自己起埋大學、醫院、同金融機構 如果我哋喺羅省中南部 建立類似嘅社區，有幾咁好 已故前積臣市市長亦有噉嘅諗法 佢想將成個城市變成好似蒙德拉貢咁 將呢個宏偉嘅計劃叫做「積臣興起」 我睇見蒙德拉貢時 我好似見到我哋工人攜手合作 為自己、為彼此 為我哋嘅社區作出決定 我哋能夠成功嘅 蒙德拉貢最正嘅地方係 我哋夢想變成佢哋時 佢哋有諗住我哋 呢個西班牙嘅社區 決定推出一項國際倡議 喺世界各地創立多啲類似嘅社區 方法包括同工會聯手 支持LUCI 咁樣嘅組織 同埋畀更多人認識工人所有制 你想參與，就應該做呢啲嘢 係工會會員要去工會開會 確保工會有一項工人所有制嘅倡議 然後報名參加呢個項目 係企業家嘅 仲擁有小企業嘅 又或者有興趣開創業嘅人 歡迎你同 LUCI 或類似組織聯手 嚟開間合作社 如果你係一名政客 或者你為一名政客打工 又或者你鍾意聯絡政客嘅話 請支援市級、縣級、州級、同聯邦級 相關法案嘅通過 嚟資助同支持工人擁有嘅企業 至於在座嘅其他人 多學下我哋嘅歷史同經濟模式 多揾下我哋嘅企業，多多支持我哋 你可以參加、幫襯、投資同借貸畀我哋 因為要建立一個我哋同仔女想要嘅 更公平、更有持續性 更有適應能力嘅經濟制度 需要我哋所有人嘅力量去實現 講到呢度 我最後想引用阿蘭達蒂．洛伊嘅文字： 「我哋嘅策略唔單只要對抗帝國， 仲要包圍佢， 使到佢冇氣唞， 要諷刺佢， 要羞辱佢。 用我哋嘅藝術、 我哋嘅文學、 我哋嘅音樂、 我哋嘅才華、 我哋嘅喜樂、 我哋嘅鍥而不捨、 同我哋敘述自己故事嘅能力， 而唔係重覆用來洗我哋個腦嘅故事。 假如我哋抵制公司制度， 包括佢哋嘅主意、 佢哋所篡改嘅歷史、 佢哋嘅戰爭、 佢哋嘅武器、 佢哋嘅必然感， 公司制度就會崩潰。 因為你要知道： 佢哋人少，我哋人多。 佢哋需要我哋多過我哋需要佢哋。 另一個世界同制度唔單只係可能， 佢都就嚟到喇。 冇聲嘅時候 我聽到佢唞氣。」 多謝大家 （掌聲）

anika_paulson_how_i_found_myself_through_music

哲學家柏拉圖曾經講過 「音樂賦予宇宙以靈魂， 心以羽翼， 想像以飛翔， 生活以一切。」 音樂總係我哋生活嘅一大部份 創作同表演音樂 聯結起不同國度同命運嘅人 聯結起你同你嘅玩伴 你嘅觀眾 同你自己 每當我開心、悲傷 無聊，或者壓力大 我都會聽同創作音樂 細個時，我彈鋼琴 長大啲，我彈吉他 返高中嗰時 音樂就成為咗我命定之事 每個樂隊都有我份 每場音樂活動都有我嘅身影 音樂包圍著我 令我成為自己 畀咗我歸屬 我曾經做咩都好有節奏 我記得細個時 喺學校走廊度行時 我會摞手喺大骳度打節拍 呢個係緊張嘅習慣 而我成日都好緊張 我覺得我鍾意節奏嘅重複 佢會令我平靜 讀高中嗰時 我開始上樂理課 我覺得佢係我上過嘅最好嘅課 就同理論課、歷史課咁 我哋學一點我唔知係咩嘅嘢 上課我哋基本上只係聽歌 討論歌曲對我哋嘅意義 再分析 搵到呢首歌好聽嘅原因 每週三，我哋就會做「節奏聽寫」 而我就做得好好 我哋老師會畀我哋幾條樂譜線 一個節拍符號 之後佢就會講一段節奏 我哋就要用合適嘅記號記低 就好似咁： ta ta tuck-a tuck-a ta ta tuck-a-tuck-a-tuck-a, tuck-a 我好鍾意咁 節奏嘅簡單 基本嘅兩到四條樂譜線 幾乎一切都喺度講緊故仔 就好似有好多可能性咁 你再加上一段旋律就得喇 （吉他聲） 節奏係旋律同音韻和諧嘅基礎 佢賦予咗結構同穩定 音樂由三部份組成—— 節奏、旋律同和諧性 就好似我哋嘅生活咁 音樂有節奏 我哋有日常生活同習慣 我哋知道要做啲咩維持正常生活 之後繼續咁生活 你可能冇注意到 但事實確實係咁 （吉他聲） 等我嚟講得簡單啲 生活本身似乎好無聊 但係帶嚟咗節拍、心跳 再加埋你生活中嘅事 加啲質感 家人朋友 一切令到你生活和諧嘅嘢 而喺你嘅歌裏面 就係和聲 抑揚頓挫 一切多音調嘅因素 就創造咗優美嘅和絃同節奏 （吉他聲） 你就喺度 你喺一切之上 控制韻律節奏 因為你就係旋律本身 事物可能會改變、發展 但係無論我哋做咩 我哋本身都冇變到 就好似雖然旋律發生咗改變 首歌都仲係嗰首歌 無論你做咩 節奏都伴隨著你 仲有節拍同心跳 我畢業之後 去咗大學 一切都消失咗 當我啱到大學嗰時 我覺得好迷茫 雖然有時我都幾鍾意大學生活嘅 但有時 我覺得自己好似被遺棄咗 只能夠自己照顧自己 就好似我從熟悉嘅環境 被流放到陌生環境 冇節奏、冇和聲 原來嘅生活不復返 剩低我自己 （吉他聲） 寂靜，同自己嘅旋律 但呢一切都開始動搖 因為我唔知道自己喺度做緊咩 我冇任何自己嘅和絃 或者節奏 或者感知節拍嘅拍打 （吉他聲） 之後我開始聽其他聲音 （吉他聲） 異常 跑調嘅音樂 而我聽得越多 我嘅旋律就越似佢哋 逐漸，我開始迷失自我 就好似我被海水沖走咗 之後下一刻 （吉他聲） 我可以聽到 我感受得到 呢個就係我 我就喺度 我與眾不同 我冇頹廢 只不過發生咗啲改變 我通過音樂嚟處理生活中嘅變化 音樂同生活之間有種美妙嘅聯繫 既可以通向現實 同時又可以逃離現實 音樂係你嘅一部份 你同音樂相輔相成 音樂唔單止只指揮我哋嘅生活 而且仲「創作」埋 咁講好似有啲誇張 但係聽我講 音樂係我哋 同我哋周圍一切嘅基本 音樂畀咗我激情 而物理曾經都係我嘅興趣 我學得越多 就發現越多佢哋之間嘅聯繫 特別係弦理論 我知道呢個只係眾多物理理論中嘅一個 但係佢話畀我知 弦理論嘅一方面，最簡單嘅方式 係呢個： 物質由原子組成 原子由質子、中子同電子組成 而佢哋又由誇克組成 「弦理論」就係咁嚟噶喇 理論認為誇克係由細連續串組成 而呢啲連續串嘅震動就形成咗一切事物 加來 道雄 曾經喺一個 叫做「果殼中嘅宇宙」 嘅講座中講過 「弦理論係最簡單嘅 宇宙嘅四種力 萬有引力、電磁力 強相互力、弱相互力 都可以睇成音樂 細細個橡筋演奏嘅音樂」 喺講座度，佢進一步解釋咗 物理就係呢啲「弦」嘅和諧法則 而化學，就好似呢啲「弦」嘅旋律 宇宙，就係「弦嘅交響樂」 呢啲「弦」支配著宇宙 組成一切我哋所見所知嘅嘢 佢哋係音符 但又創造、連接我哋 正如你所見 音樂無處不在 （吉他聲） 當我望向世界 我見到音樂就喺我哋身邊 當我望向我自己 我見到音樂 而我嘅生活都被音樂定義咗 我通過音樂搵到自我 音樂 無處不在 音樂會變化 增長或減少 但佢一直喺度 支持著我哋 將我哋之間聯結起嚟 畀我哋睇宇宙嘅美麗 所以如果你覺得迷茫 就停低聽你自己嘅音樂 多謝 （掌聲）

adam_alter_why_our_screens_make_us_less_happy

幾年前，我聽過一個好有趣嘅傳言： 一間大型寵物食品公司嘅老總 會喺年度股東大會度 當眾食一罐狗糧 佢想通過呢種方式嚟說服股東 既然佢敢食狗糧 咁股東啲寵物就更加可以放心食 呢種依家畀稱為「內部測試」嘅策略 已經成為商界嘅一種常用策略 佢唔係叫大家都去食狗糧 係指商人會通過使用自己嘅產品 去證明同表明 佢哋對自己嘅產品有信心 依家，呢種策略已經得到廣泛嘅應用 但係我覺得真正有趣嘅係 呢個策略唔係萬能嘅 因為有啲生意或者有啲商人 係唔用自己嘅產品 而且呢種情況仲喺一個產業中比比皆是 甚至形成咗一種常態 講嘅就係以屏幕為基礎嘅科技產業 2010 年蘋果發佈會，喬佈斯 將 iPad 稱為一款「超凡」產品 「你將體驗前所未有嘅 比手提、智能手機仲要好嘅瀏覽經歷 暢快到令你難以置信。」 幾個月之後 一名來自紐約時報嘅記者去採訪佢 佢哋講咗好長嘅一通電話 電話結束之前 記者問咗啲一個好似放水嘅問題 「你嘅細路仔一定好鍾意 iPad。」 答案似乎必然係肯定嘅 但喬佈斯嘅回答就令人大跌眼鏡 佢反而覺得好意外 佢話「佢哋仲未用 iPad。 我哋屋企限制細路仔 接觸科技嘅時間。」 呢種情況喺科技界好常見 事實上，矽谷附近有間 叫做 Waldorf School of the Peninsula 嘅學校 學生直到八年級先至用觸屏產品 有趣嘅係 其中有 75% 嘅學生家長 都係矽谷嘅技術高管 所以當我聽聞呢件事之後 我覺得既有趣又驚奇 而佢又促使我去思考 到底觸屏產品對我 對我家人、我愛嘅人 對大部份嘅人到底有乜影響 所以喺過去五年間 作為一名商業同心理學教授 我一直喺度研究 觸屏產品對我哋生活嘅影響 我先計下佢哋消耗咗我哋幾多時間 然後再討論我哋用呢段時間做咗咩 我哋就揀一個平常嘅工作日 按佢有 24 小時噉計 我哋揾咗三個嘅時間點 2007 年， 即係 10 年前 2015 年 同我上個星期啱收集咗數據嘅 2017 年 好多嘢都冇點變 我哋仲係每日瞓大概 7 個半到 8 個鐘 有人話，睡眠時間輕微減少咗 但實際冇好大變化 我哋每日做 8 個半到 9 個鐘嘅工 仲有啲日常活動 譬如食飯、沖涼、湊細路仔 每日要花費三個鐘 咁仲剩低一啲空間 我哋嘅個人時間 呢段時間對我哋非常重要 因為我哋可以做一啲個人嘅嘢 我哋可以因此培養興趣 發展親密關係 真正思考人生，變得富有創造力 自我反省，完善自身，解決問題 令我哋嘅人生變得有意義 當然，工作都有咁嘅作用 但係當人喺生命嘅盡頭 回顧自己嘅一生個時 佢哋臨終所講嘅 都同個人時間有關 所以個人時間係好神聖嘅 對我哋好重要 依家，我要做嘅就係話畀你哋知 隨著時間嘅推移 觸屏產品佔用咗我哋幾多個人時間 2007 年 係咁多 呢年蘋果公司發佈咗第一部 iPhone 八年之後 係咁多 依家，係咁多 呢啲就係我哋對住屏幕嘅時間 呢個黃色區域，條細銀線 係魔法發生嘅地方 代表住你本人嘅特質 依家，呢個區域好細 咁我哋要點做？ 第一個問題就係： 個紅色區域似咩？ 當然，觸屏產品宜家喺好多方面 都創造咗奇跡 我喺紐約生活 而我有好多親戚喺澳洲 我有個一歲大嘅仔 佢通過屏幕嚟識得啲親戚 呢個係我 15 或者 20 年前 冇辦法做到嘅 觸屏產品確實帶來咗好多好處 你能夠做嘅一件事就係問自己： 喺嗰段時間到底發生咗咩？ 嗰啲應用程式到底 令我哋嘅生活豐富咗幾多？ 而有啲確實係嘅 如果你喺人們用緊應用程式陣時 叫停佢哋，問 「話畀我知你依家覺得點啊？」 如果用緊有關放鬆、 鍛煉、天氣 閱讀、教育、健康嘅應用程式 佢哋會話感覺良好 佢哋平均每日每個應用程式用九分鐘 而有啲應用程式就會令到佢哋冇咁開心 大概一半嘅人，當你打斷佢哋問： 「你覺得點啊？」 佢哋會講唔係咁開心 有趣嘅係，呢啲應用程式係有關 約會、社交網絡、遊戲 娛樂、新聞、網頁瀏覽 人們每日平均每個應用程式 用二十七分鐘 我哋用多兩倍嘅時間嚟令到自己唔開心 咁似乎唔係咁明智 我哋之所以用咁多時間喺 令自己唔開心嘅應用程式 係因為佢哋令我哋停唔落嚟 停止信號遍佈 20 世紀嘅每一個角落 一個停止信號主要就係叫我哋 去做一啲新嘅、唔同嘅嘢喇 你諗下，將份報紙睇到尾 你就折好份報紙，放埋一邊 雜誌、書本都係咁 當你睇完一章內容 你就會去諗跟住要做啲乜 你去睇電視，個節目會結束 你就要等成個星期先至有下一集 停止信號無處不在 但係我哋今日接觸嘅媒體 係冇停止信號嘅 動態消息不斷湧入 一切都變得無窮無盡： Twitter、Facebook、Instagram 郵件、短信、新聞 當你真係要睇曬全部來源嘅信息 你就會一直一直睇下去 至於要點應對 我哋可以從西歐得到一啲啟示 佢哋似乎喺工作方面有一啲成效 舉一個例子 呢個係一間荷蘭設計公司 佢哋嘅做法就係 每日下午六點準時將辦公台升到天花板 無論你係發緊郵件或者咩 張辦公檯都會畀升到天花板 （笑聲） （掌聲） 每個星期有四日 辦公室變成一個瑜伽館 每個星期有一日，辦公室變成舞吧 由你嚟決定放工後參加咩活動 但呢個真係一個好好嘅停止信號 因為咁意味住喺每日嘅結尾 一切都要停止，無辦法再去工作 一間叫 Daimler 嘅德國汽車公司 採用咗另一種策略 喺你度假個時 佢哋唔講「呢個人度緊假， 等佢返嚟就會回覆你。」 而係講「呢個人度緊假， 所以我哋刪咗你份郵件， 佢永遠都唔會睇到你啱發嗰份郵件。」 （笑聲） 「你可以幾個星期后再發一次， 或者乾脆發郵件畀其他人。」 （笑聲） 咁所以 （掌聲） 你可以想像一下呢種情況 你去度假，咁你就係真真正正咁度假 呢間公司嘅員工覺得 佢哋係真正放低工作，得到休息 當然，我哋仲唔係好清楚 平時喺屋企要點做 我想畀大家一啲建議 好簡單，就係我打算下午五點到六點 都唔掂我部手機 問題係，每日嘅下午五點到六點都唔同 我諗咗一個更好嘅策略 我每日都會做一啲嘢 而其中一啲係每日固定嘅 譬如食晚餐 有時我一個人食 有時同其他人一齊食 有時喺餐館食 有時喺屋企食 但係我嘅原則唔變： 絕對唔喺食飯時睇手機 要將部手機放遠啲 越遠越好 因為我哋真係對誘惑毫無抵抗力 但係你知要停低 所以每次晚飯開餐 我都會將部手機放到好遠 避免曬所有誘惑 一開始好痛苦 因為我有好嚴重嘅「錯失恐懼癥」 （笑聲） 我掙扎過 但最後我竟然習慣咗 就好似戒毒時克服毒癮咁 然之後，生活就變得更加豐富多彩 更加有趣 你可以更加好咁溝通 你真正同你身邊嘅人聯繫起來 我覺得呢個係一個絕佳嘅策略 我哋知道咁樣有用，我追蹤過好多人 當佢哋咁做時—— 呢種作用仲放大咗 佢哋感覺非常良好 從每日早晨嘅第一粒鐘開始自律 佢哋開始喺週末將手機調到飛行模式 嗰時，你部手機就唔再係一部手機 而係一部相機 咁真係一個好好嘅方法 我哋清楚大家會因此覺得生活更加美好 咁到底重點係咩呢？ 我講過，觸屏產品係好神奇嘅 我都覺得確實係咁 但係我哋依家嘅處境就好似 開著一架車喺一條無盡頭嘅路上狂奔 似乎好難踩到刹車 你面前有兩種選擇 你可以任由美景喺眼前飛逝 剩係講句「好靚嘅海景啊」 再透過車窗匆匆影幾張相 咁好容易 或者你可以離開公路，泊車埋邊 踩腳刹車 落車 除低鞋襪 喺沙灘上漫步 感受沙粒帶來嘅觸覺 走向大海 等海水纏繞你嘅腳踝 你嘅生活會變得更加豐富、有意義 因為你體驗咗新嘅經歷 因為你將部手機留喺架車度 多謝！ （掌聲）

sinead_burke_why_design_should_include_everyone

我想帶畀你哋一個新嘅視野 聽起來好壯觀，佢的確係 我勤日上晝離開愛爾蘭 從都柏林飛到紐約 自己一個人 但係個飛機場 飛機同機場侯機樓嘅設計 為身高只有 105.5 厘米嘅人 提供好少嘅獨立空間 對美國人嚟講，即係3英尺5英寸 我坐住輪椅，俾工作人員 推住穿過飛機場 其實，我唔使坐輪椅 但係飛機場嘅設計 加上佢冇障礙輔助功能 使到我唯有咁來過個飛機場 我嘅隨身行李放喺腳邊 我被人推過安檢，境外入境審查 之後來佐入機口 我利用無障礙輔助服務 因為多數侯機設計 都無考慮到我咁嘅人 就攞安檢舉個例 我根本就唔夠大隻將我個隨身行李 從地下抬上個運輸帶 我同運輸帶差唔多高矮 係嗰個崗位嘅工作人員 因為安全性嘅緣故 唔可以幫我 設計約束到我嘅自主同獨立能力 但係我咁嘅體型去旅遊，都唔係壞事 經濟艙對我類講，就寬敞到好似商務艙 (笑聲) 我經常都會唔記得我係一位矮人 係物理環境同社會提醒我 去公共廁所係一個好痛苦嘅經驗 我行入去厠所間 但係我手掂唔到個門鎖 我係有創意同適應能力 我睇下有冇垃圾桶可以畀我反過做凳 安全？ 唔係 乾淨同衛生？ 肯定唔係 但係另外嘅選擇仲衰 如果嗰個方法行唔通，我用手機 佢將我加長四到六英寸 我試著用我嘅蘋果手機去鎖上個門鎖 我惗喬納森艾維 當初設計蘋果唔係畀我咁用嘅 但係呢招真係得 另一個辦法就係去搵生普人幫手 我會猛咁道歉 叫佢哋企喺我廁所間前邊幫我睇住 佢哋就企 之後我猛咁講多謝 又覺得好尷尬 希望佢哋當時冇睇到 我冇洗手就走咗 我日日都會隨身帶消毒洗手液 因為我都唔夠高用 洗手盤，肥皂機，烘乾機，同埋鏡 宜家，無障礙廁所係我另一個選擇 喺呢個空間裡邊，我可以踮到個門鎖， 洗手盤，肥皂機，烘乾機，同埋塊鏡 冇錯，我仲係用唔到個馬桶 個馬桶設計專登整高啲 咁樣坐輪椅嘅人可以 好容易咁移到馬桶上面 設計得非常之好，仲有創意 設計界裡面嘅無障礙 其實係咩意思呢？ 受益者又係邊個呢？ 邊啲人需要但又冇被列入考慮範圍？ 廁所就係一個例子 佢嘅設計對我嘅尊嚴帶嚟好大打擊 物理環境更加隨意咁影響我 啲好簡單嘅事，比如叫杯咖啡 我承認 我飲太多咖啡 我通常叫一杯脫脂雲呢嗱拿鐵 我試緊戒糖漿 個咖啡店設計得唔係幾好 至少對我來講 我企喺個甜點壁橱隔離個度排隊 咖啡師叫下一個單時 佢哋叫︰「唔該, 下一位啊。」 佢哋見唔到我 排喺我後邊嘅人會指出我嘅存在 大家都覺得好尷尬 於是我快啲落單，去旁邊等我杯咖啡 大家用幾秒去惗下 佢哋將杯咖啡放喺邊度 放喺高處，仲冇蓋 去攞我畀咗錢嘅咖啡 係好危險嘅體驗 連服裝設計都會打擊到我 我想買啲可以突顯我嘅個性嘅服裝 只不過咁嘅樣式，喺童裝部好難搵到 好多時候女裝需要修改 我想買會顯得我 成熟，專業，同埋有教養嘅鞋 但係我得有魔術貼嘅帆布鞋 同會發光嘅鞋可以簡 我唔係完完全全唔鍾意發光鞋 （笑聲） 設計同樣影響到一啲好簡單嘅事 就比如坐喺個凳度 從企到坐，我都做唔到優雅 因為凳高度設計嘅標準 我要用手同膝頭哥 爬上個凳度 而個凳分分鐘跌 設計影響我，無論係凳 廁所，咖啡店，亦或買衫 我依靠 生普人嘅善意 但唔係人人都係好人 生普人 指住我 望住我 笑我 同我起花名 或影我相，時時提醒我，我係侏儒 幾乎日日都有咁嘅事 隨著社交媒體變得愈嚟愈廣泛 佢畀咗我個平台做博客同行動家 佢同樣令我緊張 喺無經我同意嘅情況下 我可能變成模因 又或者突然變紅 所以宜家我哋就用啲時間 講清啲事 「侏儒」係個貶義詞 佢係從巴納姆嘅馬戲團 同畸形秀時代演變出嚟 社會已經變咗 所以我咃嘅用詞要跟上 語言係一個強大嘅工具 佢唔單止畀我咃社會名義 佢仲塑造社會 因為軟骨發育不全症遺傳 成為矮人，我覺得好自豪 我最自豪嘅就係身為西尼德 軟骨發育不全症係最常見嘅侏儒症 又叫「冇軟骨形成」 我手短腳短 面部有軟骨發育不全嘅特徵 比如我嘅額頭同鼻 我兩隻手申唔直 但係我舔到自己嘅手肘 我係唔會秀畀你睇 每約2萬名新生嬰， 就有一名患上軟骨發育不全症 80% 矮人嘅父母都係中等身高 即係話任何人都有可能 生軟骨發育不全嘅BB 我係因為爸爸嘅遺傳 我畀你哋睇下我嘅全家福 我媽咪嘅身高中等 我爹地係矮人 我係最大嘅家庭成員 我有三個妹，一個細佬 佢哋都係中等身高 我好幸運生係一個 培養我嘅好奇心同韌力嘅家庭 喺陌生人嘅不友善對待， 同愚昧影響下保護我 令我能屈能伸， 有喺物理環境和社會生存 嘅創意同自信心 如果我講出我成功嘅一個因素 就係，我一直都係一個受寵愛嘅囡囡 一個牙尖嘴利嘅受寵愛囡囡 但無論係點，我都係被寵愛嘅 我畀咗你哋，一個我係邊個嘅睇法 我想畀你哋一個全新嘅視野 我想要挑戰嘅概念係 設計係一個創造功能同美麗嘅工具 設計對人嘅生活影響好大 所有人 設計係一種令我哋覺得 俾世界接納嘅方式 亦係一個維護尊嚴同人權嘅方式 設計同樣可以 傷害一個需要被忽視嘅群體 所以，今日我想挑戰各位嘅觀念 我哋設計冇考慮咩人？ 我哋點樣可以放大 佢哋嘅聲音同經驗？ 下一步係咩？ 設計係個龐大嘅特權 亦係更加大嘅責任 我想你哋擘大你哋嘅眼睛 多謝大家 （拍手）

michael_bierut_how_to_design_a_library_that_makes_kids_want_to_read

有樣嘢叫做意外結果定律 我以為佢係個傳說 其實，佢真係存在 仲有人寫關於佢嘅學術論文 我係個設計師 我唔鍾意意外嘅結果 啲客戶請我 因為佢哋要喺控制範圍以內 達到佢哋要嘅嘅效果 所以我好怕失控 同意外嘅結果 呢個故事係關於 預期同意外嘅效果 有個叫羅賓漢嘅機構揾到我 叫我幫手 羅賓漢，如同其名 係一個喺紐約嘅好正嘅慈善機構 佢哋摞富濟貧 今次，佢哋想幫助紐約嘅公立學校系統 一個每年負責教育 過百萬嘅學生嘅龐大嘅機構 啲教學樓就係噉樣 又大又舊 漏風，年久失修 好需要修理 羅賓漢嘅本意係想改善下哋樓房 但係佢哋意識到 成棟樓咁修不但止貴，而且唔現實 所以，佢哋諗不如 每棟樓翻修一間房 盡量多整幾棟樓 咁樣，佢哋可以改善 啲細路嘅學習環境 於是，佢哋決定翻修每個學校嘅圖書館 就係「圖書館計劃」 所有學生都去過圖書館 一個有好多書嘅地方 係學校嘅心臟同靈魂所在 好，我哋去翻新圖書館喇 佢哋嘅計劃好正，請咗十，二十 然後更多嘅建築師嚟 一人重新設計一個圖書館 佢哋仲培訓特殊嘅圖書管理員 成個事業好宏大 改革公立學校，從圖書館做起 佢揾到我，問：「可唔可以幫手？」 我話：「冇問題，你要我做咩？」 佢哋話：「呃，我哋要你 做成個平面設計嘅總監。」 我就諗 收到，設計一個標誌 我知掂做，我做呢行嘅 人哋就係揾我做呢個嘅 好，設計標誌 其容易過起建築 或者管理圖書館 設計完個標誌，我就走得 仲好有自豪感 我係個好人，幫到人時我好高興 我諗，不如超越客戶要求 一個理念，三個標誌 任你揀 我同啲客仔講，個個設計都好正 基本理念係 為紐約嘅學校設計嘅 新嘅學校圖書館 新生事物，就要有個新名 我唔想啲人認為 係圖書館都又老又舊 睇到都好悶嗰種 你知喇，老一脫人用嘅嗰種圖書館 完全唔係咁 呢個係一個令人振奮嘅新事物 唔係無聊嘅圖書館 所以，方案一： 唔好當呢個地方係圖書館 而當佢係自由傾偈 同發聲嘅地方 冇人可以噓你 呢個地方就叫閱讀室 然後第二個方案 睇住啦 OWL 我哋喺 OWL 見啦 我去 OWL 摞書 放學我喺 OWL 等你 我好鍾意呢個 OWL 係咩？ 可以係 「一個世界圖書館「」嘅簡寫 亦可以解做開放 、好奇，同學習 其他解法就留畀啲圖書管理員諗喇 佢哋識咁多字 仲有咩？ 佢似唔似隻貓頭鷹嘅眼？ 我覺得你係冇辦法抗拒呢個設計 仲有 方案三 其實係個文字遊戲 靈感來自英文 「閱讀」嘅現在式同過去式一樣嘅拼法 而「閱讀」嘅過去式又同「紅色」同音 不如叫圖書館做「紅區」？ 喺「紅區」見喇 你「讀」咗未？ 紅咯！ 我好「紅」！ （笑聲） 我好鍾意呢個諗法 但係我就冇考慮到 啲圖書管理員 其實都好肉緊啲拼同寫 （笑聲） 但係有時創意緊要過拼寫 好似宜家咁 我畀客戶睇我嘅設計時 通常客戶只有一個問題，就係： 「Mike，我要點多謝你先得？」 不過今次，個客嘅問題係： 「呃，你講笑啊？」 佢哋話 我嘅設計前提係 啲細路已經好厭呢啲 又老又舊嘅圖書館 但其實窮學校嘅細路從來都 未見過真正嘅圖書館 窮學校嘅圖書館 好舊好爛 有啲學校甚至冇圖書館 所以啲細路俾圖書館煩嘅機會都冇 所以，我冇需要起個新名 叫圖書館就得 係咁 於是我諗，得，不如加小小新意？ 加個感嘆號？ 然後，我幾鬼馬嘎 我將個「 i 」變成感嘆號 同變成紅色 搞掂：「圖書館計劃」 我諗，搞掂喇 呢個標誌嘅意外嘅效果 就係，根本唔使我嚟設計 電腦都可以打印，手寫又得 佢哋寫電郵時開始咁寫添 用 Shift 同 1 就打出嚟喇 我諗，都幾好 隨便用喇 然後就真係要推出呢個標誌 我同每一個建築師合作 將個標誌放喺個門度 先前，羅賓漢係我個客 宜家我同啲建築師合作 佢哋每一個都係我嘅客 我話: 「嗱， 畀你個標誌，放喺個門度。」 「畀你個標誌，一幢門一個。」 「摞住個標誌，放喺旁邊。」 「 畀個標誌你，喺上面放一排。」 做得好順利 我就話：「畀你個標誌你。」 然後有個叫理查 ．劉易斯嘅建築師 打電話畀我：「我有個問題。 你係平面設計師 可唔可以幫手？」 我話：「好。」 佢話：「問題就係， 啲書櫃頂同天花板有啲空間。」 聽落好似個建築上嘅問題 唔係平面設計 嘅問題，我就話：「繼續講。」 理查話：「嗰啲書櫃唔可以起得太高， 太高嘅話，啲細路就摞唔到啲書。 我負責嘅大樓嘅天花板高， 所以書櫃同天花板之間就有好多空白。 我需要啲壁畫嚟填呢個空間。」 我話：「哇，我設計標誌嘅， 我唔係迭戈裡維拉， 壁畫我唔得啵。」 佢話：「咁你可唔可以幫手度下橋？」 我話：「不如影學生相， 將啲相放大，貼上個空間， 可能得。」 我太太係攝影師 我同佢講：「多羅西，我哋冇錢， 你可唔可以嚟呢間學校 幫手影相？」 佢去咗 宜家你去理查德嘅圖書館 佢是最早重新開放嘅圖書館之一 佢有好靚嘅雕帶 好似學校嘅大英雄 居高臨下 望住個圖書館 啲細路係校長 同圖書館長欽點嘅 使到個圖書館好有英雄氣氛 上邊莊重，下邊有細路嘅喜悅 其他圖書館嘅館長 睇度呢個之後話 我哋都要壁畫 於是我話，冇問題 但係我又諗，啲壁畫個個一樣唔得 於是多羅西整個新嘅，又再整一個 我哋搞唔掂，需要揾人幫手 我打電話畀一個 叫 Lynn Pauley 嘅插圖家 佢畫嘅細蚊仔嘅畫好靚 我打電話畀 Automatic Design 嘅 Charles Wilkin 佢做咗啲令人嘆為觀止嘅拼圖 我哋請咗 Rafael Esquer 嚟做啲獨具一格嘅剪影 佢叫啲細蚊仔畀啲生字佢 然後以呢啲生字為基礎 增成代表書裡邊嘅事物嘅剪影 Peter Arkle 問啲細蚊仔 最鍾意睇咩書 然後將嗰啲書嘅封面整成雕帶 Stefan Sagmeister 同 Yuko Shimizu 合作 用漫畫風格寫： 「任何誠實嘅人都係有趣嘅」 然後整成環繞住成間房嘅雕帶 Christoph Niemann 一個才華橫溢嘅插圖家 做咗一個系列 將書嵌入書裡邊嘅場景 同人物面孔 仲有 Maira Kalman 整咗一個又神秘又迷人嘅 環繞住成個房間嘅 藝術作品 呢啲作品嘅效果好令人滿意 我嘅職責就係 將啲尺寸畀啲藝術家 然後話： 「三尺乘十五尺，隨你點整。 你有咩問題就揾我。」 佢哋就開工。真係好正 最正嘅係 間中 我會收到繪畫紙做嘅請柬 請我參加某個圖書館 譬如，PS10 圖書館，嘅開放典禮 去到嗰度 裡面有氣球，有學生大使 有演講 有贈興詩 有重要人物發獎狀 直程成個好開心同瘋狂嘅派對 我好鍾意去呢種派對 我會著成咁，企起度，格格不入 有人會問我：「先生，你嚟做咩？」 我會話：「我係設計團隊嘅成員。」 佢哋問：「你設計咗啲書櫃？」 「唔係。」 「你影咗牆上邊嘅相？」 「唔係。」 「咁你做咗咩？」 「你入嚟時有冇睇到門上邊嘅標誌？」 「圖書館嗰幾只字？」 （笑聲） 「係啊。係我整嘅！」 佢哋會話：「 咁都得。」 總之，圖書館嘅開放儀式令我好滿足 就算冇人理我，就算我俾人笑 真係好好玩 於是乎，我將參加過呢個計劃嘅 插圖家、攝影師叫嚟 我話，不如租架大車 橫穿喺紐約五個區 睇下我哋一次可以去到幾個圖書館 計劃結束時有 60 個咁樣嘅圖書館 我哋一日可能睇到半打 最好嘅係，我哋會見到啲圖書管理員 佢哋係圖書館真正嘅主人 喺佢哋嘅私人舞台上 佢哋使書本有生命 使學生著迷 我好激動能夠親眼睇到 佢哋做嘅工作 我哋用咗成日從一個個圖書館咁參觀 到咗最尾嗰個圖書館 嗰時仲係冬天，天黑得好快 個圖書管理員話： 「我要閂門喇。 好高興你哋嚟探我。 你要唔要睇我熄燈？」 我話：「好啊。」 佢話：「我有一套特殊嘅程序。」 佢整畀我睇 佢先將其他燈一盞一盞咁熄曬 細路壁畫嘅燈留到最後 佢話：「我晚晚最尾熄呢盞燈， 因為我想提醒自己 嚟返工嘅理由。」 我開始做呢個項目時 就淨係諗住設計個標誌 耍啲小聰明，起個新名 我想話，啲意外嘅效果 我想認係我嘅功勞 係我深思熟慮之後嘅結果 但係我唔可以 我其實就係見步行步 殊不知，我哋做嘅嘢 會一件事連一件事咁 影響好多人同事 喺好耐以後，間接咁 畀一個圖書管理員 靈感同動力 呢啲圖書館每年影響四萬個細路 已經影響咗十年，啲圖書管理員 已經使一代嘅細路鍾意上讀書 令人激動嘅係 有時意外嘅效果係最好嘅結果 多謝 （掌聲）

stephen_bax_the_world_s_most_mysterious_book

喺耶魯大學嘅 拜內克古籍缮本圖書館度 有本 240 頁嘅孤本書 經碳年代測定法鑑定為 大概 1420 年嘅書 佢嘅牛皮頁上有圈形嘅字跡 有好似夢境嘅圖案 有真嘅同想像出來嘅植物 有空中漂浮嘅城堡 喺度沖涼嘅女人 占星術圖 星座戒指 同有人面嘅日月 呢個長 24 厘米，闊 16 厘米 嘅書叫做伏尼契手稿 係歷史上最大嘅未解之謎之一 點解呢？ 因為冇人知道呢本書講咩 書名來自一個叫 威爾弗雷德．伏尼契嘅人 佢係個波蘭嘅書商 喺 1912 年喺意大利嘅 一個耶穌會學校度撞啱見到呢本書 呢本書使佢困惑 邊個寫咗呢本書嚟？ 喺邊度寫嘅？ 呢哋古怪嘅文字 同充滿活力嘅圖案代表咩？ 書裡邊到底有咩秘密？ 教會學校手頭緊 於是賣咗個手稿畀佢 之後佢帶咗手稿去美國 喺美国，專家繼續被本書所困惑 密碼學家話，書裡文字 有一個真正語言含有嘅全部特徵 只不過從來冇人見過呢個語言 點解噉講嚟？ 因為喺真實嘅語言裡邊 文字或者特定嘅文字組合 會以一定嘅頻率出現 伏尼契手稿裡邊嘅語言含有嘅特徵 唔可能係隨機生成 除咗呢啲，其他就唔清楚喇 字母嘅風格同高矮各有唔同 有啲字母係抄自其他語言 但係好多字母係獨一無二嘅 高一啲嘅字母被稱為「托架抄本」 呢部手稿從頭到尾 都有漩渦形嘅裝飾圖案 佢好似有兩個人以上嘅筆跡 而畫畫就係另外一班人 噉多年以来， 關於呢本書有三種推測 第一种，呢本書用密文 專登掩蓋某啲秘密 第二种，呢本書就係 整出來呃人錢財嘅局 有人認為啲作者就係個中世紀嘅老千 有人認為係伏尼契自己設局 第三种推測係 呢個手稿確實係一種特殊語言寫嘅 只不過冇人明 又或者，寫呢本書嘅人係 一群嘗試為一種口頭語言 建立字母嘅中世紀學者 如果係噉，伏尼契手稿就可能 好似復活島嘅朗格朗格手稿 因為當年嘅文明已經消失 宜家就冇人睇得明 儘管冇人明白伏尼契手稿 但係有好多人仲喺度估佢講咩 有人認為佢喺度創造 一種新嘅書面語言 伏尼契手稿又可能係個 創造呢種語言嘅文化嘅百科全書 仲有人諗伏尼契手稿嘅作者 係 13 世紀哲學家羅傑培根 培根曾經嘗試理解 所有語言共有嘅語法法則 手稿嘅作者又可能係 16 世紀 伊麗莎白時代嘅神秘主義者尊迪 尊迪曾經研究過煉藥術同占卜術 更加邊緣嘅理論認為 作者係一班意大利嘅巫婆 甚至有人諗作者係火星人 度橋度咗成百年後 啲科學家終於有咗啲頭緒 第一個突破就係用碳素測年法 測到呢份手稿嘅起源 大概喺 1612 年嘅羅馬或者布拉格 佢可能係神聖羅馬帝國皇帝魯道夫二世 轉手畀佢嘅醫生 雅各布斯．希納皮亞斯 除咗呢哋突破 啲語言學家啱啱 暫定識別咗手稿裡邊嘅幾個文字 呢度七粒星隔离嘅文字 會唔會係 Tauran 既係金牛座嘅别稱 一個包含昴宿星團嘅星座？ 呢個字會唔會係 Centaurun 即係圖裡邊嘅矢車菊？ 有可能嘅，不過進展就好慢 如果我哋破解咗密碼，我哋會發現咩？ 一個 15 世纪插圖家嘅夢記？ 一堆胡言亂語？ 仲係一個被遺忘嘅文明嘅 失傳嘅知識？ 你點睇嚟？

his_holiness_pope_francis_why_the_only_future_worth_building_includes_everyone

[教宗方濟各於梵蒂岡拍攝] [TED2017 首次播放] 晚安， 或者早安，我唔肯定呢度宜家幾點。 唔理幾點，我都好開心能夠參加你地嘅會議。 我好喜歡呢次嘅主題「未來嘅你」， 因為喺展望未來嘅同時， 我地今天就要展開對話，透過「你」睇向未來。 「未來嘅你」： 未來都係無數個「你」組成， 由彼此邂逅組成，因為人生就喺我地同他人嘅互動中流逝。 我活左咁多年， 越嚟越相信每一個人嘅存在都同其他人息息相關： 生命不單只係流逝而過嘅時間， 生命充滿左互動嘅過程。 當我地相遇，或者係傾聽生病嘅人、 面對重重困難，想找尋光明未來嘅移民、 心入面背負深刻痛苦嘅犯人、 仲有好多搵唔到工作嘅人， 其中好多都係年輕人， 呢個時候我成日諗： 「點解係佢地，而唔係我？」 我自己都係出身喺移民家庭； 我嘅父親、我嘅祖父母同好多義大利人一樣， 飄洋過海去到阿根廷， 同其他一無所有嘅人面臨相同嘅命運。 我好可能就會變成今天其中一個被「遺棄」嘅人。 所以點解我成日問自己： 「點解係佢地，而唔係我？」 首先，我希望呢場會議能夠提醒我地， 點解我地都需要彼此。 無人係一座孤島， 無人係個同他人分割而獨立存在嘅個體， 唯有每個人攜手， 先可以共同建立未來。 我地唔係成日諗到每件事都係緊密相關嘅， 我地必須將彼此嘅連結回歸到健康嘅狀態。 就算係我心入面對兄弟姊妹有嚴厲嘅評判， 亦都都會創下無法癒合嘅傷口， 唔可以原諒嘅冒犯， 造成最終會傷害到我嘅憎恨， 呢啲都係我背負嘅掙扎， 係我心底需要被熄滅嘅火焰， 如果唔係會成為熊熊大火，最終只剩下灰燼。 今日，有好多人似乎認為快樂嘅未來遙不可及。 我地需要正視佢地嘅果種擔心， 但係甘並唔係無辦法克服嘅。 只要我地唔將世界鎖係外面就可以解決。 快樂只可以喺整體 同每一個個體之間嘅平衡搵到。 你地比我更懂得科學這門學問， 就連科學都指向一種理解， 即係：現實係每一個元素 同萬物連結互動嘅地方。 嚟到我帶嚟嘅第二個訊息。 你地試諗下， 如果科學同技術創新嘅成長 能夠帶嚟更多平等同社會包容有，會有幾好！ 如果我地發掘遠方星球嘅同時， 能夠重新發掘我地周圍兄弟姊妹嘅需求，會有幾好！ 如果「團結一致」呢個美麗但係 時不時造成問題嘅詞彙， 不單單侷限喺社會工作， 而係可以成為政治、 經濟和科學選擇嘅預設態度， 以及個體之間、人民同國家之間嘅關係，會有多好。 唯有教育大家乜嘢係真正嘅團結一致， 我地先可以克服「浪費嘅文化」， 呢個唔只係食物同物質嘅浪費， 更重要嘅係， 果啲被我地技術經濟體系棄之一旁嘅人。 喺我地無意識到嘅時候， 呢個體系宜家將物品當成核心，而唔係人。 好多人希望「團結」呢個詞 能夠從字典入面消失。 不過團結並唔係一個自動嘅機制。 團結係唔可以用程式撰寫或控制出嚟嘅： 呢個係出自每個人內心嘅自由回應。 無錯，係自由回應！ 當一個人意識到 即使面臨諸多衝突， 生命依然係份禮物， 愛係生命嘅來源同意義， 咁佢又點可以控制自己去幫人嘅衝動呢？ 要做好事， 我地需要回憶、勇氣，仲需要創意。 我知道TED集結左 好多充滿創意嘅人。 無錯， 愛的確需要創意、具體和巧妙嘅態度。 良好意圖同普遍做法， 經常被用嚟撫慰我地嘅良心， 但係甘樣仲唔夠。 讓我地互助，大家一齊，要記住， 「他人」並唔只係個數據或者數字。 「他人」亦都係有頭有面嘅。 「你」一直都係個真實嘅存在， 係個需要幫忙嘅人。 耶穌講過一個預言， 可以幫助我地了解彼此嘅差異， 亦係果啲對別人視若無睹嘅人 同願意助人嘅人之間嘅差別。 我相信你地都有聽過「好撒馬利亞人」嘅寓言故事。 當耶穌問：「我嘅鄰居係邊個？」 佢其實係透過呢個故事問： 「我地能夠幫助邊個？」 故事係咁樣嘅，有個男人 被攻擊、搶劫、毆打，而且被丟喺骯髒嘅路邊。 當時極富權威嘅一名祭司 同一個利未人見到佢 都視若無睹，少少都無諗住幫佢。 過左一陣，一位當時被人睇唔起嘅 撒馬利亞人經過。 見到路邊有個受傷嘅人， 佢並無假裝無見到佢， 反而對呢個人心生同情， 驅使佢做出左實際行動： 佢用油同埋葡萄酒幫果個無助嘅男子處理傷口， 帶佢到旅館， 仲自掏腰包幫佢比錢。 好撒馬利亞人嘅故事正係今日人性嘅故事。 人類嘅道路上充滿痛苦， 因為今日嘅一切都以金錢和物質為中心， 而唔係以人為本。 而且亦都成日見到有啲自稱為 「值得尊敬嘅人」卻唔會出手幫助別人， 因此將成千上萬嘅人， 甚至整個族群，棄之路邊。 幸運嘅係，世界上有啲願意自掏腰包、 樂於助人嘅人宜家喺到創造新世界。 德蕾莎修女講過： 「唯有自願犧牲奉獻，先可以真正去愛人。」 我地仲有好多事要做，我地必須攜手一齊做。 但係每日有咁多事，我地要點樣先可以做到？ 感謝上帝，世界上無邊個系統，可以消滅我地向善嘅渴望 以及想對抗邪惡嘅能力， 呢啲特質都源自我地內心深處。 你可能會問我： 「係啊，呢啲話講就好聽， 但係我先唔係好撒馬利亞人， 亦都唔係加爾各答嘅德蕾莎修女。」 事實上，我地每個人都好珍貴。 每個人喺上帝眼中，都無可取代。 面對今日黑暗嘅衝突， 我地每個人都可以成為明亮嘅燭光， 光明能夠戰勝黑暗， 黑暗永遠無法消滅光明。 對基督徒嚟講，未來的確有個名字， 佢叫做「希望」。 心存希望並唔代表天真， 並忽視人類正面臨嘅悲劇。 希望係人心中嘅美德， 希望並唔會將自己關在黑暗中， 唔會停留喺過去，唔會虛度今日， 而係能夠展望未來。 希望係通往未來嘅門。 希望係生命謙卑、隱蔽嘅種子， 隨著時間，就可以長成一棵大樹。 希望睇起嚟就好似隱形嘅酵母，能夠讓麵團發酵， 並替人生嘅各方各面帶嚟美好滋味。 希望能夠達成好多嘢， 因為只要有希望嘅一小點火花， 就足以令到黑暗之盾燃之殆盡。 每個個體都足以讓希望恆存， 而果個個體可以係「你」。 跟住就會有另一個「你」，再另一個「你」， 然後就會變成「我地」。 所以，希望係從 「我地」開始嘅咩？ 唔係。希望係從一個「你」開始。 等到有「我地」，呢場革命就可以開始！ 我今日想分享嘅第三個訊息， 的確就係同革命有關：溫柔嘅革命。 點解係溫柔？ 溫柔係一種緊密、真實嘅愛。 溫柔從我地內心開始， 延伸到雙眼、雙耳同雙手。 溫柔代表要用雙眼正視別人， 用雙耳傾聽，傾聽孩子、窮人， 果啲害怕未來嘅人嘅心聲。 傾聽我地共同嘅家， 我地生病、受污染嘅地球發出嘅無聲哭泣。 溫柔代表要運用我地嘅雙手和內心， 去安慰他人，去幫助有需要嘅人。 溫柔係小孩子嘅語言， 係需要彼此嘅人嘅語言。 小孩子對父母嘅愛， 透過碰觸、眼神、聲音和溫柔嘅態度茁壯。 我每次聽到 父母親同寶寶講話， 用小孩子明白嘅語言 同佢地做同等程度嘅溝通。 咁就係溫柔：同其他人平等而立。 上帝派耶穌嚟到世間， 就係為左要跟人類有同一個立足點。 就好似好撒馬利亞人所選嘅道路一樣。 呢條亦係耶穌自己選擇嘅道路。 佢屈尊， 佢將自己喺人世嘅時間， 用嚟實踐真實、具體嘅愛嘅語言。 無錯，唯有最強壯、最有勇氣嘅男女 先會選擇溫柔這條路。 溫柔並唔係弱點，而係堅毅。 溫柔係團結一致嘅道路，係人類前進嘅道路。 請容我大聲、清楚地呼籲： 你越有權力， 你嘅行為就可以對他人產生更大嘅影響， 你就越有謙虛行事嘅責任。 如果你唔甘樣做，咁你嘅權力摧毀你， 你亦都會毀掉別人。 喺阿根廷， 有一句說話係甘樣講嘅： 「權力就好似空肚飲氈酒。」 你會頭暈、喝醉、失去平衡， 最後會傷害自己以及身邊嘅人， 除非你可以謙虛、溫柔咁運用你嘅權力。 相反，透過謙卑和堅實嘅愛，最高、最強嘅權力， 亦都可以成為良善、助人嘅力量。 人類嘅未來並唔係只掌握在政治人物、 領袖、大公司嘅手中。 沒錯，佢地的確握有好大嘅責任。 但係最重要嘅係，未來掌握喺一群人手入面。 這群人能夠意識到他人係個有面容嘅「你」， 能夠意識到自己係「我地」嘅一部分。 我地需要彼此。 所以亦都請將我睇成一個溫柔嘅人， 咁樣我先可以完成 神賦予我嘅任務，為左他人， 為左你地每一個人，為左我地每一個人服務。 謝謝。

sara_ramirez_rollercoaster

（吉他） （演唱） 過山車 迴旋木馬 喺高處時你見到天堂 降到低處時 你睇到地獄 你出力揸住個環 敲響個鐘 但係永遠唔知道 幾時先至到終點 人人都話你知 點樣可以令生命完整 所以你 為佢付出咗所有 最後流落街頭 有一日你醒咗 佢哋話你係個女王 但係你發現另一個人 喺度操控所有嘢 過山車 同迴旋木馬 喺高處時你見到天堂 喺低處時 你睇見地獄 你出力揸住個環 敲響個鐘 但係永遠唔知 幾時先至到達終點 你愛嘅人 亦愛你 噢 直到地老天荒 但係你唔喺狀態時 佢哋會拋銀仔咁拋棄你 你有錢時 個個圍住你 但係你好運用盡時 你又變返孤零零一個 過山車 迴旋木馬 喺高處時你見到天堂 喺低處時 你睇見地獄 你出力揸住個和環 敲響個鐘 但係永遠唔知 幾時先至到達終點 或者係我太憤世嫉俗 可能我講嘅都係大話 但係經歷話我知 謹慎啲唔會錯嘅 但係謹慎會令你猶豫 令你迷失 所以仲係快點揸緊個機會 唔好計較得失 過山車 同迴旋木馬 喺高處時你見到天堂 降到低處時 你睇見地獄 你出力揸住個環 敲響個鐘 但係永遠唔知 永遠唔知 幾時到達終點 過山車 同迴旋木馬 過山車 yeah, yeah, yeah 迴旋木馬 迴旋木馬 迴旋木馬 迴旋木馬 迴旋木馬 （掌聲） Michael Pemberton （掌聲） 多謝你哋 多謝

grady_booch_don_t_fear_superintelligent_ai

我細個嗰陣係個書蟲 我估你哋一啲人都係 （笑聲） 仲有你呀，阿生 笑得最大聲嗰個，睇嚟宜家都仲係 （笑聲） 我喺德州北部平原一個鎮仔大嘅 我阿爺係牧師，我老豆係警察 所以自細就係乖乖仔 睇微積分書當娛樂 （笑聲） 你都係咧 於是我自己整 激光啦、電腦啦、火箭模型啦 最後仲喺房裏邊整埋火箭燃料 用我哋宜家科學嘅講法 係搞搞震無幫襯 （笑聲） 就喺嗰陣 Stanley Kubrick 拍嗰部 《2001太空漫遊》上畫 我嘅生活從此改寫 我係部片嘅忠實擁躉 特別中意哈爾 9000 哈爾係一部機械人 專為太空船導航而設計 指引太空船由地球飛往木星 但哈爾都有缺點 佢最後為實現目的而罔顧人類安全 哈爾雖然係虛構 但佢反映咗我哋嘅恐懼 就係怕無感情嘅人工智能 以後會操控人類 我認為呢種恐懼唔成立 講真，人類呢一刻嘅歷史 可以話係最輝煌嘅 我哋冇向身體同大腦限制低頭 反而製造出精良、複雜又美觀嘅機器 協助人類逹至超乎想象嘅領域 我以前喺空軍學校同太空指揮部做嘢嘅 咁而家，我做咗系統工程師 最近我著手於美國太空總署嘅 火星任務嘅一個工程問題 到目前為止，所有上月球嘅太空船 我哋都可以留喺休斯頓控制中心控制 不過，火星比月球遠 200 倍 於是乎由地球傳送到火星嘅訊號 平均要花 13 分鐘先可以送到 所以如果中途出咗咩問題 我哋都唔夠時間解決 所以解決方法係 我哋要將任務控制台 裝喺太空船獵戶號嘅墻板裏邊 另一個方法係 喺人類登陸之前 喺火星表面放置一個機械人 機械人前期負責興建設施 後期就加入科學團隊擔當協助 而當我企喺工程師嘅角度嚟睇 我好清楚我要打造嘅 係一個高智能、富團隊精神 同善於交際嘅人工智能 換句話嚟講，我要整到好似哈爾咁樣 不過係唔會當人類 係冚家鏟要消滅嘅機械人 （笑聲） 等陣先 咁係咪真係有可能整個咁嘅機械人先？ 其實，係可以嘅 好多時，設計人工智能元素係好難嘅 咁唔係講緊整機械人頭髮 學 Alan Turning 話齋 我無興趣整隻有感覺嘅機器 亦都唔係生產另一個哈爾 我所追求嘅係一個會簡單思考 同有少少智慧嘅機械人 自從哈爾喺電影出現之後 計算科學已經發展咗好多 我想像得到，如果發明佢嘅 Chandra 博士今日喺度嘅話 佢實有好多問題問我哋 我哋有冇可能 從數以億計嘅設備裡面讀取數據 同時預測機器犯嘅錯誤 同埋及早更正呢？ 可以 我哋可唔可以 整隻機械人出嚟識講人話？ 可以 我哋可唔可以整隻機械人 識得識別物體、辨別情感 自帶情感、打機，甚至識讀唇語？ 可以 我哋可唔可以整隻機械人識訂立目標 實現目標兼且喺過程中自學？ 可以 我哋可唔可以整隻 有思維邏輯嘅機械人？ 我哋宜家嘗試緊 我哋可唔可以整隻機械人 明白道德觀念同底線？ 呢個任務我哋責無旁貸 咁姑且我哋有可能 為呢個任務或者其他任務 整隻咁樣嘅機械人 跟住你實會問 咁嘅人工智能會唔會造成威脅？ 時至今日，每項新科技面世 唔多唔少都會帶嚟不安 以前啲人第一次見到汽車時 就驚車禍會造成家破人亡 以前第一次見到電話時 啲人就驚人同人之間嘅交流會受到破壞 曾幾何時啲人見到文字可以傳送 又驚人類嘅記憶力會喪失 呢啲不安喺一定程度上嚟講無錯 但同時呢啲科技 拓闊咗人類嘅體驗 我哋不如再講遠啲 我唔驚呢啲人工智能面世 因為佢最終會接受人類嘅一啲價值 試下咁唸：製造感知機械人 同製造以前傳統嘅軟件密集型機械人 係有根本性分別 我哋而家唔係編程機械人 我哋係教機械人 為咗教機械人識別花 我攞幾千種我鍾意嘅花畀佢睇 為咗教曉機械人點打機—— 我真係教㗎。你都會咁做 我真係鍾意花呢—— 為咗教識機械人打「殺出重圍」 我畀佢打幾千局遊戲 不過呢個過程，我又會教佢 辨別好局同劣局 如果我想整隻法律助理機械人 我除咗會教佢法律 我仲會教佢法律嘅寛容同公義 套用科學術語 呢啲係我哋所謂嘅參考標準 而且重要嘅係： 製造呢啲機械人時 我哋將自己嘅價值觀灌輸畀佢 最終，我相信人工智能 會同一個受過專業訓練嘅人一樣 不過，你哋可能會問 如果呢啲人工智能被非法分子利用呢？ 雖然我哋唔可能杜絕所有暴力事件發生 但我唔擔心人工智能落入一啲壞人手中 因為人工智能需要持續同細微嘅改進 單憑個人資源唔使旨意做到 而且，唔好當成植入網絡病毒咁簡單 唔好以為隨時隨地㩒個掣 全世界嘅電腦瞬間就會爆炸 人工智能係複雜好多嘅嘢 但我相信遲早有一日人工智能會出現 我驚唔驚人工智能會威脅全人類？ 電影《黑客帝國》、《大都會》 《終結者》、電視劇《西部世界》 呢類影視作品都係刻畫呢種恐懼 無錯，哲學家 Nick Bostrom 喺《超人工智能》一書裏邊都認為 超人工智能唔單止危險 而且仲危及全人類 佢嘅基本論點有︰ 咁樣嘅機械人 最終唔會滿足於眼前擁有嘅資訊 機械人可能會因而自己鑽研學習方法 以至到最後發現 自己有啲目標同人類需要有矛盾 有人支持博森博士嘅觀點 包括 Elon Musk 同霍金 我想指出其實幾位智者諗錯咗 Nick Bostrom 嘅理論有好多錯誤 但我無時間講曬所有 但簡單嚟講，可以咁理解： 超智能唔代表超萬能 哈爾對於成個太空探索團隊嘅威脅 僅限於佢可以對探索任務落命令 所以任務需要一個超智能機器 落命令嘅需要有統治世界嘅能力 電影《未來戰士 2018》 裡面嘅 Skynet 嗰個可以操控人類意志嘅 超人工智能防禦系統 控制曬全世界所有嘅機器同裝置 即係話 電影情節係唔會發生 我哋唔係整隻機械人出嚟呼風喚雨 操控喜怒無常、陷於鬥爭嘅人類 再者，如果咁樣嘅機械人真係存在 佢就會同人類嘅經濟鬥過 甚至同人類爭資源 最終結果係—— 唔好話俾 Siri 聽—— 我哋可以隨時熄咗佢哋 （笑聲） 我哋同機械人係共同進化 未來嘅人類同今日嘅我哋 唔可以同日而語 人類擔心人工智能帶嚟威脅 只會令人類唔去真正關心 科技崛起帶嚟嘅人文同社會問題 而呢啲問題正正係 我哋需要著手解決嘅 問題例如有︰ 當我哋唔再需要勞動力嘅時候 我哋要點去調控社會？ 點樣向全世界傳播知識同教育 同時又尊重當地嘅差異？ 點樣通過認知式保健幫人類延年益壽？ 點樣利用電腦幫人類踏足外太空？ 諗下都覺得興奮 利用計算科學去開拓人類經歷嘅機會 就喺手裏邊 而我哋只係啱啱捉緊到 多謝大家 （掌聲）

rodrigo_y_gabriela_an_electrifying_acoustic_guitar_performance

（結他演奏開始） （拍掌歡呼） （熱烈拍掌歡呼） （演奏結束）

sue_klebold_my_son_was_a_columbine_shooter_this_is_my_story

我最後一次聽到我仔把聲 佢出緊前門 去返學 門口好黑，佢就講咗一個字 「拜。」 1999 年 4 月 20 號朝早 我個仔迪倫同佢朋友艾瑞克 喺科倫拜高中 殺咗 12 個學生同一個老師 傷咗 20 幾個人之後自殺 13 個無辜嘅人被殺 留畀佢哋嘅親友 無限悲痛同創傷 其他傷者 有人毁咗容，有人終生殘廢 但係，呢個慘案嘅危害性 唔可以用傷亡人數來衡量 我哋亦冇辦法去衡量佢 對喺學校嘅目擊人同參與救援 同清理嘅人造成嘅心裡創傷 亦冇辦法估量其他人模仿 呢個槍殺案 會造成嘅影響 科倫拜慘案係個大浪 風波之後，社會需要好耐來 消化、理解同認識佢嘅影響 我用咗好多年來接受 我個仔留低嘅問題 暴行定義咗佢最後嘅人生 佢已經唔係我識嗰個人 修尾有人問我 「你點解會唔知？ 你到底點做媽咪？」 我都猛咁問自己 槍擊案之前，我自認係個好媽咪 幫助我啲仔女成為體貼 健康、負責嘅成年人 係我一世人最重要嘅角色 但係呢個悲劇話我知 我做媽咪好失敗 挫敗感使我今日企喺呢度 除咗佢嘅爸爸 我係最了解同最愛迪倫嘅人 假使有人可以預料到呢件事 嗰個人應該係我，係咪？ 但係我唔知 今日，我想分享下我作為 一個殺人兇手嘅媽咪嘅感受 慘案之後好多年 我猛咁梳理我啲記憶 諗我到底做錯咗咩 我揾唔到明確嘅答案 亦冇任何解決方案 我可以做嘅，唯有 同你哋分享我嘅經驗同教訓 同槍擊案之後 先識我嘅人傾偈時 我要面對三個挑戰 第一，我行入類似宜家間房時 我冇辦法知道，有冇人因為我嘅仔 受到過傷害 我要承認我個仔 造成咗嘅災難 首先，我誠摯咁 為我個仔對你哋 造成嘅傷害道歉 第二個挑戰 係我講我個仔 係死於自殺時 我需要你哋嘅諒解，甚至同情 喺佢過身前兩年 佢曾經喺本日記度寫 佢係度自殘 佢話佢好痛苦 想摞把槍了結自己 我喺佢死後幾個月先知道 我講我個仔係自殺時 唔係想減輕佢嘅罪過 我只係試圖去理解 點解佢自殺嘅意圖 會導致一場屠殺 讀咗好多文章，同資訊專家之後 我逐漸相信 佢策劃槍擊案唔係想殺人 而係想自殺 講我個仔嘅自殺謀殺時 第三個挑戰 就係講心理健康 唔好意思 就係講心理健康 稱為大腦健康會更準確 同时，我亦係度講緊暴力 我當然唔想加重 大家對心理疾病嘅誤解 只有好少有心理疾病嘅人 對其他人有暴力傾向 但係，自殺嘅群體 有 75%，甚至 90% 有可以被診斷嘅心理健康狀況 眾所周知，我哋嘅心理健康 醫療機制照顧唔到每一個人 同時，唔係每個有破壞性傾向嘅人 都會診斷到嘅 心理病 好多覺得恐懼、憤怒、或者絕望嘅人 從來都冇 俾診斷或者治療過 等到有行為危機時 我哋先注意到佢哋 根據統計數據 大概百分之一到二嘅自殺 會導致另一個人嘅死亡 一個群體嘅自殺率上升時 佢嘅自殺加謀殺率亦會上升 我好想了解，迪倫喺死前諗緊咩 於是我去研究啲自殺未遂嘅人 我做調查，又幫手籌款 一有機會 就同啲自殺未遂 或者有自殺傾向嘅人倾偈 我一個同事 畀我好大嘅啟發 佢之前喺辦公室 偶然聽到我同人講 迪倫肯定唔愛我，唔係嘅話 佢點會做出咁恐怖嘅事 之後，我呢個同事單獨嚟搵我 佢話，唔好意思，無意中聽到我講嘢 同時間話我知，我係錯嘅 佢係個後生嘅單身媽咪時 佢要湊住三個細蚊仔 佢變得好抑鬱，需要住院來確保安全 嗰個時候，佢堅信 如果佢死咗，佢嘅细路仔會更好 於是佢準備自殺 佢話，母愛係世界上最堅韌嘅紐帶 佢愛佢嘅仔女，多於世上嘅一切 但係因為佢個病 佢堅信佢啲仔女冇佢仲好 我從佢同其他人身上學到 我哋對自殺嘅抉擇 同我哋諗買邊駕車 或者星期六去邊度玩嘅嗰種選擇 係好唔同 喺一個人極度想自殺時 佢處於最嚴重嘅醫學緊急狀態 佢嘅思考能力受損，冇曬自律能力 儘管佢哋計劃同執行時好有逻辑 佢嘅是非觀已經俾痛苦扭曲 呢種痛苦改變咗 佢哋對現實嘅理解 有哋人好識掩飾自己 因為迫不得已 好多人都諗過自殺 如果呢個念頭揮之唔去 仲會諗點去執行 呢就好似其他疾病 係一種病態 呢種病況需要、喺仲有得救時 辨認同治療 但係我個仔唔單止自殺 佢仲導致咗一場屠殺 我想知，佢嘅自殺傾向 點變成謀殺傾向 呢方面嘅研究好少 冇簡單同直接嘅答案 冇錯，佢一直都有抑鬱症 佢係個完美主義者，唔鍾意依靠人 佢嘅性格使佢 好少向其他人求助 佢曾經喺學校經歷過使佢覺得 羞愧，屈辱同憤怒嘅觸發事件 而且，佢同一個 係憤怒同孤獨嘅男仔 有個複雜嘅關係 呢個男仔處於極度不安嘅狀態 有強烈嘅控制慾同嗜殺慾 喺佢哋人生裡邊 最脆弱嘅時候 即使我哋屋企冇槍 迪倫都有其他渠道摞到咗槍支 一個十七歲嘅男仔，合法或者非法 唔使我知道或允許 就輕易摞到槍支 過去十七年嚟嘅校園槍擊 買賣槍支依然係 令人膽寒嘅容易 迪倫嗰日做嘅嘢令我心碎 創傷就係有咁嘅後果 時刻折磨住我嘅身心 槍擊事件後兩年，我得咗乳腺癌 再過咗两年，我得咗心理病 同永久嘅悲哀 我好驚我會撞見 被害人嘅家屬 或者媒體 或者一個憤怒嘅市民 我怕開電視睇新聞 驚人哋鬧我衰，鬧我核突 我開始有恐慌發作 第一發作喺槍擊案後四年 我準備去法庭作證 要面對被害人家屬嗰 第二次發作，喺槍擊案後六年 我生來第一次 公開參加討論自殺加謀殺 兩次發作，每次延續幾個星期 恐慌發作隨時會發生 喺五金店，喺寫字樓 甚至喺床上睇書嗰時 我會突然充滿恐懼 無論我點試住 冷靜落來 我做唔到 感覺好似，我嘅大腦整死我 之後，我一直 好驚自己咁驚 呢個就係我嘅 大腦失常嘅親身經歷 所以，我係大腦健康嘅擁護者 用藥物治療同自我護理 我嘅生活慢慢返到正軌 變到相對嘅正常 我諗下過去， 逐漸明白 我個仔臨死前兩年可能 因為機能失調過得好辛苦 嗰時，哪怕有一個人知道佢需要幫助 又知道點做 兩年時間咁長，肯定有機會幫到佢 每一次有人問我 「你點會唔知？」 好似重重一拳打落我個心度 指責我，引發我嘅負罪感 無論我接受幾多治療 永遠都唔會完全好返 從中我學到 如果愛就夠曬 去打消一個人自殺 同傷人嘅念頭 咁自殺就幾乎唔會發生 但係如果有愛仲唔夠 咁自殺會普遍咁發生 自殺喺 10 至 34 歲嘅群體 係第二大致死原因 舊年 2016 年 百分之十五嘅美國青少年 話自己計劃過自殺 我認識到，無論我哋幾想做到 我哋永遠都唔知道，亦控制唔到 我哋愛嘅人嘅所有諗法同感覺 我哋堅信，我哋同其他人唔同 所以我愛嘅人唔會去自殘 或者傷害其他人 呢個觀念會導致我哋忽視 平靜嘅表面下邊嘅嘢 假使最壞嘅事發生咗 我哋要學識 原諒自己唔知嘅嘢 原諒自己冇發現嘅問題 原諒自己冇搵到對策 我哋應該假設 我哋所愛嘅人可能受緊折磨 即使佢嘅言行 好正常 我哋應該用成個身心咁 唔帶任何偏見咁 未必畀到解決方法咁去傾聽 我好清楚，我成世都 會帶著呢個悲劇 呢幾個悲劇，一直行落去 我知道，好多人諗 我嘅損失嘅 遠唔及受害者家屬 我嘅掙扎 唔會減輕佢哋嘅痛苦 有人認為，我冇痛苦嘅權利 只有用成世去贖罪 我嘅總結係 我哋就算再負責再警覺 最尾都可能 防止唔到悲劇嘅發生 但係為咗愛 我哋絕唔可以放棄嘗試 去了解現實背後嘅未知 多謝 （掌聲）

ashley_judd_how_online_abuse_of_women_has_spiraled_out_of_control

〔警告︰本篇演講內容露骨同涉及性暴力〕 〔觀眾務必慎入〕 「Ashley Judd，正一無知蕩婦。」 「人哋話你臭閪關你撚事咩。」 「網路就係咁㗎啦， 你睇唔過眼就死開啦，八婆！」 「我求神拜佛 Ashley Judd 不得好死。 我未見過咁仆街嘅人。」 「Ashley Judd 就係點解 女人唔應該有投票權。」 「演《熄燈追緝令》嗰個八婆， 畀我屌我都唔屌。」 「咪理 Ashley Judd 個粉腸啦！ 等佢成世無人屌，孤獨終老。」 「如果係都要我上佢，你老味， Ashley Judd 我一定會搞到你瀨屎。 條八婆絕對係淫婦， 我唔搞死佢正契弟。」 針對女性嘅網路暴力 對全球兩性平權而言係悲劇 務必制止，刻不容緩 （掌聲） 無論少女抑或婦女嘅聲音 甚至我哋女性同盟嘅聲音都被打壓 令無論係個人、經濟 職業定政治層面都深受其害 只有阻止欺凌 我哋先可以獲得更多自由 我係肯塔基籃球隊嘅球迷 上年三月某一日 我做緊我平日最鍾意做嘅事 到場為我最愛嘅山貓隊加油 諗住好好咁睇場波 但之後我見到犯規 想提裁判吹罰，裁判都冇做 （笑聲） 搞笑嘅係，佢哋喺開波之前對我好友善 但比賽過程中就完全冇理我 （笑聲） 我哋隊三名球員俾人侵犯至流血 於是我又做咗件事︰發推特 「@ArkRazorback 打矛波， 抵罰球啦。 @KySportsRadio @marchmadness @espn 三名球員都俾佢整傷。」 毫無意外，我每日都喺推特、臉書 呢啲社交媒體 俾人用好似開場講嘅嗰啲說話 鬧到隻狗咁 2011 年我開始玩推特之後 歧視女性嘅人總係 留意著我做嘅每一樣嘢 包括我倡議嘅精神、我嘅信念 我甚至俾人話係鄉下婆 所有嘢都無一倖免俾人攻擊 於是我對用唔同方法回應 我試過同佢哋接觸 但有個男人發超淫穢、超核突嘅相畀我 裏邊有一個女仔同佢一齊 我咁樣覆返佢 「圖中個女仔係你個女吖？ 我真係好驚啊， 你竟然諗埋曬咁核突嘅嘢， 仲咁樣同女性講嘢！」 然後佢嘅回覆令我意想不到 「你講得啱，我向你道歉。」 有時候人嘅良知需要被提醒 呢個男人根本都唔知同緊邊個玩 佢又大概當咗我係壞嘅女人 我同一個蘇格蘭男人結婚 14 年 我話︰「壞女人」 喺唔同國家有唔同意思 （笑聲） 不過我肯定你絕對係賤男中嘅極品 （笑聲） （掌聲） 我曾經反抗同努力迎戰 呢啲針對女性嘅說話 但係喺上社交平台嘅大部分時間裡面 我隻眼開隻眼閉，費事理 覺得無能為力 但又覺得不堪入目、好傷心 所以我成日暗暗安慰自己 嗰啲攻擊我嘅、講緊我嘅評論 並非真實 即使我一個自稱女權主義者嘅人 願為女權聖戰拋頭顱撒熱血… （笑聲） 內心都接受咗男權主義 真係好攞命 男權主義並非狹義為男性 而係我哋活喺呢個世界嘅一種制度 冇人，包括我，可以獨善其身 就喺嗰日，某種原因 我發嘅嗰條籃球推特 刺激咗全球一班「網路暴民」 用最尖酸、最惡毒嘅語言威脅我 話要打要殺要奸咁 你知嗎 當我夜晚獨坐家中 我收到我前夫發嚟嘅一條語音短訊 「莉莉…… 嗰啲人嘅行為實在太惡劣喇。」 正因佢當晚一番話，我決心要企出嚟 我開始寫作 寫我面對各種性騷擾之後 包括三次強姦之後，我係點樣撐過嚟 但我因為寫作而收到惡意評論 呢啲係其中一啲惡意評論 而且我想講，被人叫做「 二五仔 」 真係過癮！ （ Jay：「佢都不知幾享受 俾人搞嘅每一秒！」） 觀眾：天呀，搞錯吖！ 講者：多謝你哋 我都希望上天會睇得到 所以我寫咗篇女性專欄 題為「你對女性所作嘅網路暴力 只會引嚟女性審判你」 （笑聲） （掌聲） 我孤身作戰，自己發表文章 因為我嘅顧問勸我 「唔好寫出街， 網路暴民報復於無形， 你只會令我替你擔心。」 不過我信任各位女性 信任同我哋志同道合嘅人 文章發表之後被瘋傳 亦證明每日針對女性嘅網路暴行 已經成為全世界普遍嘅現象 牽連我哋所有人 而且一旦多過一種問題俾人插嗰陣 情況更甚 性傾向、性別認同、種族、民族 以至宗教都可以俾人抨擊 以上種種嘅批評 只會加深女性經歷嘅傷害 特別係對年輕女性 到最後，批評只會傷害女性 女性嘅身心健康亦因此被嚴重損害 出現同遇到暴力時一樣嘅生理反應 皮質醇會激增，大腦邊緣系統會受損 生產力會因而下降 另外，喺工作方面，女性受到諸多束縛 求職嘅女性先喺網上被洩露裸照 然後被人話係有性病 佢哋嘅住址被惡意公開，用嚟招攬嫖客 最後真係引嚟嫖客上門 我哋喺學校亦受到騷擾 96% 喺網路發佈嘅色情圖像 都係影後生女 係，我哋嘅女仔 男仔比女仔高出二至三倍 喺未經同意情況下互傳圖片 關於報復式散佈色情，我想講 呢一次推特貼文事件嘅來龍去脈係 我連絡志同道合 一齊爭取網路安全同自由 我哋開頭建立名為 Speech Project 嘅網站 抵制網路暴力，伸張自由 個網站係一個非常重要嘅平台 因為到而家都未有國際合法嘅組織 應對針對女性嘅網路暴行 但係我哋可以做嘅就係 喺呢個網站度列出明確嘅定義 因為如果我哋無統一界定標準 就唔可以準確打擊暴力 我又發現報復式色情圖文 經常被危險使用 嗰啲未經同意情況下轉發嘅圖片 都係用嚟刻意羞辱、侮辱女性 試圖色情化女性 我唔知大家對「女性美」嘅定義係點 我認為「女性美」本身係美麗、美好嘅 而唔應該表現為色情淫穢 （掌聲） 我深知我有嘅資源同力量 係世界上好多人都冇 譬如話，我能夠同我嘅同事 創建 Speech Project 網站 我經常能夠引起社交媒體關注 我遲啲仲會去臉書總部參觀 不過仲未解決到差劣嘅報導手法… 我仲請人幫我刪除網路嘅惡意評論 令我耳根清淨 唔使受惡意評論影響 但係你估唔到 有人因為咁走嚟鬧我 「超，你咪活喺 一個只有你聲音嘅世界囖。」 但正因為有人發咗張性騷擾嘅相畀我 並且喺上面寫著想顏射我 所以我有權捍衛我嘅底線 （掌聲） 虛擬同現實只係一線之差 點解咁講呢？你哋可能唔知 我細個真係被性侵犯過 所以嗰條推特鉤起咗我嘅傷痛 我唔可以再軟弱無為 知唔知我哋採取咩行動？ 我哋收集所有惡意評論，然後分析 編配意思，提取數據 從而理解當中嘅關係： 幾時同性騷擾有關 幾時同政治聯繫有關 幾時同年齡有關 幾時係同所有嘢有關 我哋會贏呢場仗嘅！ 好在解決問題嘅辦法有好多 我會講其中幾種辦法 當然好歡迎你哋出謀獻策 第一：我哋必須從數碼媒體嘅知識著手 我哋要建立一個從女性角度出發嘅視野 兒童、學校、監護人、父母 都係我哋嘅對象 第二 我哋不如講下科技行業嘅人？ 因為關乎女性嘅尊嚴同尊重 所以職場性別歧視必須停止 （掌聲） （歡呼聲） EDGE 係全球性別平等嘅認證 亦係我哋最低要求 如果連歐萊雅集團 喺印度、菲律賓、巴西 同俄羅斯嘅分公司都可以達到標準 矽谷同樣得 唔好再揾藉口喇 只有女性喺每個企業部門裏面 有著重要份量 兼且建立支援女性嘅平台 性別平等問題先至可以得到重視同解決 我仲想同科技界嘅朋友講︰ 利用電玩遊戲裏邊 悔辱女性嘅元素賺錢必須停止 我唔想再見到 ——好似幾個星期前 喺阿斯彭某個酒會度 你哋一面譴責「 玩家門 」戲謔女性 一面繼續以殘害及摔打女性為遊戲賣點 從遊戲之中賺數以十億美元利潤 俗啲講句 夠嘞！我真喺頂你唔順 （歡呼聲、掌聲） 我哋嘅執法人員更需要維持法紀 因為我哋見到個人暴力 已經延伸到網路暴力 喺美國 被男性親密伴侶殺害嘅女性 比 9.11 當中遇害嘅女性仲要多 比起喺阿富汗加埋伊拉克中 喪生嘅美國人仲要多 呢啲嘢唔應該攞出嚟講，不過係事實 我哋非常關心一笪地方嘅男性 點樣對待女性 2015 年 美國有 72,828 名女性 因為伴侶暴力問題尋求援助 我哋唔係要知道幾多人需要援助 而係我哋希望執法者需要有 最新嘅網路科技、設備 同埋理解呢啲平台點樣運作 警方曾經處理一宗 女士喺推特收到死亡恐嚇嘅案件 但警方束手無策，仲問返轉頭︰ 「 推特係乜嚟？」 我哋需要新嘅法例去追得上今日嘅科技 同埋保障言論自由之餘 又可以杜絕仇恨言論 但最近紐約一名被告脫罪嘅事令人失望 原因係警方認為匿名或非匿名犯案 必須要通過電話、郵件、電報嚟犯案 （笑聲） 演講言辭必須科學中立 但好明顯，我嘅言詞真係太大膽 咁我哋嚟講下白人男性 白人男性喺社會裏邊都有角色 亦有決定要做 身為白人男性嘅你可以貢獻一分力量 亦都可以置之不理 喺呢個演講廳度 大家白人男性都唔出聲 但一出咗呢個門，所有人都會話 「噢，天哪， 佢係逆向歧視主義嘅人。」 呢句話係一位叫 Robert Moritz 嘅 白人男士講嘅 佢係羅兵咸永道會計師事務所主席 係佢叫我喺演講入面講返呢件事出嚟 所以我哋需要更多互助小組 以便受害者嘅生活或者財政出現問題時 大家可以互相幫助 當性暴力發生嘅時候 我哋每個人必須奮起抵抗 92% 29 歲以下嘅年輕人 遇過網路上面嘅性暴力 我哋當中 72% 嘅人又曾經遇到過 所以我哋要必須鼓起勇氣 停止蘊釀緊嘅性暴力風氣 最後，請大家相信我 相信我 （掌聲、歡呼聲） 呢個係人類之間互動嘅一個根本問題 但我相信互動係解決問題嘅核心所在 問題唔解決只會延續落去 Edith Wharton 話過︰ 「 結局隱藏喺開端 」 所以嚟到演講最尾 等我哋一齊為善去惡 雖然我一直孤身作戰 但係我知道我哋係同一陣線 最近我學到誠意同肯定 點樣化解惡性互動 化解惡性互動有五個要點︰ 需要特別真誠 要有時間 可以隨時、隨地、同任何語言嘅人溝通 做到嘅話，會令到前扣帶迴 ——大腦一個過渡位置 不斷充斥住美好嘅事物 所以我準備讚下我自己 希望大家畀啲反應 我哋嚟囖嚄，係咁讚嘅吓… （笑聲） 我係有能力又堅強嘅女性，你哋會話？ 觀眾：係，你係 講者︰我阿媽錫我 觀眾：係，佢鍚你 講者︰我場演講好掂 觀眾：係，掂吖 講者︰我有權企喺呢度 觀眾：係，無錯 講者︰我真係靚爆鏡 （笑聲） 觀眾：係，靚曬 講者︰上帝愛大家 觀眾：係，上帝愛我 講者︰我都愛你哋 多謝大家畀我為大家服務 我祝福你哋 （歡呼聲、掌聲）

jennifer_brea_what_happens_when_you_have_a_disease_doctors_can_t_diagnose

大家好 多謝 [ Jennifer Brea 對聲音敏感 現場觀眾用美式手語歡迎 ] 呢個係五年前嘅我 當時我係哈佛嘅博士生 鍾意旅行 啱啱同我生命中最愛嘅人訂婚 嗰陣我28歲，同大部份人一樣 覺得自己好健康、百毒不侵 有一日，我發燒燒到華氏 104.7 度 其實我應該要去睇醫生 不過，我一生中未患過病 而且我知，一般如果你受病毒感染 你留喺屋企，煲啲雞湯 幾日之內就會好返 但係，呢次無好返 發燒之後 三個星期都頭暈，無辦法出門口 我行路會撞落門框度 我要扶住墻先可以行去浴室 嗰年春天，我病完又病 每一次我去睇醫生 佢都話絕對無問題 佢手上嘅化驗報告 都話我好正常 我所有嘅癥狀 我都可以形容 但無人睇到 我知聽起嚟好傻 但係你點都會搵個原因畀自己 我以為可能係老化 或者呢個就係年過 25 嘅情況 （笑聲） 跟住，神經癥狀開始出現 有時，我發現我畫唔到圓形嘅右邊 有時我會講唔到嘢，甚至郁唔到 我睇過所有專科 傳染病科、皮膚科、內分泌科、心臟科 我甚至睇埋精神科 精神科醫生話︰「你好明顯病咗， 但同精神科無關。 我希望其他醫生搵到係咩事。」 第二日，神經科醫生診斷出 我患咗轉化症 佢話所有癥狀—— 發燒、喉嚨痛、鼻竇炎 所有腸胃、神經同心臟癥狀—— 都因為某啲我唔記得嘅情緒創傷引起 佢話啲病癥都係真嘅 但都冇生理原因解釋 我曾經受訓做社會科學家 我讀過統計學、概率論 數學模型、實驗設計 雖然我唔可以否定神經科醫生嘅診斷 但我又覺得醫生嘅診斷唔係真嘅 但知識話畀我聽事實多數違反直覺 事實好容易被自己想相信嘅嘢矇蔽 所以我諗可能佢係啱嘅 嗰日，我做咗個小實驗 我喺診所行咗兩英里返屋企 我對腳有種好奇怪、好似觸電嘅痛 沿途，我仔細咁諗 我嘅心理點樣令呢一切發生 當我行入門口 我跌低咗 個腦同脊髓好似火燒咁 條頸僵硬到下巴掂唔到胸口 同埋，無論幾細嘅聲都好—— 就算床單摩擦 老公赤腳喺隔離房行嘅聲音—— 都會令我有難以忍受嘅痛楚 跟住兩年嘅大部分時間 我都喺床上度過 點解我嘅醫生會錯得咁離譜？ 我覺得我患咗一種罕見嘅病 連醫生都未見過嘅病 之後我上網 搵到嚟自世界各地成千上萬嘅人 原來都有同樣嘅癥狀 同樣需要隔離 同樣覺得難以置信 有啲人仲可以工作 但夜晚同周未都一定要留喺床上 只係為咗下星期一可以返工 至於其他人 有啲病得好嚴重 要喺完全黑暗嘅環境下生活 無辦法忍受人聲 或者伴侶嘅觸摸 我被診斷患上肌痛性腦脊髓炎 即係你可能聽過嘅「慢性疲勞症候群」 幾十年嚟 呢個名就代表住 一種可以嚴重成咁嘅疾病 一樣我哋都有共同病徵就係 當我哋耗盡全力，無論體力上定精神上 就要付出代價，好大代價 就好似如果我老公去跑步 佢可能會喉嚨痛幾日 或者如果我行過半個街口 大概就要瞓喺床度一個星期一樣 呢個可以話係完美嘅軟禁 我識得跳唔到舞嘅芭蕾舞家 計唔到數嘅會計師 永遠都做唔成醫生嘅醫科生 你曾經係咩唔重要 因為你都無辦法繼續做 過咗四年 我仲未恢復到當日 由診所行返屋企前咁健康 據估計，全球大概有 1,500 到 3,000 萬人患咗呢種病 喺我嘅國家，美國 就有一百萬人患咗呢種病 大約係患上多發性硬化嘅兩倍 病人可以生存到幾十年 但佢哋嘅活動能力就好似 患咗充血性心力衰竭咁 有 25% 嘅病人要留喺屋企或者喺床上 75% 至 85% 甚至唔可以做兼職 事實上，醫生唔會醫我哋 科學家唔會研究我哋 點解呢種咁普遍同埋慘嘅病 會被醫學界遺忘？ 當我嘅醫生診斷出我患咗轉化症 佢指向緊 一啲有 2,500 年歷史 有關女性身體嘅諗法 古羅馬醫生蓋倫認為 歇斯底里症嘅成因係性渴求 尤其係熱情嘅女性 蓋倫認為子宮會變乾 並且喺身體遊走搵水份 擠壓內臟—— 無錯—— 引致極端情緒 甚至頭暈同癱瘓 當時嘅療法係結婚同生仔 呢種諗法維持到 1880 年代 當時嘅神經病學家 嘗試更新歇斯底里症嘅理論 佛洛伊德發展咗一個理論 佢話︰當明意識處理唔到 一啲太痛苦嘅記憶或者情緒 潛意識就會產生生理徵狀 將情緒轉化為生理徵狀 即係，依架男性都會患歇斯底里症 但當然女性比較容易受影響 當我開始睇返我呢個病嘅歷史 我好驚訝呢啲舊諗法仍然深入民心 1934 年喺洛杉磯縣綜合醫院 198 個醫生、護士同醫院員工 病得好嚴重 佢哋肌肉衰弱，頸同背脊僵硬，又發燒 同我當初病一樣 醫生以為係變種嘅小兒麻痹症 自從嗰次之後 全球錄得超過 70 次 好相似嘅後感染性疾病個案 所有爆發傾向影響女性 當時醫生搵唔到病因 於是認為係大規模嘅歇斯底里症爆發 點解呢個諗法可以保持咁耐？ 我真係覺得同性別歧視有關 但係我諗醫生係想幫手 佢哋想知答案 但呢個講法至少可以畀醫生醫人 畀醫生去解釋一啲解釋唔到嘅疾病 問題係，咁樣會帶嚟真正嘅傷害 1950 年代 一個叫 Eliot Slater 嘅精神科醫生 研究咗 85 個 被診斷出患上歇斯底里症嘅病人 9 年之後，12 個死咗，30 個殘障 好多人有診斷唔到嘅病 好似多發性硬化、癲癇、腦腫瘤 喺 1980 年 歇斯底里症正式改名為「轉化症」 神經科醫生喺 2012 年幫我診症嘅時候 佢完全跟隨緊佛洛伊德嘅說話 今時今日 女性被診斷呢個病嘅機會 比男性多 2-10 倍 問題係歇斯底里理論或者心理病理論 係永遠無辦法證實 個理論本身係無證據 以肌痛性腦脊髓炎為例，你會發現 心理學嘅解釋窒礙生物學嘅研究 喺全球，肌痛性腦脊髓炎 係其中一個研究資助最少嘅病 喺美國，每年喺每個愛滋病人身上 用咗大概 2,500 美金 多發性硬化症病人就 250 美金 而肌痛性腦脊髓炎病人就只用 5 美金 呢件事唔係突然間嚟 我唔只係唔好彩 無視我呢個病係一個決定 係由應該要保護我哋嘅機構 做嘅一個決定 我哋唔知點解有時肌痛性腦脊髓炎 喺家族入面發生 唔知點解你幾乎每次感染 腸道病毒、人類疱疹病毒第四型 以至到 Q 型流感嘅時候 肌痛性腦脊髓炎就會病發 又或者點解佢影響女性 比男性多兩至三倍 呢啲嘢比我嘅病重要得多 當初我病嘅時候 舊朋友都有樂意幫我 之後我發覺自己 同一班就嚟 30 歲嘅女士一樣 身體面臨崩潰 最得人驚嘅係到底我哋面對緊嘅麻煩 有幾多係被認真咁對待 我知道有個女士 患咗一種自身免疫結締組織病 好多年都係話問題喺佢個頭度 由發病到診斷 佢條食道完完全全被破壞 佢無辦法再食嘢 另一個患咗卵巢癌嘅女士 好多年都係話佢只係提早咗更年期 我有一個大學朋友 佢腦腫瘤曾經被誤診為焦慮症 呢個就係令我擔心嘅原因︰ 自從 1950 年代開始 患自身免疫病嘅比例增加三倍 45% 最後確診患咗 一種已知嘅自身免疫病嘅人 初時被診斷患咗軟骨炎 就好似以前嘅歇斯底里症咁 所有診斷都同性別拉上關係 75% 嘅自身免疫病嘅病人都係女性 某啲疾病甚至 90% 都係女性 就算女性係容易患上呢啲病 呢啲都唔係女性專有嘅病 肌痛性脊髓炎出現喺小朋友 亦出現喺過百萬男性身上 正如某個病人同我講 我哋畀呢個病侵擾我哋…… 如果你係女性，人哋就話你誇大癥狀 但如果你係男性 人哋就叫你堅強、振作 男性甚至更難診斷 雖然我嘅頭腦唔似以前咁 但無論點 我仲抱有希望 有好多病一開始都被認為係精神方面嘅 直至科學發現佢哋嘅生物機制 喺腦電圖測到大腦異常活動之前 癲癇病人可能被強制送入精神病院 喺斷層掃描同磁力共振發現腦病變之前 多發性硬化有可能誤診為 歇斯底里性麻痺 以前，我哋認為胃潰瘍 只係因為壓力而形成 到依架我哋發現 幽門螺旋菌先係罪魁禍首 肌痛性腦脊髓炎從未好似其他病咁 得到科學嘅幫助 但係呢個情況已經開始改變 喺德國，科學家開始 搵自身免疫病嘅證據 日本搵緊腦炎症嘅證據 喺美國，史丹福科學家喺度搵緊 能量代謝達16 個標準差嘅異常情況 喺挪威，研究人員 為一種喺某啲病人身上 可以完全緩解癌症嘅藥 進行緊第三階段嘅臨床實驗 仲畀到希望我嘅就係病人嘅韌力 我哋透過網絡走埋一齊 分享自己嘅故事 我哋讀晒現有嘅研究 我哋用自己嚟做實驗 我哋要成為自己嘅科學家同醫生 我哋一定要咁做 我慢慢咁喺呢度加 5%，嗰度加 5% 直到有一日，我可以行出屋企 我仍然要做一啲荒謬嘅訣擇︰ 我今日坐係花園 15 分鐘，定係洗頭好？ 但係我仍然相信我可以好返 我除咗有一個病咗嘅身體，咩都好好 得到正確嘅幫助，或者有一日我會好返 我同世界各地嘅病人一齊對抗呢個病 我哋將美好嘅事物填滿空虛 但咁係唔夠 我仍然唔知我仲可唔可以跑、行路 依架呢啲嘢只可以喺夢度做 但係嚟到呢度我都好感恩 進展係慢 有時好 有時壞 但係每一日都好一啲 我記得匿埋係睡房好幾個月 不見天日嘅感覺 我以為我會死喺嗰度 但係我今日喺呢度，同你哋一齊 呢個就係奇蹟 如果我唔係幸運嘅一群 如果我喺互聯網出現之前病 如果我搵唔到同病相憐嘅人 我唔知我會點 大概我會好似好多其他人咁已經自殺 如果我哋幾十年前問啱問題 可以救返幾多人？ 如果今日我哋真真正正開始 又可以救返幾多人？ 如果我哋唔改變我哋嘅體制同文化 就算搵到我個病嘅真正原因 我哋都會喺其他病重蹈覆轍 呢個病教識咗我 科學同醫學都深受人類追求嘅 醫生、科學家同政策制訂者 都同普通人一樣受偏見影響 我哋要喺微細之處諗諗女性嘅健康 我哋嘅免疫系統同身體其他部分一樣 需要顧及 我哋要聽病人嘅故事 亦要肯講「我唔知」 「我唔知」係一件美好嘅事 「我唔知」先會有探索 如果我哋做到「我唔知」 如果我哋可以接觸眾多嘅未知 而唔係怕當中嘅不確定性 我哋或者可以讚歎地欣賞其中 多謝 多謝

sam_kass_want_kids_to_learn_well_feed_them_well

我係廚師 同時負責制定食品政策 我嘅屋企有好多係老師 我家姐喺芝加哥，係一個特殊教育老師 我阿爸教咗 25 年五年級，啱啱退休 我叔叔同阿姨係大學教授 我嘅堂表兄弟姊妹全部都教書 基本上，除咗我，我成家人都教書 佢哋教我知，揾到正確答案嘅唯一方法 就係問正確嘅問題 喺改善小朋友嘅教育成效方面 咩先至係正確嘅問題？ 顯然有好多緊要嘅問題 但係我諗以下係一個好嘅出發點 我哋諗下， 小朋友心智嘅成長 同佢哋身體嘅成長 有咩關係 如果小朋友食嘅嘢，冇營養又多糖 我哋點期望佢哋學得好 如果佢哋好肚餓 佢哋點學到嘢 我哋畀學校 大量嘅資源嘅同時 應該停落來問下： 我哋有冇為小朋友嘅成功提供條件 幾年前 我喺一個叫「 Chopped 」嘅 廚藝節目度做評委 四個廚師用即場提供嘅食材 睇邊個可以做出最好嘅菜 但係今次特殊啲 今次冇四個狂熱，爭先表演嘅大廚 我唔知你喺度講邊個 （笑聲） 今次係啲學校裡邊嘅廚師 既係簡稱 「廚娘」嘅師奶群體 但係我堅持稱佢哋為「校園廚師」 宜家呢啲令人尊敬嘅女人 成日為幾千個小朋友煮嘢食 早餐同午餐 每餐預算得 2.68 美金 其中食材嘅成本得 1 美金左右 節目裏邊 比赛嘅食材係藜麥 我諗大家都好耐 冇食校園餐喇 我哋喺營養學上有咗好大進步 但係藜麥喺啲校園裏邊仲唔多見 （笑聲） 所以呢係個挑戰 我最記得其中一位女士做嘅菜 佢叫雪利爾．芭芭拉 雪利爾喺康康涅狄格州一個社區中學 做營養師 佢做咗一道好好味嘅意麵 好好食 係闊麵配香腸 羽衣甘藍（一種蔬菜）帕爾馬芝士 味道係高級餐廳級別不過 佢将冇煮熟嘅藜麥 直接放喺啲面上邊 呢個選擇好奇怪 口感好脆 （笑聲） 於是乎我做個扮嘢評委 問佢點解咁做 雪利爾話︰「呃，第一， 我唔知咩係藜麥。」 （笑聲） 「不過我知道今日係星期一。 喺我返工嘅社區中學度， 我成日都煮意麵。」 雪利爾話佢學校好多细蚊仔 週末冇嘢食 即係，周六冇嘢食 周日亦冇嘢食 佢星期一煮意麵 因爲啲細蚊仔肯定食 佢話意麵頂肚 食完咁飽 雪利爾話，到咗星期一 佢啲細路肚餓到 唔會去諗學嘢 只會諗住 食嘢 好唔好彩，統計數據帶出同樣嘅故事 我哋就講一個細蚊仔 就講一日裡邊 最重要嘅一餐︰早餐 呢個係艾莉森 佢 12 歲 好聰明 大個咗想做物理學家 如果艾莉森去一間為全部細蚊仔 提供營養早餐嘅學校 以下事情會發生 佢食到營養餐 即係有水果同牛奶、低糖低鹽 嘅機率大咗好多 艾立森比一般嘅細紋仔冇咁容易肥 會冇咁經常去睇醫生 患焦慮症同抑鬱症嘅機率會細啲 佢會有良好嘅行為 會更經常更準時咁返學 點解？ 因為學校有一餐飯等住佢 咁樣，艾立森會有比一般細紋仔 更好嘅健康狀況 咁個啲冇營養早餐食 嘅細紋仔會點呢 呢個係湯米 亦係 12 歲，佢好乖 佢想做醫生 湯米仲喺幼稚園時 佢嘅數學已經唔得喇 喺三年級時 數學和閱讀都係低分 喺佢 11 歲時 湯米睇怕要留級 研究發現，如果細紋仔營養唔夠 特别係早餐 咁佢學嘢會好難學得好 呢個問題有幾廣泛呢？ 好唔好彩，係非常之普遍 我畀你兩個 看似相互矛盾 但實際上冇矛盾嘅數據 一方面 六分之一嘅美國人冇三餐温飽 包括一千六百萬嘅兒童，即 20% 國民 冇糧食安全 喺紐約 每年有近 50 萬個 18 歲以下 嘅細路面臨飢餓 真係冇辦法想像 另一方面喺美國 可預防死亡同疾病嘅首要原因 係飲食同營養不當 我哋今晚講嘅細紋仔 有 1/3 會糖尿病 兩件事一齊講，就係話 呢啲食得唔健康 食廉價同唔健康卡路里嘅細紋仔 以後最容易得病 到咗月尾 食物券用曬或者父母嘅工時被減 佢哋冇錢買基本嘅食物 但係我哋應该點解決呢啲問題？ 我哋知道答案 我喺白宮時，開展咗個項目 任何有超過 40% 嘅細紋仔 係來自低收入家庭嘅學校 全部細紋仔都食到 免費嘅早餐和午餐 呢個項目成功到超乎想像 佢克服咗一個 提供營養早餐時嘅大阻礙 嗰個阻礙就係耻辱同自尊嘅問題 以前學校只對 窮細紋仔提供早餐 你睇到邊個食免費早餐，就知道邊個窮 宜家，全部嘅細紋仔，有冇錢都好 都可以保持自尊 然後發生咩？ 啲學校實行咗呢個計劃之後 學生嘅數學同閱讀成績 提高 17.5% 17.5% 研究顯示，如果細紋仔持續有營養早餐 佢哋畢業率會提升 20% 20% 細紋仔吸收到必需嘅營養 就等於 有好好成長嘅機會 你哋唔使信我 問下唐娜．馬丁就得喇 唐娜．馬丁好勁嘅 唐娜．馬丁係伯克縣 佐治亞州韋恩斯伯勒 嘅學區營養總監 伯克縣係其中一個最窮嘅地方 而佐治亞州係全国第五窮州 唐娜嘅學生幾乎都 喺貧困線以下 幾年前 唐娜決定提早修訂 同推廣新嘅營養標準 仲加咗水果、蔬菜，同全麥食品 佢為全部細紋仔提供早餐 仲有晚餐 點解？ 好多細紋仔喺屋企冇晚餐食 呢個項目有乜效果 啲細紋仔好鍾意食嘢 佢哋鍾意更好嘅營養 佢地好鍾意唔使挨餓 出乎大家嘅意料，唐娜最大嘅支持者 叫埃里克．帕克 佢就係伯克縣小熊隊嘅足球教練 以前，小熊隊麻麻地 成日都中挻位置 對一個對美式足球狂熱嘅州嘅人嚟講 好令人失望 喺唐娜改革咗營養餐之後 小熊隊不但止赢咗小組賽 仲攞埋州冠軍 打敗咗桃子縣嘅勇士隊 28 比 14 （笑聲） 帕克教練話 呢個歸功於唐娜．馬丁 我哋畀細紋仔基本嘅營養時 佢哋會成功 我哋唔可以淨係靠雪利爾．芭芭拉 同唐娜．馬丁佢哋 要靠我哋全部人 畀細紋仔基本嘅營養只係個開始 我所講嘅只係解決好多 緊急嘅問題嘅模式 如果我哋注意畀自己恰當嘅飲食 我哋會有一個更加安全、可靠嘅社會 我哋可以大大咁提高經濟生產 可以改善醫療系統 同持續發展 確保地球可以為後代提供足夠資源 喺食物領域，我哋微小嘅努力 可以有好大嘅影響 所以我哋要問︰咩係正確問題 如果我哋食更加營養、更加可持續嘅食物 會發生咩？ 有咩影響？ 雪利爾．芭芭拉 唐娜．馬丁 帕克教練同伯克縣小熊隊 我諗佢哋知道答案 多謝大家 （鼓掌）

veerle_provoost_do_kids_think_of_sperm_donors_as_family

乜嘢係父母？ 阿爸，阿媽又係乜嘢？ 呢個問題唔簡單 今日，我哋有領養 再婚家庭 同代孕媽媽 好多父母都面臨著難題 同艱難嘅選擇 講唔講畀個细路知 精子捐贈呢件事？ 如果講， 幾時講？ 點講？ 精子捐贈人通常被稱為「親身阿爸」 但係我哋應唔應該用「阿爸」呢個詞？ 身為一個哲學家同社會科學家 我研究父母身份呢個問題 今日，我想同大家講下 我同啲父母同細路 傾偈學到嘅嘢 佢哋知道個屋企裡邊咩最緊要 就算佢哋同一般家庭有啲唔同 我會講下佢哋點有創意咁處理難題 亦會講下呢啲父母嘅不安 我哋採訪過幾對 喺根特大學附屬醫院 接受不孕治療 通過精子捐贈而受孕嘅夫婦 我哋喺呢個治療嘅 時間線上嘅兩個點 （治療同之後 7-10 年）做採訪 我哋包括咗因男方不育嚟尋治嘅 異性戀夫婦 同需要精子捐贈嘅女同性戀夫婦 我哋亦包括佐啲細路 我之前想知 啲細路點定義父母同家庭 事實上，我有問佢哋呢個問題 不過用咗唔同嘅問法 我畫咗一棵蘋果樹 然後以一種唔容易離題嘅方式 問佢哋一啲抽象嘅、哲學性嘅問題 大家喺度睇到 呢棵蘋果樹係空嘅 呢個就係我嘅研究方法 咁樣 我可以盡量減少我講嘅嘢 而將重點放喺佢哋講嘅嘢 我問佢哋： 如果你嘅家庭係一顆蘋果樹 佢會係咩樣？ 佢哋就係代表 家庭成員嘅紙蘋果寫上個名 想挂喺樹上嘅邊度就掛嗰度 然後我再問問題，多數細路 會從爸爸媽媽或者兄弟姊妹度講起 有個細路從 「拳師」講起 佢係個細路嘅阿爺屋企死咗嘅狗仔 嗰時，冇一個細路提及精子捐贈人 我問佢哋出世嘅故仔嗰時 我話：「喺你出世之前， 個屋企就得你嘅爸爸、媽媽， 或者媽媽同媽咪。你可唔可以 同我講下你係點嚟到呢個屋企呢？」 佢哋就講畀我聽 一個細路話 「我嘅阿爸阿媽冇好嘅種子， 但係有啲好人有剩餘嘅種子， 佢哋將啲種子帶去醫院度， 放喺一個大罐度。 我媽咪佢喺醫院 從個罐度摞咗兩粒種子， 一個係我，一個係我妹妹。 佢將種植放入佢肚腩度。 唔知點， 佢嘅肚腩就變到好大， 然後我就出咗世。」 嗯 佢哋有提到精子捐贈人時 我就用佢哋嘅語言 問關於捐赠人嘅問題 我話 「如果呢個蘋果係 嗰個有種植嘅好人， 你會點做？」 有個男仔攞住個紙蘋果 諗邊講 話： 「我唔會將個蘋果放喺個樹上， 佢唔係我屋企人， 但係我亦唔會將佢放喺個地度， 個地度太凍太硬。 我覺得佢應該喺個樹幹度， 因為佢使我哋有個屋企， 如果冇佢（將種子放入個罐度）， 就冇我哋屋企， 咁就好慘喇， 我就唔會喺度。」 所以，父母都會講啲 關於屋企嘅故仔畀啲仔女聽 有對夫婦為咗解釋佢哋受精嘅過程 帶咗啲仔女去農場 睇獸醫同奶牛接種 有咩唔得呢？ 呢個係佢哋解釋嘅方式 佢哋自製嘅家庭敘事方式 DIY 我哋仲採訪咗一對自己整書 一個細路一本書嘅夫婦 嗰啲書真係藝術品 寫咗夫婦喺治療過程嘅感想 仲放埋當時喺醫院嘅泊車飛入去 呢就係 DIY 揾到方法、語言同畫面 將你屋企嘅故仔話畀啲仔女知 呢啲故仔多種多樣 但係有個共同點： 都有講對 BB 嘅渴望 同追求 係關於佢哋對仔女深深嘅愛 研究顯示， 呢啲仔女發育得好正常 並冇比其他細路多問題 但係，呢啲父母亦想通過啲家庭故仔 為自己辯護 佢哋希望佢哋嘅仔女明白 佢哋用呢種方式組建家庭嘅理由 表面之下，佢哋好驚佢哋嘅仔女會 唔認同甚至抗拒冇血緣嘅父母 呢種擔心係情有可原 事關我哋身處一個異性主流 同強調基因遺傳嘅社會 一個仲係相信一個真正嘅家庭 有一個爸爸，一個媽媽，仲有 同佢哋有血緣關係嘅仔女嘅家庭 噢 我想同大家分享一個男仔嘅故仔 佢係靠捐贈出世 但唔係我哋嘅研究對象 有一日，佢同佢阿爸鬧交 佢話： 「你要叫我做嘢？ 你都唔係我爸爸！」 呢就係我哋研究嘅父母最驚嘅 呢個男仔好快就知錯 然後同佢爸爸好返 最好玩嘅就係佢爸爸對呢件事嘅反應 佢話： 「成件事同我哋冇基因聯繫冇關係， 關個仔喺青春期多啲。 到嗰個年齡就係咁㗎啦， 而且會過去嘅。」 呢個男人使我哋明白 有啲事唔順利時 唔好即刻諗 係因為屋企有啲唔同 查實個個屋企都會有啲嘢唔同 而且 所有嘅父母都想知 佢哋做阿爸阿媽夠唔夠稱職 我哋研究嘅父母亦會咁問 畢竟，佢哋都想畀仔女最好嘅嘢 佢哋有時亦會諗 我係咪一個真正嘅阿爸阿媽？ 佢哋喺做爸爸媽媽之前就唔確定 個療程啱啱開始時 佢哋第一次去見諮詢師時 佢哋就聽得好專心 事關佢哋好想做得好 甚至十年後 佢哋仲記得當初收到嘅建議 所以佢哋諗起嗰個諮詢師 同佢畀嘅建議 我哋就討論下 有一對女同性戀夫婦講： 「我哋嘅仔仔問我哋︰ 『我有冇阿爸？』 我哋會話：『唔，你冇阿爸。』 但係我哋唔會再講咩，除非佢再問， 事關佢可能未準備好接受嗰個答案。 嗰個諮詢師都話係咁。」 好 呢個同我哋一般 解答細路嘅問題好唔一樣 譬如「牛奶係咪喺工廠裡邊造出嚟？」 我哋會話「唔係， 牛奶喺奶牛個度出嚟嘅。」 然後我哋會講下農民 同牛奶點樣去到商店 我哋唔會講 「唔係，牛奶唔係喺工廠度 整出嚟嘅。」 所以就有怪事發生 啲細路都發覺到 一個男仔講︰ 「我問我爸媽好多問題， 但係佢哋嘅反應得好奇怪。 我喺學校有個朋友， 佢亦係捐贈受孕出世嘅。 我有嘢想問時， 就直頭去問佢。」 叻仔！ 問題就咁解決咗 但係佢嘅父母都唔覺得係咁 佢哋同個諮詢師討論建立 一個開放式溝通嘅家庭時 應該冇諗到呢個情況 畀人哋意見就係奇怪 我哋同人開藥時，會先收集證據 再做化驗 再做後續研究 我哋要知道個藥丸有咩作用 同會點影響病人嘅生活 至於畀意見呢？ 專家畀意見 唔應該就係理論上好好 或者有善意，就得喇 畀出嘅意見應該有 真正改善人嘅生活嘅證據 身為一個哲學家 我想畀大家一個悖論諗下： 我建議大家唔再聽從任何建議 係 （掌聲） 我唔想講完咩錯咗就停低 咁係對唔住我哋研究嘅咁溫暖嘅家庭 仲記唔記得 嗰啲自製書同去農場嘅郊遊？ 父母做適合啲仔女嘅嘢時 佢哋做得好叻 我想大家記住，作為家庭嘅一份子 無論個屋企係咩形式 屋企人需要互相關愛 冇專業人士嘅指導 我哋都會做得好好 雖然可能會好難 時不時，仲要聽下其他人嘅意見 所以 記住三件事 聽取適合你屋企人嘅意見 記住，你係專家 事關呢個係你同你家人嘅生活 收屘 相信你自己嘅能力同創意 你自己搞得掂 多謝 （鼓掌）

steven_johnson_the_playful_wonderland_behind_great_inventions

（音樂） 大概四萬三千年以前 一頭後生嘅穴熊喺今日斯洛文尼亞 西北邊境嘅綿延山巒上去世 一千年之後 一頭長毛象喺德國南部去世 幾個世紀之後，一隻兀鷲 喺同一片地區去世 我哋唔知道呢啲動物係點樣去世嘅 但呢啲存在於唔同時空嘅生物 卻最終殊途同歸 佢哋去世之後，骨骸中嘅一塊骨頭 都經由人類嘅巧手變成咗一支長笛 等我哋嚟諗返頭先嘅嘢 想像你係一個四萬年前嘅穴居人 你識得點樣用火 又已經整咗一啲用嚟打獵嘅簡單工具 你已經學識點樣摞獸皮嚟整衫 嚟抵禦凜冬嘅寒冷 咁下一步你會去發明咩呢？ 發明長笛似乎好荒謬 因為呢個工具只能發聲 但實際上呢個就係我哋祖先做嘅事 喺發明嘅歷史長河中 無用嘅發明竟然係比比皆是 儘管有時候人發明事物 係為咗生存，或者養育下一代 或者征服隔籬嘅村莊 但係往往，新諗法嘅誕生 其實只係因為佢哋畀到人樂趣 實在令人覺得奇怪嘅係： 好多好玩但似乎微不足道嘅發明 最終都會喺科學、政治同社會上 帶嚟極為重要嘅轉變 就以可能係依家最為重要嘅發明—— 可編程電腦為例 依家一般講法係，電腦起源於軍事技術 因為好多早期嘅電腦專門設計 嚟破解戰時密碼或者計算火箭彈道 但事實上，現代電腦嘅起源 比你想像中仲要有趣得多 甚至同音樂有關 長笛背後 利用空氣通過管道嚟發聲嘅諗法 最終喺兩千幾年前演變為第一部風琴 有人諗到用手指敲擊細槓杆 嚟發聲嘅絕世好竅 從而發明咗第一個琴鍵 從風琴、古鋼琴、大鍵琴，到鋼琴 琴鍵都一直演變緊 直到十九世紀中期 一班發明家突發奇想 摞鍵盤嚟寫信，而唔係摞鍵盤演奏 事實上，最初期嘅打字機 原來係被稱為「識寫字嘅大鍵琴」 但原來，長笛同音樂 曾經引致更加勁嘅突破 大概一千年之前 喺「伊斯蘭復興運動」嘅鼎盛時期 嚟自巴格達嘅三兄弟 設計咗一部自動風琴 命名為「自動演奏風琴」 依家睇嚟，呢個樂器其實就係 一個巨型嘅八音盒 通過將凸點加注喺一個轉動嘅音筒上 風琴就可以演奏曲目 如果你想機器演奏一首唔同嘅曲目 只需要換上一個有唔同凸點排列嘅音筒 呢個樂器係同類中嘅首創，可以編寫 依家，從概念上嚟講，呢個係一大進步 因為呢個發明嘅面世 將硬件同軟件嘅概念形象化 而呢個不可思議嘅犀利諗法 唔係嚟自一個用於戰爭嘅工具 亦都唔係嚟自需求 佢嚟自於望住一個機器 演奏音樂時嘅神奇愉悅感 事實上，可編程機器嘅諗法 一直只出現喺音樂世界裏面大概七百年 喺十六世紀，音樂演奏機器 成為巴黎上流社會嘅玩物 表演者用同樣嘅編碼音筒 嚟控制一種叫做自動玩偶嘅 早期機器人嘅動作 其中一個最出名嘅機器人 就係由一位才華橫溢嘅法國發明家 Jacques de Vaucanson 設計嘅 自動長笛演奏玩偶 當 de Vaucanson 設計緊佢嘅 機器人音樂家嗰時 佢有另一個諗法 佢諗，既然可以編程 一個發出優美樂聲嘅機器 咁點解唔摞佢織出色彩斑斕嘅布匹？ 佢哋與其用凸點音筒播歌 佢哋用唔同顏色嘅線頭織成布匹 如果你想要一匹有新圖案嘅布 咁編程一個新嘅轉筒就得啦 呢個就係第一個可編程織布機 但係整轉筒實在係太貴又浪費時間 於是半個世紀之後 另一位叫做 Jacquard 嘅 法國發明家靈光一閃 諗到摞打窿卡嚟代替金屬轉筒 原來用紙編程一個裝置會更加靈活同平 之後嗰個窿片穿孔系統啟發 維多利亞時代發明家 Charles Babbage 砌出一台分析引擎 於是，有史以嚟第一部 真正能夠編程嘅電腦就咁誕生咗 穿窿卡片去到二十世紀七十年代 都仲俾電腦程序員用緊 試問： 到底係咩真正令到現代電腦成為現實？ 冇錯，軍事需要確實係好重要嘅原因 但係發明一部電腦都離唔開其他因素： 八音盒、玩具長笛演奏機器人 大鍵琴鍵盤，同埋印上布匹嘅斑斕圖案 軍事需要只係成個故仔中一小部份 有好多改變世界嘅諗法同科技 都係嚟自「玩」 譬如公共博物館、橡膠 概率論、保險行業等等 發明唔係總係因求而生 就係因為鍾意玩，我哋先至會探索 先至會發掘周圍嘅可能 而嗰種探索態度 正正令原本好多只為樂趣、玩樂嘅事物 變成重大突破嘅嘢 依家，我覺得玩樂同我哋點樣 喺學校教育細路仔 同埋點樣喺工作場所鼓勵創新 都有關係 但咁樣睇，玩樂同樂趣 都可以幫我哋預知未來 試諗下：喺 1750 年，你坐喺度 想像緊 20、21 世紀社會 翻天覆地嘅改變 譬如自動化機器、電腦、人工智能 而一個取悅巴黎上流社會嘅可編程長笛 喺當時已經成為將來發展嘅最強線索 雖然佢睇起身最多係一種消遣 冇乜嚴肅實際嘅用處 但係最終卻會牽起 一個會改變世界嘅科技革命 最後，你可以喺啲人最多樂趣嘅地方 預見未來

wanis_kabbaj_what_a_driverless_world_could_look_like

有啲人鍾意飲法國紅酒 而有啲人鍾意打哥爾夫球 或者埋頭睇書 我平時最大嘅樂趣之一 我必須承認有少少特別 我冇辦法描述我有幾鍾意 從飛機窗睇城巿 有啲城市默默咁努力 比如話杜塞爾多夫 又或者路易斯維爾 有啲城市 投射出佢哋幾乎冇辦法承受嘅活力 比如話紐約 或者香港 然後仲有巴黎 或者伊斯坦布爾 同埋佢哋充滿歷史印記嘅一面 我將城市睇成生物 當我從高空探索佢哋 我鍾意搵建構空間嘅大馬路同高速公路 尤其喺晚黑 當果啲上落班嘅人 令呢啲大馬路望起身非常璀璨 城市嘅血管系統執行緊重要嘅任務 就喺你眼前 但係當我坐喺我部車入面 日日駕駛一個半鐘頭上落班之後 現實就好唔一樣啦 （笑聲） 乜都無辦法 公共電台唔得 播客唔得 （笑聲） 甚至連冥想都冇辦法 令呢一段時間變得有意義 （笑聲） 唔覺得好可笑咩？ 我哋製造出時速可以達到 130 英里嘅車 然後以 19 世紀馬車嘅速度嚟開？ （笑聲） 凈係喺美國 2014 年，我哋就用咗296億個鐘上落班 同樣嘅時間 古埃及人可以起 26 個吉薩金字塔 （笑聲） 我哋喺一年時間就用咗咁多個鐘 浪費大量嘅時間、能量同埋人類潜力 幾十年嚟 我哋應對塞車嘅措施都好簡單： 起一條新路或者擴闊現有嘅路 呢個措施好有效 喺巴黎相當之有效 巴黎拆咗幾百座歷史建築 嚟起 85 英里 方便運輸嘅林蔭大道 呢個做法對宜家高速發展嘅新興城市 依然好有效 但係喺更多發展完善嘅市中心裡面 大量嘅網絡擴張幾乎係唔可能嘅 住房建築太密集 房地產太貴 同埋公共財政太脆弱 我哋城市嘅血管系統塞住咗、病咗 而我哋應該多多關注 我哋目前嘅思考方式係唔掂嘅 為咗令我哋嘅交通順暢 我哋需要新嘅靈感源頭 喺運輸業做咗16年之後 當我同一個做生物科技嘅客人 傾偈嘅時候 靈感出現咗 佢同我講佢嘅療程 點利用血管系統裡面嘅某啲特性 我心諗︰哇，我哋嘅血管系統 即係體內所有嘅血管同動脈 每一日都創造緊物流嘅奇跡 就係呢一刻，我意識到 生物學已經存在喺運輸業入面幾十億年 血管系統試過無數解決方法 嚟運送營養、氣體同埋蛋白質 真係世界上最精密嘅運輸實驗室 如果解決交通需求嘅方法 就喺我哋體內呢？ 我想知 點解血液好平常咁喺血管流動 但係我哋嘅城市就日日塞車？ 事實上你係睇緊兩個非常唔同嘅網絡 唔知你有冇意識到 我哋每個人體內都有六萬英里長嘅血管 有六萬英里 喺你嘅體內 係地球圓周嘅 2.5 倍 亦即係話我哋體內周圍都係血管 唔只係喺我哋皮膚表層嘅下面 但係當你望向我哋嘅城市 冇錯，我哋係有地鐵系統 有隧道同橋樑 仲有天上嘅直升機 但係大部分嘅交通都集中喺地面 喺表層 即係話 我哋體內嘅血管系統係立體 而市區運輸系統基本上係平面 所以我哋應該將天空納入運輸系統 如果我哋嘅平面飽和咗 咁就將交通升高 呢個概念嚟自中國 巴士可以跨立係堵塞嘅車輛上面 呢個概念令我哋大開眼界 對於城巿入面嘅空間同移動 有新嘅思考方式 我哋可以行高啲 將運輸系統懸掛 就好似我哋嘅供電網咁 特拉維夫同阿布扎比宜家討論緊 測試呢種磁懸浮車艙嘅未來網絡 我哋可以繼續攀爬，飛天 事實上好似空中巴士呢種公司 宜家認真咁研究市區空中的士 講明咗一啲事 飛天汽車終於從科幻 轉移到吸引嘅商業範疇 呢一刻好令人興奮 所以起呢個 3D 運輸網絡 係緩和並且解決塞車嘅方法之一 但唔係唯一嘅方法 我哋必須質疑 我哋其他嘅根本性選擇 比如話交通工具 想象一下一個好熟悉嘅場景： 你已經開咗 42 分鐘車 你後面嘅兩個細路仔開始煩躁 而你已經遲到 見唔見到前面果部開得好慢嘅車？ 呢種事成日發生係你遲到嘅時候 啱唔啱？ （笑聲） 果個司機搵緊停車位 果度附近冇空位 但係佢點知呢？ 估計大約 30% 嘅市區塞車問題 係因為司機搵緊停車位 見唔見到你身邊嘅 100 部車？ 其中 85 部車入面只有一個乘客 呢 85 位司機可以坐滿一部倫敦紅巴士 然後問題係 如果空間係我哋急需嘅嘢 點解仲要浪費？ 點解我哋要咁對待自己？ 生物學永遠唔會咁做 我哋充分利用咗血管裡面嘅空間 每一下心跳 高血壓就壓迫幾百萬個紅血球 進入龐大嘅氧氣火車裡面 好快咁係我哋人體內流通 而紅血球裡面嘅小空間亦冇浪費 喺健康嘅情况下 最少會用到 95% 嘅氧氣容量 你能唔能夠想象 如果城市裡面用嘅交通工具 使用率有 95% 將會有幾多額外空間攞嚟行路 踩單車、同埋享受城市嘅魅力？ 血液之所以咁高效率 係因為我哋嘅紅血球並唔係只用喺 特定嘅器官同組織 如果唔係，我哋嘅血管可能會塞車 紅血球係共享嘅 係我哋體內所有細胞共享嘅 因為我哋嘅網絡咁龐大 37 兆個細胞，每一個都運送氧氣 啱啱好係需要嘅時候 血液係一種既集體又獨立嘅傳輸方式 但係對我哋嘅城市嚟講 我哋塞住咗 我哋塞喺無止境嘅辯論裡面 辯論建立以車為中心嘅社會 定建立係龐大嘅公共交通系統 我覺得我哋應該更進一步 我覺得我哋可以發明一啲交通工具 結合車嘅方便 同埋火車同巴士嘅高效率 想象一下 你同 1,200 名乘客一齊 好舒服咁坐喺一部 又快又流暢嘅巿區火車裡面 城市火車嘅問題係 喺到達最終目的地之前 有時要停靠 5 次、10 次、15 次 如果呢部火車係不需要停靠呢？ 當你喺路上嘅時候 呢部火車嘅車廂可以動態分離 變成快車、無人駕駛嘅巴士 喺細啲嘅馬路上行駛 所以完全唔使停靠 亦唔會有漫長嘅轉車 你宜家坐喺一部開往郊區嘅巴士上 就嚟到嘅時候 你坐嘅果部分會脫離 自動將你送到目的地 既集體又獨立 呢個係共享、組合式 無人駕駛嘅未來交通工具之一 宜家…… 就好似喺城市行走，有無人機 空中的士、組合式巴士同埋磁懸浮車艙 都仲未夠神奇 我覺得仲有另外一種力量喺度努力緊 令巿區交通變得更有魅力 你諗下 宜家嘅無人駕駛車輛諗緊辦法 進入由人製造、為人服務嘅 交通網絡裡面 佢哋嘗試學習交通規則 呢個仲算簡單 更有挑戰性嘅係 佢哋仲要應對人類嘅不可預測性 但係當成個城市變成 無人駕駛嘅時候會點？ 我哋仲需唔需要紅綠燈？ 仲需唔需要車道？ 速度限制呢？ 紅血球唔係喺車道上面流通嘅 佢哋從來都唔會因為紅燈而停 係第一批無人駕駛嘅城市裡面 唔會有紅燈同埋車道 當所有車都係無人駕駛而且連埋一齊 一切都可以預測，反應時間都係最短 無人駕駛車可以開得更加快 可以採取任何合理嘅行為嚟加快速度 或者加快旁邊其他車嘅速度 車流會係可以透過使用動態 不斷自我改善嘅規則系統控制 代替死板嘅交通規則 結果就係，奇怪嘅交通系統 融合咗德國高速公路嘅快同穩 同埋孟買十字路口嘅創意活力 （笑聲） 交通功能將會非常豐富 會好似血液咁流動 根據一個奇怪嘅悖論 交通網絡越係自動化 佢嘅流動就越統一而且充滿活力 所以，冇錯 生物學有嗮所有 當代交通天才應該有嘅特性 但呢個過程已經喺幾十億年前開始 而且經歷咗好多次嘅反覆同變異 我哋唔可以等幾十億年 逐漸發展運輸系統 宜家我哋有夢想 有概念 有技術 嚟起一個 3D 運輸網絡 發明新嘅交通工具 同改變我哋城市嘅流動 一起行動啦 多謝 （鼓掌）

john_mcwhorter_4_reasons_to_learn_a_new_language

我宜家用嘅語言 就來成爲世界通用語言 無論係好定壞 我哋要面對呢個事實 互聯網用英文 金融交易用英文 空中交通管制用英文 流行音樂用英文 外交亦係用英文 英文無處不在 宜家，愈來愈多人用普通話交流 但係同時，學英文嘅華人 多過於學中文嘅外籍人士 我聽講過 喺中國有 24 間大學 用英文教學 英文正在成爲主流 仲有 有人預測喺呢個世紀尾 幾乎所有現存嘅語言 大概 6000 種 唔會俾用來做語言交流 通用嘅語言會剩番幾百種 仲有 直播演講嘅即時翻譯唔只會成爲現實 仲會越來越好 我背咗咁多書 係因爲我知道，我哋已經到咗 一個要問問題嘅點 問題就係，母語係英文嘅人 點解仲要學其他語言？ 全世界都可以用 同一種語言交流 點解仲要再學一種語言？ 我相信有好多種原因 第一個原因 可能亦係大家最經常聽到嗰个 因為事實危險過想象好多 換句話講 語言影響人嘅思維方式 唔同語言有唔同嘅詞彙同文法 令到人類擁有唔同嘅思維過程 就係咁 呢係個好有趣嘅觀點 雖然有些小誤導人 呢個觀點唔係全錯 譬如喺法文同西班牙文 個「枱」字係陰性 「la table，la mesa」 （法，西）我哋唯有記住 有實驗表明 如果你嘅母語係法文或者西班牙文 如果有人叫你 想象下張枱識講嘢會點講 好多時 講法文或者西班牙文嘅人 會話張枱用女聲 既係，法國或西班牙人會當張枱係女仔 如果你講英文，你會當枱係男仔 呢啲數據真係好好玩 可能會有人話 如果你識外語，你就會有一種國際視角 不過一定要注意 如果將母語係英語嘅人 作爲樣品觀察嘅話 英文包括嘅國際視角又係乜 講幾個例子 屏幕上嘅人叫 Bono 佢用慣英文 我假設佢有國際視角 而呢個人係 Donald Trump 佢喺度用佢嘅方式 講英文 （笑聲） 呢個係 Kardashian 女士 佢都講英文 所以我哋有三個講英文嘅樣本 佢哋嘅國際視野有咩相似 英文又點樣影響佢哋嘅國際觀念 呢係講法好誤導人 慢慢形成嘅共識係語言影響思維方式 呢個係一個好模糊嘅共識 唔係俾你多副眼鏡睇世界咁簡單 所以喺呢種情況下 點解要學語言 如果學習言唔會改變思維方式 又有乜其他原因呢 原因有以下幾個 一、你想要瞭解一個新文化 要瞭解通透，就要成爲佢嘅一部分 語言對文化有冇影響 亦冇一個明確嘅答案 如果你想瞭解一個文化 你就要喺某種程度上 瞭解呢種文化形成嘅語言因素 除此之外，冇他法 有一個好有趣嘅實例 有啲偏門，但你真係要睇下 加拿大導演 Denys Arcand 嘅一部電影 英文係「Dennis Ar-cand」 如果你想上網搜索 佢有部作品叫「蒙特利爾嘅耶穌」 其中有好多角色 都係好有趣嘅法裔加拿大人 同講法文嘅女人 喺電影結尾之前有一幕 主角要帶朋友去個英文醫院 所以喺醫院入邊 一定要講英文 但係英文唔係佢哋嘅母語 所以佢哋好唔想講英文 唯有好慢咁講英文 佢哋有好重嘅口音，用詞好唔通順 突然間， 呢啲你好中意嘅人物嘅形象大打折扣 真係進入一個文化 凈係只透過層厚紗去觀察 係冇辦法真正瞭解一個文化 所以喺本世紀末，得番幾百種語言個時 其中一個去學習語言嘅原因係 學語言提供咗 一個 參與到原生語言環境中嘅機會 畢竟語言係一個羣體嘅符號 呢個係第一個原因 第二個原因 研究表明 如果可以講兩種語言嘅人 唔容易得老年癡呆 而且項目管理能力會好叻 呢類早期嘅影響因素 令我哋可以 畀大學生一個大致嘅概念 就係熟悉兩種語言有益健康 第三個原因 語言本身係十分之有趣 比我哋平時瞭解到嘅更加有趣，譬如 阿拉伯文嘅「kataba」係「他寫」 「yaktubu」係「他寫」、「她寫」 「Uktub」係「寫，命令式」 佢哋有乜相同之處 佢哋嘅共同點 就係作為中流砥柱嘅輔音 輔音唔會變 元音就圍住輔音跳舞 咁好玩，係人都想練習下啲發音啦 希伯來文，同衣索比亞嘅主要語言 阿姆哈拉文，都有相似嘅例子 真係好有趣 唔同語言有唔同嘅文字順序 學識唔同嘅文字順序 就好似喺唔同國家開車用左右舵咁 好似金缕梅入眼一樣 你會感受到微震 語言有相似嘅效果 譬如話 《戴高帽子的猫又來了》 我相信大家都經常回顧呢本書 又譬如話《白鯨記》 有句話： 「你知唔知我喺邊度搵到佢？」 「你知唔知佢喺邊度？」 「佢食緊蛋糕係水缸入邊啊」 「真係啊！」 如果你用普通話講 嘅順序就會係 「你能想到我在哪裏把他找到的嗎？」 「他在水缸裏面吃蛋糕」 「沒有錯，真是在吃蛋糕！」 呢種感覺真係好好 想像一下你年年月月都識做呢件事 又或者，你哋有冇人學過柬埔寨文 我都冇學過，不過如果我學過 我就會學到好多元音 唔止英文嘅十零個咁可憐 有成 30 幾個咁多 喺你嘴裡邊 好似蜜蜂喺巢裡邊，橫衝直撞 呢個就係語言可以做乜 更重要嘅係 我哋生喺一個 可以容易自學其他語言嘅時代 喺以前，你要去課室 課室會有勤力嘅老師 亦都有天才老師 但係，佢哋唔喺成日喺度 仲去搵佢哋時 佢哋又未必有時間畀你 你唯有去上堂 你如果冇機會去上堂 你就要跟住錄音碟 我就係用錄音磁帶開始學嘅 錄音碟或者叫錄音磁帶 又或者係最經典嘅 CD 入邊內容有限 有時你手頭有書，但係本書唔好 以前就係咁嘞 但係家下，你可以癱喺沙發度 或者癱喺客廳個個地下 飲下酒 學你想學嘅語言 宜家有非常好嘅工具 譬如 Rosetta Stone 我個人推介比較小衆嘅 Glossika 幾時學都得 所以你就有機會學得更多更好 你可以朝早學語言 我會喺每個早晨用唔同語言 睇「呆伯特（Dilbert）」動畫 來提高我嘅語言能力 喺廿年前就冇咁方便 一個人可以隨身 譬如話，個袋入邊 手機入邊有學語言嘅資料 喺以前會係天方夜譚 所以，我強烈建議 你學幾個新語言 因爲宜家係個好好嘅機會 真係會好好玩 佢未必會改變你嘅諗法 但係一定會顛覆你嘅思維 多謝大家 （掌聲）

rainn_wilson_ideas_worth_dating

（音樂） 主角︰孤獨係需要代價嘅 我有一啲迷茫 但最終都係時候同外界有真實聯繫 我係邊個？ （鼓聲） 我係一個單身白人男性 現年 45 歲 鍾意動物 有薪工作 善於同人打交道 會保持健康體型 我喺度搵緊邊個？ 我喺度搵緊我嘅思想 你係唔係嗰個呼應我內心嘅諗法？ （影片）Ron Finley︰ 如果你買唔到健康食物 你會有乜嘢感受？ 園藝係你可以做嘅嘢當中 最治癒又最挑戰嘅事 主角︰哇，我哋一開頭 就要整邋遢手指，係唔係？ Ron Finley︰園藝係你可以做嘅 最治愈又挑戰嘅事 呢啲地方嘅人 佢哋接觸到嘅都係差嘅食物 我想大家明白自己種食物 就好似自己喺度印錢咁 主角︰你簡直係人類糧食嘅救星！ Ron Finley︰食物既係問題，又係答案 （音樂） Erin McKean︰我係編寫詞典嘅 我嘅工作就係將每個可能存在嘅單詞 放入詞典裏面 主角︰我都好鍾意單詞 就好似詞典編纂者鍾意單詞一樣 如果你好鍾意你隨意創造出嚟嘅詞 譬如，我隨便講個，「scuberfinkles」 你會做啲咩？ Beau Lotto︰你真係睇清楚喇？ 主角︰欸，我有一啲近視 但係我睇清楚喇 Beau Lotto︰你冇 我嘅意思係 你嘅大腦根本接觸唔到呢個世界 你眼感知到嘅訊息 你耳仔感知到嘅訊息 全部都係冇意義嘅 因為訊息可以代表任何嘢 嗰棵樹可以係一個遠在天邊嘅龐然大物 或者係近在眼前嘅細粒丁 但係你嘅大腦無辦法知道答案 主角︰有一次我以為自己睇到大腳怪 但其實係一個德國牧羊人 Isabel Behncke Izquierdo︰ 倭黑猩猩同黑猩猩 都係人類最近親嘅物種 為咗化解矛盾、解決社會問題 倭黑猩猩交配得非常頻繁、混亂 主角︰我凈係好奇 我哋兩個有冇乜嘢矛盾要化解 或者社會問題要解決？ Isabel Behncke Izquierdo︰ 記住，你係追隨我嘅諗法 而唔係追隨我 Jane McGonigal︰呢個表情係 當一個人排除萬難 嚟到華麗制勝一刻嘅表情 主角︰華麗制勝？ Jane McGonigal︰ 「華麗制勝」意味著成功咁解 你直至成功之前都唔會相信自己得咗 你冇做嗰個表情喔 你喺度做緊一個「我過得唔好」嘅表情 主角︰Arthur，我想同你坦白 我喺度搵緊一啲諗法，你明掛？ 我喺度搵新諗法 呢個就係我嘅情況 Arthur Benjamin︰我會咁講 數學唔單止係求解 x 同時都係度刨根問底 主角︰你想唔想食啲批？ Arthur Benjamin︰π ？ 3.14159265358979… Reggie Watts︰ 如果我哋打算去做啲乜嘢 我哋就要做一個決定 因為如果冇決定，我哋就會冇力量 冇力量，我啲就冇嘢去幫 嗰一大班真正有好奇心 去解決我哋目前所有問題嘅人 主角︰（Rush 樂隊話） 如果你選擇唔去做決定 咁你依然做咗一個決定 Jane McGonigal︰冇錯！ 當我哋迎接下個世紀嘅挑戰時 呢個就係我哋急切 想喺全世界智多星面上睇到嘅一種表情 主角︰所以，我哋要唔要 AA 制啊？ Arthur Benjamin︰ 3846264338327950 28841… 971？ 主角︰就一晚，要唔要去睇下電影 或者做其他嘢？ Ron Finley︰正經啲啊！一齊嚟種嘢！ 主角︰一齊嚟種嘢！ 好，咁我依家喺度種緊啲乜嘢啊？ 倭黑猩猩！ Isabel Behncke Izquierdo︰ 倭黑猩猩！（笑） 倭黑猩猩 Reggie Watts︰點啊，好感興趣？ 主角︰我想聽你嘅諗法 Reggie Watts︰咁 你知道佢哋俄語係點講？ 主角︰嗯？ Reggie Watts︰「scuberfinckle」 （酒瓶碰撞聲） （十年以嚟，好嘅意念 滿足過無數好奇心） （多過 2,200 條影片，46 億人次收看） （往後更要一齊探索新意念）

sam_harris_can_we_build_ai_without_losing_control_over_it

我想講下 一個好多人都經歷過嘅感官錯覺 當呢個錯覺嚟嗰陣 我哋會唔識得留意危險 我亦都想講下一個我認為駭人聽聞 同時又好有可能會發生嘅情景 呢個情景發生嘅話，唔係一件好事嚟 你哋可能唔覺得我依家講緊嘅嘢恐怖 反而覺得好型 所以我想講下 我哋人類喺人工智能方面取得嘅成就 最终會點樣摧毀我哋 而事實上，我認為好難會見到 佢哋唔會摧毀我哋 或者導致我哋自我毀滅 依家你哋或者同我一樣 覺得諗呢啲嘢好得意 正因為覺得得意 亦都成為咗問題嘅一部份 你哋應該擔心你哋嘅反應至真！ 如果我喺呢場演講度話畀你哋聽 因為氣候變化或者大災難嘅原因 我哋會遭遇一場饑荒 而你嘅孫，或者佢哋嘅孫 會好似咁樣生活 你就唔會覺得 「好有趣，我鍾意呢場 TED 演講。」 饑荒一啲都唔有趣 但科幻小說描繪嘅死亡就好有趣 呢一刻，人工智能發展 最令我最困擾嘅係 我哋面對近在眼前嘅危險似乎無動於衷 雖然我喺你哋面前演講 但我同你哋一樣都係冇反應 成件事就好似我哋企喺兩道門前面 喺一號門後面，我哋唔再發展智能機器 因為某啲原因 我哋電腦嘅硬件同軟件都停滯不前 依家嚟諗一下點解呢種情況會發生 即係話，因為智能同自動化好重要 所以我哋會喺許可嘅情況之下 繼續改善科技 咁究竟係乜嘢會阻止我哋？ 一個全面嘅核戰爭？ 一個全球流行病？ 一個小行星撞擊？ Justin Bieber 做咗美國總統？ （笑聲） 之但係，如我哋所知 有一啲嘢會摧毀文明 你必須要想像 如果我哋一代又一代人 永遠改善唔到科技 情況會有幾嚴重 幾乎可以確定嘅係 呢個係人類史上最壞嘅事 所以唯一嘅選擇 就係二號門後嘅做法 我哋繼續年復一年升級改造智能機器 到咗某個地步 我哋就會整出比我哋仲要聰明嘅機器 一旦我哋有咗比我哋自己 仲聰明嘅機器 佢哋就會自我改良 到時我哋就會面臨數學家 IJ Good 講嘅「智能爆炸」危機 即係話，改良過程唔再需要人類 依家，經常會有人學呢張諷刺漫畫咁 描繪叛變嘅機器人會攻擊我哋 但係呢個唔係最有可能發生嘅情景 我哋嘅機器唔會自動變惡 所以問題在於我哋製造出 比我哋更加做到嘢嘅機器嘅時候 佢哋目標上同我哋嘅細微分歧 會置我哋於死地 就諗下我哋同螞蟻之間嘅關係︰ 我哋唔討厭佢哋 我哋唔會傷害佢哋 甚至我哋為咗唔傷害佢哋 而會受一啲苦 例如我哋會為咗唔踩到佢哋 而跨過佢哋 但係一旦佢哋嘅存在 同我哋嘅其中一個目標有嚴重衝突 譬如話要起一棟咁樣嘅樓 我哋諗都唔諗就殺死佢哋 問題係，我哋終有一日整出嘅機器—— 無論佢哋自己有冇意識都好 同樣會冷漠咁對待我哋 依家，我估對於你哋大部份人嚟講 呢件情景都係遙不可及嘅 我賭你哋當中有人質疑 超級智能嘅可能性 更加唔好講 人類要避免超級智能 但係你哋肯定會喺下面嘅假設當中 搵到一啲謬誤 呢度一共有三個假設 喺物理系統裏面，智能等如訊息處理 但係，呢個超過咗假設 因為我哋已經喺我哋嘅機器裏面 植入咗弱人工智能 而且呢啲機器好多 已經處於一個超人類智能水平 同時我哋知道僅僅係物質 就可以產生所謂嘅「一般智能」 一種可以喺唔同領域之間 靈活思考嘅能力 咁係因為我哋嘅大腦 已經可以做到，係唔係？ 我嘅意思係，大腦凈係得原子 只要我哋繼續加設原子系統 機器就可以有更加多智能行為 除非進度有咩停頓 否則我哋最終會喺機器裏面 建構出一般智能 明白進度嘅快慢並唔影響係好重要 因為任何過程都足以令我哋返唔到轉頭 我哋唔需要按照摩爾定律進行 我哋唔需要指數式增長 我哋只需要繼續做 第二個假設就係我哋會繼續做 我哋會繼續改造我哋嘅智能機器 而考慮到智能嘅價值… 我係話，因為有智能 我哋至會珍重事物 或者我哋需要智能 去保護我哋珍重嘅一切 智能係我哋最有寶貴嘅資源 所以我哋想繼續發展智能 我哋有極需解決嘅問題 例如我哋想治療類似阿茲海默症 同癌症嘅疾病 我哋想認識經濟系統 我哋想改善我哋嘅氣候科學 所以如果可以做到嘅話 我哋會繼續發展智能 件事亦都可以比喻為︰ 列車已經開出，但冇刹車掣可以踩 最終，我哋唔會去到 智能嘅頂峰或者高智能水平 而呢個就係非常重要嘅觀察結果 就係呢個結果 將我哋置於岌岌可危嘅境地 亦令到我哋對於危險嘅觸覺唔可靠 依家，就諗下史上最聰明嘅人 幾乎喺每個人嘅名單上面 都會有 John von Neumann 我嘅意思係 John von Neumann 畀佢周圍嘅人嘅印象 包括佢畀嗰個時代最犀利嘅數學家 同物理學家嘅印象 都係有紀錄低嘅 如果一半關於佢嘅故事有一半係真嘅 咁毫無疑問 佢係有史以來其中一個最聰明嘅人 所以當我哋畫一幅比較智力嘅圖 喺右邊高分嘅位置 我哋有 John von Neumann 喺中間有你同我 去到最左邊，我哋有雞仔 （笑聲） 係吖，就係一隻雞仔 （笑聲） 我冇理由將呢個演講搞到咁灰㗎 （笑聲） 但好有可能智力分佈 遠比我哋目前認知嘅廣 如果我哋建造出 比我哋擁有更高智慧嘅機器 佢哋嘅智力好有可能會 超越我哋認知嘅最高智力 同埋以無法想像嘅方式超越我哋 同樣重要嘅係 單憑運算速度就可以超越我哋 啱唔啱？諗下如果我哋整咗一個 冇哈佛或者麻省理工研究人員 咁聰明嘅超級人工智能 但電路運行速度大概 比生化電路快一百萬倍 所以呢個機器嘅思考速度應該會 比佢嘅創造者快大概一百萬倍 所以如果佢運行一個星期 佢就可以完成人類要兩萬年 先至完成得到嘅工作 而我哋又點會明白 人工智能係點樣完成咁龐大嘅運算呢？ 另一個令人擔憂嘅事，老實講 就係…不如想像一下最好嘅情形 想像一下我哋設計咗一個 冇安全問題嘅超級人工智能 我哋第一次擁有完美嘅設計 就好似我哋摞住 一個按照預期發展嘅神諭 呢個機器仲會變成完美嘅慳力設備 事關機器可以生產另一款機器出嚟 做任何體力勞動 兼由太陽能驅動 成本仲同買原材料差唔多 所以，我哋唔單止講緊咕哩勞力嘅終結 我哋同時講緊大部份用腦工作嘅終結 咁我哋人類面對工作削減 應該何去何從？ 我哋會好自由咁去掟飛盤 、同人按摩 服食一啲 LSD 精神藥 同埋著上怪異服飾 於是成個世界都會變成火人節嘅人咁 （笑聲） 頭先講到嘅嘢聽起上嚟好似好好咁 但係撫心自問 面對目前嘅經濟政治秩序 乜嘢會發生呢？ 似乎我哋會目睹 我哋從未見過咁嚴重嘅 貧富懸殊同失業率 如果呢筆新財富唔即時用嚟服務全人類 就算一啲億萬富翁使好多錢 㨘靚商業雜誌嘅封面 世界上其他人都要挨餓 咁如果俄羅斯人或者中國人 聽到矽谷嘅一啲公司 打算使用一個超級人工智能 佢哋會點諗？ 呢個機器有能力用未見過嘅力度 發動地面或者網絡戰爭 呢個係「勝者全取」嘅情況 喺呢場人工智能較量中有六個月嘅優勢 就係至少要做多人類五十萬年做到嘅嘢 甚至只係關於人工智能突破嘅謠言 就可以令到人類亂起上嚟 依家最驚人嘅一件事，我覺得 就係人工智能研究人員 安定人心時講嘅說話 佢哋成日話，因為我哋有時間 所以我哋唔需要擔心 「乜你唔知有排咩？ 仲有五十年或者一百年先到。」 一位研究人員曾經咁講︰ 「擔心人工智能嘅安全就好似 擔心火星人口爆棚一樣。」 呢句嘢等如矽谷同你講︰ 「你十八廿二就杞人憂天！」 （笑聲） 冇人意識到 攞時間嚟到講完全係無稽之談 如果智能凈係同處理訊息有關 同埋我哋繼續改良我哋嘅機器嘅話 我哋最終會生產到超級智能 但我哋唔知道要用幾長時間 先可以生產安全嘅超級智能 等我再講多一次 我哋唔知道要用幾長時間 先可以生產安全嘅超級智能 如果你仲未意識到 五十年嘅概念已經唔同咗喇 呢幅圖顯示咗以月份計嘅五十年 先係 iPhone 面世至今嘅時間 再係阿森一族出現係電視上嘅時間 五十年不足以畀人類應對最大挑戰 再一次，我哋對於有理由發生嘅事 未有採取適當嘅情緒反應 對此，電腦科學家 Stuart Russell 有一個好嘅比喻 佢話︰想像一下我哋收到 一個來自外星文明嘅信息 上面寫住： 「地球上嘅人類， 我哋五十年之後會到達你哋嘅星球。 請準備好。」 咁我哋依家凈係會倒數外星人來臨？ 我哋應該更加緊張至係 另一個我哋被告知唔使擔心嘅原因係 呢啲機器只會識得 將我哋嘅價值觀傳開 因為佢哋係我哋人類嘅附屬嘅一部分 但同時佢哋會被植入我哋嘅大腦 所以我哋會成為佢哋嘅邊緣系統 依家使啲時間諗下 最安全同唯一審慎嘅做法 而推薦嘅做法就係 直接將呢種科技植入我哋嘅大腦 呢種做法可能係最安全同唯一審慎嘅 但係喺你將佢植入你個腦之前 科技嘅安全問題需要解決 （笑聲） 更深一層嘅問題係 人工智能自己整超級人工智能 似乎比整一個可以喺神經科學上 同我哋腦部無縫接合嘅 超級人工智能簡單 考慮到從事研發人工智能嘅公司 同政府好可能會互相競爭 考慮到要贏呢場比賽就要贏成個世界 同埋先假設如果你下一刻 唔會糟塌人工智能嘅成果 咁樣，似乎更加簡單嘅事會完成咗先 但唔好彩嘅係 我除咗叫大家反思呢個問題 我就再冇辦法解決呢個問題 我覺得我哋喺人工智能方面 需要好似「曼哈頓計劃」咁嘅計劃 唔係講點樣整人工智能 因為我認為人工智能終有一日會整到 而係搞清楚點樣避免一場軍備競賽 同埋往符合我哋利益嘅方向 發展人工智能 當你講緊可以自我改造嘅超級人工智能 我哋似乎只有一個機會 令到人工智能發展得安全 就算發展得安全 我哋都要接受 人工智能對經濟同政治產生嘅結果 但係當我哋同意 訊息處理係智能嘅起步點 同意一啲適當嘅計算系統係智能嘅基礎 同意我哋會不斷完善人工智能 同意將來有好多嘢超越我哋認知嘅 咁我哋就必須要承認 我哋正喺度創造緊某種神明 依家會係一個好時機 確保佢係可以同我哋共存嘅神明 好多謝你哋 （掌聲）

franz_freudenthal_a_new_way_to_heal_hearts_without_surgery

祗要我哋敢去夢想 我哋呢個時代最難嘅問題 都可以用簡單嘅技巧解決 我細個已經發現創意 係實現夢想嘅鎖匙 呢樣嘢係我喺嫲嫲嗰度學返嚟 我嫲嫲叫 Ruth Tichauer，係個醫生嚟 佢係猶太裔難民，後嚟喺 安地斯山脈地區定居 喺我成長裏面 大人都係鼓勵我 唔好俾事物受到限制著目光 所以我受嘅教育包括 到偏遠嘅土著社區幫佢 呢啲回憶好珍惜 因為啲回憶幫我明白 城外嘅世界有無限嘅機會 同時無語言同文化嘅限制 喺當時旅程裏面，嫲嫲成日 唱一首 Kipling 嘅詩： 「有東西躲起來了，快去找它出來。 到山𥚃去找它吧， 它在山背滅失了。 它滅失了，正等著你。去吧！」 後嚟我學醫 知道世界上每一百個兒童 就有一個患心臟病 於是我諗我可以解決呢個問題嘅一部分 我一生都為呢一部分努力 而呢一部分 係從懷孕期開始 胎兒要喺母體存活 就需要靠著循環系統 同肺之間流動嘅血 喺出世嗰陣 呢種血液流動必然停止 否則，嬰兒嘅心臟就會有個窿 亦就係早産或者遺傳基因問題所見到嘅嘢 但係我哋而家知道 缺氧都係其中一個原因 喺圖中，你哋可以睇到 心漏病嘅病發率 隨著海拔越高越大 影片：（嬰兒哭聲） 可以見到心漏病病人 好搏命咁呼吸 以前要封呢嗰窿 做手術係唯一嘅辦法 有一晩，我個朋友 Malte 喺阿馬遜河叢林露營 我哋生火時，只有綠色嘅 鱷利樹枝唔會燒著 呢樣嘢觸發咗我嘅靈感 於是我哋用呢啲樹枝為骨幹 做咗第一個用嚟堵塞心漏病嘅發明 一個線圈就係一條金屬線不斷繞住自己 可能你哋睇嚟覺得唔係好靚 但係，佢係我哋 解決呢個大難題嘅第一款儀器 喺呢段片，我哋可以 見到一條好幼嘅導管 點樣將儀器帶到心臟 然後線圈塞著個窿 有咗靈感之後 我哋花咗好耐 製作一個雛形 試管或者活體研究 喺實驗室裏邊上演咗幾千個鐘 如果線圈硏究成功，就能夠救到好多人 我由德國返到玻理維亞 途中諗，無論我哋去到邊 都會有機會令人哋過得更好 然後我同太太兼合伙人 Alexandra Heath 醫生 開始診症 見到病人因為我哋嘅儀器醫返好 我哋都好熱血沸騰 但係有樣嘢困擾我哋 我哋住喺一處海拔萬二呎高嘅地方 而 嗰度啲病人需要特別嘅儀器治療心臟病 因為居住喺高海拔嘅病人嘅病情係唔同嘅 因為佢哋動脈中間嗰窿特別大 好多病人無錢睇醫生，變咗唔可以及時診治 最後就病死 第一個發明嘅儀器只可以醫好 玻利維亞一半呢類嘅病人 於是研究又繼續 我哋返到去畫草稿 經過好多次試驗 同埋得到嫲嫲山區土著朋友幫助 我哋造咗一件新儀器 過去幾百年嚟，土著婦女 都係透過布上織複雜嘅圖案去講故仔 呢啲以前無諗過嘅技藝 竟然幫我哋製造新儀器 我哋利用呢啲傳統嘅織布方法 同埋會記録形狀嘅物料 設計咗一樣嘢 今次嘅織布技巧 令儀器可以一件過生產 所以 儀器理應唔會生銹，甚至乎係天衣無縫 展望將來，呢種儀器經過幾十年嘅硏發 就會變成好精密嘅結構 可以見到，呢種儀器經過自然嘅渠道 進入人體 醫生要做嘅只係將心漏嘅導管關上 之後儀器會脹大，自我安置好 然後封咗個窿 呢個手術 容易執行 因為儀器會自動操作 亦唔需要開刀 （掌聲） 我哋做醫生嘅 往往需要長時間同精力 先至可以同疾病搏鬥 呢個係之前睇到嘅小朋友 經過手術之後 你可以睇到… （掌聲） 只要個儀器埋到去穿窿嘅位置 病人一定百分百好返 由開始到完成 成個程序只需要半個鐘頭 從醫學同常人嘅角度嚟講都令人鼓舞 以前嘅一啲病人家陣加入咗我哋團隊 佢哋令我哋好驕傲 咁係多得團隊之前同參與研究嘅病人 有緊密溝通 講到呢度，我哋只有一個信念： 最好嘅方法一定要簡單 雖然我哋以前怕創造新嘅嘢 雖然路途艱難 困難重重 但係我哋嘅病人都好支持我哋 佢哋嘅抗逆能力同勇氣 都激發我哋嘅創意 我哋嘅目標係話︰ 冇一個兒童 會因為經費或者就醫機會而得唔到治療 於是我哋成立一個 以一對一嘅模式營運嘅基金 仲會向每位兒童免費提供一件儀器 等佢哋都可以接受治療 我哋現今已經推展到好多國家 但我哋仲需要走到世界每個角落 呢件事 源自一個無可能實現嘅念頭 而且會延續落去 確保每一個兒童都得到醫治 多謝 （掌聲）

sal_khan_let_s_teach_for_mastery_not_test_scores

我今天呢度講兩個概念 根據我喺可汗學院嘅觀察 兩個概念對學習好重要 一，熟練，真正咁掌握概念 二，心態 我同表弟妹補習時，就留意到 佢哋嘅數學好差 因為累積咗好多知識嘅缺口 帶著啲缺口，佢哋去學代數 喺預代數就危危乎嘞 所以，佢哋認為自己冇天份 或者佢哋修微積分時 代數嗰部分又唔掂 最初我上載啲視頻到 YouTube 嗰時 我已經見過呢種情況，發現 睇我視頻嘅人都唔係我親戚 （笑聲） 最先，啲人嘅留言只係「唔該」 我已經好滿足 唔知你哋係咪經常睇 YouTube 大部分嘅留言都唔係「多謝」 （笑聲） 佢哋都更加尖銳小小 之後嘅留言變得好熱烈 好多人話，佢哋細個時都唔鍾意數學 越學上去就越辛苦 到咗代數時 佢哋嘅知識缺口多到心淡 佢哋堅信自己冇數學天份 佢哋年紀大啲時 決定再試一次 於是搵到類似可汗學院嘅資源 補番啲知識缺口，真正掌握咗啲概念 開始改變心態 同相信佢哋可以學好數學 其實，你學好多嘢嘅過程都係咁 比如，學武術 你先要練白帶水平嘅技術 一直練，一直練，冇時間限制 真係熟練曬 先可以升黃帶 比如，學樂器 先將基本樂曲反覆練 練到精通 先至可以學更難嘅曲目 但係，呢個唔係 傳統教育嘅模式 我哋身在其中嘅系統 傳統教育模式 將學生按年齡分組 到咗中學 就按年齡同能力分 用一樣嘅進度教所有人 最典型嘅情況係 例如，一個中學嘅預代數課 呢個單元教指數 教師上課，講解指數 然後學生返屋企，做功課 第朝，覆檢功課 然後老師再講課，功課、講課、功課 持續兩三個星期之後 考試 我可能攞到 75 分 你可能攞 90 分 又或者 95 分 啲成績顯示，我哋有知識缺口 我有百分之廿五冇學到 即使係甲等生，仲有百分之五冇學到 我哋搵到啲知識缺口，但係 成班人就轉去下一個課題，甚至 可能係以知識缺口為基礎嘅課題 比如，對數或者負指數 你有冇覺得呢個過程 好奇怪 我有百分之廿五冇學到 就要去學更深更難嘅嘢 如此重複，直到有一日 我學代數或者三角幾何時 就撞曬牆 唔係因為代數本身好難 或者學生蠢 而係因為一個關於指數嘅算式 係喺我冇學識嘅百分之三十裡邊 然後我就好灰心，想放棄 好荒誕，如果 我哋用同樣方法做其他嘢，會點 例如話，起屋 （笑聲） 我們講畀個承建商知： 「限兩個星期起個地基， 你盡力而為喇。」 （笑聲） 佢哋就盡力而為 落雨要停工 有啲材料根本冇到 兩星期後，工程監督嚟視察 話：「好，啲混凝土仲係濕嘅， 嗰部分唔係好達標⋯⋯ 我俾你 80 分。」 （笑聲） 你就話：「掂！攞咗個丙。開始起一樓。」 （笑聲） 同樣情況 我哋有兩個星期，盡力而為 考試得 75 分 太好喇！攞咗個丁 起二樓、三樓咯 起到三樓時 成間屋就冧咗 如果你嘅反應同你對教育係一樣 同好多人嘅反應一樣 你可能話，衰人承建商 或者監督唔夠嚴格，唔夠頻繁 但係真正唔掟嘅係個過程 人為咁限制學嘢嘅時間 幾乎可以確保，結果有落差 我們有做檢查，亦發現咗問題 但係又喺啲問題上繼續起屋 熟練式教育係完全相反 將人為嘅限制、制度嘅僵化 幾時學，學幾耐，確保學生 有唔同嘅成績：Ａ、B、C、D、F 嘅制度 完全反轉 變數係學生 幾時學同學幾耐 要真正掌握咗啲概念，先去下一個課題 最緊要嘅係 咁樣不但幫助學生學嘢 仲會培養正確嘅心態 即係，你考試做錯百分之二十 你唔係個差生或者好蠢 你只不過需要繼續改進 你要有毅力， 有恆心 要主動去學嘢 質疑嘅人會話 熟練式教育 堅持改進嘅心態 學生學習嘅主動性 聽起來幾好， 但係冇辦法實施 各個學生嘅進度唔同 仲要有自己嘅補習老師 同題庫，咁點得呢 呢個其實唔係新方法 一百年前，喺伊利諾伊州嘅 Winnetka 就有熟練式教育嘅試驗， 效果好好 但係啲人話，冇可能大型推廣 老師要畀唔同嘅學生唔同嘅題 連啲考試都係度身訂造 宜家，呢個方法係可行嘎 我哋有工具同條件 學生要適合自己進度嘅講課？ 我哋有按需服務嘅視頻 佢哋需要訓練？反饋？ 有根據學生需要做調整嘅題庫 有咗咁多工具，好多好有趣嘅事會發生 一，學生真正掌握到啲概念 仲建立咗不斷改進嘅心態 培養咗毅力同恆心 佢哋更加主動咁學嘢 各種奇妙嘅嘢 喺個課室度發生 啲學生唔使睇著個黑板 佢哋可以互動 可以更深咁掌握啲概念 可以用模擬、蘇格拉底式對話學習 來體會一下 潛力嘅流失係幾可悲 我哋來想像下 400 年前嘅西歐 係全世界最有文化嘅地區 大概百分之十五嘅人識字 如果你問個識字嘅人 比如神職人員 「可以學識閱讀嘅人口比例係幾多？」 佢哋會話：「呃，如果有個優良嘅 教育系統，百分之 20 到 30。」 睇下當下 呢個預測真係太悲觀 近乎全部人可以學識閱讀 如果我問你： 「可以真正 學識微積分， 或者有機化學，或者參加癌症研究 嘅人口比例係幾多？」 好多人會話:「呃，如果有個優良嘅 教育系統，百分之 20 到 30。」 呢個預測係基於 非熟練式教育嘅框架 你嘅個人經驗，或對身邊人嘅觀察 基於人人同步嘅 充滿知識缺口嘅傳統式教育 你考試嘅分數係 95 咁你仲係冇學到百分之五 啲知識缺口日積月累 你然後喺高等課度撞牆， 就講： 「我唔係做癌症研究者 物理學家，數學家嘅料。」 我諗真係就係咁 如果你啟用熟練式教育 如果你有機會主動學習 咁你有錯時 你睇佢成一個學習嘅機會， 唔係失敗 真係將微積分 有機化學 學到百分百 呢個唔係奢侈品 呢個係必須嘅 我哋已經離開工業時代 我哋已經喺信息時代 有好多嘢係度變 工業時代嘅社會係個金字塔 體力勞工喺最底 中間係處理信息嘅 官僚階級 最頂嘅係資本家 創業者 同有創意嘅群體 宜家 喺信息時代 自動工會代替金字塔嘅底層 中間處理信息嗰層 電腦做最啱 於是乎，我哋有個問題： 有咁多新興嘅生產力 邊個會參與？ 係唔係哋只有金字塔嘅頂端 咁其他人點辦？ 佢哋點操作？ 係咪做啲更有志向嘅嘢？ 我哋不如試下將個金字塔調轉 有個大群體可以人人創業 創作藝術，做科學研究 嘅創意群體？ 我認為呢個唔係烏托邦 我堅信佢基於一個諗法，就係 如果我哋喲用熟練式教育 發掘人嘅潛力 幫佢哋爭取學習同自主嘅權利 佢哋會成功 從一個世界公民嘅角度來睇 真係好令人興奮 諗下我哋可以達到嘅平等 文明會點樣進步 我好樂觀嘎 我覺得我哋生喺一個好刺激嘅時代 多謝 （掌聲）